
Prefață 
Smerenia — temelia creştinismului 


Alexandru Lascarov-Moldovanu (5 aprilie 1885, Tecuci— 
17 aprilie 1971, Bucureşti) a lăsat o operă bogată — proză, 
teatru, literatură pentru copii, memorialistică. Absolvent al 
Facultăţii de Drept din Bucureşti (promoţia 1906), Al. 
Lascarov-Moldovanu a avut prilejul să cunoască mediul ro- 
mânesc în Moldova, Dobrogea şi Muntenia, acolo unde a 
profesat ca avocat, juristconsult, subprefect, profesor, men- 
tor şi autor de manuale şcolare; inspector general, în cadrul 
Fundaţiei Culturale „Principele Carol” / „Regele Mihai 1”; 
senator al Partidului Renaşterii Naţionale (1931-1932) sau 
prin emisiunile radiofonice din cadrul Societăţii de Radio 
Bucureşti (1930-1944). 

În toate scrierile sale, edite sau inedite, se oglindesc rea- 
lităţi ale poporului român, pentru că a cunoscut suferinţa pe 
câmpul de luptă, dar şi ororile ante- şi postbelice, în toată 
complexitatea lor. Dacă până în 1946 numele său se regă- 
seşte în toată presa de pe întregul României Mari, inclusiv, 
la Radio, prin emisiuni extrem de interesante, după 1947, 
numele şi scrierile sale sunt trecute la index. Cu toate aces- 
tea, Al. Lascarov-Moldovanu îşi va găsi împăcarea sufle- 
tului, prin acţiuni misionare, dedicându-se studiului cu 
tematică biblică, redactând scrieri originale sau traducând 
studii valoroase din literatura creştină. 

Arhiva Bibliotecii Sfântului Sinod deţine un fond 
arhivistic foarte bogat: „Al. Lascarov-Moldovanu”, scrieri 
în manuscris de o certă valoare documentară, cunoscute, 
deocamdată, doar prin intermediul monografiei Alexan- 
dru Lascarov-Moldovanu. Încorsetările unei vieți (Editura 
„Doxologia”, laşi, 2013). 

Volumul de față, needitat până acum, Despre smere- 
nie, în forma lui dactilografiată, însumând 349 de pagini, 
dispus în 38 de capitole, însumează munca scriitorului 
din 22 noiembrie 1957 până în 14 februarie 1958. Cartea se 
doreşte o replică la Trufia, un studiu amplu, pe care însă 
nu-l cunoaştem (cu mare regret afirmăm) încă (probabil s-a 
pierdut sau s-a rătăcit în vâltorile unui timp prea tulbure 
pentru România anilor 1940-1990). 

Dacă volumul Trufia accentua, cu exemple plauzibile, 
acel „lanţ de rele” care ne înconjoară, după cum afirmă, pe 
bună dreptate, Sfântul loan Hrisostom, Smerenia este oglin- 
da frumuseţii spirituale, care s-ar cuveni să ne înnobileze, pe 
noi, aceste fiinţe trăitoare, vremelnic, pe-acest pământ. 

Avem a reţine că Despre smerenie este o lucrare originală 
realizată după o minuțioasă reflecţie asupra scrierilor pa- 
tristice, cu o tematică, se-nţelege, strict religioasă, învă- 
luită într-o mantie literar-moralizatoare. La fel ca şi în volumul 
Undeva, într-o sihăstrie, vocea magistrului, vocea auctorială — 
se doreşte a fi călăuzire spre „îndumnezeirea minţii” (Sfân- 
tul Grigorie Teologul) pentru orice învățăcel care, neîn- 
doios, doar şi pentru câteva ore, cât durează lectura 
acestei cărţi, poate îmbrăca hlamida „fiului Fortunat”. 

Invitaţia către „fiul” Fortunat înseamnă pregătirea 


de a „intra” pe o anumită „uşă” în „cetatea” Smereniei. Ea 
277 


este „strâmtă” (precum „poarta”...) şi-i de „aur”. „Uşa aceasta 
este însuşi Domnul lisus Hristos.” In Evanghelia după loan 

(10, 7), citim: „Eu sunt uşa!” Şi-apoi: „Eu sunt uşa oilor!”. 
Să reținem: „Prin mine (adică, prin uşa aceasta), de va intra 
cineva, se va mântui... Va intra şi păşune va afla...” Câtă sub- 
tilitate în explicarea strâmtorării acelei intrări. Pe acea 
poartă puţini vor intra, pentru că „Viaţa omului pe pământ 
este o necontenită luptă între Trufie şi Smerenie”. 

Vocea auctorială este vocea înțelepciunii care glăsuieşte 
tainic: „Irufia este întuneric, Smerenia este lumină”, „Lrufia 
este urâţenie, Smerenia este frumuseţe”, „Irufia este răzvră- 
tire, Smerenia este pace”, „rufia este osândă, Smerenia este 
mântuire”. 

Cu ochi critic, remarcăm substanţa naratologică cu învă- 
luiri subtile: „Să mergem spre un alt loc, în care Smerenia 
va să-şi împlinească întreaga ei înfăţişare”; folosirea per- 
soanei | plural, ca formă de asumare a încrengăturilor păca- 
tului și, deopotrivă, a responsabilităţilor ce ne revin, nouă, 
tuturor creştinilor: „Facem noi ca sutaşul?”, „Să ne răspun- 
dem fiecare în cugetul nostru” (ms., p. 69); vocea magistru- 
lui către discipolul său: „Smerenia, fiule Fortunat, neurmă- 
rind ţinte ascunse, va grăi totdeauna adevărul. Pentru ea ar 
fi mereu prezentă porunca Domnului lisus Hristos de a ne 
feri de neadevăr...” (ms., p. 125); adoptarea unui ritual al 
conştientizării — noi, „cei pe care-i gârboveşte păcatul” (ms., 
p. 66) sau un ritual al concluziei: „O, Doamne, Lisuse Hris- 
toase, de câte ori greşim din nemintoşenie şi din trufie”, 
„iartă-ne!”, „dă-ne smerenia dreptului lov.” (ms., p. 305) 

Pentru scriitorul Lascarov-Moldovanu, antiteza este 
forma lucidă nu doar a conştientizării învăţăturii creştine, ci 
o formă de concizie dătătoare de înţelepciune, după cum 
aflăm, spre exemplu, la capitolul IX „Smerenia şi Trufia”. 
Ce poate fi mai util decât această concluzie antitetică: Trufia 


4 d 


= „intuneric”, „urâţenie”, „răzvrătirea“; Smerenia = „lumină”, 

„frumusete”, „pace” (ms., p. 77)! Şi cât de relevantă este anti- 
teza „slava lumii” („umbră zadarnică şi trecătoare”, „fum 
înşelător şi degrab risipit”, „marea ispită”) — „slava lui Dum- 
nezeu” („slava cea adevărată”), în capitolele XVII-XVIII. 

Dar concizia nu ia întotdeauna formă antitetică, ci — am 
zice — armură de poveste. 

Aşadar, întru înțelegerea virtuţilor care împodobesc 
Smerenia, scriitorul îl invită pe „fiul” Fortunat (şi pe noi, de- 
opotrivă) într-un adevărat „colţ de rai”, în „divina Grădi- 
nă a Trăirii Creştine”, explicând nu doar sensurile metafo- 
rice a ceea ce împodobeşte acel loc al Smereniei (pomii — 
faptele bune, florile — rugăciunea, iarba — milostenia, corelaţia 
dintre apa lacului şi cupola cerului, adevărat Axis Mundi), 
ci se doreşte prezentarea virtuţilor care conlucrează per- 
fect cu Smerenia. Şi acestea sunt: sinceritatea, credința, 
înţelepciunea, ascultarea, rugăciunea, milostenia, recunoştinţa, 
nejudecarea altora („nu judecaţi, ca să nu fiţi judecaţi!), 
dreptatea — dar şi reversul ei: „Numai Smerenia va şti să 
ne dea chipul real al dreptăţii, cum şi invers, pe acela al ne- 
dreptăţii” (ms. p. 96), nemânierea, pacea „activă” a Domnu- 
lui, care înseamnă „echilibru spiritual” (ms., p. 99), în corelaţie 
cu „stăpânirea de sine” (ms., p. 100), iubirea — „virtutea cea 
de căpetenie” (capitolele X-XII). Da, iubirea este „cea mai 
mare şi mai frumoasă floare” (ms., p. 101). 

Responsabilitatea parcurgerii acestei teme de teologie 
creştină este atât de mare, încât scriitorul recurge la un 
subtil superfugiu: „Condeiul meu prinde la sine un fel de 
spăimântare când vede hărăzit a scrie despre aceste lo- 
curi sfinte” (ms., p. 24); „Condeiul meu îşi simte adânca-i 
neputinţă” (ms., p. 25) - sau — „O, condei neputincios al meu, 
vrei tu să arăţi [...] toată puterea şi toată frumuseţea sfintei 
noastre biserici, Mireasa spirituală a Domnului şi Maicii 

preaslăvită a sufletelor noastre?” (capitolul XXI). În adevăr, 
condeiul nu merită să „înşire” urâţenii, aceasta amin- 
tindu-ne de o parabolă a scriitorului: Aşadar, stăpânirea 
de sine se doreşte strunirea condeiului însuşi: „Smereşte-te, 
condei al meu, smereşte-te!”. Doar astfel, vom putea par- 
curge, în linişte şi întru înțelegere numeroasele „staţii” ale 
Smereniei, luminaţi fiind, prin comparaţie, despre „Smere- 
nia în Vechiul Testament”, acolo unde „Irufia şi-a întins stă- 
pânirea şi asupra poporului ales” (capitolul V), precum şi des- 
pre „Smerenia în Noul Testament”, amintind de „creştinii 
de dinainte de creştinism” (capitolele VI-VIII). 

În viaţa noastră de toate zilele (capitolul XXVII), ne în- 
deamnă magistrul, să dorim simplitatea. Şi atunci „florile” 
Smereniei, acel „şirag de cugetări, sfaturi şi îndemnuri folo- 
sitoare sufletului”, vor înlătura fariseismul din noi (capito- 
lul XXVIII), superficialitatea și falsitatea, şi vom aspira spre 
„gânduri de ascultare, de linişte şi de împăcare cu viaţa şi 
cu semenii” (capitolul XXVI). lar, după ce ne vom însuşi învă- 
ţătura desprinsă din „Smerenia lui David” (capitolul XXXV) 
şi „Smerenia lui lov”, posibil, vom dobândi marea „răsplată”, 
„pacea sufletească” (capitolul XXXII) mult dorită. 

Ca un ben Sirah de secol al XX-lea, Alexandru Lascarov- 
Moldovanu acordă o atotcuprinzătoare atenţie tuturor faţe- 
telor care compun Smerenia — în lucidă dizarmonie cu faţetele 
Trufiei, întru deplină curăţenie a sufletului. Dar aceasta 
nu se poate realiza decât prin deslegarea de păcat, „căreia-i 
urmează întristarea şi plângerea”, la care concură o „clipă 
foarte grea în lanţul de fapte care alcătuiesc lucrarea pocăin- 
ței sufletului omenesc” — în trinitatea ei: „mărturisirea”, „înge- 
nuncherea” şi „rostirea” păcatului /păcatelor care pot fi „multe, 
grele, ruşinoase” (capitolul XIV). E drept, ele sunt „greu a le 
mărturisi”, dar nu şi atunci când vom auzi vocea Sfântului 

Efrem Sirul: „Ruşinează-te că le-ai făcut”. Aşadar, nu rămâne 
decât sfânta taină a spovedaniei, precum glăsuieşte Sfân- 
tul Ambrozie: „Pecetea liberării din lanţul captivului”. 

O altă triadă (capitolul XVI) o reprezintă cele „trei stări 
spirituale ale omului”: bogăţia (bine-ar fi „cunună pentru cei 
înţelepţi”), sărăcia (şi ea, „trufaşă” sau „smerită”) și „munca”. 

Un surplus de atenţie, s-ar cuveni, la lectura capitolelor: 
„Smerenia şi Biserica” (XXI-XXII). Biserica — „trupul mistic al 
Domnului Hristos”, „Aşezământ al noului Legământ”, fi-va 
„vie şi veşnică în esenţa ei” (ms., p. 187). Deşi au fost perioa- 
de când, în timpul „prigoanei, ea a trăit ca în catacombe”, 
unii crezând că ar putea-o desființa. n-avem voie a uita, palate 
s-au surpat, dar viaţa Bisericii noastre rămâne „una de lumi- 
noasă smerenie” (ms., p. 190). Pe pământ, ea rămâne o Bise- 
rică „luptătoare”, iar în ceruri — o Biserică „triumfătoare”! (ca- 
pitolul XX) Prin credinţă şi smerenie, „Să slăvim pe scumpa 
noastră Mamă duhovnicească, Biserica noastră ortodoxă!” 
(ms., p. 186) 

E adevărat, „apele otrăvite” ale ispitei „roiesc”, „fără o- 
dihnă” (capitolele XXIII-XXIV), însă, „sfinţenia” se dobândeş- 
te numai prin smerenie. Și n-avem de ce a ne mira cum într-o 
casă modestă doi bătrâni (soţ şi soţie) sunt „înconjurați de-o 
oştire întreagă” de împieliţaţi, „foarte iscusiţi în isprăvi rele”, 
iar într-o „cetate plină de deşertăciuni”, în vreo cârciumă sau 
vreun alt loc al pierzaniei „doar câte un drăcuşor de două 
parale...” (capitolul XXV) 

Şi pentru a dori să cunoaştem — întru curăţenie... — calea 
prin care fiecare dintre noi am putea dobândi virtuțile sme- 
reniei, scriitorul recurge la câteva simboluri creştine 
întru familiarizare: „castelele” Smereniei, „flori” ale Smere- 
niei, „a semăna flori în Parcul Smereniei”, „staţiile Smereniei 
divine...” Şi merită a-l însoți, în cuminţenie, pentru a recunoaşte 

rolul şi rosturile atâtor „flori” creştine: „floarea lepădării de 
sine”, „floarea mărinimoaselor uitări ale jignirilor primite” 
sau „floarea <luminoaselor renunţări>”. Aceasta, de pe urmă, 
inspirată fiindu-i scriitorului de poemele poetului (ieşean 
de origine) |. M. Raşcu... „lămurindu-ne sufletul în văpaia 
renunţărilor luminoase”, reținând versurile: „Credinţa mi- 
a zăvorit chemările, / Desfăcând de gând obsesii şi jale, / Mi-a 
presărat cu argint cărările / Şi a dat glas de harpă suferin- 
țelor, până atunci fatale” (I. M. Raşcu, Renunțările luminoase) 

Sunt „strădanii”, pe care sufletul nostru s-ar cuveni să le 
„Săvârşească”. „Aspră, dar dulce sforţare”, dacă vrem a ne 
„asemăna cu Smerenia însăşi”, cu „Dumnezeiescul Stăpân 
şi Unicul Grădinar al Florilor Smereniei”. Pentru aceasta, 
scriitorul ne învăluie în mrejele povestirii, vorbindu-ne des- 
pre Pocăinţă şi despre Suferinţă. 

E adevărat, suntem încercaţi deseori de suferință, acel 
„dinte tăios al durerii fizice” care a luat de-a lungul mile- 
niilor diferite înveşmântări. Care de care mai cumplite. De 
la „prigoniri” şi „bătăi”, la „schingiuiri”, „foame” sau „înfo- 
metarea”, „sete” sau „însetarea”, până la atâtea „orori” pe 
care mintea umană bolnavă le-a inventat (până la torţio- 
narii din închisorile comuniste). Microbi din mintea umană 
reacţionează în „forme” „înfiorătoare”. La acestea se adaugă 
suferința provocată de accidente, incendii, naufragii sau din 
diverse alte încercări. Multiple şi dramatice sunt şi suferin- 
țele morale. Și-avem a reţine, că suferinţa îşi face cuib malefic 
doar hrănită cu păcatele noastre. 

„O, sfântă putere a Smereniei, fă-ţi sălaş şi în inimile 
noastre, ca să putem şi noi să biruim cu tine, ticăloasa putere 
a păcatului, adus de Trufie. Tu, Doamne lisuse Hristoase, 
Smerenia cea vie şi veşnică, te rugăm să te faci locuinţă în 
sufletele noastre, pentru că noi te iubim şi nu vrem să ne 

despărţim niciodată de tine. Rămâi cu noi, Doamne, mai ose- 
bit la ceasul încercărilor, la ceasul tristeţilor, pe care tot 
tu le-ai îngăduit să se lase peste sufletele noastre... Întru aceas- 
ta, cădem şi la tine, o, Maică a îndurărilor şi a Smereniei, şi 
te rugăm, să nu ne laşi în ceasul greu — şi mai osebit, în cea- 
sul trecerii... Fii cu noi şi nu ne lăsa, căci tu eşti Mama cea 
prea iubită a sufletelor noastre, tu, preacurată Fecioară şi Mai- 
ca lui Dumnezeu!”. 

Capitolul al XIII-lea, intitulat „Smerenia şi Pocăinţa”, ne 
oferă o benefică înlănţuire între două „virtuţi de căpetenie 
ale învăţăturii şi ale trăirii creştine”. Şi, pe drept cuvânt, 
„fără smerenie nu ajungem la pocăință”. Doar sufletul care 
se smereşte, „va merge, ca de la sine, spre pocăință”, prin 
recunoaşterea şi mărturisirea păcatului, fireşte. Pocăinţa — 
„dalbă mireasă a sufletului omenesc”. „Începătura pocă- 
inței este vederea” propriului păcat, având ca model pilda 
„fiului risipitor”. Şi pentru aceasta, s-ascultăm de îndem- 
nul: „Înarmaţi-vă împotriva voastră înşivă cu sabia pocăin- 
ței!” Fiul risipitor a făcut-o! Avem model acestuia. Impor- 
tant este să ne întristăm de ale noastre fapte reprobabile, să 
ni le asumăm. Lacrima este un prim pas. Ea este „roua” care 
„va rodi sâmânţa pietăţii”, glăsuieşte Fericitul Augustin. Ase- 
menea, şi Sf. Hrisostom, care ne îndeamnă: „Plângeţi asupra 
păcatelor voastre, ca să nu aveţi a plânge asupra pedepsei”. 

Câtă subtilitate desprindem din capitolul al XV-lea: 
„Smerenia — vorbirea şi tăcerea”. Înlăuntrul nostru mocnesc 
toate. Şi cugetele cele bune, dar şi cele rele. Se impune mă- 
sură-n tot şi în toate. Şi în grai, şi în privire. Ne este cunos- 
cută această glăsuire? „Pentru tot cuvântul deşert ce-l vor 
vorbi oamenii, vor da socoteală în ziua judecății; căci din cu- 
vintele tale te vei îndrepta şi din cuvintele tale vei fi 
osândit”. (Matei 12, 17) Am ascultat vreodată de acest sfat? 

„Nici o vorbă putredă să nu iasă din gura voastră, ci numai 
cuvinte bune, pentru întărirea în credinţă” (Efes. 4.29). 
Paza gurii, a privirii şi a gândului rămâne smerenia. „Pune, 
Doamne, strajă gurii mele şi uşă de îngrădire împrejurul bu- 
zelor mele!” (Ps. 140, 3) 

Naratorul, înţelept învăţător, are dreptate spunând că 
în viaţa sa, omul se luptă adeseori cu suferința — cea fizică, şi 
cea morală. În capitolele al XIX-lea şi al XX-lea, „Smerenia — 
şi suferinţa, se doreşte să se elucideze acest subtil subiect. Dacă 
am asculta de sfatul înțeleptului Sirah, posibil, am înfrun- 
ta-o mai lesne. Dar ascultăm noi oare? „Lot ce ţi se va întâmpla, 
primeşte cu plăcere şi în necazurile tale fii îndelungrăbdă- 
tor. Că în foc se lămureşte aurul, iar oamenii cei plăcuţi Dom- 
nului, în cuptorul Smereniei”. (Cartea înţelepciunii lui Isus, 
fiul lui Sirah 2, 4-5) 

Suntem noi conştienţi că „omul îşi naşte singur sufe- 
rinţa” (lov), asemenea vulturilor? Încifrat avertisment: „la 
seama, nu te duce la nedreptate, căci ea este adevărata cauză 
a suferinței” (lov 36, 21) Şi-n acest context, naratorul ne sfă- 
tuieşte că bine ar fi să acceptăm suferinţa, pentru că în acest 
fel vom îndepărta păcatul şi ne vom salva sufletul. Avem ca 
model şi pilda Slăbănogului din Capernaum: înainte de a-l 
vindeca, Domnul îi iartă păcatele. Acesta este semnul că pă- 
catul cheamă la el suferinţa. Aşadar, în puterea noastră stă 
liniştea sufletului nostru. Suferinţa este doar „rodul amar 
al păcatului”. În necazuri e bine să fim răbdători, însuşin- 
du-ne slăbiciunile. „Cel ce va răbda până la urmă, acela se 
va mântui!” (Matei 10, 22; 24, 13; Marcu 13, 13) 

Un binecuvântat model pilduitor ni-l oferă, printre mul- 
tele, descrise de Al. Lascarov-Moldovanu: suferința lui lov 
descrisă în capitolul al XXXIV-lea. Un smerit creştin „îna- 
inte de creştinism”. 

În nimicnicia noastră, e drept, deseori nu ne acceptăm 
suferinţa, nesmerindu-ne sau, şi mai rău, îmbrăcând hla- 
mida unei false smerenii, conştientizând prea târziu (uneori 
defel) că „nu este nimic ascuns, care să nu se dea pe față” 
(Luca 8, 17). Astfel că pledoaria oferită de Al. Lascarov- 
Moldovanu, sub forma unui monolog; adresat „fiului For- 
tunat”, ni se adresează de fapt nouă, tuturora, tineri sau 
vârstnici, cu evlavie şi iubire creştină. 

Şi pentru a scăpa de acest balast al multor ale noastre 
îndărătnicii, lectura acestui volum fi-va o binecuvântare. 


Livia Ciupercă 


CCI 0 Y3 
A Ola II 0 


DESPRE SMERENIE 
Intrarea 


Iată, fiule Fortunat, am străbătut un drum lung, foarte 
lung, până să ajungem aici, la poarta aceasta, în faţa căreia 
ne aflăm acum. 

Am străbătut prin pustietatea cea fără de sfârşit a 
tuturor păcatelor lumii. Am stat de faţă la atâtea privelişti şi 
spectacole, unul mai izbitor ca altul, dar am căpătat, pas cu 
pas, tot mai multă înțelegere a lucrurilor vieţii şi tot mai 
multă înțelepciune în purtarea pe care trebuie s-o avem în 
acest răstimp de existenţă, care se numeşte viața noastră 
a fiecăruia în parte şi a tuturor laolaltă pe acest pământ. 

Ai văzut, dimpreună cu mine, fiule Fortunat, roadele 
răutăţii, ale deşartelor ambiţii, ale răpirilor de tot felul; am 
urcat pe muntele arid al tuturor făţărniciilor; am stat la malul 
apelor lâncede şi rău mirositoare ale invidiilor, în neis- 
prăvitele lor forme; am străbătut prin întunecatul codru al 
crimei, izvorâtă, mai osebit, din acea sete necontenit proas- 
pătă după bani, după avuţie, după o cât mai mare stăpâ- 
nire asupra materiei lumii; am trecut şi pe lângă iazul cel 
cu aburi înecăcioşi al tuturor nerăbdărilor, al tuturor mâ- 
niilor, al tuturor vastelor şi infinit - variatelor competiţii ale 
oamenilor întru ajungerea la cât mai înalte situaţii; am 
privit la câmpia cea nesfârşită a miriadelor de oase albe 
împrăştiate de moarte peste ea, oase care, cândva, au stat îm- 
preunate în trupuri omeneşti — trupuri în minţile cărora au 

umblat încă mai multe miriade de gânduri, cele mai multe 
de răutate, de întrecere asupra altora, de pornire întru a 
căpăta cât mai multe aprecieri bune şi aducătoare de foloase; 
în inimile cărora au bătut vânturi, prefăcute în furtuni şi în 
vijelii, de sentimente mai totdeauna rele, fiind, în fond, 
tot atâtea manifestări ale iubirii de sine, marea duşmană a 
mântuirii omeneşti; trupuri ale căror mâini au răpus ade- 
seori vieţi de semeni, ale căror picioare au călcat spre toate 
locurile de desfrânare, cu toate că aceste mâini şi aceste 
picioare fuseseră făcute de Cel carele toate a făcut, pentru 
alte folosiri, toate bune... Am mai trecut, cum ştii bine, fiule 
Fortunat, pe lângă morile de vânt ale filosofilor şi ale 
înțelepţilor lumii acesteia, mori pentru măcinat nimicul 
care să hrănească pe marele eu, filosoful sau înțeleptul, 
care, în a lor mare părere bună despre persoana lor, erau: 
şi ins, şi faptă, şi moară, şi grăunțe de măcinat, şi făină, 
totul; de la ei pornind şi la ei întorcându-se întru a lor pro- 
prie proslăvire: nimicul proslăvindu-se cu nimicul. Şi, dacă 
îţi mai aduci aminte, paşii noştri au călcat şi pe cenuşa încă 
fierbinte a patimilor trupeşti; dar ce zic eu cenuşă, ci voi 
zice noroiul şi pulberea tuturor infectelor aspirații ale cărnii 
omeneşti spre împreunare cu ea însăşi patima în forme şi 
în spaţii nemăsurate, imense şi variate, dinspre toate viind 
spre noi miazma ucigătoare şi, mai ales, otrăvuri pentru dis- 
trugerea a toată frumuseţa din lume, înfăţişată în pocaluri 
zise de aur, când, în realitate, nu erau decât papură, date 
cu o gălbeneală falsă şi rău mirositoare. În acest lung drum 
am întâlnit, fiule Fortunat, după cum bine ştii, chipul cu 
ochi alunecaţi ai fățărniciei, pe acela cu priviri înduioşate, 
fals, al interesatelor prietenii; pe acela cu zâmbete, care 
păreau mai mult nişte rânjete, ale prefăcutului protector; 
dar mai ales am întâlnit pe acela cu ochi verzi şi metalici, al 

nerecunoştinței, adeseori scăldată în mincinoase lacuri; pe 
acela, în sfârşit, al stupidului cinic, el, cel puţin care nu şi-a 
mai ascuns intenţia, ca ceilalţi, ci ne-a privit cu răutate şi 
cu dispreţ, spunându-ne în faţă: „Sunteţi nişte nebuni şi 
nişte neisprăviţi. Aţi fost în cetatea Trufiei şi vă îndreptaţi 
acum spre aceea a Smereniei. Prostii, toate! Fleacuri şi specu- 
laţii zadarnice. Viaţa e şi ea o prostie, prostia prostiilor, mai 
mare, mai absurdă, mai fără sens şi fără rost ca toate celelal- 
te, care nu sunt şi ele decât nişte mărunţişuri netrebnice ale 
vremii, ale spaţiului şi ale hazardului”. Parcă de acesta mai 
ales, fiule Fortunat, s-au spăimântat sufletele noastre, care, 
în clipele acelea, aveau în ele curata pornire spre a ajunge cât 
mai degrabă la această poartă, în faţa căreia, după atâtea tri- 
bulări, ajutaţi de bunul Dumnezeu, ne aflăm acum. 

De aceea, fiule Fortunat, lăsând toate acestea în urmă 
şi stând gata a intra pe poarta aceasta, să lăsăm curs slobod 
pornirii noastre de a îngenunchea şi a ne ruga aşa: „O, Doam- 
ne, noi am trecut pe lângă răutate, şi am uitat de câte ori am 
fost şi noi răi; am trecut pe lângă nerăbdare, pe lângă mâ- 
nie, şi am uitat de câte ori am fost şi noi nerăbdători şi mâ- 
nioşi; am trecut pe lângă fățărnicie, şi am uitat de câte ori — 
vai! — am fost şi noi nerecunoscători; am trecut pe lângă cri- 
mă, şi am uitat de câte ori am ucis în sufletul nostru legea 
Ta, alungând de la noi iubirea şi bunătatea; am trecut pe 
lângă stupidul cinic — şi am uitat de câte ori am făcut şi noi 
ca el; am trecut pe lângă morile de vânt ale filosofilor şi 
ale falşilor înţelepţi, şi am uitat de câte ori ne-am îmbrăcat în 
hainele acestora — şi mai mult: am făcut ca ei, filosofându-le 
pe Tine şi răstălmăcind divina Ta morală. O, de câte ori, 
Doamne, am fost ca toţi aceştia şi de câte ori am săvârşit fap- 
tele lor... Ni-i ruşine a şi mai cugeta. E drept: ne-am lepădat 
de ele, Doamne, prin spălarea cu apele Bisericii Tale, dar 

a rămas amintirea lor care vrea necontenit să adeverească 
spusa Profetului Tău: «Păcatul meu pururea este înaintea 
mea!». De aceea, Doamne, mai înainte de a intra în această 
sfântă cetate a Ia, recunoscând păcatul nostru, Te rugăm 
să ne ajuţi a ne păstra cugetul nostru cât mai nestricat de 
prejudecăţi, de aduceri aminte, de porniri spre slava de- 
şartă a lumii; inima, de simţirile cele delăturate, de ură sau 
de încredere în sine, de aplecare spre a ne crede noi mai buni, 
mai înţelepţi, mai ajutători ca alţii; mâinile, de pornirea lor 
ticăloasă de a lua ce nu este al nostru, de a strânge cu ele în 
chip făţarnic mâna semenului nostru, de scârba ce ar avea 
să mângâie dureri şi răni respingătoare; picioarele, de călca- 
rea pe locurile gloduroase şi infecte ale stricăciunii; ochii, de 
privirile râvnei, ale ambiţiei, ale invidiei, ale ispitirilor proas- 
te; ființa noastră întreagă, în amândouă ipostasele ei, trup şi 
suflet, de alunecarea spre împărăţia vrăjmaşului, care cu 
orice chip ne vrea ai lui. Păzeşte-ne, Doamne, de toate aces- 
tea şi ţine-ne necontenit pe căile plăcute Ţie. Să fim şi să ră- 
mânem ai scump Fiului Tău, Domnul Hristos, Cel care a 
venit în lume ca să mântuiască pe cei păcătoşi, dintre care 
cei dintâi suntem noi, aceştia care stăm în fața porţii care 
singură duce la viaţă. O, Doamne Hristoase, cât de bine este 
să ne simţim mereu lângă Tine, în Sfânta Ta Biserică. Tu, ca 
Acela care ai creat toate, ai creat şi creierul şi inima noastră; 
Tu, aşadar, vezi în ele. Noi, cu toate păcatele noastre, Te iu- 
bim, Doamne, şi vrem să fim până la sfârşit ai Tăi, chiar de-ar 
fi să luptăm cu noi înşine. Dă-ne, deci, puterea de a ne birui 
pe noi, mai întâi, ca, apoi, să putem birui şi toate celelalte pu- 
teri vrăjmaşe, care de pretutindeni se abat asupra noastră 
ca să ne smulgă de lângă Tine... Zicem şi noi, precum au 
spus odinioară cei doi ucenici ai Tăi înfricoşaţi de urgia iude- 
ilor: «Rămâi cu noi, Doamne, rămâi cu noi!». lar tu, Maică a 

tuturor îndurărilor, a tuturor mângâierilor, a tuturor iubi- 
rilor, a tuturor ajutorărilor, păzeşte-ne, ocroteşte-ne, dojene- 
şte-ne, dar nu te depărta de noi, ci mai vârtos ne ține lângă 
tine, cu toate repetatele noastre prostii, răutăţi, uitări, gre- 
şeli, păcate... Şi pe tine, sfânt paznic ocrotitor, Hrisostoame, 
te rugăm să nu încetezi a ne ridica cu ajutorul rugăciunilor 
tale către Domnul şi către Maica Sa, purtând, ca şi până 
acum, acest modest şi prost condei al meu cu care voiesc a co- 
bort pe hârtie şiruri de preamărire Sfintei Treimi, Căreia se 
cade a ne închina acum şi pururea. Amin”. 


Şi acum, fiule Fortunat, pregăteşte-ti genunchii şi ochii. 
Te văd cuprins de mirare, ca şi cum m-ai întreba: „Cum 
aceasta?”. Iţi răspund, fiule Fortunat, aşa: „Pregăteşte-ţi ge- 
nunchii, pentru că, atâta vreme cât vom sta în această cetate, 
deseori vom simţi nevoia să îngenunchem, atât de mari, de 
frumoase, de înfricoşate lucruri vom avea de întâlnit! Şi pre- 
găteşte-ţi ochii, deoarece, cu voia ta sau peste voia ta, vei văr- 
sa lacrimi lacrimi multe, bune, întremătoare, aducătoare de 
nădejdi, lacrimi asemănătoare cu acelea pe care, în câteva 
rânduri, le-a vărsat pentru noi, Însuşi Domnul, Cel care din 
nimic ne-a făcut, pe tine, pe mine, pe toţi, lumea întreagă, fru- 
museţile toate, făpturile toate, însuflețite şi neînsufleţite. Da, 
fiule Fortunat, vom îngenunchea şi vom plânge, stând în fa- 
ţa Frumuseţii, a Bunătăţii, a Iubirii... 

Te văd, fiule Fortunat, uitându-te la poarta pe care o 
avem în fața noastră. La drept vorbind, ea nu e decât o uşă. 
Da, îţi aduci aminte de poarta cealaltă, care stătea larg des- 
chisă şi, abia atinsă, s-a dat în lături ca să ne primească în 
cetate — și o compari cu aceasta, prinzând mirare în sufletul 
tău: „Ce este această uşă?” şi „De ce este o uşă şi nu este o 
poartă?”. Să stăm, fiule Fortunat, puţin pe dâmbul acesta 

înverzit şi să grăim despre această uşă, prin care va trebui 
să intrăm şi noi, deoarece altă intrare afară de ea nu vom 
găsi. Două sunt, după cât se vede, „aspectele” ei: este strâmtă 
şi-i de aur. Nu vezi? Soarele, bătând în ea, aruncă mii de scli- 
piri în jur. Adevărul este însă tocmai în inversul celor spuse: 
sclipirile le dă ea, uşa, nu soarele, căci, uită-te, în ceasul 
acesta soarele e în nor — şi totuşi uşa străluceşte de-ţi ia 
ochii. Te voi lămuri de îndată, fiule Fortunat. Simplu: uşa 
aceasta este Însuşi Domnul lisus Hristos. Nu te lăsa pradă 
uimirii. Da, este aşa precum am spus. la deschide tu, fiule 
Fortunat, Cartea credinţei noastre, la Evanghelia lui loan 
(10, 9). Ce citeşti? „Eu sunt uşa!” Glăsuieşte Însuşi Domnul, 
nimeni altul. Citeşte acum tot la Ioan (10, 7): „Eu sunt uşa 
oilor”, şi tot Domnul glăsuieşte. Şi ne dă lămuriri nouă, oa- 
menilor, care, mai ales din şiretenie, ne facem a nu înțelege. 
Întâia dată, completează aşa: „Prin Mine (adică prin uşa 
aceasta) de va intra cineva, se va mântui... Va intra şi păşune 
va afla...”, iar a doua oară: „Ioţi câţi au venit înainte de Mine 
sunt furi şi tâlhari...”. Cred că ai prins lesne, fiule Fortunat, 
luminoasele înțelesuri ale acestor cuvinte ale Domnului: „Se 
va mântui” — căci numai EI este Mântuitorul lumii. „Păşune 
va afla” — adică toate învăţămintele care să ne ducă la fapte- 
le care să ne asigure mântuirea, mai de-a dreptul: virtuțile. 
„Qile”, adică noi, cei care-l avem pe EI de păstor. Căci tot în 
loan (10, 14) ne spune cu atâta dulceaţă: „Eu sunt Păstorul cel 
bun”. lar dacă El, Domnul, este Uşa, cum ar putea fi altfel, 
fiule Fortunat, decât de aur — şi cum n-ar străluci de la ea în- 
săşi, când EI a făcut şi soarele şi lumina şi ochii noştri? 

Dar văd în ochii tăi o nouă întrebare, fiule Fortunat. De 
ce această uşă de aur este strâmtă? Într-adevăr, ea-i strâmtă: 
abia poatre intra omul, fără să mai aibă pe el toate ţoalele şi 
toţi desagii pe care îi poartă de obicei. Şi aici lucrul e simplu, 

fiule Fortunat. Aceste ţoale şi aceşti desagi cu care noi am 
vrea să intrăm în cetatea aceasta (adică, de fapt, a Împără- 
ţiei cerurilor) nu sunt altele decât păcatele noastre. Şi te întreb: 
„Ai fi tu în stare să-ţi închipui că am putea intra pe această 
uşă de aur ducând cu noi toată infecția şi tot noroiul şi toa- 
tă putreziciunea, şi tot omul vechi, şi tot acel eu cuprins de 
îngâmfare, de prostie, de umflătură până la plesnire, care 
suntem noi, dacă nu ne lepădăm de ele? Toţi cei umflaţi de 
ei îmșiși nu vor putea intra niciodată pe uşa aceasta. De ce? 
Pentru că nu se poate. Ca să putem intra pe această uşă 
strâmtă, fiule Fortunat, trebuie, repet, să lepădăm toată spur- 
căciunea iubirii de sine, toate legăturile cu pământul trufiei, 
toate deşartele ambiţii, toate proastele gânduri, toate pu- 
tredele amintiri ale trupului şi ale gândului — să ne târâm în 
genunchi şi să plângem amar. Trebuie, fiule Fortunat, să 
intrăm goi — goi de noi înşine, de „înțelepciunea” noastră, de 
păcatele noastre; să ne aducem aminte, fiule Fortunat, că 
atunci când Domnul Și-a ţinut grăirea Sa pe munte, cele din- 
tâi cuvinte fost-au aceastea: „Fericiţi cei săraci cu duhul, că a 
lor este împărăţia cerurulor” (Mt. 5, 3). Cine pot fi aceşti „să- 
raci cu duhul”? Nici într-un caz, fiule Fortunat, cei proşti, 
cei imbecili, cei stupizi. Cum? Ar fi putut Domnul să-Și în- 
ceapă cuvântarea care aducea legea de aşezare a Noului 
Legământ cu aceştia? Ne este și ruşine a gândi lucrul acesta? 
Nu! EI a înţeles tocmai pe acei goi (săraci) de ei înşişi, de 
înțelepciunea lor, de păcatele lor, şi bogaţi întru Domnul. 
Numai aşa. 

Cu privire la întrebarea care slomneşte' în ochii tăi, te 
mai chem, fiule Fortunat, să deschizi cartea lui Matei (7, 13) 
şi Luca (13, 24). Ce citeşti la Matei? „Intraţi pe poarta cea 

strâmtă, pentru că poarta cea largă... duce la pieire... iar 
poarta vieții este strâmtă.” Luca spune, în alte cuvinte, acelaşi 
lucru. Despre ce „poartă strâmtă” este vorba aici? Despre 
aceasta pe care o avem în faţa noastră. Despre ce „poartă 
largă” este vorba? Despre cea de la cetatea pe care am părăsit- 
o. Ţi-aduci aminte... Era largă şi se deschidea dacă de-abia 
o atingeai, şi te primea cu toate „ţoalele” şi cu toţi „desagii” 
tăi. E o deosebire, nu e aşa? Pentru că „pe poarta aceea mer- 
geau mulţi şi se pierdeau”, iar „pe poarta aceasta intră 
puţini şi se mântuiesc” (Mt. 7, 13-14). 


Să ne cercetăm cugetul şi inima, fiule Fortunat, şi, rugând 
pe îngerul nostru păzitor să fie cu noi, să păşim spre poarta 
de aur, cea strâmtă şi care ne va duce în cetatea Smereniei. 
Căci, cu adevărat, fiule Fortunat, Smerenia este poarta care, 
prin strâmtimea ei, ne poate duce la „păşunea cea aleasă”, 
adică, în înţelesul ei înalt, la „mântuire”. 

Să ne smerim, fiule Fortunat, şi, lepădând de la noi şi 
cele de pe urmă „umflări” ale îngâmfării noastre, ale iubirii 
de sine, ale trufiei, să intrăm cu ajutorul lui Dumnezeu în 
cetatea Smereniei! 

Uimire, fiule Fortunat! Văd pe chipul tău cum uimirea 
îţi cască ochii mari şi-ţi lasă puţin întredeschisă gura, ca de 
pe urma unui oftat venit din adâncul sufletului. Da, văd şi 
înțeleg. Atâtea ţi-am vorbit de-a lungul drumului străbătut 
până aici despre această Mireasă mare, splendidă Mireasă 
a sufletului nostru, Smerenia; atât de mult ţi-am lăudat-o, 
cu cuvinte aprinse şi rare; atât de mare însemnătate i-am 
atribuit în lucrarea cea grea a Mântuirii, încât tu, fiule For- 
tunat, te aşteptai să vezi cine ştie ce castel măreț, în mijlo- 
cul unui imens parc, cu lacuri, cu lebede, cu nuferi, aşa pre- 
cum obişnuieşte slaba minte omenească să-şi închipuie lo- 
cuinţa tuturor fericirilor pământene. Boschete, flori, alei albe, 
pajişti nesfârşite, poate chiar şi fântâni țâşnitoare, bărci pe 
apă, artificii la vremea nopții — cum şi alte nimicuri, cu care 
oamenii obişnuiesc a-şi împodobi ceasurile bucuriilor lu- 
meşti, sclipiri abia ivite şi de îndată mâncate de întuneric, 
înşelătoare iluzii, cu care ei îşi umplu golul ceasurilor lor de 
„petrecere”, mai degrabă de „ucidere“a vremii... „O, ce de- 
grabă au trecut toate...”, auzim pe cei care au pus temei de 
durată pe asemenea lucruri degrabă-pieritoare. 

Încă de la uşa de intrare ţi-am văzut uimirea, fiule For- 
tunat, dar am tăcut, tocmai ca s-o văd acuma în totalitatea 
ei. Priveşti în jur şi parcă nu mai înţelegi nimic. Căzut din- 
tr-o lume de închipuire în lumea cea reală, ochii şi duhul tău 

nu sunt în stare să suporte îndeaproape fulgerătoarea 
schimbare. Te uiţi în jur şi cauţi ziduri de la cetatea cealaltă 
- şi nu le găseşti. Şi totuşi, uită-te bine, fiule Fortunat, şi vei 
afla nişte ziduri ca de abur, dar care te încredinţez că sunt 
mai tari şi mai cu neputinţă de dărâmat decât „celelalte” de 
piatră. Cearcă numai și te apropie de ele, întinde mâna şi le 
vei afla. Sunt invizibile, dar sunt — şi sunt mai tari ca cele vă- 
zute, cum spune marele Apostol: „Cele văzute sunt trecă- 
toare, iar cele nevăzute sunt veşnice” (Il Cor. 4, 18). 

Te surprinde, fiule Fortunat, şi bolta cerului care stă- 
ruieşte deasupra imensului ocol în care am intrat. Este o lu- 
mină nouă, alb-sidefie, înaltă, dar mai ales plină de-o mi- 
reasmă care se furişează în suflet, stârnind lacrimi, şi în 
genunchi, silindu-i să se îndoaie. Înălţimea ei se pierde în 
văzduhurile văzduhului, departe, departe, parcă până la 
picioarele tronului lui Dumnezeu, tron pe care ochii noş- 
tri de carne nu-l pot vedea, dar pe care prin ochii duhu- 
lui îl vedem. Un văz prin simţire. Ciudat, fiule Fortunat, 
dar atâta de plin de adevăr! Nu înţelegem, dar, oare, în- 
țelegem noi cu mintea noastră ceva din tot ceea ce ne în- 
conjoară? Vedem cu ochii noştri în lucruri şi în fiinţe? Nu: 
nici acum şi niciodată cât vom fi trăitori pe pământ. Şi 
totuşi „înțelegem”. Da, fiule Fortunat, înțelegem prin sim- 
țire, vedem prin simţire, pipăim prin simţire, trăim toate 
aceste taine prin simţire. Asta-i legea, lăsată nouă de Cel 
ce ne-a creat: să nu vedem unele lucruri cu ochii cei trupeşti, 
dar să le vedem cu sufletul. Lege de temelie a însăşi 
învăţăturii noastre creştine, cea, singura, aducătoare de 
mântuire, adică de înălțare din nou la locul de lumină, 
de unde ne-au prăbuşit păcatele noastre, fiule Fortunat. 
Ridicarea din întuneric la lumină, de la urâțenia căderii la 
frumuseţea de la început. 

lată, fiule Fortunat, aflăm şi aici pomi şi flori, dar, 
fireşte, cu totul alţii şi altele decât în cetatea spăimântă- 
toarei dihanii de la care am purces aici. Te uiţi cu uimire 
la pomi, fiule Fortunat, şi parcă nu înţelegi de ce te atrag 
cu atâta iubire spre ei, de-ar părea nişte fiinţe bune. Da, 
ai dreptate, fiule Fortunat, ştii tu cine sunt aceşti pomi? 
Pe cine preînchipuiesc ei? Şi de ce sunt atâta de chemă- 
tori? În adevăr, rămân şi eu în uimire bună și dulce: tru- 
pul lor e înalt, dar nu semeţ, e mlădios dar tare, crengile lor 
stau aplecate în jos ca şi cum s-ar afla în închinare şi în 
rugăciune, frunzele lor sclipesc dulce, ca nişte licăriri vor- 
bitoare; iar în totul pomul ne apare ca o măreție spirituală, 
care grăieşte timpului, spaţiului, veşniciei şi infinitului. Da, 
fiule Fortunat, aceştia sunt Sfinţii Marii Smerenii, cei 
care, în viaţa lor pământească, au avut de pildă pe însăşi 
Smerenia, adică pe Domnul Hristos, şi s-au silit a se ase- 
măna Lui prin virtutea cea de căpetenie, adusă de Dom- 
nul la începutul anului întâi al sfintei Lui apariţii pe pă- 
mânt: Smerenia, despre care, cu ajutor de la Dumnezeu, 
ne vom sili să vorbim în cartea aceasta. 

Dar iată şi florile, fiule Fortunat, care, şi ele, sunt cu 
totul diferite de „celelalte”. Aici toate sunt albe, toate 
sunt zvelte, toate respiră spre noi o mireasmă liniştitoare, 
nu parfumuri tari şi zgândăritoare ca acelea din cetatea cea- 
laltă, ci miresme care, dimpotrivă, potolesc simţurile, le 
înțelepțesc, le sfințesc - deoarece aceste flori ce crezi tu 
că pot fi altceva decât faptele ieşite din umilinţă. 

Să stăm puțin pe acest dâmb înverzit, fiule Fortunat, şi 
să privim pajiştile din faţa noastră; toate pline de flori albe. 


* e = . . 71. * - . 
În această carte, cuvintele smerenie, umilință, lepădarea de sine, 
tăierea voii tale sunt sinonime. 

Sunt de toate mărimile şi de toate formele. Unele sunt mă- 
runte, altele se înalţă, slobode, pe tijele lor verzi, unele se 
ivesc tot albe din apele locurilor din preajmă, altele încă mai 
înalte îşi apleacă cununa de corole albe peste iarba dimpre- 
jur. Este ca un concert în alb, ca o simfonie albă, un alb în mii 
de forme şi în jocuri nesfârşite. Ca o imensă fiinţă, ca o respi- 
rare albă a lui Dumnezeu Însuşi. 

Să stăm aici, fiule Fortunat, şi să încercăm a prinde mă- 
car unele înțelesuri ale acestor flori care, vezi bine, ne ară- 
iesc şi ele ca şi pomii, prin gestul tăcut al înfăţişării lor. Imi 
este greu, fără îndoială, să desluşesc aceste înțelesuri şi, mai 
ales, să desprind nuanțele, a căror varietate este ameţitor de 
mare. 

Să le iau mai mult la întâmplare. 

Uite: floarea cea înaltă de colo! Este floarea lepădării de 
sine, pare-se cea mai de seamă din „cetatea” Smereniei. Să te 
desprinzi de tine şi să te alipeşti de Dumnezeu slujind se- 
menilor tăi... Lesne de rostit, spăimântător de greu de reali- 
zat... Dar cu toate aceste flori ne vom întâlni mereu de-a lun- 
gul fascinantei plimbări făcute aici. Aşa că, să trecem la altă 
floare. Colo, este floarea mărinimoaselor uitări ale jignirilor pri- 
mite... O, scumpa noastră fiinţă şi scumpul nostru amor pro- 
priu! Am văzut în cartea întâia unde duce acest amor 
propriu, care, la început bun fiind, dacă ştim să-i descifrăm 
țelurile şi să-l înfrânăm, devine apoi cancerul aproape de 
nevindecat al sufletului nostru... Dar să trecem mai departe. 
Dincolo este floarea „luminoaselor renunțări”, cum atât de 
minunat un poet al vremii noastre îşi intitulează unul dintre 
volumele lui de poezii: Renunţările luminate. Titlu vast, fiule 
Fortunat, de aceea te las ca tu singur să meditezi asupra 


"1. M. Roşcu 

lui, căci de-a lungul drumului nostru ne vom întâlni foarte 
des cu asemenea renunțări, care, dureroase în cele însele, 
devin luminoase şi lesne de înfăptuit dacă lăsăm să lucreze 
în noi duhul Smereniei, adică tăierea voii tale şi primirea voii 
lui Dumnezeu. 

Alte flori: 

A lua asupra ta greşeala altuia; 

A da pas înainte semenului tău; 

A te socoti vinovat, fără să fii; 

A te lăsa învinuit pe nedrept; 

A nu te crede mai deştept sau mai bun ca altul; 

A tăcea, când prin vorbirea ta ai face un rău altuia; 

A acoperi pe semenul tău când e învinuit chiar pe 
dreptate; 

A suferi cu răbdare iubitoare pe cel pe care nu-l poţi 
suferi; 

A suporta uşor pe cineva care te sâcâie cu întrebări 
nenumărate; 

A face mai departe bine celui nerecunoscător; 

A nu da la iveală o taină a cuiva care i-ar aduce un 
rău; 

A nu duce mai departe o părere rea despre cineva; 

A suferi ocări şi batjocoriri, fără să capeţi un resenti- 
ment împotriva celui care ţi le aduce; 

A te privi drept nimic, chiar când cugetul îți spune 
că ai făcut un lucru de seamă; 

A-ţi vedea nimicnicia când priveşti cât de infinit 
este Dumnezeu; 

A te purta cu mai micii tăi, ca şi cum ar fi mai marii 
tăi; 

A-ţi da seama că păcatul tău este o spurcăciune faţă 
de frumusețea şi îndurarea lui Dumnezeu. 

Şi toate acestea, săvârşite sub lumina cea de viaţă 
dătătoare a iubirii. 

Dar, fiule Fortunat, ar fi să nu mai isprăvesc cu înşira- 
rea florilor din „cetatea” aceasta minunată a Smereniei, 
flori cu care, de altfel, ne vom întâlni în toate capitolele 
acestei cărţi, care este închinată tocmai acestui lucru, a 
înfăţişa măcar o parte din marea frumuseţe a Smereniei. 
Voi căuta să rezum, fiule Fortunat, într-o frază, sensul şi 
frumusețea acestor flori. lată, ele sunt strădaniile pe care 
sufletul omenesc le săvârşeşte în aspra, dar dulcea sfor- 
ţare spre a se asemăna cu Smerenia însăşi, adică cu 
Domnul Hristos, dumnezeiescul Stăpân şi unicul Grădi- 
nar al florilor Smereniei; spre a reproduce în noi chipul 
lui Hristos Domnul, în ipostaza smereniei. Drama împără- 
tească a existenţei omeneşti pe pământ: năzuinţa spre 
cer, sfâşietoarea tendinţă întru a recăpăta Edenul pier- 
dut prin fapta noastră ticăloasă. A ne face pe noi înşine, 
prin smerenie, nişte hristoşi, încă de aici de pe pământ, 
bineînţeles, fiind ajutaţi de Smerenia însăşi, adică de Dom- 
nul. Nu, oare, El este Cel ce ne-a spus, fiule Fortunat: 
„Prietenii mei”? Ci prieten ce să însemne decât asemă- 
nare, înrudire, urmare, mers spre identitate, a trăi o 
viaţă hristică, singura aducătoare de mântuire. Cea mai 
mare faptă a smereniei fi-va, aşadar, fiule Fortunat, în- 
drăzneaţa voinţă a noastră în a ne asemăna cu Domnul 
Hristos. Virtute paşnică - şi totuşi atât de îndrăzneață şi 
de tare! Cu cât mai îndrăzneață, cu atât mai paşnică — şi cu 
cât mai paşnică, cu atât mai îndrăzneață! 

Te văd trist, fiule Fortunat. Tu parcă eşti nedumerit 
şi parcă cauţi ceva. Şi te înţeleg, pentru că şi eu mă simt 
întristat şi caut ceva. Tu, fiule Fortunat, cauţi florile sme- 
reniei tale — şi eu le caut pe ale mele; şi, vai, nici tu, nici 

eu nu le găsim... Vor fi, poate, unele? Şi unde vor fi? Sau, 
din nefericire, nu este nici una? Stai! Parcă zăresc colo o 
floricică mică, mică de tot, şi neînsemnată, neînsemnată de 
tot, care te cheamă. Am auzit clar: „Eu sunt a ta”. Ai auzit 
şi tu, după câte văd de pe chipul tău pe care zăresc o lu- 
mină de zâmbet!... O, fiule Fortunat, cât de puţine flori am 
semănat amândoi în Parcul Smereniei! Dar Dumnezeu e 
bun şi ne va ajuta să mărim numărul lor... Să făgăduim aici 
lui Dumnezeu că ne vom sili întru aceasta... 


Dar am anticipat, fiule Fortunat, asupra capitolelor 
următoare ale cărţii — şi, de aceea, după ce ne-am lăsat îm- 
bătaţi de mireasma florilor Smereniei, să ne ridicăm şi să 
mergem spre „castelele” cele splendide ale ei. 

Când am intrat aici, tu, fiule Fortunat, care te aş- 
teaptai să vezi cu totul altceva, ai rămas în uimire şi, de- 
sigur, ţi-ai zis în gând: „Unde, oare, este castelul Smereniei?”. 
Nevăzându-l nicăieri, ai prins dezamăgire în sufletul tău. 
Dar fii răbdător! Vom vedea curând că Smerenia are altfel 
de „castele” decât cel pe care l-am văzut în cetatea Tru- 
fiei. Căci are şi ea unele nespus mai măreţe. Vom afla 
mai mult nişte locuri, nişte opriri, nişte „staţii”, un în- 
treg lanţ, şi ne vom opri câte puţin în dreptul fiecăruia, şi 
te voi lămuri. Atunci te vei putea încredința, fiule Fortu- 
nat, de nespusa frumuseţe, mai mult sufletească, a aces- 
tor locaşuri în care Smereniei i-a plăcut să sălăşluiască. 

Dar nu simţi tu, oare, fiule Fortunat, cum ceva pu- 
ternic, dar dulce ne apasă umerii şi cum licăreşte ceva sub 
pleoape? Desigur că simţi. O putere, aceeaşi, pe care o sim- 
țţim venind din afară de noi şi din noi înşine, ne îndoaie 
genunchii şi ne umezeşte ochii. Să îngenunchem aici, pe iar- 
ba moale, şi să ne rugăm, lăsând să ni se scurgă lacrimile pe 

obraz: „O, Doamne al Smereniei, lucrează Tu cu dum- 
nezeiasca Ta putere asupra sufletului nostru, şi fă-ne 
din ce în ce mai smeriţi, desfăcându-ne de noi înşine şi 
alipindu-ne tot mai mult de Tine. Slabi suntem, Doamne, 
dar eşti Tu tare — şi ne dai din puterea Ta, dacă noi stri- 
găm după Tine şi vrem să primim revărsarea puterii Tale 
asupra noastră. Vino, Doamne, şi ne întăreşte, ca să pu- 
tem să ne asemănăm cu 'ine în smerenie, această sfântă vir- 
tute, care, îndrumată de iubirea Ta, poate săvârşi minu- 
nea prefacerii ființei noastre. lar tu, Maică a Stăpânului 
nostru şi Mamă a sufletelor noastre, o, Marie, scumpă spriji- 
nitoare a noastră, ajută-ne, nu ne lăsa, mijloceşte la Domnul 
pentru noi!”. 


Şi acum, fiule Fortunat, să mergem să-ţi arăt „staţi- 
ile” Smereniei divine, „locaşurile” în care ei i-a plăcut 
şi-i place să sălăşluiască, pentru ca şi noi, făcând la fel, 
să putem nădăjdui la mântuirea sufletelor noastre. 

Iată, fiule Fortunat, am ajuns aici, în faţa unei căsuțe 
albe, o parte din ea fiind zidită în stâncă, iar în faţă 
având un umbrar de viţă şi o ogrăjoară ca pentru o locu- 
inţă de copil. Peste tot e linişte şi tăcere, iar din când în 
când o fecioară prea frumoasă se arată vederii trecători- 
lor, care, uimiţi de frumuseţea ei cuminte, întorc capul 
şi-şi zic: „Cine să fie această copilă?”. Şi unii dintre ei îşi 
aduc aminte de sulurile sacre de la sinagoga satului, 
unde se vorbeşte despre faptul unic şi măreț că Dom- 
nul, Mântuitorul lumii, Se va naşte, prin mijlocirea Sfân- 
tului Duh, dintr-o preacurată fecioară din neamul lui 
David, împăratul, şi din acela tot atât de strălucit al lui 
Aaron, arhiereul. „N-o fi aceasta?”, se întreabă cu uimire 
aceştia, şi simt cum din adâncul fiinţei lor se ridică un 
răspuns de abur sufletesc: „Este ea!”. Simt atunci în su- 
flet o mângâiere din acelea care nu sunt obişnuite în zilele 
omului pe pământ şi o bucurie curată le încinge inima, 
care tresaltă la puterea gândului, venit şi el nu se ştie de 
unde. Parcă ar fi fost un glas de înger, parcă pogorât în 
ființa lor de duh - şi repetau, ca pentru a se asigura: „Da, 
da, să ştii că o asemenea fecioară va fi aceea care va avea, sin- 
gură, hărăzirea de a naşte pe Emanuel, ceea ce, tălmăcit, în- 
seamnă «Cu noi este Dumnezeu». Şi aveau dreptate, fiule 

Fortunat. Nu greşeau. Casa aceea nu era alta decât casa din 
Nazaret a Mariei, fiica, la vârstă bătrână, a lui Ioachim şi a 
Anei, amândoi fiinţe evlavioase, drepte şi pe care Dumne- 
zeu îi hărăzise a fi, peste fire, părinţii Mamei lui Dumnezeu. 
Frumuseţea ei, cuminţenia ei, tăcerea ei, mersul ei, zâmbe- 
tul ei, felul cum cădeau mantiile pe trupul înăltuţ al ei, dar, 
mai osebit, smerenia ei, toate erau unice şi desăvârşite. Se 
simţea că Dumnezeu a pogorât peste această fiinţă toate 
harurile Sale, pregătind-o pentru unica hărăzire pe care o 
fiinţă femeiască avea s-o aibă de-a lungul întregului timp. 

Aici, fiule Fortunat, este prima „staţie” din divinul 
Parc al Smereniei. Aici, într-o zi, s-a pogorât, la porunca, 
lui Dumnezeu, Arhanghelul Gavriil, purtând în mână o 
crenguţă plină de crini înfloriţi, şi s-a înfăţişat Fecioarei 
(care din clipa aceea avea să fie singura fecioară care urma 
să fie scrisă cu literă mare şi articulat: Fecioara; situându-se, 
astfel, măreț şi unic, în fruntea tuturor fecioarelor din 
lume, de dinainte de ea, din vremea ei şi din toţi anii ce 
mai aveau să se înşire pe firul vremii). 

La apariţia arhanghelului, Fecioara (care se chema 
Maria) nici nu s-a înspăimântat, nici n-a stat în nepăsare. Ci, 
în smerenia ei, s-a uimit: „Ce-mi este mie aceasta?”, iar când 
a auzit propunerea divină ce i se aducea de trimisul Ce- 
rului, ea s-a smerit până la cea mai desăvârşită smerenie 
şi a ascultat toate în tăcere. lar după ce arhanghelul a 
terminat grăirea sa, Fecioara a aplecat fruntea sa senină în 
jos şi, supunându-se, a zis: „lată roaba Domnului” — şi tot 
în clipa aceea, Domnul Hristos S-a sălăşluit prin Duhul 
Sfânt, în preacuratul ei trup. Smerenia Mariei s-a îmbinat 
cu Smerenia lui Dumnezeu: coborârea Lui din veşnicie în 
vreme, pentru a ne aduce mântuirea, necuprisul în cuprins, 


pi COLE 200 Y7 ț 
36 
A Oil 233 0 XI 


Despre smerenie 


infinitul în finit, Dumnezeu în om, toate, pentru ca noi să 
credem mai lesne în EI şi în menirea Lui. 

Iată, fiule Fortunat, cum casa albă din umilul Naza- 
ret (ceea ce, tălmăcit, înseamnă floare) s-a prefăcut, prin 
lucrarea Smereniei, într-un admirabil şi unic Palat, de 
unde s-a început lucrarea mântuirii noastre. 

Pe urmă, după câţiva ani, Fecioara s-a întors în Na- 
zaret, după prigoana despre care vom vorbi curând, şi vre- 
me de treizeci de ani a crescut aici, în umila casă a teslarului 
din Nazaret, Sfântul osif, şi Și-a petrecut viaţa Însuşi Dom- 
nul, teslar El Însuşi, până a ieşit la propovăduire. 

Să ne aplecăm fruntea, să îngenunchiem şi să lăcrimăm... 


lată acum o altă „staţie” a Smereniei: leslea din Be- 
tleem. Ce să zicem? Cum să ne stăpânim simţirea de dulce 
înduioşare? Priveşte, fiule Fortunat! Aici, în această prea- 
sfântă lesle a Betleemului, S-a arătat lumii Mântuitorul ei. 
Cuvintele sunt slabe şi oloage pentru a descrie întreaga 
Smerenie care s-a consumat în acest loc. Un Dumnezeu Care 
Se arată într-un staul de dobitoace, într-o extremă sărăcie şi 
smerenie. Mintea se clatină, fiule Fortunat, iar inima dă să 
iasă din piept. 

Despre smerenia acestei lesle vom vorbi, fiule For- 
tunat, la capitolul cuvenit, când vom grăi despre Smerenia 
Noului Testament. Așa că, acum, să mergem mai departe 
spre un alt loc în care Smerenia va să-și împlinească în- 
treaga ei înfăţişare. Vezi, colo, un râu cu ape potolite şi o 
luntre mică pe care stau trei ființe cuvântătoare şi una ne- 
cuvântătoare. Acela-i râul din pustie pe care a trebuit să 
treacă luntrea care purta pe Maria cu Pruncul şi pe Sfântul 
Iosif, împuternicitul lui Dumnezeu pentru a-i apăra, iar 

dobitocul era prietenul şi ajutorul micului convoi, asinul 
acela palestinian, tovarăş al tuturor lungilor călătorii, mai cu 
seamă al acelor pelerinaje ce se făceau la Cetatea Sfântă la 
anumite praznice. Pruncul-Dumnezeu era prigonit de un 
ticălos împărat, care, de teamă a nu-şi piardă scaunul, 
hotărâse moartea Copilului ce Se născuse în Betleem. Este 
acest convoi, fiule Fortunat, micul convoi al Smereniei. EL, 
Pruncul-Dumnezeu, primea prigoana omului, fugind din 
fata lui, când ar fi putut numai cu un semn al degetului 
Său să-l nimicească dintr-odată, ca pe o mică gâză îndrăz- 
neaţă care, în nătângia ei, se lua la luptă cu Însuşi Cel care 
o făcuse. 

Şi, dacă trecem şi noi dincolo de acest râu, ajungem 
la o altă „staţie” a Smereniei: micul orăşel Matareia din 
Egipt, lângă Memfis, unde vreme de vreo doi-trei ani au 
trăit cei trei smeriţi viaţă de lucrători săraci, dar plini de 
vrednicia pe care le-o dădea sfințenia lor. 

Să ne aplecăm şi aici, şi lăcrimând, să adorăm în tăcere 
Smerenia şi din această ipostază. 

Pe urmă, întorcându-ne cu cei trei din nou la Naza- 
ret, vom afla, de data aceasta, o alta casă, aceea a lui Iosif; 
tot o casă smerită, în care vom afla o altă „staţie” a Sme- 
reniei: smerenia muncii celor trei, întru câştigarea pâinei lor 
de fiece zi. Acolo, în atelierul lui Iosif, aflăm smerenia 
muncii. Priveşte, fiule Fortunat, şi acest „castel” al Sme- 
reniei, şi fă să auzi în duh cântecul fierăstrăului, al rin- 
delii, al ciocanului şi al altor unelte de tâmplărie, dar, 
mai ales, cântarea cea smerită a muncii omeneşti, săvâr- 
şită sub lumina răbdării pline de iubire. 

Stai mereu în uimire, fiule Fortunat, şi cu drept cuvânt. 
Vin spre sufletul meu, ca şi spre al tău, valuri calde, dulci şi 

mângâioase de ape sufleteşti, umezindu-ne ochii: sunt apele 
cele unice ale Smereniei. 

Căci iată un alt râu, de data aceasta unul mai mare şi 
mai năvalnic, iar în mijlocul lui, pe Însuşi Mântuitorul 
Care, împlinind cuvenita vârstă, este gata să iasă la propo- 
văduire. Dar pentru aceasta, se cade mai întâi să mai dea o 
sfântă şi sublimă lecţie de smerenie: Smerenia Botezului 
Său de către un om, pregătit din vreme de Dumnezeu, 
loan, zis pentru aceasta şi Botezătorul. Când loan L-a văzut 
pe Domnul venind spre el, s-a cutremurat şi a zis: „Cum? 
Eu să le botez pe Tine?”. Dar Domnul, cu smerenie plină de 
putere, i-a răspuns: „Lasă acestea acum, loane, căci se cade 
să împlinesc toată dreptatea!”. Şi loan s-a supus şi L-a bote- 
zat. Auzi, fiule Fortunat? Dumnezeu să primească, pen- 
tru mântuirea noastră, să fie botezat de un om, fie el acela 
chiar loan? O, Sfântă Smerenie, numai tu eşti în stare de a 
săvârşi asemenea lucrare, peste fire de înţeles de mintea 
noastră, dar primită cu caldă şi plânsă recunoştiinţă de 
inima noastră... 


Să păşim mai departe, fiule Fortunat, şi să ne oprim 
la alte „staţii” ale parcursului divin al Smereniei. 

lată Cana, unde Domnul S-a smerit, prefăcând apa în 
vin; iată Nazaretul Lui, care l-a pus gând rău de moarte; 
iată Capernaumul cel nerecunoscător, ca şi Betsaida, ca 
şi Horazimul, ca şi lerusalimul, ca şi Gadara, ca şi „toate 
cetăţile şi satele” Iudeii. În faţa tuturor acestor locuri, 
Domnul S-a smerit minunând pe ucenicii Săi, care, neştiu- 
tori încă ai adevărului, se întrebau, lumeşte, între ei: „De 
ce învățătorul face aşa? Când EI ar putea să Se urce pe 
tronul lui David şi să ducă poporul Său la izbăvire şi la 

înflorită stare?”. Nu pricepeau, fiule Fortunat, smerenia 
Fiului lui Dumnezeu, judecând după sufletele lor încă cru- 
de pentru adevărata înţelegere. Dar Domnul, prefăcându-Se 
a nu vedea ce se petrece în sufletul şi în mintera lor, trecea 
mai departe, biruind sub aparența înfrângerii şi păşind 
cu hotărâre spre un loc unde se afla o cruce. 


Ajungem acum, fiule Fortunat, la „staţiile” cele mari 
din parcul mântuirii noastre. Condeiul meu prinde la sine 
un fel de spăimântare când se vede hărăzit a scrie despre 
aceste locuri sfinte... Smereşte-te, condei al meu, smereşte-te, 
căci numai aşa vei putea sta în ascultare. Scrie, scrie, îndrăz- 
neşte! — aşa aud că-i spune Acela care, de-a lungul marii 
propovăduiri, a zis într-un loc: „Îndrăzniţi, căci Eu am biruit 
lumea!” 

Aici, fiule Fortunat, e o grădină de măslini numită, 
după cuvântul de atunci, Ghetsimani. O, Doamne, cât de 
mult Te-ai smerit Tu aici, în această grădină, şi ce sufe- 
rință!... Nu, nu, departe este de mine gândul, fiule Fortu- 
nat, de a încerca să descriu măcar un fir cât de mic din 
această imensă suferinţă, care închidea în sine o tot atât 
de imensă smerenie. Ne vine a crede că o smerenie mai 
mare ca aceasta nu se mai poate afla... Şi totuşi... 


Iată, colo, Fiule Fortunat, este casa Anei, iar dincolo, 
aceea a lui Caiafa, ginerele său, marele preot. Acolo Dom- 
nul a căpătat sudalme, înfruntări, palme de la slugi, batjo- 
coriri de la cei care-şi făceau o fală din aceasta, dar mai 
presus de toate şi pe toate lăsându-le în urmă, acolo, Mân- 
tuitorul a căpătat cruda lovire a celor trei lepădări tică- 
loase ale lui Petru, căpetenia ucenicilor Săi, care, numai 

cu câteva ceasuri mai înainte, se jurase că-L va urma până 
la moarte... Şi tuturora, Domnul le-a dat acelaşi răspuns: 
S-a smerit şi a primit toate, fără ca măcar să se ivească 
vreun şănțuleț pe pielea obrazului Lui, fără să se ridice 
în cugetul Său vreun gând de răzvrătire sau pe buzele Sale 
vreo mişcare de împotrivire. 


O, Sfântă Smerenie, mare şi înfricoşată este puterea 
ta! lar Domnul, fiule Fortunat, o lucra atât pentru mântu- 
irea noastră, cât şi pentru a ne îmboldi: „Cercaţi şi voi a face 
aşa, măcar o picătură, măcar un fir, măcar o năzuinţă...”. 
Dar noi, fiule Fortunat... Vai, eu, cel dintâi, cât de nevred- 
nic sunt! Nu-mi aduc aminte să fi săvârşit un lucru atât de 
mare... 


Dar stai, fiule Fortunat, căci, iată, vom vedea încă o stră- 
lucire a dumnezeieştii Smerenii. Nu pot scrie îndelung. 
Condeiul meu îşi simte adânca-i neputinţă. De aceea, gonesc 
- nu mă pot opri mult în loc. 


Iată Pretoriul, fiule Fortunat! O, Doamne, câte ai avut 
Tu de suferit în acest loc, pentru a noastră mântuire... Bătăi, 
batjocuri, trestie, hlamidă de ruşine, cunună de spini, în- 
fruntări, părăsire deplină şi, mai osebit, neînţelegeri şi răs- 
tălmăciri. Asupririle trupului Tău rămâneau şi aici în ur- 
ma asupririlor aduse sufletului Tău. Acestea erau acelea care 
aveau nevoie de-o smerenie mai mare. 

Priveşte acum „staţia” Calvarului, fiule Fortunat! Ace- 
leaşi bătăi de joc, aceleaşi loviri, aceleaşi scuipături, aceeaşi 
părăsire (afară de femeile sfinte care au înfruntat totul şi au 
mers cu Domnul până sus), aceleaşi neînțelegeri — toate în- 
soţite de primul val de sânge al Domnului, care, căzănd 
de pe fruntea Sa sfântă şi din genunchii Săi zdreliţi, avea să 
paveze cu lacrimi de diamant, pentru totdeauna drumul 

de suferinţă al Calvarului. lar Domnul suferea toate în 
tăcere şi Se smerea mereu. Nici măcar un suspin nu s-a 
ridicat din inima Sa „întristată până la moarte”. Atâta aş- 
tepta puterea întunecată, Lucifer, căpetenia îngerilor căzuţi, 
pentru a zădărnici întreaga lucrare a mântuirii noastre. 
Dacă pe drumul Calvarului şi până la moarte, sus, Domnul 
ar fi scos un oftat — atât! —, o, fiule Fortunat, neamul omenesc 
n-ar fi avut mântuire. 

Şi iată, am ajuns, fiule Fortunat, la cea de pe urmă 
„Sstaţie” din această minunată Grădină a Smereniei. Priveşte 
şi taci, privesc şi tac. Domnul e pe Cruce. Să ne aplecăm frun- 
tea şi, oprindu-ne sughiţul de plâns, să tăcem şi să ne rugăm 
pentru multele noastre păcate. Ne aflăm, fiule Fortunat, 
pe culmea cea mai înaltă a Smereniei: suferințele şi moar- 
tea pe cruce a Domnului pentru tine, păcătosul, pentru 
mine, spurcatul, pentru toți păcătoşii lumii din toate valu- 
rile timpului, până la revărsarea lor în Veşnicie. 

O, Doamne, o, Doamne! Atât putem spune: „O, Doam- 
ne! Tu vezi, Răstignitule, ce este în sufletul, în cugetul şi 
în inima noastră... Nu ne osândi degrabă, ci lasă-ne timp de 
pocăință... Făgăduim... Făgăduim... O, Doamne, o, Doamne !”. 


Şi acum, fiule Fortunat, să ne tragem deoparte şi, 
având în faţa sufletului nostru divinele privelişti ale aces- 
tor „staţii” ale Smereniei, să stăm (hai să alegem malul Ior- 
danului!) şi, sorbind din Cartea noastră sfântă, din cărţile 
Sfinţilor Părinţi, din licoarea cea rară a smereniei sfinţilor şi 
mucenicilor Legii noastre, ai Domnului Hristos, ai Bisericii 
Sale, ai Maicii Domnului, să grăim despre Smerenie, căutând 
mereu a ne smeri noi înşine, iar pentru aceasta folosind 
rugăciunea şi o tot mai adâncă privire în adâncul sufletului 

nostru, necruțându-ne deloc, ci mereu având înainte 
păcatele noastre şi îndurarea cea fără de margini a lui 
Dumnezeu. 

O, Marie, Sfântă Maică a sufletelor noastre, fii cu 
noi, trecându-ne cu vederea tot răul, toată uitarea şi tot 
păcatul nostru... Tu, Maica noastră... 


COLE 30% 
A Oi 630 ÎI 


IV 
CE ESTE SMERENIA? 


Greu este, fiule Fortunat, peste fire de greu este a vorbi 
despre smerenie unui om păcatos, aşa precum este cel care 
îndrăzneşte a scrie rândurile acestea. Tăvălit o vreme prin 
tot felul de păcate, uitând de Dumnezeu de atâtea dăți, 
nesăvârşind binele pe cât ar fi trebuit şi săvârşind răul pe 
care nu trebuia să-l săvârşească, minţind adeseori şi desfrâ- 
nat de atâtea ori, chiar după ce a cunoscut pe Domnul Hris- 
tos şi Sfânta Sa Biserică, neajutând pe semenul său pe cât s-ar 
fi cuvenit după puterile lui, este foarte greu unui asemenea 
păcătos să vorbească şi să scrie despre smerenia creştină. 
Desigur, chiar în vremea de păgânătate a scriitorului, şi cu 
atât mai mult după ce el a gustat din dulceaţa învăţăturii 
creştine, săvârşind-o după puterea lui, el nu s-a răzvrătit 
niciodată împotriva Învăţătorului şi nici nu L-a tăgăduit, 
Domnul răsplătindu-i acest lucru printr-o tot mai mare apro- 
piere de păcătosul convertit, dându-i lui mai de îndelungă 
vreme cuvânt şi scris de propovăduire în ogorul Bisericii 
Sale. Aşa întrucât, fiule Fortunat, şi păcătosul, oricât de păcă- 
tos ar fi, este primit, dacă se pocăieşte de păcatele sale, a sta 
la coada mesei sfinţilor, slujindu-le şi mulțumindu-se cu fă- 
râmiturile căzute lui de la acest ospăț ceresc. Vreau să zic, fi- 
ule Fortunat, că şi păcătosului pocăit îi este îngăduit a grăi 
despre smerenie şi despre toate celelalte frumuseți aduse pe 
pământ acum aproape două mii de ani de Cel născut de 

Fecioara în ieslea sfântă de la Betleem. „Vi s-a născut tutu- 
ror un Mântuitor” — aceasta a fost vestea cea mare, cea no- 
uă, cea frumoasă, cea bună, pe care înşişi îngerii au poruncit 
a fi adusă la folositoarea cunoaştere a omului păcătos, care 
aştepta de milenii pe acest Izbăvitor. Aşadar, şi nouă, ţie şi 
mie, fiule Fortunat, căci prin Botezul ce-am primit, acest 
mare dar am căpătat: a fi creştini. Am întinat botezul de atâ- 
tea ori, dar, ajutându-ne Sfânta Taină a Pocăinţei, noi ne-am 
ridicat iarăşi din cădere şi am mers mai departe după Dom- 
nul, recunoscându-L ca Învățător, Stăpân şi Dumnezeu. 

Aşa că, privind cu silă spre omul vechi, care am fost, şi 
cu nădejde spre îndurarea lui Dumnezeu, simțim, fiule For- 
tunat, că putem grăi despre Smerenie, această mare virtute 
creştină, stând mereu sub proteguirea Celuia care este Însuşi 
Smerenia divină şi desăvârşită şi ajutaţi fiind de Maica bună 
a sufletelor noastre, Sfânta Fecioară. 


Dacă ne raportăm la „definiţiile” pe care literatura pro- 
fană (citeşte: păgână) le-a dat acestei virtuţi a sufletului ome- 
nesc, vom rămâne, cum e şi firesc, dezamăgiţi cu desăvârşire 
de ele. Așa, de pildă, se zice că smerenia este „înjosire, mic- 
şorare, umilinţă, supunere, modestie”, iar în altă parte: „vir- 
tute care rezultă din sentimentul slăbiciunii noastre, care ni-l 
dă”. Este ca şi cum am sta deasupra unui abis. Pe ce se ba- 
zează aceste definiții? Care sunt legăturile lor cu puterea lui 
Dumnezeu? Nimic nu aflăm. „Sentimentul slăbiciunii noas- 
tre” nu spune nimic, dacă nu se adaugă de îndată: „, fașă de 
imensa, infinita putere a lui Dumnezeu”. Nu mai vorbim de 
primele definiţii: „supunere, modestie, înjosire, micşorare”. 
Totul e atât de vag, de nebulos, de puţin, încât nu aduce nici 
o lămurire în problema care ne preocupă pe noi, aici. Aşa 
încât, fiule Fortunat, ca să nu mai întârziem asupra unor 

lucruri care ne-ar duce la nişte „vânturări deşarte de vor- 
be”, se cade să le părăsim de îndată şi să păşim spre singura 
„definiţie” valabilă a Smereniei, ostenindu-ne a o pune în 
cea mai clară lumină, lucru pentru care se cade să cerem 
ajutorul lui Dumnezeu. 


Priveşte, fiule Fortunat, cerul. Scufundă-ţi privirea în a- 
dâncul lui, fie când soarele pe el, fie când este noapte. Cu- 
getă la spăimântătoarea măreție a lui, ştiind că acest cer se 
întinde nesfârşit dincolo de puterea vederi tale fie cu ochii 
liberi, fie cu ajutorul celor mai perfecţionate telescoape; în- 
grozeşte-te la gândul că fără număr sunt sorii din univers 
în jurul cărora se învârt planete, aşa precum se învârtesc ele 
în jurul pământului nostru. Pe urmă, lasă-te luat de valul (şi 
el aducător de spaimă) că toate acestea se mişcă după nişte 
legi neschimbate şi infinite, că toate aceste astre se atrag şi res- 
ping unele pe altele, într-un sistem de mişcări imuabil; că 
ar fi de ajuns ca una din legile regulatoare ale acestor miş- 
cări să fie smulsă din sistem, pentru ca întregul univers să se 
prefacă într-o catastrofă pe care mintea omenească nici mă- 
car n-o poate imagina; că mişcarea aceasta, care nu-i decât 
însăşi armonia universală, durează de miliarde de veacuri şi 
că va dura atât cât slaba cugetare omenească nu poate con- 
cepe; că acest univers (măcar acela pe care-l putem noi prin- 
de cu ochii noştri) ne pune la îndemână frumuseți fără egal, 
luate din însăşi frumuseţea-mamă ca, la rându-i, această 
frumusețe să devină un nou izvor de contemplare şi de cu- 
getare, fie că privim acest univers când lumina solară e în 
plinul ei, fie noaptea, când frumusețea cosmică pare a se înfă- 
ţişa încă mai cuceritoare. Având în faţa cugetului şi a sufletului 
nostru această grandioasă înfăţişare a universului, ființa 
noastră, fiule Fortunat, este cuprinsă de un sentiment de 

extatică evlavie. Cine a făcut toate acestea? Cine condu- 
ce toate acestea? Cine prezidează la acest infinit joc al infini- 
ților cosmici? Care este şi cum se numeşte această putere cre- 
atoare şi călăuzitoare? 

Dar, fiule Fortunat, să ne întoarcem acum spre celălalt 
univers, cosmosul tuturor făpturilor de pe pământ, lucruri 
şi fiinţe. lerburi, plante, gâze, pietre, pomi, animale, om. Fie- 
care dintre acestea cuprind în ele un infinit nepătruns de 
mintea noastră. Ce putere le creează? Cine le ține pe toate în 
temnița formei? De ce piatra, planta stau strânse în forma lor 
- şi numai dacă vine omul, poate sfărâma prin putere aceas- 
tă formă? De ce toate aceste forme se nasc, trăiesc şi se schim- 
bă? Şi care este puterea care conduce acestălalt aspect al ace- 
leiaşi armonii universale? Dar să mergem mai departe, în 
lumea cugetării, a sentimentelor, a acestui cosmos nevăzut, 
dar şi el infinit şi insesizabil pentru simţurile noastre. Ce 
este cugetarea? Simţirea? Mişcarea şi toate celelalte? Care 
sunt legile lor? Cine prezidează la mişcările conduse de 
aceste legi? 

Oriunde ne-am întoarce, fiule Fortunat, dăm de-o Măreţie 
şi de-o Putere şi de-o Frumuseţe, care, toate, sunt unice şi 
nestrămutate. Au fost, sunt şi vor fi aşa din veşnicie în veşnicie. 

Iar eu, omul, făptură mică (mult mai mică în faţa aces- 
tei Măreţii înconjurătoare decât este un fir de nisip de pe 
țărmul oceanului faţă de Oceanul Însuşi), făptură (adică o 
fiinţă creată de altcineva decât eu însumi) căreia i-ar fi de 
ajuns o împunsătură de ac într-un anumit loc al ei pentru a 
pieri, făptură căreia pe drept cuvânt i s-ar putea spune un 
nimic, o nimicnicie; Eu, nimicnicia aceasta, privesc cerul, 
universul şi întreaga armonie de peste tot, şi cuget: ce sunt 
eu faţă de acest Tot infinit, admirabil, armonios, plin de fru- 
museţi? Și ce sentiment prind eu în inima mea, cugetând la 

toate acestea? Ce gând îmi fulgeră înspăimântata mea minte 
când îmi dau seama ce mic sunt — un fir de pulbere — faţă de 
nesfârşirea cosmică și cea mare, din afara mea, şi cea mică, 
din fiinţa mea? Şi când ne mai gândim, fiule Fortunat, că 
acest nimic care suntem noi este totdeauna un nimic păcătos, 
cu totul nedesăvârşit, o, atunci, acel Tot infinit devine încă 
mai copleşitor pentru noi. 

Ascultă, fiule Fortunat! Puterea infinită, creatoare, su- 
perbă în frumuseţea ei nealterată, este Dumnezeu. Eu, cel 
care privesc această Măreţie, simţindu-mă un nimic faţă de 
ea, sunt omul. lar simţirea care mă cuprinde şi mă cople- 
şeşte cugetând acest raport Dumnezeu-om, este sentimentul de 
smerenie, sentiment care se conjugă cu acela al păcătoşeniei 
mele. De aici, din acest contrast zdrobitor pentru om, se naşte 
simţirea cea nobilă a Smereniei. Zic nobilă, fiule Fortunat, 
pentru că numai prin ajutorul ei putem să umplem firul de 
nisip care suntem noi, oamenii, cu însăşi esenţa, cu însăşi pu- 
terea, cu însăşi frumuseţea lui Dumnezeu. Numai recunos- 
când diferenţa, putem s-o facem acceptabilă. Numai cunos- 
cându-ne neputința şi păcătoşenia, putem să primim putere 
şi curăție, cum mai târziu va spune Apostolul: „Întru nepu- 
tinţă se arată puterea lui Dumnezeu” (II Cor. 12, 9). Numai 
primind cu supunere starea, condiţia noastră, aceasta, faţă de 
infinitatea lui Dumnezeu, vom putea, la rândul nostru, să pri- 
mim în noi ceva din însăşi această infinitate. Şi bobul de ro- 
uă, în zori, primeşte ceva din lumina soarelui, şi firul de ni- 
sip de pe malul mării primeşte ceva din strălucirea aurului 
solar. Dar şi bobul de rouă, şi firul de nisip stau sub ascutarea 
razei de soare care cade asupra lor, dând înfăţişarea că lu- 
mina din ele este şi a lor. Aşa şi sufletul omenesc, fiule For- 
tunat, el va lua ceva din strălucirea Frumuseţii divine, dacă, 
dându-şi seama de micimea şi de păcătoşenia lui, va sta sub 

dulcea ascultare a razei de iubire care cade de sus, de la 
Dumnezeu, asupra lui. lar starea aceasta este starea de sme- 
renie. Este, ca să spunem aşa, definiţia smereniei. Vom ve- 
dea, de îndată, cum însăşi Smerenia s-a pogorât pe pământ 
pentru a locui cu noi şi a ne învăţa legea mântuitoare a vir- 
tuţii cereşti care este smerenia. Când Isaia, marele profet, a 
privit şi el această corelaţie dintre Dumnezeu şi om sau, mai 
bine zis, a exprimat ceea ce Însuşi Dumnezeu voise să ex- 
prime prin gura Sa, a zis: „Loate acestea (cerul şi pământul) 
mâna mea le-a făcut şi sunt ale mele, spune Domnul. Spre 
unii ca aceştia îmi îndrept privirea mea: spre cei smeriţi, cu 
duhul umilit şi care tremură la cuvântul meu” (Is. 66, 2). 
Aici, fiule Fortunat, cuvântul „tremură” nu trebuie luat în 
înţelesul lui obişnuit, ci tocmai în acela de ascultare, de tea- 
mă religioasă, ivită tocmai din constatarea infinitei dis- 
tanţe de la făptură la Făcător. La rândul său, unul dintre Sfin- 
ţii Părinţi spune aşa: „Smerenia constă mai puţin în vorbe 
decât în sentimentele inimii. Ea este o adâncă asigurare a 
duhului, care ne încredințează că noi nu ştim nimic, că noi 
nu suntem nimic. Este acea dulceaţă neatinsă de furtunile 
patimilor, de pornirile mâniei şi ale nerăbdării; aceea căreia 
Domnul îi făgăduieşte drept răsplată că îi va da pământul 
drept părtăşie, adică acela care o are va avea stăpânire asu- 
pra simţurilor sale” (Fer. Ieronim). Cât de frumos cuvântea- 
ză gura sfinţilor, fiule Fortunat: „acea dulceaţă, neatinsă de 
furtunile patimilor, de pornirile mâniei şi ale nerăbdării”! 
Dar Smereniei, fiule Fortunat, i se mai poate atribui şi o 
altă „definiţie”, care, de fapt, reiese din cea de mai sus. S-a 
zis de către cugetătorii păgâni că smerenia ar consta în cu- 
noaşterea de sine însuşi. Că aceasta ar fi chiar una din defi- 
niţiile înţelepciunii. Aşa enunțată, formularea păgână nu 
spune mai nimic. A te cunoaşte pe tine însuţi nu este o 

cunoaştere care, necesar, ar duce la ceva bun; ba, dimpo- 
trivă, mărginită în felul acesta, ea poate duce — şi duce — la 
atâtea lucruri rele. Deci nu poate fi vorba de o cunoaştere care 
ar putea duce la mântuire. Acestei propoziţii trebuie să i se 
adauge o alta, şi atunci, da, s-ar putea vorbi de o definiţie a 
Smereniei. lată, fiule Fortunat, cum se formulează această de- 
finiţie în tezaurul infinit al Învăţăturii creştine: Smerenia este 
o cunoaştere de tine însuți, însoțită de cunoaşterea lui Dumne- 
zeu. Fluidă, nesigură, stând deasupra unei prăpăstii, fără ur- 
mare, definiţia păgână îşi capătă, prin adaosul făcut, o per- 
fectă stabilitate, un sens înalt, o putinţă deplină de a aduce 
mântuirea sufletului aceluia care şi-o însuşeşte şi, mai osebit, 
o preface în faptă. Vedem limpede, fiule Fortunat, cum aceas- 
tă „definiţie” decurge, firesc, din prima. Numai cunoscân- 
du-ne pe noi înşine prin cunoaşterea corelaţiei noastre între 
noi şi Dumnezeu, putem ajunge la sensul cel mare şi luminos 
al Smereniei. Dacă nu cunoaştem pe Dumnezeu, cunoaş- 
terea de noi înşine ne duce, fatal, la trufie, căci, scoțând din 
aceasta pe Dumnezeu, rămânem noi cu noi înşine. Ne lip- 
seşte orice temei nestrămutat. Totul e aburos, nesigur, rela- 
tiv, trecător. Ne trebuie temeiul Smereniei, adică recunoaşte- 
rea puterii lui Dumnezeu. Hrisostom zicea atâta de clar şi de 
puternic, cum îi era scrisul şi vorbirea: „Ei bine, prin ce să 
vindecăm această trufie a inimii? Prin cunoaşterea lui Dum- 
nezeu”. Şi tot el spune: „Smerenia adevărată este aceea care 
izvorăşte dintr-o inimă pătrunsă de teama lui Dumnezeu, 
dintr-o inimă care se coboară, care se nimiceşte însăşi în 
gândurile şi în simţurile ei, recunoscându-se într-o sărăcie 
totală”. Acest mare cunoscător al sufletului omenesc, fiule 
Fortunat, care a fost Sfântul loan Hrisostom, şi care a fost 
dublat de un tot atât de mare moralist, cum şi înzestrat de-o 
statornică înclinare ieşită din nesfârşita sa bunătate în a 

recunoaşte chiar cel mai mic bine, chiar cea mai neînsem- 
nată mişcare a păcătosului, pentru a-i da putinţa de salvare, 
Hrisostom, recunoscând meritele omului, zice aşa de covin- 
gător: „A fi smerit înseamnă să te cobori cu gândul, când 
faptele tale bune te înalţă”, și tot el spune: „A fi smerit este 
a nu-ţi face de tine însuţi cine ştie ce gând mare, când faptele 
tale bune te înalță”, şi, în sfârşit: „Cineva este smerit cu ade- 
vărat când, cu meritele celor mai frumoase lucrări, îşi închi- 
puie că n-a făcut încă nimic bun”. 

Izvorând tot din prima „definiţie”, iată, aflăm, fiule For- 
tunat, în drumul nostru, încă una, care, la rându-i, împli- 
neşte mai mult ideea pe care se cade să ne-o facem despre 
Smerenie. Iat-o: Smerenia este tăierea voii tale proprii. Aşa for- 
mulată de unii, „definiția” este incompletă. Ci se cade a fi în- 
tregită cu adaosul: şi primirea voii lui Dumnezeu... 

În felul acesta, „definiţia” aceasta se înşiră cu un rost în 
rândul acelora de mai înainte. Monseniorul Vladimir Ghi- 
ka, cel cu viaţa atât de smerită, are o exclamare în „Cugetă- 
rile” sale, care, şi ea putea cuprinde o „definiţie” a Smereniei. 
EI spune aşa: „Umilinţă, tu, care pui lucrurile la scara lui 
Dumnezeu, eşti, de asemenea, scara care îngâduie a urca la 
Dumnezeu”. 


Dar, mai presus de toate, fiule Fortunat, cea mai înaltă 
„definiţie” a Smereniei este următoarea: Smmerenia este Domnul 
Hristos. Când vom ajunge la capitolul „Smerenia în Noul Tes- 
tament”, vom dezvolta această propoziţie, care, după cum 
vom vedea, cuprinde în sine toate definițiile cu putinţă asu- 
pra marii virtuţi despre care ne ocupăm şi relativ la care tot 
Hrisostom ne spune: „Smerenia este temelia creştinismului!” 

Odată cu căderea în păcat a lui Adam, Trufia, fiule 
Fortunat, a făcut invazie în sufletul omenesc, aducând 
după ea toate relele despre care am încercat a grăi în car- 
tea întâi. Se înțelege, aşadar, de la sine că Trufia, gonind 
virtuțile din viaţa omenească, a gonit în primul rând pe ri- 
vala ei de seamă, Smerenia. Vom arăta într-un capitol ur- 
mător strânsa corelaţie, ca să spunem aşa, între Trufie şi 
Smerenie. Viaţa oamenilor a început a fi, aşadar, o viață 
de osândă. Căderea groaznică de la început — răzvrătirea 
împotriva lui Dumnezeu, omul năzuind a-l lua locul — a fă- 
cut ca foarte îndelungă vreme smerenia să fie un senti- 
ment necunoscut oamenilor, care înălţau la rang; de putere 
mare trufia, răutatea, nepăsarea pentru viaţa aproapelui, 
făcând din acestea tot atâtea pârghii de luptă în viaţă, 
întru ajungerea la stări înalte şi la bogății cât mai mari. Şi 
chiar dacă simţirea de smerenie se ivea, sfioasă, în oco- 
lul spiritual al omului, el o gonea pe dată, socotind-o ca ne- 
trebuitoare, ba chiar ca o pricină de împiedicare spre ajun- 
gerea la ţelurile pline de egoism pe care omul le urmărea 
cu sălbatică abilitate. 

Dar veni o vreme de lumină în viaţa oamenilor: Legea 
lui Moise, adică Legământul lui Dumnezeu cu poporul Său 
ales. O viaţă nouă se inaugura în existenţa omenească pe pă- 
mântul frământat de toate relele Trufiei. Dar cunoaştem, 

fiule Fortunat, cum poporul ales nu s-a arătat vrednic de 
alegerea pe care Dumnezeu o făcuse cu el, aşa că, şi sub no- 
ua ipostază de viaţă (de sub Legământul lui Dumnezeu), 
Trufia a început să-şi întindă stăpânirea şi asupra poporu- 
lui ales, ducându-l la răutăţi, la idolatrii, la vărsare de sân- 
ge. Aşa că şi de data aceasta Smerenia a fost urgisită, căci 
„urâtă este trufaşului smerenia” (Înţ. Sir. 13, 23). Alungată 
din viața de toate zilele, neluată în seamă în viaţa de cu- 
răţire a sufletului pentru o cât mai bună vieţuire pe pământ, 
poporul ales n-a ţinut seamă că Smerenia era una din po- 
runcile de seamă ale lui Dumnezeu, fără de care nu puteau 
exista celelalte virtuţi, cerute prin legea celui dintâi Legă- 
mânt al lui Dumnezeu cu omul căzut în dizgrație din pri- 
cina păcatului. Lipsa Smereniei dovedea prezenţa masivă a 
Trufiei, deci o cât mai mare dezlipire de Dumnezeu, o că- 
dere nouă, după cea de la început. Atunci se iviră profeţii- 
trâmbiţaşi, care, dându-şi seama de toată prăpastia care aş- 
tepta să înghită pe poporul ales, au început a striga cu putere 
spre cei ce-l conduceau şi spre cei conduşi de ei: „Întorceţi-vă! 
Vă aşteaptă pieirea!”. În cărţile profetice aflăm cea mai teri- 
bilă colecţie, ca să spunem aşa, de imprecaţii, de apostro- 
fe, de amenințări, de previziuni, de chemări la calea dreaptă, 
de plânsete, de scârbiri. Găsim, de asemenea, şi cea mai 
mare apologie a Smereniei, ei socotind-o ca pe singura pu- 
tere în stare a îndepărta Trufia, cea aducătoare a atâtor rele, 
a tuturor relelor, cum spune marele Hrisostom. 


Aşa încât, fiule Fortunat, vom găsi în Vechiul Testament 
o sumedenie de versete în care este vorba de Smerenie. Nu- 
mi poate trece deloc prin gând să fac monografia acestor ver- 
sete, ci mă voi opri numai la câteva în acest capitol, folosind 

însă o mare câtime din ele mai în toate capitolele care 
urmează. 

Că Smerenia era o poruncă de seamă pe care Dum- 
nezeu o cerea săvârşită de poporul ales, iată ce aflăm în De- 
uteronom: „Să-ţi aduci aminte de toată calea pe care te-a 
povăţuit Domnul Dumnezeul tău prin pustie de acum pa- 
truzeci de ani, ca să te smerească, ca să te încerce şi ca să 
afle ce-i în inima ta şi de-ai să păzeşti sau nu poruncile Lui. 
Te-a smerit, te-a pedepsit cu foamea... ca să-ţi arate că nu 
numai cu pâine trăieşte omul, ci şi cu tot cuvântul ce iese 
din gura Domnului” (Deut. 8, 2-3). lar în Cartea leşirii a- 
flăm grozava întrebare pe care Domnul o pune poporului 
Său, ieşit din ascultare: „Aşa grăieşte Domnul către Evrei: 
Până când nu vei vrea să te smereşti înaintea Mea?” (leş. 
10, 3) Se simte cum în aceste cuvinte, fiule Fortunat, mol- 
comeşte, pedepsitoare, mânia lui Dumnezeu. Chiar to- 
nul interogativ presupune un grav avertisment. Isaia, 
asprul, dar profundul profet, zice: „Domnul Savaot a po- 
runcit să împuţinez mândria a tot ce străluceşte, să sme- 
rească pe toţi marii stăpânitori ai pământului” (Is. 23, 9). 
lar leremia zice şi el: „Spune regelui şi reginei: smeriți-vă 
şi şedeți mai jos, căci a căzut de pe capul vostru cununa slavei 
voastre “(ler. 13, 18). 

Tot profeţii sunt cei care aduc poporului ales şi ves- 
tea că Dumnezeu preţuieşte pe cei smeriţi. Foarte multe 
sunt versetele în care Dumnezeu grăieşte, prin profeţii Săi, 
despre această apropiere pe care o are pentru cei sme- 
riţi, adică pentru Smerenia însăşi. Să cităm, fiule Fortu- 
nat, măcar câteva dintre ele. 

lată ce spune Isaia: „Domnul Îşi îndreaptă privirea 
spre cei smeriţi, cu duhul umilit şi care tremură la cu- 
vântul Lui” (Is. 66, 2). Subliniem şi aici, fiule Fortunat, că 

termenul „tremură” nu trebuie luat în sensul lui obiş- 
nuit, ci că e vorba numai de slăvirea şi ascultarea cuvân- 
tului lui Dumnezeu. Şi tot Isaia spune: „Zice Domnul, Eu 
sălăşluiesc într-un loc înalt şi sfânt — şi sunt cu cei smeriţi 
şi frânţi, ca să înviorez pe cei cu duhul umilit şi să îm- 
bărbătez pe cei cu inima frântă” (Is. 57, 15). lată şi plata 
lipsei de smerenie: „Voi smeri, zice Domnul, mândria celor 
îngâmfaţi şi obrăznicia celor cruzi o voi arunca la pământ” 
(Is. 13, 11). Adaugă şi lezechiel: „Aşa zice Domnul: cele 
smerite se vor înălța şi cele înalte se vor smeri” (lez. 21, 26). 
Se simte aici, fiule Fortunat, o vagă anticipare a celor ce 
vor veni, odată cu Domnul Hristos, pe pământ. Lui Dumne- 
zeu, fiule Fortunat, Îi plăcea rugăciunea celui smerit şi-i 
dădea urmare. În rugăciunea ei pentru izbăvirea poporului 
ales din mâinile vrăjmaşului, ludita spune printre altele: 
„Pururea Ţie (Doamne) Ţi-a plăcut rugăciunea celor sme- 
riţi şi blânzi” (ludit 9, 16). 


Smerenia, fiule Fortunat, în Vechiul Testament, ca şi 
Trufia (după cum am arătat în cartea întâi), nu era pusă 
într-o legătură directă cu problema mântuirii, ci era pri- 
vită, ca să spunem aşa, ca o virtute casnică, de interes pă- 
mântesc mai mult; ca o ascultare la porunca Domnului, 
ca o conformare la o lege care, săvârşită, putea duce la un 
trai mai ales, mai paşnic, mai frumos, mai pe placul Dom- 
nului în viaţa celui care ţinea seamă de ea, aceasta şi pen- 
tru faptul că Trufia îndepărtase aproape cu totul Smerenia, 
care rămăsese numai în aleşii lui Dumnezeu. (Se înțelege 
de la sine, fiule Fortunat, că din această categorisire, trebuie 
scoase profeţiile cu privire la venirea Mântuitorului, care 
erau cu totul altceva — şi despre care vom vorbi în capito- 
lul următor.) Înțeleptul Sirah îndeamnă pe semenii săi 

în felul acesta: „Iubit te fă adunării şi celui mai mare sme- 
reşte capul tău” (Înţ. Sir. 4, 7). De la această cugetare pur 
oportunistă, Sirah se ridică însă la cugetări mai înalte. 
Așa: „Cu cât eşti mai mare, cu atât mai mult te smereşte, 
şi înaintea Domnului vei avea har” (Înţ. Sir. 3, 18), ca să 
se ridice și mai sus: „Cei ce se tem de Domnul vor găti 
inimile lor şi înaintea Lui vor smeri sufletul lor, zicând: 
Să cădem în mâinile Domnului şi nu în mâinile oameni- 
lor, că precum este slava Lui, aşa este şi mila Lui” (Înţ. 
Sir. 2, 18-20). 

Oricum, simţim şi aici, fiule Fortunat, o preocupare 
de ordin practic. Şi profetul Sofonie are cam același lim- 
baj când spune: „Căutaţi pe Domnul toţi cei smeriţi din 
ţară, care săvârşiţi faptele legii Domnului; căutaţi drepta- 
tea, umblaţi să fiţi smeriţi, poate veţi fi feriţi de ziua 
urgiei Domnului” (Sof. 2, 3). S-ar părea aici, fiule Fortu- 
nat, că se întrezăreşte ceva din conceptul creştin al mân- 
tuirii sufleteşti, dar totul e vag şi, deşi puţin, totuşi e pătat 
şi de un interes pământesc. 


Se cade însă, fiule Fortunat, să facem dreptate şi să zi- 
cem că sunt versete în Vechiul Testament în care se vorbeşte 
mai clar, accentuându-se că smerenia duce la mântuirea su- 
fletului. Deşi grăirea este numai pur afirmativă, fără să 
se accentueze în ce constă această mântuire, totuşi găsim, 
îndeosebi în Psalmi, multe locuri în care smerenia este 
pusă de-a dreptul în legătură cu mântuirea sufletului. Aşa, 
spre pildă, regele-psalmist spune: „Tu mântuieşti pe popo- 
rul cel smerit” (Ps. 17, 29), sau, în altă formă: „Domnul 
îmbracă cu mântuirea pe cei smeriţi” (Ps. 145, 4). Iarăşi: 
„Dumnezeu este singur judecător şi el pe unul înalţă şi 
pe altul smereşte” (Ps. 74, 7). Găsim, fiule Fortunat, şi la 

profetul Miheia versetul acesta: „i s-a arătat, omule, ceea 
ce este bun şi ceea ce Dumnezeu cere de a tine: dreptate, 
iubire şi milostivire, şi cu smerenie să mergi înaintea Dum- 
nezeului tău” (Mih. 6, 8). Dar trebuie să repetăm, fiule 
Fortunat, că, şi din aceste versete, problema mântuirii su- 
fletului se străvede ca printr-un abur, ca printr-o „oglin- 
dă”, cum spune Sfântul Apostol Pavel în Epistola întâi către 
Corinteni. 


În Vechiul Testament însă, vom găsi, fiule Fortunat, câ- 
teva pilde mărețe de smerenie trăită, de smerenie aducă- 
toare de mântuire. Voi pune mai întâi înaintea ta chipul 
splendid al lui lov. Citeşte-i cartea întreagă, şi te vei con- 
vinge ce înseamnă trăirea Smereniei. O, câţi nu sunt 
smeriţi cu graiul, cum arătarăm, dar smerenia lor a ră- 
mas „un sunet care a trecut”, fără să aducă după ea vreun 
rod de mântuire. Ci lov, fiule Fortunat, a trăit cu fiinţa sa 
minunata virtute a Smereniei, aşa că am putea, pe drept 
cuvânt, să spunem Cărţii lui lov, Cartea Smereniei. Vor fi 
fost multe virtuțile lui Iov — răbdare, ascultare de Dumne- 
zeu —, dar virtutea cu care biruieşte este Smerenia. Să-l as- 
cultăm măcar în câteva versete din cartea sa. lată ce zice 
el în capitolul final al cărţii sale, adresându-se lui Dum- 
nezeu: „Ştiu că poţi face orice şi că nu este nici un gând 
care să nu ajungă pentru Tine faptă. Cine cutează, ai zis 
Tu, să bârfească planurile Mele, din lipsă de înțelepciune? 
Cu adevărat, am vorbit fără să înţeleg, despre lucruri prea 
minunate pentru mine şi nu ştiam[...]. Din spusele unora şi 
altora auzisem despre Tine, dar acum ochiul meu Te-a vă- 
zut. Pentru aceea mă urgisesc eu pe mine însumi şi mă po- 
căiesc în praf şi în cenuşă” (lov 42, 2-6). 


pi COLE 200 Y ț 
57 
A Oi 233 0 ÎI 


Despre smerenie 


Dar acolo unde Smerenia îşi află cel mai ales lăcaş în 
cuprinsul Vechiului Testament este în Psalmii lui David. 
Tot o trăire adâncă a Smereniei, cântată cu o putere şi un 
cuvânt duhovnicesc care au înfruntat mileniile. Psaltirea a 
ajuns până la noi şi va străbate mai departe, aducând cu 
ea, pe lângă celelalte frumuseți, şi pe aceea a Smereniei. 
David, împăratul ucigaş al lui Urie, devenind prin pocăință 
smerită (pocăință care n-ar fi fost cu putinţă fără ca lumină- 
toare înaintea ei să fie Smerenia) un mare trăitor al Sme- 
reniei, atât de mare şi de adevărat încât ea, Smerenia tră- 
ită, a putut şterge tot sângele vărsat mai înainte şi a face din 
trăitorul ei marele sfânt, din cartea căruia se adapă nu nu- 
mai mulțimile de credincioşi, ci însăşi Sfânta noastră Biseri- 
că. Încă de la început, psalmii au trecut în Biserica dreptslăvi- 
toare ca părţi importante în cărţile de ritual şi în slujbe. 

Ne oprim, fiule Fortunat, a aduce aici versete cu care 
să arătăm ce mare loc are Smerenia în Cartea Psalmilor, 
căci ar trebui să reproducem aproape cea mai mare parte 
din ea. Ci fiecare poate, citind-o, să vadă ce izvor nesecat 
este această carte pentru problema Smereniei, care ne pre- 
ocupă aici, şi mai osebit că vom vorbi despre ea şi în capi- 
tolul „Smerenia lui David”. 

Dar ceasul când Smerenia avea să devină piatră un- 
ghiulară a mântuirii, este acela când, însăşi Smerenia, 
Domnul lisus Hristos Se va întrupa şi va aduce cu sine 
Legea cea nouă, Legea Sa clară şi luminoasă, în care vir- 
tutea aceasta, Smerenia, va sta în locul de frunte. Este, fiule 
Fortunat, chiar obiectul capitolului care urmează. 


"Vezi capitolul „Smerenia şi Pocăinţa”. 

Până în clipa când Domnul nostru Iisus Hristos, Mân- 
tuitorul lumii, S-a arătat pe pământ, viața oamenilor de- 
venise, fiule Fortunat, o întunecată nemernicie. Păcatul, în 
infinitele lui forme, transformase viaţa omenească într-un 
infern terestru. Toate răutăţile şi toate trufiile, toate pri- 
goanele de la om la om şi toate adversităţile în încrângă- 
turi înfinite, toate făţărniciile perfide şi toate goanele după 
interese nedrepte, toate alergările după slava deşartă a lu- 
mii şi toate scelerităţile în nesfârşite împânziri, o lume de 
nelegiuiri şi nesincerităţi, o trăire păcătoasă şi contrarie sco- 
pului pentru care Dumnezeu îl crease pe om, toate acestea, 
fiule Fortunat, în forme şi întinderi nesfârşit de variate, 
alcătuiau așa-zisa existență omenească pe pământul care, 
în schimb, purta pe el toate bogăţiile şi toate frumusețile 
pe care Dumnezeu, în imensa-l bunătate, le crease pentru om 
şi pe care, cu toată stricăciunea omului, nu le nimicea, ci le 
lăsa mai departe ca pentru a fi o necontenită dojană pentru 
făptura cea cugetătoare decăzută. Trufia era stăpână pe via- 
ţa omenească, aşa cum am arătat în cartea întâi a acestei lu- 
crări. Trufia însă conţinea în ea un germene bun. S-ar părea 
ciudat, fiule Fortunat, dar nu este așa. Voi spune un lucru 
care poate părea paradoxal sau un simplu joc de cuvinte, şi 
anume: Trufia a fost principalul argument al Întrupării. De ce? 
Pentru că ea trebuie stârpită. Pentru că numai Dumnezeu 

putea face asemenea lucrare, printr-o extraordinară ară- 
tare în fapt a Smereniei, singura armă pentru distrugerea 
Trufiei. Oamenii încercaseră şi până atunci să pună în lu- 
crare arma Smereniei împotriva relelor Trufiei, pentru că, 
după cum socotesc că am arătat mai înainte, cu toată imen- 
sa stricăciune pe care Trufia o adusese în lume, totuşi se 
mai afla „o rămăşiţă” de oameni buni, înţelepţi, smeriţi şi 
înțelegători care stăteau mereu în legătură cu Dumnezeu şi 
cărora noi le-am spus în altă carte: creştinii de dinainte de creş- 
tinism — înţelepţii, drepţii, culminând cu profeţii. Toţi aceştia 
încercaseră să se ia la luptă cu Trufia, dar, oameni simpli 
fiind, n-au izbutit nici să stârpească Trufia şi nici, mai ales, 
să aducă Legea sfântă a Smereniei, care rămânea pentru tot- 
deauna apanajul suveran al lui Dumnezeu. Am văzut în ca- 
pitolul precedent această stearpă încercare a oamenilor de a 
nimici Trufia. 

Aceşti înţelepţi ai Vechiului Testament, pe lângă meri- 
tul trăirii frumoase a vieţii lor, au fost şi purtători de cuvânt 
ai lui Dumnezeu Însuşi, aducându-ne oracolele prin care se 
vestea întruparea Cuvântului. În altă parte am arătat pe 
larg, după cum îţi aduci aminte, fiule Fortunat, mai toate 
aceste oracole ale Vechiului Testament, din care s-a putut 
vedea întreaga sfântă linie de trăire a Cuvântului întrupat. 

Acuma vom folosi numai câteva, mai în legătură cu 
ceea ce ne preocupă pe noi aici. Zice atâta de poetic profetul 
Zaharia: „In vremea aceea va fi un izvor cu apă curgătoa- 
re pentru casa lui David şi pentru locuitorii lerusalimului, 
pentru curățirea de păcat şi de orice altă întindere” (Zah. 
13, 1). Nu se pot scăpa, fiule Fortunat, frăgezimea şi frumu- 
seţea grăirii profetului care, printr-o imagine atât de răcori- 
toare de suflet, ne înfăţişează pe Mântuitorul lumii: „Izvor cu 
apă curgătoare”. Tot el, Zaharia, grăieşte: „Bucură-te foarte, 

fiica Sionului, veseleşte-te, fiica Ierusalimului, căci iată, Îm- 
păratul tău vine la tine drept şi biruitor”, şi-şi completează 
prevestirea cu nişte cuvinte care ne aduc o dulce undă de 
smerenie. Zice aşa: „EI este smerit şi călare pe asin” (Zah. 
9, 9). Atât fiinţa Sa, cât şi felul în care Îşi face intrarea în le- 
rusalim (adică, într-o privire de grandios simbol: intrarea 
în sufletul omenesc) sunt înfăţişate ca o sublimă manifestare 
a Smereniei, Însuşi Dumnezeul întrupat, Smerenia însăşi, 
intrând în chipul cel mai smerit cu putinţă în cetatea lerusa- 
limului spiritual, pe fiinţa cea mai smerită: asinul, simbol 
şi el al ascultării şi al păcii. 

Când Natan prooroceşte lui David, îi spune printre al- 
tele: „Zice Domnul: Voi ridica sămânţa ta după tine şi voi 
întări domnia Ta. Acela Îmi va zidi Mie casă şi voi întemeia 
tronul lui pe veci...” (I Par. 17, 11-12). Avem aici, fiule Fortu- 
nat, pe lângă vestirea Mântuitorului prin spiţa trupească a 
lui David, şi întemeierea Casei lui Dumnezeu, adică Biseri- 
ca, precum şi veşnicia tronului Domnului în lume, lucruri 
care s-au înfăptuit întocmai. S-a înfăptuit şi acel „voi întări 
domnia lui” — sunt cei două mii de ani de creştinătate şi între- 
gul viitor înainte, până în pragul Parusiei, al sfârşirii a toate, 
vreme şi spaţiu... 

Când Zaharia arhiereul îşi recapătă graiul la naşterea 
Botezătorului, fiul său, cele dintâi cuvinte ieşite din gura 
sa, care constituiau o profeție, sunt acestea: „Binecuvân- 
tat este Domnul Dumnezeul lui Israel, că a cercetat şi a răs- 
cumpărat pe poporul Său; şi ne-a ridicat un Mântuitor pu- 
ternic în casa lui David” (Lc. 1, 68-69). 

Tot asemenea şi îngerul, trimis de Dumnezeu să ridice 
de deasupra sufletului lui Iosif, logodnicul Mariei, ceața 
grea a îndoielii, îi spune limpede: „Ceea ce-a zămislit ea 
(Maria) este din Duhul Sfânt şi va naşte Fiu şi-l vei pune 

numele lisus, că Acela va mântui de păcate pe poporul Său” 
(Mt. 1, 20-21). 

„Figura” din Vechiul Testament, fiule Fortunat, devine 
„realitatea” din Noul Testament, lucru care face pe Ferici- 
tul Augustin să exclame: „Vechiul Testament în cel Nou se 
descoperă”. 

lar această „transformare” a „figurii” în „realitate” se 
făcea, fiule Fortunat, prin ajutorul a două mari forţe (ce zic? 
mari? infinite!): Iubirea şi Smerenia, care aveau să devină 
pilonii de frunte ai însăşi învăţăturii şi însăşi Bisericii lui 
lisus Hristos, precum şi ai splendidei Trăiri creştine. 

Mai întâi Iubirea. Că e aşa, dovadă stau faptele că Dum- 
nezeu n-a reîntors pe om în neant, după cădere, şi, al doilea, 
că, la vremea când a socotit EI, i-a trimis pe Cuvântul întru- 
pat. Apoi Smerenia: sălăşluirea Veşniciei în vreme, a Necu- 
prinsului în cuprins, a Infinitului în finit, a lui Dumnezeu în 
om. Un om s-a trufit, crezând că ia locul lui Dumnezeu (tru- 
fie care presupune şi neiubire), iar un Dumnezeu Se umi- 
leşte, luând trupul robului, ca prin aceasta să-l mântuiască 
(lucrare care presupune neapărat iubire). Zice atâta de pă- 
trunzător Fericitul Augustin: „Dacă culmea mizeriei la om 
este trufia, culmea îndurării este Dumnezeu Care Se umi- 
leşte”. Şi tot el spune: „lisus Hristos n-a venit pe pământ de- 
cât pentru a arăta oamenilor până la ce punct îi iubeşte. De 
aceea S-a făcut om, S-a înjosit”. 

lată, aşadar, fiule Fortunat, profeţiile realizate, iată-l 
pe arhanghel vestind Fecioarei în Nazaret, iată lumina din 
ieslea betleemică, iată Pruncul, iată vestea cea mare: „Vă 
vestesc bucurie mare, care va fi pentru tot poporul. Căci 
astăzi, în cetatea lui David, vi S-a născut un Mântuitor, Care 
este Hristos Domnul”, aşa a grăit îngerul în noaptea cea 
preafericită din Betleem (Lc. 2, 10-11). lar loan, Evanghelistul 


pi COLE >v'pe ț 
62 
A Oil 233 0 XI 


Despre smerenie 


iubirii, chiar la începutul cărţii sale, spune: „Şi Cuvântul 
S-a întrupat şi a locuit între noi şi am văzut slava Lui” (In 
1, 14). 

În faţa acestui fapt unic pentru toată vremea, câte mii 
şi mii de suflete n-au exclamat de-a lungul celor două mii 
de ani: „O, Doamne, cât de nemernici am fost şi suntem, şi 
Tu, totuşi, ai venit, vii mereu şi vei veni până la sfârşirea 
vremii, ca să ne mântuieşti pe noi, spurcaţii şi nelegiuiţii, 
pe noi, trufaşii şi încrezuţii, pe mine, fiule Fortunat, pe tine, 
pe toţi buboşii şi canceroşii sufletului, pe toţi tâlharii şi 
ticăloşii... Da, Doamne, ai venit şi nu ne ceri decât să Te 
urmăm şi să-Ţi săvârşim dulcile Tale porunci... Ajută-ne, 
Doamne, că slabi şi târzielnici la ispravă suntem, trân- 
davi şi somnoroşi... Dar, oricum, Doamne, Te iubim. Fii şi 
rămâi la noi”. 

În faţa acestui fapt, marele poet al creştinităţii de de- 
mult, care a fost Fericitul leronim sihastrul, a exclamat aşa 
de frumos şi de cuprinzător: 

„Fărădelegea se şterge, viața renaşte, 

Vechiul Adam nimicit este 

Şi un nou Adam se arată 

Împărat fără de moarte!” 

Da, Doamne, Iu eşti Împăratul şi Dumnezeul suflete- 
lor noastre, acum şi întotdeauna... 


În capitolul al IV-lea am îndrăznit a spune sumar, cău- 
tând a da o „definiţie” Smereniei, că „Smerenia este Dom- 
nul Hristos”, iar în capitolele al II-lea şi al III-lea am vorbit 
despre „staţiile” din „cetatea” Smereniei. Să căutăm, fiule 
Fortunat, a străbate din nou calea pe care în parte şi în chip 
grăbit am străbătut-o şi până acuma și să ne oprim spre a 
mai bea din apa cea dulce şi de viaţă dătătoare a Smereniei. 

Mai întăi să ne silim a arăta de ce Domnul Hristos este 
însăşi Smerenia. 

Şi până acum, fiule Fortunat, din cele spuse a reieşit, 
implicit, că orice „definiţie” pe care am vrea s-o dăm Sme- 
reniei, ea ajunge la Domnul Hristos. De la EI pleacă toate 
căile Smereniei, El fiind centrul ei, Ea însăşi. 

Dacă urmărim întreaga viață a Mântuitorului, ne vom 
putea convinge, fiule Fortunat, că, pe lângă toate celelalte 
virtuţi care sunt cuprinse în această viaţă, stă de strajă vir- 
tutea Smereniei. Chiar de dinainte de întrupare, când divi- 
nul S-a „arătat” pe Sine prin profeţiile Vechiului Testament, 
Smerenia a fost lumina cea mai vie din această vatră de duh 
care era prezența mesianică în profeții. N-avem decât să luăm pe 
Isaia, „evanghelistul Vechiului Testament”, cum i se şi spu- 
ne pe drept cuvânt, şi vom vedea, fiule Fortunat, că avem 
de-a face cu sublima putere a Smereniei. Deschide Car- 
tea la capitolul 5, 3 din Isaia, pentru ca să te convingi de 
lucrul acesta. El, Domnul, ne apare ca „fără chip şi fără fru- 
museţe... disprețuit şi cel din urmă dintre oameni, om de 
suferinţă şi răbdător la durere, căci chipul Lui era hidos, dis- 
prețuit şi nesocotit...”, iar toate acestea, fiule Fortunat, pentru 
că „a luat asupră-Şi durerile noastre şi cu suferinţele noastre 
S-a împovărat”. Jertfa Sa, pornită din Smerenie, mergea mai 
departe: „EI a fost străpuns pentru păcatele noastre şi zdro- 
bit pentru fărădelegile noastre”. Iar regele-psalmist (prin 
gura căruia grăia Însuşi Domnul) spune: „Căci m-au încon- 
jurat câini mulţi şi o haită de nelegiuţi m-au împresurat, şi au 
străpuns mâinile şi picioarele mele [...] şi făceau din mine 
privelişte [...]. Împărţit-au hainele mele între ei şi pentru că- 
maşa mea au aruncat sorţi” (Ps. 21, 17-20). Totala Smerenie, 
izvor fecund a toată Jertfa. De n-ar fi fost Smerenia, n-ar fi 

Pe urmă, când a fost să vină ceasul cel mare al neamului 
omenesc, care nu era altul decât acela al Întrupării, Domnul a 
realizat cu Sine tot ceea ce despre Sine grăise prin profeţi. Pâ- 
nă la iotă. 

Am trecut prin dreptul „staţiilor” cele mai importante 
ale Smereniei şi am văzut cum EI, Dumnezeu fiind, a primit 
asupră-Şi smerenie peste smerenie, pentru ca în felul aces- 
ta să ne aducă mântuirea, prin uciderea Trufiei. La Nazaret, 
la Betleem, în Egipt, în toate satele şi cetăţile, la Cruce, la 
Mormânt, pretutindeni dăm peste Domnul în cea mai de 
seamă ipostază a Sa: Smerenia. N-avem decât să refacem în 
duh drumul cel de trei ani pe care l-a străbătut Domnul de-a 
lungul Ţării Sfinte şi al ţărilor învecinate şi peste tot vom da 
de-o înfăţişare a Smereniei. Ar trebui să vorbim despre în- 
treaga Sa activitate, lucru care nu este în intenţia noastră. 
Noi enunţăm şi trecem mai departe. De aceea imaginea cea 
mai obişnuită şi îndeobşte folosită a Domnului este Mielul, 
suprema smerenie în ordinea vietăţilor necuvântătoare, sau 
oaia, care este cea mai blândă dintre ele: „Şi ca o oaie merge 
la junghiere”. Când loan, la Iordan, Îl arată norodului, zice: 
„lată Mielul lui Dumnezeu, Cel ce ridică păcatul lumii” (In 
1, 29). lar cartea Apocalipsei plină este de asemănarea Dom- 
nului cu Mielul (Apoc. 5, 6, 12, 16; 7, 14; 12, 1; 13, 8etc.). 

Toate tainele vieții Mântuitorului sunt nepătrunse, fi- 
ule Fortunat, începând de la Întrupare şi până la Înălțare, 
dar dacă mintea noastră stă uimită în fața acestui lanţ de 
mistere, unul mai superb ca altul, şi dacă inima noastră le 
simte esența în care Smerenia este aroma cea mai de preţ, 
totuşi, dintre toate, Crucea se situează, în şirul faptelor Sme- 
reniei hristice, ca aceea care ne copleşeşte mai tare. Dacă la 
venirea arhanghelului în Nazaret, dacă lângă ieslea din Be- 
tleem, dacă în viaţa ascunsă, cea de până la treizeci de ani, 

dacă de-a lungul celor trei ani, în diferitele ipostaze care vă- 
deau Smerenia, dacă peste tot până în pragul Jertfei, pe toate 
le-am primit prin vibrarea curată a inimii şi ne-am dezmeti- 
cit mai lesne după izbirea de lumină ce ne-a venit dinspre 
ele, Crucea însă, fiule Fortunat, cu preambulul ei de chinuri, 
cu neînchipuitele suplicii din ceasurile răstignirii şi cu mor- 
mântul de piatră din grădina lui Iosif din Arimateea, ea, 
Crucea, luată în totul ei, este, mi se pare, fiule Fortunat, cul- 
mea de foc, de lumină, de frumuseţe, de profundă spăimân- 
tare, dar şi de totală acceptare a Smereniei, înfăţişată prin 
Omul-Dumnezeu. Ea a fost (şi rămâne în alt chip) divinul 
Nazaret spre care au fost atrase toate profeţiile, toate mis- 
terele apariţiei Domnului pe pământ, toate minunile să- 
vârşite de EI, toate grăirile rostite de EI în propovăduire, to- 
tul... O culme fără de care mântuirea n-ar fi existat. Desigur, 
şi toate celelalte converg spre alcătuirea lanţului Mântuirii, 
dar Crucea (Jertfa) este punctul central şi, aş îndrăzni să 
zic original, al rostului venirii Domnului pe pământ. Nici o 
religie afară de a noastră nu are un Dumnezeu crucificat. 
Numai noi, spre bucuria şi spre fericirea noastră. Crucea 
însă, fiule Fortunat, presupune imperios cea mai înaltă, cea 
mai frumoasă şi cea mai rodnică dintre mişcările lui Dumne- 
zeu: Smerenia. Fără de Smerenie, Crucea ar fi cu neputinţă. 
Dar Crucea a fost (şi este mereu), deci a fost şi Smerenia. 
Între Cruce şi Smerenie, şi între Smerenie şi Cruce este, 
aproape, o identitate: se presupun una pe alta, se înlănţu- 
iesc, se contopesc. lar cel care le înfăţişează (unic!) este 
Domnul Hristos, Domn şi Făcător al Smereniei, Smerenia 
deplină El Însuşi, „IZVor cu apă curgătoare”, adică adu- 
cător şi distribuitor de smerenie în sufletele celor care, de 
bună voie, vin să se adape la acest Izvor. Unii vor veni şi vor 
bea, şi se vor mântui, alţii nu vor veni şi deci nu vor bea, şi 

se vor osândi. Domnul, fiule Fortunat, este mereu pe Cruce, 
Jertfa Lui fi-va vie pe miile Lui de altare până la capătul din 
urmă al vremii. Izvorul curge mereu, zi şi noapte, fără opri- 
re, nici o îngrădire nu există în jurul acestui izvor, — un sin- 
gur duşman: Trufia. Ea este puterea nevăzută, perfidă şi 
spăimântător de mare care stă aproape de Cruce, aproape 
de Izvor, şi îndeamnă: „E un basm... este o pierdere de vreme... 
Este o înjosire... Un Dumnezeu crucificat este o ruşine”, şi 
câte alte şuierături de acestea. De aceea, fiule Fortunat, şi 
Domnul veghează mereu, stând răstignit pe Cruce în altare, 
ca să spulbere aceste șuierături. Aici stă lămurirea continu- 
ității Jertfei, fiule Fortunat. Trufia este continuă, trebuie, aşa- 
dar, şi Jertfa să fie continuă. Şi numai aşa poate învinge Tru- 
fia. De aceea S-a întrupat Domnul, şi de aceea S-a răstignit. 
„Ce este lisus Hristos, care a biruit pe diavol?” — se întreabă 
cu smerită mândrie Fericitul Augustin, şi răspunde: „Este 
Smerenia care a înfrânt Trufia”. Şi tot el ne spune: „Dom- 
nul Hristos vrea să-Și facă un sălaş din inima omenească, 
dar ca inima să poată fi acest sălaş, se cere o inimă smerită, pe 
care El s-o umple”. 

Să nu încercăm, fiule Fortunat, a pătrunde cu slaba şi în- 
tinata noastră minte acest mister divin Hristos - Smerenie, că 
nu vom ajunge decât la malurile ticăloase ale Trufiei. Ci noi, 
în cumplita noastră micime, să îngenunchem şi să spunem 
aşa: „Dacă Tu, Doamne, Dumnezeu fiind, Te-ai smerit atât 
de tare pentru a noastră mântuire, nu ne-ar fi ruşine ca noi 
să nu cercăm a ne asemăna ie, ci să ne ţinem după câi- 
nele negru al Trufiei? Da, Doamne, mare ruşine ar fi pen- 
tru noi! Să dăm deoparte Jertfa Ia, Smerenia Ta, Crucea Ta, 
totul, pentru ca să ne hrănim cu gunoiul din lăzile infecte 
ale Trufiei? Nu vrem aceasta, Doamne! Cu toate păcatele, 
cu toate neputințele, cu toate nedesăvârşirile noastre, inima 

noastră ne spune şi lacrima noastră ne adevereşte că Tu 
singur ai rămas nădejdea vieţii noastre pe acest pământ al 
tuturor răutăţilor şi al tuturor nebuniilor, că numai la Tine, 
Doamne, în Adăpostul în care Tu eşti viu şi veşnic pe Sfân- 
tul Altar, aflăm adevărul, că numai Tu, Doamne, numai Tu 
ne înveţi Smerenia, fericita poartă prin care putem intra pe 
calea mântuirii. Îngenunchem, Doamne, şi ne smerim. Ne 
smerim, Doamne, şi lăcrimăm. Lăcrimăm, Doamne, fiindcă 
Te iubim. Fii cu noi, aşa precum ne-ai făgăduit, şi precum 
eşti şi Tu, până la sfârşitul vremii fiecăruia dintre noi, şi 
ajută-ne, Doamne, să trecem dincolo, cu mâna noastră în 
sfânta Ta mână... Te iubim, Doamne... lar tu, Maică Sfântă, 
stai în ajutorul nostru acum şi în ceasul plecării, căci noi 
suntem copiii tăi”. 

VII 
SMERENIA ÎN NOUL TESTAMENT 
(urmare) 


Acum, fiule Fortunat, să preluăm măcar câteva aspecte 
ale Smereniei, aflate în marea Privelişte a Sfintei noastre 
Cărţi, Evanghelia, şi a celorlalte cărţi subsecvente. Desigur, 
ar fi cu neputinţă să iau totalitatea episoadelor, a vorbirilor, 
a minunilor, a chipurilor, din Sfânta Carte, care au o contin- 
genţă mai mare cu Smerenia, mai întâi că lucrul acesta m-ar 
copleşi, şi apoi ar depăşi şi scopul urmărit de noi în această 
plimbare pe care o facem prin Parcul sublim al Smereniei. 
Totul, aşadar, va fi fragmentar. Totuşi, nădăjduiesc că, și așa, 
chemând asupra mea ajutorul Domnului, voi izbuti măcar 
a schiţa linia Smereniei din Noul Testament. 


Să luăm mai întâi, fiule Fortunat, învăţăturile care ne 
vin de-a dreptul din gura Domnului. 

Când, mai înainte de a-Și începe lucrarea propovăduirii 
Sale, Domnul a ţinut să proclame constituţia Noului Legă- 
mânt care începea cu EI, a stat pe munte şi a grăit noroade- 
lor, în acea grăire care va rămâne pentru totdeauna un mo- 
ment de aur și de pietre scumpe al graiului umano-divin al 
Mântuitorului: Predica de pe Munte - „...iar EI deschizân- 
du-Şi gura, îi învăţa zicând...”. În felul acesta simplu şi per- 
suasiv începe Sfântul Evanghelist Matei relatarea acestei 
Predici. Şi, de-a lungul a trei capitole (al 5-lea, al 6-lea şi al 

7-lea), el, cu o conciziune fără asemănare, ne aduce la cunoş- 
tinţă grăirea Domnului. 

Și cea dintâi frază cu care Domnul Îşi începe sublima-I 
vorbire zice: „Fericiţi cei săraci cu duhul, că a celora este îm- 
părăţia cerurilor...”. Aşadar, de la început, Domnul a voit a 
ne arăta că intrarea în Împărăţie se face numai prin virtutea 
Smereniei. Am mai amintit, fiule Fortunat, despre această 
întâi fericire, şi mult nu voi adăuga. Este clar şi de necontes- 
tat că „sărăcia cu duhul” este unul şi acelaşi lucru cu Sme- 
renia. A fi sărac de tine, deci a fi bogat în Dumnezeu; a fi 
sărac de superba ta înțelepciune şi a fi bogat în singura în- 
țelepciune adevărată, aceea a lui Dumnezeu; a fi sărac în 
prezumpţioasele tale păreri şi a fi bogat în temeiniceile şi 
veşnicile învățături ale lui Dumnezeu. Aici avem de-a face, 
fiule Fortunat, cu însăşi legea Smereniei. Fericirea întâi din 
Predică ne spune clar: Zadarnic veţi cerca să intraţi în Împă- 
răţie pe altă poartă, ci numai prin mine, adică prin Smere- 
nie, adică prin Hristos-Poarta-Uşa, cea prin care, fiule For- 
tunat, am intrat în acest Parc al frumuseţii. Este cât se poate 
de limpede. Sfinţii Părinţi sunt toţi de acord în a rosti că aici 
este vorba de Smerenie şi că prin ea, numai prin ea, ajun- 
gem la celelalte virtuţi. Sfântul Grigorie de Nyssa spune: 
„Prin sărăcia cu duhul înțeleg smerenia, al cărui model ni 
l-a dat Hristos prin persoana Sa”. lar Hrisostom ne arată că: 
„Cea dintâi fericire este Smerenia, pentru că această virtute 
este izvorul tuturor celorlalte”. 


Următor acestei prime deschideri a perspectivei Smere- 
niei, Domnul nu pierde nici un prilej, fiule Fortunat, pentru 
a repeta aceeaşi învăţătură, întovărăşind-o totdeauna cu o ati- 
tudine smerită a Însăşi Sfintei Sale Persoane. 

Când Sfântul Petru, căpetenia apostolilor, face marea 
greşeală, ieşită şi din iubirea pentru Domnul, dar mai ales din 
confuzia asupra rostului venirii Lui pe pământ, zicându-l: 
„Să nu se întâmple cu Tine una ca aceasta...”, atunci când 
Domnul le-a vorbit de Pătimirea Sa; El, Domnul, după ce-i 
spune „Înapoia mea, Satano!”, găseşte prilejul de a face a- 
postolilor o lecţie de smerenie, zicând acele cuvinte de teme- 
lie ale trăirii creştine: „De voieşte cineva să vină după Mine, 
să se lepede de sine; să-şi ia crucea sa şi să-Mi urmeze” (Mt. 
16, 23 ş. u.; comp. Mc. 8, 34; Lc. 9, 23). Prin urmare, o altă pa- 
gină a legii Smereniei: lepădarea de sine, ceea ce, implicit, pre- 
supune Smerenia. Ca să te lepezi de tine, de îngâmfata ta per- 
soană, trebuie neapărat să pui în lucrare virtutea Smereni- 
ei — şi numai după aceea să-ţi iei crucea ta şi să urmezi pe 
Domnul. 


După ce Domnul a înfruntat pe cărturarii şi pe fariseii 
fățarnici cu acele vaiuri rămase nu numai în istoria sacră, 
ci şi în cea profană, drept cea mai extraordinară filipică pe 
care o gură omenească a rostit-o împotriva făţărniciei şi a 
nesincerităţii (da, pentru că acea gură nu era numai ome- 
nească, ci era şi divină), El, Domnul, a venit cu altă latură a 
legii Smereniei care, de data aceasta, sună astfel: „Cel ce se 
înalţă pe sine, acela se va smeri (va fi smerit de propria lui 
înălțare), iar cel ce se va smeri pe sine, acela se va înălța (va 
fi înălțat de propria lui smerenie)”. Şi una, şi alta: înălțare a 
celor smeriţi şi coborâre a celor trufaşi, făcându-se de braţul 
puternic al lui Dumnezeu. Aceste alineate ale legii Smereni- 
ei le găsim la Mt. 23, 12; Lc. 14, 21; 18, 14. Aflăm, aşadar, de 
aici, fiule Fortunat, atât pedeapsa Trufiei, cât şi răsplata Sme- 
reniei, dar, mai presus de toate, aflăm că, pentru lucrarea 
mântuirii sufletului nostru, se cade să dăm pas Smereniei în 

viaţa noastră duhovnicească. Am arătat în cartea întâi gra- 
vele urmări ale faptelor Trufiei, aici aflăm frumoasa răsplată 
a Smereniei: înălțarea celor smeriţi. Despre ce înălțare poate 
fi vorba aici? Despre acceptarea noastră în Împărăţia ceru- 
rilor, răsplata pe care a proclamat-o, principial, fericirea 
întâi despre care am vorbit mai sus. Avem de-a face, aici, 
fiule Fortunat, şi cu primatul spiritual al Smereniei asupra 
pri-matului material pe care ar vrea să-l statornicească Tru- 
fia, în viaţa omului pe pământ. Cu alte cuvinte, avem a face 
cu primatul spiritului, una din temeliile învăţăturii şi ale tră- 
irii creştine. 


O altă împrejurare când gura divin-umană a Mântu- 
itorului a rostit încă un sfânt verset din Legea Smereniei a 
fost aceea când ucenicii, încă cruzi la înţelegerea învăţă- 
turii Domnului, i-au pus naiva întrebare: „Cine, oare, e mai 
mare în Împărăţia cerurilor?”. Domnul, fără să-i ţină de rău 
pentru o asemenea întrebare, a pus pe cineva de „a adus un 
prunc şi l-a pus în mijlocul lor”. Apoi a proclamat: „Ade- 
vărul vă grăiesc: Cel ce se va smeri ca pruncul acesta este 
mai mare în împărăţia cerurilor” (Mt. 18, 1 ș.u.). Acelaşi lu- 
cru l-a spus, fiule Fortunat, atunci când au fost aduşi prun- 
cii la Domnul spre a fi binecuvântaţi, iar apostolii, mereu 
neînţelegători, îi goneau, ca nu cumva să supere pe Învă- 
ţătorul: „Lăsaţi copiii să vină la Mine şi nu-i opriţi, căci a 
unora ca acestora este împărăţia lui Dumnezeu]...], căci 
cine nu va primi împărăţia lui Dumnezeu ca un copil, nu va 
intra într-însa” (Mc. 10, 15; Lc. 18, 16). Prin urmare, fiule 
Fortunat, trebuie să fim precum sunt pruncii (adică aseme- 
nea copiilor mici de tot în care n-a intrat încă un germene 
de stricăciune). Să părăsim pe omul vechi şi să redevenim co- 
pii în sensul duhovnicesc: să credem fără ispitire, să nu ne 

uităm la noi, să ne lepădăm de noi - să intrăm, într-un cu- 
vânt, prin Smerenie în „copilăria spirituală”. Această întoar- 
cere nu se poate face decât prin Smerenie. Căci tot la capi- 
tolul 18, din Sfânta Evanghelie după Matei, înainte de a rosti 
sentenţa despre care am vorbit, Domnul a zis apostolilor 
Săi: „De nu vă veţi întoarce şi de nu vă veți face ca pruncii, 
nu veți intra în împărăţia cerurilor”. Sfinţii, fiule Fortunat, 
săvârşind cât mai deplin porunca aceasta, au ajuns, prin ne- 
contenite exerciţii spirituale, să fie „copii”, nimicind anii şi 
făcând „cale întoarsă” spre melea-gurile cele luminoase şi 
minunate ale copilăriei spirituale. Dar pentru aceasta au 
avut nevoie de o tot mai crescută smerenie. 


Un alt prilej în care Domnul ne-a mai dat o regulă a 
Smereniei este atunci când s-a pus problema corelaţiei din- 
tre stăpân şi slugă. După ce statorniceşte că sluga este da- 
toare a-şi sluji stăpânul, Domnul, ridicându-Se de aici la 
un principiu duhovnicesc, potrivit în a ne fi de folos în trăi- 
rea noastră spirituală, spune: „Aşa şi voi când veţi face cele 
ce vi s-au poruncit, să ziceți: «slugi nevrednice suntem, pen- 
tru că n-am făcut decât ceea ce eram datori să facem»” (Lc. 
17, 10). Adică, de veţi iubi pe Dumnezeu, să nu vă lăudaţi 
cu aceasta, ci să vă smeriţi, căci eraţi datori s-o faceţi; de veţi 
iubi pe semenul vostru, iarăşi să nu vă lăudaţi cu aceasta, ci 
să vă smeriţi, căci erați datori să faceţi aceasta; când veţi face 
binele, când veţi lucra virtutea, când veți iubi pe Domnul și 
Biserica Sa, când veţi respecta bunul altuia, când veţi ajuta, 
când veţi pune în lucrare legea iubirii în fel şi chip să nu vă 
lăudaţi, ci să vă smeriţi, căci eraţi datori să faceţi aceasta. 
Eraţi datori faţă de Dumnezeu, faţă de semeni şi faţă de pro- 
pria voastră mântuire. Şi nu numai să vă smeriţi, ci să mulțu- 
miţi lui Dumnezeu că aţi fost învredniciţi a le face pe toate 

acestea, pentru că ele v-au adus putinţa şi nădejdea mântui- 
rii. Aşadar, fiule Fortunat, să încetăţenim, în viaţa noastră du- 
hovnicească, aceste sfinte cuvinte: „Slugi nevrednice sun- 
tem”, şi să le şi credem. Şi le vom crede fiindcă păcătoşenia 
noastră, cum şi necontenita noastră aplecare spre păcătoşenie, 
ne face să fim mereu nişte slugi nevrednice ale lui Dumne- 
zeu, ale oamenilor şi ale propriei noastre mântuiri. 


Domnul fiind poftit la un ospăț, a băgat de seamă cum 
mai toți invitaţii se îngrămădeau la locurile de frunte, şi a- 
tunci a luat cuvânt şi a spus celor de faţă: „Când vei fi che- 
mat de cineva la nuntă să nu te aşezi la locul cel mai dintâi[...], 
ci vino şi te aşază la locul din urmă” (Lc. 14, 8). El le dă şi o 
rațiune practică: pentru cel dintâi, că va putea să fie trimis la 
un loc mai din coadă, iar pentru cel de-al doilea, că va pu- 
tea fi chemat de gazdă să ia un loc din frunte (Lc. 14, 10). 
Culegem şi de aici, fiule Fortunat, un bun învățământ în ce 
priveşte Smerenia. Să nu ne asemănăm fariseilor care cău- 
tau locurile de frunte, ci să ne mulțumim cu orice fel de loc, 
singura condiţie pe care trebuie s-o îndeplinim fiind aceea 
să fim smeriţi, să nu credem despre noi înşine cine ştie ce lu- 
cru mare şi să aşteptăm, fără să cerem sau să provocăm, ca 
alţii să ne dea cinstea cuvenită, de vor crede de cuviinţă. Aşa 
precum ne sfătuieşte şi Domnul în parabola din care am ex- 
tras acest verset. 


Într-una din dăţile când Domnul mergea cu ucenicii Săi 
şi cu norod mult spre Ierusalim, Salomeea, mama lui loan şi 
a lui Iacov, socotind, în strâmtimea vederii sale duhovniceşti 
şi în exagerata ei dragoste de mamă, că Domnul mergea în 
cetate pentru a se proclama împărat pământesc, a avut trista 
cutezanţă, pe care nici chiar iubirea pentru fiii săi nu o putea 

acoperi, să meargă la Domnul şi să-l spună: „Zi ca aceşti 
doi fii ai mei să şadă unul de-a dreapta Ta şi altul de-a stân- 
ga Ta întru împărăţia Ta”. Atât tonul ei poruncitor: „Zi!”, cât 
şi conţinutul vorbirii Salomeii ne arată cât de departe era ea 
de înţelegerea adevărului venirii Domnului pe pământ. 
Domnul S-a mărginit s-o dojenească blând: „Nu ştiţi ce ce- 
reţi...” ceea ce, întru totul , era adevăr. O mai nemintoasă ce- 
rere nici nu putea fi. Dar trecând peste toate, Domnul S-a 
oprit din mersul Său şi a grăit tuturor aşa: „Ştiţi că domnito- 
rii popoarelor domnesc peste ele şi cei mari le stăpânesc. În- 
tre voi însă să nu fie aşa, ci care dintre voi vrea să vă fie mai 
mare, să vă fie slugă, şi cel ce vrea să fie între voi întâi, slugă 
să vă fie”. lată, fiule Fortunat, câteva cuvinte care închid în- 
să un cuprins de-o nesfârşită întindere, o adevărată şi mare 
revoluţie spirituală. Este unica revoluţie spirituală. Este uni- 
ca revoluţie care se efectuează fără să se verse nici o pică- 
tură de sânge: revoluţia spirituală a Domnului Hristos. Toa- 
te versetele pe care le-am desfoiat până acum cu privire la 
legea Smereniei cuprind în ele germenele acestei revoluţii, 
al acestei răsturnări la antipod a situaţiei false şi rele pe care, 
de-a lungul mileniilor de păcătoşie, o instalase Trufia, dim- 
preună cu răutatea, cu cruzimea şi cu celelalte flori negre 
ieşite, toate, din rădăcina otrăvită a Trufiei, lucruri despre 
care am vorbit în cartea întâi a acestor însemnări. Lucrul este 
clar în ordinea creştină: vei fi mare dacă vei fi tuturor slugă 
şi vei fi mic dacă vei crede că toţi semenii tăi sunt aşezaţi în 
lume pentru a te sluji. lar pentru ca să fii tuturor slugă, în 
sensul cel frumos şi demn al cuvântului, se cere, neapărat, ca 
toate să purceadă din Smerenie, care, spre a-şi face mai cu 
temei lucrarea, se cade a merge mână-n mână cu iubirea. 
Dacă vei sluji pe altul fără iubire, nimic nu este, iar dacă îl 
vei sluji din şi cu iubire, atunci tu, fiule Fortunat, vei putea 

nădăjdui că vei fi întâi şi mare în Împărăţia cerurilor. Aflăm 
şi aici, ca şi în precedent, marele primat al spiritului în în- 
vățătura şi în trăirea creştină. După ce Domnul a rostit a- 
ceste cuvinte de temelie, Îşi continuă grăirea, pecetluind-o 
cu cuvintele: „,...precum şi Fiul Omului n-a venit ca să 1 se slu- 
jească, ci ca să slujească şi să-Și dea sufletul Său pentru răs- 
cumpărarea multora” (Mt. 20, 25 ş.u.). lată menghina de 
oţel duhovnicesc în care ne strânge Domnul: „Staţi la îndo- 
ială dacă trebuie să fiţi slugă tuturor pentru a putea intra în 
Împărăţia cerurilor? Priviţi la mine! Eu, Dumnezeu fiind, 
M-am coborât în Vreme ca să vă slujesc, prin toate ale Mele, 
culminând cu Jertfa, pentru a vă da putinţa mântuirii, iar 
voi nu vreţi să fiţi unul altuia slugă, adică ajutător, adică 
frate, în cel de pe urmă înţeles? Imitaţi-Mă! Eu am slujit tu- 
turor în răbdare şi în tăcere, Eu M-am aplecat asupra tuturor 
rănilor sufletului şi ale trupului omenesc, Eu am spălat pi- 
cioarele voastre, Eu am primit moarte pe cruce fără să am 
vreo vină, ci numai pentru a vă sluji, iar voi mai staţi la 
îndoială dacă trebuie să fiţi unul altuia slugă?” O, Doamne, 
strivitoare este pentru noi această lecţie de Smerenie pe care 
ne-o dai: dreptatea e, toată, de partea Ta, iar noi suntem 
nişte nimicuri îngâmfate şi netrebnice... Privim spre Tine, şi 
pe urmă privim şi spre noi! O, fiule Fortunat, câtă ruşine se 
cade să cuprindă sufletele noastre, ruşine, pe care n-o putem 
spăla decât strigând spre Domnul: „lartă-ne, Doamne, şi aju- 
tă-ne să năzuim a ne asemăna cu Tine! Da, Salomeea, lacov 
şi loan nu ştiau ce cer, dar ei erau mai de iertat ca noi, care 
avem în spatele vieţii noastre două mii de ani de creşti- 
nătate minunată, şi suntem şi botezați în numele Tău, pe 
care-l şi purtăm: creştini!... O, vina noastră este mare, dar 
Te iubim, Doamne, şi de aici înainte nu mai voim să ne 

depărtăm de Tine, ci vom căuta a ne asemăna cu Tine: să 
fim slugă tuturor în numele iubirii Tale!”. 


La rândul lor, teribilele vaiuri despre care am amintit 
adineauri, adresate făţărniciei cărturarilor şi fariseilor, alcă- 
tuiesc şi ele, fiule Fortunat, printr-o judecată a contrario, tot 
atâtea lecţii de smerenie. Când rosteşte: „vai vouă, cărtu- 
rari şi farisei fățarnici”, grăirea Domnului are în sine ca un 
fel de ecou invers, şi cuvintele: „ferice de voi care sunteţi sme- 
riți”. Acesta este, de altfel, şi unul din scopurile urmărite de 
Domnul prin vaiurile Sale: să ne lase să înțelegem că vom 
merita pe „ferice de tine” dacă nu vom fi precum cărturarii 
şi fariseii. Dacă vom analiza cele nouă vaiuri, ne vom putea 
da seama, fiule Fortunat, nu numai de infinitele forme pe 
care le poate îmbrăca Trufia, dar și de tot atât de infinitele 
forme pe care, prin reflex, le poate lua Smerenia. Întru aceas- 
ta, vaiurile Domnului ne sunt o dublă lecţie: ne arată pe cele 
de care trebuie să ne ferim — şi ne recomandă, întru aceasta, 
Smerenia. 

Ajungem acum, fiule Fortunat, la culmea şi încheierea 
legii Smereniei. În marea Lui iubire pentru noi şi pentru 
mântuirea noastră, Domnul alfă cele mai potrivite cuvinte 
pentru a ne determina să-L urmăm în sfaturile pe care ni le 
dă. După ce aduce cuvânt de anatemă asupra cetăților ne- 
credincioase, culminând cu „cetatea Sa”, Capernaumul, 
Domnul, singur stând în întreaga Sa măreție divino-umană, 
aruncă peste omenirea de pretutindeni şi din toate veacurile 
sublima Lui chemare, în miezul căreia aflăm flacăra dătă- 
toare de viaţă a Smereniei. Cunoaştem aceste cuvinte de che- 
mare, care sunt, totodată, şi unele de divină învăţătură. Să le 
mai ascultăm o dată, fiule Fortunat, şi să le simţim divina 
lor mireasmă: „Veniţi la Mine toţi cei osteniţi şi împovăraţi 

şi Eu vă voi odihni. Luaţi jugul Meu asupra voastră şi vă în- 
vățaţi de la Mine, căci sunt blând şi smerit cu inima, şi veţi 
găsi odihnă pentru sufletele voastre, căci jugul Meu este 
bun, şi sarcina Mea uşoară.” (Mt. 11, 28-30). Să căutăm, oare, 
fiule Fortunat, să mai adăugăm noi ceva la această frumu- 
seţe? Ar fi s-o scădem. Și am mai şi vorbit despre aceste ver- 
sete. Nu, nu vom adăuga nimic, ci contemplând măreţia 
grăirii, întinderea ei nesfârşită, sensurile ei multiple, tăria 
ei divină, să ne smerim, să îngenunchem şi să zicem: „Doam- 
ne, primim cu iubire jugul şi sarcina Ta, căci, da, jugul Tău 
e dulce şi sarcina-i uşoară. Sărutăm mâna care le-a aşezat 
pe grumazul şi pe spinarea sufletului nostru... lar tu, Maică 
Sfântă a sufletului nostru, stai întru ajutorul nostru, ca nicio- 
dată să nu dăm de la noi aceste scumpe şi uşurătoare po- 
veri... Căci tu eşti Mama noastră, a tuturor!”. 

VIII 
SMERENIA ÎN NOUL TESTAMENT 
(urmare) 


În afară de divinele grăiri pe care le-am amintit în ca- 
pitolul precedent şi în care Domnul a statornicit în linii mari 
sfânta lege a Smereniei, aducătoare de mântuire, El, Dom- 
nul, ne-a mai dat de-a lungul sfintei Sale propovăduiri o se- 
rie întreagă de chipuri în sufletul cărora Smerenia şi-a făcut 
sălaş, aducându-le spălarea de păcate şi deci putinţa in- 
trării în Împărăţia cerurilor, cea făgăduită prin Fericirea în- 
tâi din Predica de pe Munte. 

Să încercăm, fiule Fortunat, a aduce în lumină măcar câ- 
teva din aceste figuri evanghelice din mișcările sufleteşti 
ale cărora vom căpăta alte salutare lecţii ale Smereniei. 


Iată Templul din lerusalim în care doi oameni s-au ur- 
cat să se roage. Sunt vechile noastre cunoştinţe: Fariseul şi 
Vameşul (Lc. 18, 9). Ştim cum s-a rugat fiecare din ei. Fari- 
seul, cuprins întru totul de puterea întunecată a Trufiei, s-a 
lăudat pe sine şi a disprețuit pe toată lumea: „nu sunt ca cei- 
lalţi oameni”. lar vameşul, cutremurat în adâncul sufletului 
de puterea luminoasă a Smereniei, se bătea în piept (semn 
al unei mari dorințe de pocăință) şi nici privirea nu îndrăz- 
nea să şi-o ridice spre lumina altarului. Aşa, încovoiat, plâns, 
copleşit de greutatea păcatului, Vameşul este întruchipa- 
rea Smereniei. Şi de aceea „s-a dus îndreptat la casa sa”. 

Dumnezeu i-a văzut şi smerenia, şi pocăința, şi i-a dat „în- 
dreptare”, adică i-a iertat lui tot păcatul. 

lată, iarăşi pe un fariseu, de data aceasta în comparaţie 
cu o văduvă săracă. Amândoi, mai înainte de a intra în 
Templu, îşi lasă în cutia milelor de la intrare (tronuri) obo- 
lul lor pentru nevoile Templului şi pentru ajutorarea săra- 
cilor (Mc. 12, 41; Lc. 21, 1). EI, fariseul, ca şi adineauri, stând 
ţanţoş, lasă să cadă de sus, spre a face zgomot, un ban de 
aur (ceea ce era o nimica toată faţă de haznaua de aur de 
acasă) şi se uită de jur împrejur ca să se încredințeze că-i vă- 
zut de lume, şi deci apreciat, lăudat, slăvit şi socotit drept 
un mare evlavios. Pe când văduva săracă, precum vameşul 
de adineauri, scoase, pe furiş, din legătura basmalei singurii 
doi dinari care erau întreaga ei avere şi, tot pe furiş, îi stre- 
coară în cutia milelor. Cel dintâi, rob al Trufiei, văduva, roa- 
bă a Smereniei. Care chip îţi place, fiule Fortunat? Sunt sigur 
că n-ai ochi să vezi pe fariseul mândru şi că ţi se umezesc o- 
chii la priveliştea văduvei sărace. Domnul, fireşte, şi de data 
aceasta a grăit: „Adevărul vă grăiesc că această văduvă săra- 
că a aruncat în cutie mai mult ca toţi, căci a aruncat tot ce-a 
avut”, lăsând să se înțeleagă că şi ea, ca şi vameşul, s-a în- 
tors mai îmbunătăţită la casa ei. 


Într-o altă zi, Domnul a întâlnit, într-o sinagogă în care 
luase cuvânt de propovăduire, pe o femeie gârbovă de 
optzeci de ani (Lc. 13, 11), care, în toată această vreme de su- 
ferinţă, a tăcut, a răbdat şi, crezând, a stat nedezlipită de sina- 
goga ei. Ea a auzit vorbirea Domnului, ştia din zvonuri că e 
un Învățător care a scos diavolii din oameni şi a vindecat pe 
atâţia bolnavi — şi, totuşi, plină de puterea Smereniei, ea n-a 
îndrăznit să ceară Domnului vindecarea. Dar Domnul Care, 
Dumnezeu fiind şi făcător a toate, a văzut în sufletul femeii şi 

„a chemat-o şi i-a zis: «Femeie, te-ai izbăvit de neputinţa ta». 
Izbăvirea a venit de îndată ce Domnul a atins pe femeie cu 
sfânta sa mână. Izbăvire, fiule Fortunat, adică mântuire. O, 
femeia aceasta gârbovă suntem noi toţi cei pe care-i gârbo- 
veşte păcatul, şi de-am fi aşa de amărâţi şi de credincioşi 
şi de răbdători ca ea, ne-ar izbă-vi Domnul şi pe noi. Dar 
noi, fiule Fortunat, stăm mai des în preajma Fariseului, 
nu în aceea a Vameşului, osân-dindu-ne prin lucrarea Tru- 
fiei, şi respingând mântuirea adusă de virtutea cea mare a 
Smereniei. 


Cunoaştem, Fiule Fortunat, pe o altă femeie din subli- 
ma galerie a Evangheliei, care, având cumplita boală a scur- 
gerii de sânge, de doisprezece ani, îşi cheltuise toată averea 
cu doctorii şi cu doctoriile şi tot nimica nu făcuse (Mt. 9, 20; 
Mc. 5, 25; Lc. 8, 43). Ea auzise de Domnul şi de toate minuna- 
tele vindecări pe care EI le săvârşise prin „sate şi cetăţi” şi, 
punându-şi nădejdea în EI, I-a aţinut calea într-o zi. Şi L-a 
văzut, înconjurat de-o mare mulţime de oameni care sorbeau 
dumnezeieştile cuvinte. Dar în calea ei era o mare împiedi- 
care: neîndrăzneala ei de a merge şi a-L ruga pe Domnul s-o 
vindece şi pe ea. Această neîndrăzneală, fiule Fortunat, ce 
poate fi altceva decât una din feţele cele mai luminoase ale 
Smereniei? Atunci ea şi-a zis sieşi, într-o fierbinte frămân- 
tare a sufletului ei: „Mă voi duce, pe furiş, şi sunt încredin- 
ţată că mă voi face bine chiar dacă îi voi atinge numai poala 
hainei Lui”, şi, punându-şi în lucrare cele de pe urmă puteri 
pe care credinţa i le ţinea la îndemână şi smerindu-se necon- 
tenit, a mers şi s-a atins de poala hainei Învăţătorului, şi de 
îndată s-a făcut sănătoasă. 

Şi această femeie, fiule Fortunat, ne dă o bună lecţie de 
Smerenie, arătându-ne că nicicând Domnul nu refuză să 
dea urmare acestei virtuţi, când ea este adevărată şi sinceră. 


Şi tot o femeie, de data aceasta o „străină”, o Canane- 
iancă, ne dă, şi ea, un tablou minunat al Smereniei. Cunoaş- 
tem episodul, fiule Fortunat, şi ştim cele trei trepte de încer- 
care pe care Domnul i le pune înainte (Mt. 15, 21; Mc. 7, 24). 
Ea reuşeşte minunat la încercările Domnului — și reu- 
șește pentru că nici o clipă n-a dat pas Trufiei să-i cuprindă 
sufletul. Şi toate trei treptele erau de natură a o împinge la 
aceasta: întâi, nebăgarea de seamă, al doilea, că El, Domnul, 
n-a venit decât pentru oile cele pierdute ale lui Israel, şi al 
treilea, asemănarea Cananeiencei cu câinii, aşa cum popo- 
rul iudeu trata pe toţi străinii. Aceasta din urmă, îndeosebi, 
era o treaptă de încercare pe care numai Smerenia putea s-o 
biruiască. Şi Cananeianca a reuşit la examen, tocmai pentru 
că s-a folosit de puterea Smereniei. Auzi-i, fiule Fortunat, 
sublimul ei răspuns: „Aşa-i, Doamne (că adică ei, străinii, 
sunt câini), dar şi câinii mănâncă din fărâmiturile ce cad de 
la masa stăpânilor lor”. O, Doamne, am fi noi în stare să răs- 
pundem ca această femeie când ni s-ar pune (întru încerca- 
re) cuvintele spuse ei? O, Fiule Fortunat, de câte ori eu, cel 
dintâi, la nişte cuvinte cu mult mai puţin jignitoare, am răs- 
puns cu iritare, cu mânie chiar, iar uneori cu invective de 
zece ori mai grele decât cele ce mi se aduceau. O, de câte ori! 
Şi iarăşi: de câte ori, fiule Fortunat, am făcut ca femeia cana- 
neiancă? Vai, Doamne, abia dacă-mi aduc aminte de unele 
mici cedări, de unele mici tăceri, în mult îndelunga mea via- 
ţă! Pentru că, fiind încă robiţi de Trufie, socotim o slăbi- 
ciune dacă suntem de partea Smereniei. Da, da, fiule For- 
tunat, femeia cananeiancă ne dă o usturătoare lecţie, mie, ție 

- şi tuturor. De aceea, bine este ca, într-o stare de pace, să 
recitim episodul şi să ne adâncim cât mai mult în peştera 
lui fermecată, spre a ieşi la lumina zilei mai tari şi mai birui- 
tori asupra Trufiei şi mai apropriaţi de buna şi rodnica 
Smerenie. 


lată acum şi pe sutaşul din Capernaum. Acesta avea o 
slugă bolnavă, la care ţinea şi de care-i era milă (Mt. 8, 5; 
Lc. 7, 1). Auzind de Domnul, de minunile Lui, de vindecă- 
rile Lui pe care le săvârşise, s-a hotărât să meargă la EI şi să-l 
ceară să izbăvească de boală pe sluga sa. După o Evanghe- 
lie, aceea a lui Matei, însuşi sutaşul a venit la Domnul şi I-a 
cerut să se îndure de sluga „care se chinuia cumplit”; după 
Evanghelia lui Luca, sutaşul n-a îndrăznit a merge el în 
persoană, ci a trimis „pe nişte bătrâni ai iudeilor” să-l ceară 
lucrul acesta. Dar deosebirea aceasta dintre relatările celor 
doi evanghelişti nu are nici o importanţă, mai ales în ceea ce 
priveşte cele ce vrem să spunem de acest sutaş. Când Dom- 
nul îi trimite răspuns că va veni EI la sluga bolnavă, sutaşul 
(personal sau prin trimişii săi) rosteşte acele cuvinte din care 
prindem încă una din strălucirile Smereniei. Răspunsul 
este acesta: „Doamne, nu Ie osteni, nu sunt vrednic să intri 
sub acoperământul meu, de aceea nici nu m-am socotit 
vrednic să vin la Tine, ci zi numai un cuvânt şi se va însă- 
nătoşi slujitorul meu”. O Smerenie, fiule Fortunat, într-o du- 
blă ipostază: întâi, sutaşul nu s-a simţit vrednic a veni în faţa 
lui Iisus, şi apoi, nu s-a simţit vrednic ca Domnul să intre în 
casa lui. O Smerenie profundă însuflețea pe acest sutaş, care 
nici măcar nu era iudeu, ci era păgân. Oare, fiule Fortunat, 
casa sufletului nostru este vrednică a primi sub acoperă- 
mântul ei pe Domnul? Facem noi ca sutaşul? Să ne răspun- 
dem fiecare în cugetul nostru, şi să căutăm a ne asemăna cu 

acest sutaş al Smereniei. Va fi fost el un ostaş vrednic şi în 
treburile ostăşeşti, dar în istoria creştinătăţii, el rămâne ca un 
splendit exemplar de sutaş al Smereniei, cu adevărat vred- 
nic de urmat. Se înțelege că Domnul a mers în grabă şi cu iu- 
bire în casa lui, şi i-a vindecat sluga. Aşa va face, fiule For- 
tunat, şi cu casa sufletului nostru, dacă ne vom asemăna cu 
sutaşul din Evanghelie. 


Iată, acum ne întâlnim cu acel părinte nespus de necăjit 
din pricină că fiul său era îndrăcit şi se arunca în apă şi în 
foc (Mc. 9, 17 ş.u.). Domnul îi spune: „De poţi crede, toate-s 
cu putinţă celui care crede!”. Şi aici, fiule Fortunat, avem 
un răspuns minunat de la acest părinte cumplit de mâhnit: 
„Şi îndată, tatăl copilului a strigat şi cu lacrimi a zis: «Cred, 
Doamne, ajută necredinţei mele!»”. Ai auzit, fiule Fortunat, 
„Ajută necredinţei mele!”. Ce este aceasta? Este strigătul 
Smereniei, care era stăpână pe sufletul întristat al tatălui. El 
credea: „Cred, Doamne!”, dar e atât de smerit, încât cre- 
dinţa lui i se pare aşa de slabă, încât nu mai e credinţă, ci ne- 
credință. O adâncă convingere că credinţa lui este aşa de ne- 
putincioasă, o lipsă totală de prezenţă a Trufiei. Da, fiule 
Fortunat, Smerenia este aceea care ne dă acest veşnic control 
asupra credinţei noastre, îmboldindu-ne prin aceasta de a 
ne-o mări necontenit. Credinţa, fiule Fortunat, nu poate 
creşte la suflarea îngheţată a Trufiei, ci la umbra mângâie- 
toare a Smereniei, la briza aducătoare a toate virtuțile şi a 
toate bunele hotărâri. În păruta antinomie între cele două 
părți ale răspunsului tatălui, este totuşi cea mai deplină con- 
cordanţă. În prima parte e afirmarea credinţei, în a doua este 
cea a Smereniei, ca şi la sutaşul cu sluga bolnavă. 

lată, fiule Fortunat, adus-am în lumină, după slabele 
mele puteri, aceste chipuri evanghelice, în care diamantul 

Smereniei îşi arată unele din nesfârşitele lui fațete luminoase. 
Dar dacă băgăm bine de seamă, aş îndrăzni să cred că nu 
există aici un chip evanghelic în care, pe lângă alte virtuţi, să 
nu se întâlnească şi Smerenia. 

Cine-l împinge pe Sfântul loan Botezătorul să strige: 
„Eu se cuvine să fiu botezat de Tine, şi Tu vii la mine?” (Mt. 
3, 14). Smerenia! 

Cine o împinge pe femeia adulterină să cadă la picioa- 
rele lui lisus? (In 8, 1). Smerenia! 

Cine o face pe Maria Magdalena să spele cu lacrimile ei 
picioarele Mântuitorului, în văzul tuturor oaspeţilor scan- 
dalizaţi? Smerenia! 

Cine îl determină pe mai marele sinagogii, lair, ca, tre- 
când peste orice oprelişte fariseică, să meargă şi la lisus şi 
să-i implore să îi vindece copila? (Mt. 9, 1; Mc. 5, 21; Le. 8, 41). 
Smerenia! 

Dar pe Zaheu vameşul să-şi dea toată averea mai înainte 
ca Domnul să intre în casa sa? (Lc. 19, 1). Smerenia! 

Dar pe fiul risipitor, cine l-a întors la casa tatălui său, 
adică la Dumnezeu? (Lc. 15, 11). Smerenia! 

Zice Sfântul Petru: „Pleacă de la mine, Doamne”. 

Dar însuşi tâlharul de pe crucea din dreapta nu se sme- 
reşte el, oare, fiule Fortunat, când spune tovarăşului său 
bârfitor: „Noi merităm a fi pe crucea aceasta, dar Nevinova- 
tul aceasta ce a făcut?” (Lc. 23, 39 ş.u.) Tot Smerenia, mereu 
Smerenia... 

Şi, pentru ca să încheiem acest capitol, fiule Fortunat, se 
cade ca, măcar în treacăt, să punem în lumină câteva din 
sclipirile pe care lumina Smereniei le-a adus în grăirile Sfin- 
ţilor Apostoli, şi mai deosebit în ale Sfântului Apostol Pavel. 

Le luăm mai mult la întâmplare dintr-un maldăr impo- 
zant de versete, în care se vorbeşte despre Smerenie. 


? COLE 00 ț 
85 
LA Oil 233 0 ÎI 


Alexandru Lascarov-Moldovanu 


lată: 

Sfântul Apostol Petru ne spune aşa: „Fiţi toţi smeriţi” (| 
Pt. 5, 5). Chemarea este, aşadar, obştească. 

Sfântul Apostol lacov grăieşte şi el: „Smeriţi-vă înain- 
tea Domnului şi EI vă va înălța” (lac. 4, 10). Lesne înţele- 
gem, fiule Fortunat, cuprinsul acestui verset, gândindu-ne 
la cele grăite mai înainte asupra „înălţării” celor smeriţi. 

Sfântul Apostol Pavel spune în Epistola către Efeseni (4,2): 
„Vă rog să vă purtaţi între voi cu toată smerenia, îngădu- 
indu-vă unul pe altul din dragoste”. În Epistola către Colo- 
seni (3, 12): „Aşadar, ca nişte aleşi ai lui Dumnezeu, sfinţi şi 
iubiţi, îmbrăcaţi-vă cu smerenia”. Ne dăm seama, fiule For- 
tunat, din aceste două versete, la ce înălţime trebuie să se 
urce trăitorul creştin, care, dacă trăieşte după îndreptarul 
Domnului, pășeşte pe drumul sfinţeniei. În veacul primar, 
creştinilor li se ziceau şi „sfinţi”, aşa precum foloseşte şi Sfân- 
tul Apostol Pavel aici acest cuvânt. Mare învrednicire, dar 
mare băgare de seamă. „Celui ce are i se va mai da”, adică 
vred-nicului, vrednicie mai mare i se cere. 

Şi în al treilea rând, în Epistola către Romani (12, 16), 
Sfântul Apostol Pavel, devenind mai vehement şi mai po- 
runcitor, zice: „Nu vă gândiţi la lucruri mari, ci urmaţi cele 
smerite, nu vă închipuiţi că sunteţi cine ştie ce”. Regula de 
aur a trăirii creştine, fiule Fortunat. Ce bine este, şi pentru 
viaţa de aici, şi pentru cea de dincolo, „să rămânem la cele 
smerite” şi să „nu ne gândim la lucruri mari”. Căci, fiule For- 
tunat, chiar de ne-am gândi la lucruri mari, zadarnic ne în- 
chipuim că suntem „cine ştie ce”, de vreme ce tot nişte fire 
de praf, tot nişte boabe de nisip, tot nişte nimicuri suntem şi 
rămânem... Şi, dimpotrivă, cum am mai spus, acest nimic 
care suntem nu poate deveni „ceva” decât dacă rămâne la 

cele smerite, adică dacă-şi ia de călăuză şi de învățătoare 
Smerenia. 

Smerenia, fiule Fortunat, ne aduce mântuirea, de vre- 
me ce prin ea ajungem la toate virtuțile, ea făcându-se lucră- 
toare peste toate. Despre legătura între Smerenie şi Mântu- 
ire însă vom vorbi, nădăjduiesc, în altă parte a acestor în- 
semnări. Dar, mai presus de toate, Smerenia este poarta des- 
chisă spre Mântuire, pentru că Domnul este Smerenia în- 
săşi, şi El S-a coborât în trup ca să mântuiască pe cei care 
vor crede în EI şi-L vor urma, însuşindu-şi mai presus de 
toate Smerenia Persoanei Sale. Sfântul loan Hrisostom spune 
clar: „Fără smerenie nimeni nu poate ajunge la mântuire”, iar 
Fericitul Augustin adaugă: „Pentru a ne convinge că Dumne- 
zeu ne porunceşte smerenia, este de ajuns să ne aducem a- 
minte aceste cuvinte: un Dumnezeu S-a făcut om”. 


Sfârşim acest capitol, fiule Fortunat, ridicând slavă scum- 
pului nostru Dumnezeu întrupat, dimpreună cu Sfântul A- 
postol Pavel (I Tim. 3, 16): „Cu adevărat, mare este taina creş- 
tinătăţii! Dumnezeu S-a arătat în trup, S-a îndreptăţit prin 
Duhul, S-a arătat îngerilor, S-a propovăduit popoarelor, S-a 
primit cu credinţă în lume, S-a înălțat în slavă!” 

O, Maică prealăudată, o, Sfântă Mamă a sufletelor noas- 
tre, preacurată Fecioară de Dumnezeu Născătoare, fii cu noi, 
şi nu ne lăsa pe noi cei care nădăjduim întru tine! 

SMERENIA ŞI TRUFIA 


Dacă privim, fiule Fortunat, legătura între aceste două 
forţe spirituale antagonice, lesne ne vom putea da seama că 
această legătură constă într-un veşnic război pe care una o 
duce împotriva celeilalte. Acest mare păcat al vieţii omeneşti, 
Trufia, are Smerenia drept umbră, ca să zicem aşa, ca, la rân- 
du-i, această mare virtute, Smerenia, să aibă drept umbră 
Trufia. Ori de câte ori este vorba de Trufie, de undeva se 
arată şi Smerenia, şi ori de câte ori este vorba de Smerenie, 
de undeva se arată şi Trufia. Un fapt omenesc, să zicem, 
unul de milostenie, luat obiectiv este şi rămâne un fapt de 
milostenie, dar când mergem în miezul lui spiritual, vom 
putea afla cum aceste două puteri contrarii şi vrăjmaşe şi-l 
revendică, pe rând, fiecare. Faptul poate avea o intenţie tru- 
faşă sau poate avea o intenţie smerită. Dacă are o intenţie 
trufașă, vine Smerenia şi-l denunţă ca atare, dar dacă are o 
intenţie smerită, vine Trufia să-l atace, răstălmăcind această 
intenţie. Mai totdeauna smeritul va fi învinuit de Trufie, şi 
trufaşului i se va putea atribui o intenţie smerită. Vreau să 
spun că între acest viciu (capital) şi această virtute (tot capi- 
tală) va fi mereu o luptă; iar dacă privim îndeaproape toate 
acestea, am putea enunța un lucru, care, aparent, ar fi para- 
doxal: viața omului pe pământ este o necontenită luptă 
între Trufie şi Smerenie, fiecare din ele voind a-și promova 
dezideratele: prima, căderea omului, a doua, ridicarea lui. 

Uneori izbuteşte Trufia. Omul cade. Vine Smerenia şi-l ridică. 
Uneori izbuteşte Smerenia. Omul se înalță spre culmea 
mântuirii. Vine Trufia şi-l face să cadă din această înălțime, 
pentru ca apoi Smerenia, adunându-şi puterile, să-l ridice 
din nou pe omul căzut pradă Trufiei. S-au văzut trufaşi biru- 
iți de Smerenie şi ajungând sfinţi, şi s-au văzut cazuri de 
smeriţi ajunşi în pragul sfințeniei, căzând sub imboldul Tru- 
fiei, care, oarecum, era ieşită din însuşi trupul Smereniei. 
De aceea Apostolul îi îndeamnă pe creştinii din Corint să fie 
cu băgare de seamă: „Cui i se pare că stă (tare) pe picioarele 
sale, acela să ia seama să nu cadă” (I Cor. 10, 12). Da, fiule 
Fortunat, pare-mi-se a fi adevărat că între aceste două anta- 
goniste este, totuşi, această strânsă legătură: viaţa sufletului 
omenesc. Acest suflet este disputat cu furie de amândouă, 
deşi ele au în sine sâmburele unei totale contrarietăți şi al 
unei depline contradicții. Aceasta explică şi faptul că, atât în 
Vechiul Testament, cât şi în Noul Testament, când vom da de 
una din ele, aproape fatal vom da și de cealaltă. S-a putut ve- 
dea lucrul acesta și din capitolele precedente. 

În Vechiul Testament, trufia era aceea care biruia Smere- 
nia, de aceea în el se vorbeşte atâta de stăruitor despre Smere- 
nie, ca de una din armele cele mai de seamă în lupta vieţii 
de toate zilele. În Noul Testament, Smerenia este aceea care 
are precădere asupra Trufiei, de vreme ce aici, după cum 
am arătat, lucrează de-a dreptul Smerenia însăşi, adică 
Domnul Hristos. Oricum, şi în Vechiul, şi în Noul Testament, 
lupta între ele rămâne aceeaşi, revendicând fiecare sufletul 
omenesc. 


Privindu-le faţă în faţă, Sfinţii Părinţi au scos, din acest 
antagonism perpetuu, multe învățături prielnice trăirii 
noastre creştine. Ei au căutat, cum era şi firesc, a arăta tot răul 

adus de Trufie şi tot binele adus de Smerenie. Ca într-un joc 
de alb-negru, ei au exaltat frumuseţile pe care Smerenia le 
poate aduce sufletului omenesc şi au osândit urâţiile pe 
care, în acelaşi suflet omenesc, le aduce Trufia. Sfântul loan 
Hrisostom zice: „Smerenia este nedespărțită de un suflet 
mare şi înălţat, după cum rufia este nedespărţită de un su- 
flet meschin şi vulgar”. Cercetând voinţa altora şi, îndeo- 
sebi, fiecare pe a noastră proprie, vom putea identifica, fiule 
Fortunat, adevărul acestei afirmaţii. De câte ori am săvârşit 
o faptă a Smereniei, sufletul nostru s-a simţit ca înălţat pe ari- 
pile unei bucurii aproape nepământene; pe când, dimpotri- 
vă, am săvârşit o faptă a Trufiei, după puţină vreme, ne-am 
dat seama cât de mare a fost josnicia noastră — dacă, bineîn- 
ţeles, vrem să fim sinceri cu noi înşine. Căci, fiule Fortunat, 
şi în cercetarea propriului suflet, tot Smerenia este aceea 
care ne poate face să ne cunoaştem pe noi înşine, pe când 
Trufia ne depărtează de această cunoaştere, după cum tot 
Sfântul Hrisostom spune: „Pe cât Smerenia ne învaţă a ne 
cunoaşte bine, pe atât Irufia ne ascunde ceea ce suntem”. 
Pentru că prima vine de la Dumnezeu, pe când a doua vine 
de la vrăjmaşul lui Dumnezeu, şi deci al mântuirii noastre. 
Cum spune Fericitul Augustin: „Irufiei diavolilor, prin care 
ei, pe bună dreptate, au robit pe oameni, Dumnezeu a pus 
împotrivă Smerenia profundă, care L-a făcut să apară sub 
chipul robului, şi oamenii care, prin propria lor trufie, s-au 
făcut asemenea diavolilor, fără să ştie, nu cunosc ce putere 
este această minunată smerenie”. Pentru că, tot Fericitul 
Augustin spune: „Lrufia nu vrea să facă decât ceea ce-i place 
ei, pe când Smerenia, ceea ce-l place lui Dumnezeu”. Şi-şi 
completează gândirea cu: „În Smerenie este ceva care înal- 
ţă inima, în vreme ce în trufie este ceva care o apasă în jos”. 

Aflăm, aşadar, şi aici încă alte episoade ale luptei dintre 
Smerenie şi Trufie. 

Dar: 

Pe când Trufia este întuneric, Smerenia este lumină; 

Pe când Trufia este urâţenie, Smerenia este frumusețe; 

Pe când Trufia este răzvrătire, Smerenia este pace; 

Pe când 'Trufia este osândă, Smerenia este mântuire; 
- de vreme ce, fiule Fortunat, Smerenia este Domnul, pe când 
Trufia este diavolul. Una, cea dintâi, îşi are izvorul în Rău, 
cealaltă, a doua, îşi are izvorul în Bine. Una, cea dintâi, se 
depărtează de Dumnezeu, cealaltă, a doua, se apropie din 
ce în ce mai mult de Dumnezeu. Şi atunci, în lupta pe care 
omul o dă în viaţa de pe pământ pentru căpătarea intrării 
în împărăţia cerurilor, se înţelege ce roluri de căpetenie au 
ambele forţe — şi cea neagră, şi cea albă: una e o forţă centri- 
fugă, care depărtează sufletul de vatra de iubire care este 
Dumnezeu şi trăirea creştină; alta este centripetă, care apro- 
pie de această viaţă. Nouă ne este, fiule Fortunat, a fi cu una 
sau cu cealaltă în chip exclusiv, căci nu se poate sluji şi lui 
Dumnezeu şi lui mamona (Mt. 6, 24), aşa cum însăşi gura 
Domnului a rostit atunci când EI ne-a vorbit de pe Munte. 
Zice tot Fericitul Augustin: „Când vă vorbesc despre lisus 
Hristos, chiar numai numele Lui vă aduce îndatorirea Sme- 
reniei [...], căci, după cum trufia ne-a depărtat de el, numai 
smerenia poate să ne aducă din nou la EI”. Iar Sfântul Hri- 
sostom ne dă salutarul îndemn: „Să ne ferim de trufie, să ne 
socotim drept nişte slujitori nevrednici, dacă vrem ca Dum- 
nezeu să ne numere printre slujitorii Săi adevăraţi”. 

De aceea, fiule Fortunat, atât în Vechiul, cât şi în Noul 
Testament, au fost rostite adevărate anateme asupra Trufiei, 
iar despre Smerenie s-a vorbit totdeauna ca despre o Regină 
a virtuţilor. Am mai arătat în capitolele de mai înainte câteva 

versete care cuprindeau şi anatemele, şi laudele. Mai ales în 
Vechiul Testament aflăm pilde care pun faţă în faţă acestre 
două puteri spirituale contrarii. 

Când Isaia cel teribil prooroceşte asupra Ierusalimului, 
spune: „Ochii celui mândru vor fi smeriţi, mândria celor de 
rând va fi pogorâtă şi numai Domnul în ziua aceea va fi ri- 
dicat în slăvi” (Is. 2, 11-12). 

Când David cântă lui Dumnezeu mulțumirea pentru că 
a fost izbăvit de vrăjmaşi, zice aşa: „Iu pe poporul smerit îl 
mântuieşti, iar ochii cei mândri îi smereşti” (II Reg. 22, 28). 
De ce ochii? Pentru că, fiule Fortunat, mai ales din privire 
vei vedea pe trufaş: e o privire mândră, dominatoare, pă- 
rând că priveşte în afară, deşi se priveşte aproape numai 
pe sine, înlăuntru. lar în Psalmi (17, 29), tot David repetă: 
„Lu smereşti ochii cei mândri”, şi iarăşi: „Înalt este Domnul, 
şi la cei smeriţi priveşte, iar pe cei mândri de departe-i cu- 
noaşte” (Ps. 137, 6). Când psalmistul spune că Dumnezeu 
„priveşte” la cei smeriţi, el înțelege că Dumnezeu îi prețu- 
ieşte şi-i iubeşte; iar „cunoaşterea” celor mândri însemnea- 
ză, fiule Fortunat, că Făcătorul a toate vede în sufletul şi în 
ochii făpturii Sale, dacă este cu El sau dacă Îi este vrăjmaş. 

Şi tot regele psalmist ne spune, îndemnându-ne: „lubiţi 
pe Domnul toţi cei cuvioşi ai lui, că Domnul păzeşte pe toţi 
cei credincioşi, şi celor mândri la plăteşte cu vârf” (Ps. 30, 24). 
Aici avem, fiule Fortunat, atât răsplata celor smeriţi, cât şi 
pedeapsa celor trufaşi. 

Şi din pilda lui lezechia putem învăţa lucruri însemnate 
pentru lucrarea mântuirii noastre. Lăsăm să vorbească scrii- 
torul sacru: „Dar îndată ce lezechia (care se pusese în răz- 
vrătire contra lui Dumnezeu, îndemnat de diavolul Trufiei) 
s-a smerit de mândria inimii lui şi cu el împreună şi locuito- 
rii lerusalimului, mânia Domnului nu s-a mai coborât asupra 

lor în zilele lui lezechia” (II Par. 32, 26). lată pavăza, iată pa- 
ratrăsnetul împotriva mâniei lui Dumnezeu: smerirea ini- 
mii, adică ieşirea din meleagurile ticăloase ale Trufiei. Iar 
lov, smeritul lov, cel care, lovit fiind din toate părţile cu tot 
felul de rele, nu s-a răzvrătit împotriva lui Dumnezeu, Care 
îngăduia toate aceste rele spre înălţarea sufletului robului 
Său ascultător, zice așa în cartea sa: „Dacă te întorci la Cel 
puternic şi te smereşti [...] aurul tău îl vei socoti drept ţărâ- 
nă, pentru că Cel Atotputernic va fi pentru tine sloi de aur şi 
grămezi de argint. Atunci tu te vei desfăta întru Cel Atotpu- 
ternic şi ridica-vei faţa ta către El. Vei chema numele Lui, şi 
El te va auzi. Când te vei hotări să faci un lucru, lucrul îl vei 
izbuti, şi lumina va străluci pe toate drumurile tale, fiindcă 
Dumnezeu smereşte pe cei mândri şi mândria, şi mântuieşte 
pe acela care-şi pleacă ochii la pământ” (lov 22, 23-29). lată, 
fiule Fortunat, „sporul” pe care Smerenia îl aduce în viaţa 
omului şi care-i „sărăcia” pe care o aduce Trufia. Şi, oare, nu 
este aşa? Nu oare tot lucrul făcut cu smerenie izbuteşte? Şi 
nu luceşte asupra lui lumina lui Dumnezeu? Desigur. Pen- 
tru că Smerenia, fiule Fortunat, are în ea un principiu de via- 
ţă, pe când Trufia are un principiu de distrugere, de moarte. 
Cea dintâi dă puteri sănătoase din puterea ei însăşi, cea de-a 
doua dă puteri rele din puterea cea rea a ei. Lucrul sporeş- 
te şi iese frumos din mintea şi din mâinile celui smerit, dar 
lucrul se face cu anevoie şi întovărăşit de blesteme din min- 
tea şi din mâinile celui trufaş. 

Sfântul Apostol Iacov, în epistola sa sobornicească, ada- 
ugă şi el, repetând străvechile versete, dar adăugând ceva 
din mireasma lui Hristos Domnul: „Dumnezeu mândrilor 
le stă împotrivă, iar celor smeriţi le dă har” (lac. 4, 6). Cei 
mândri nu izbutesc decât să se osândească, pe când celor 
smeriți Dumnezeu le dăruieşte mântuirea, după ce în viața 

lor pământească le-a dat pace, lumină, frumuseţe, credinţă 
şi fapte bune. 


Şi ca să încheiem această scurtă privire asupra corelaţiei 
antinomice dintre Smerenie şi Trufie, vom pune înainte, 
fiule Fortunat, o foarte frumoasă şi mult grăitoare pildă a 
Sfântului Hrisostom. Punând faţă în faţă puterea Smereniei 
cu cea a Trufiei, ne face să vedem şi să simţim cât de mare este 
puterea Smereniei, cu toate că, îndeobşte, cei mulţi socotesc 
Smerenia drept o slăbiciune. lată ce ne spune sfântul: „Închi- 
puiți-vă două care. Înhămaţi la unul dreptatea şi trufia, iar la 
celălalt păcatul şi smerenia, şi veţi vedea carul păcatului lu- 
ând înaintea celui al dreptăţii, nu atât datorită puterii însăşi a 
păcatului, ci tăriei smereniei, tovarăşa lui. Smerenia, prin 
avântul puternic care o însufleţeşte, biruieşte greutatea păca- 
tului şi izbuteşte a se urca la cer. Trufia, prin trupul ei greoi, 
sfârşeşte prin a ucide avântul dreptăţii, şi o trage spre cele 
de jos”. Şi, iarăşi, oare, fiule Fortunat, nu cuprinde un mare 
adevăr duhovnicesc această inspirată pildă a marelui Hri- 
sostom? Desigur. Ne încredinţează şi Domnul, după cum 
am arătat, în pilda cu vameşul şi fariseul, în acele cuvinte, pe 
care El le-a repetat mereu de-a lungul propovăduirii Sale: 
„Nu pentru cei drepţi am venit, ci pentru cei păcătoşi, ca să 
se întoarcă şi să fie iarăşi vii”. lar pentru această întoarcere e 
neapărată nevoie de Smerenie, aşa precum s-au smerit toți 
păcătoşii despre care am vorbit în capitolul precedent. Trufia 
distruge până şi dreptatea, sau cel puţin o paralizează, pe 
când Smerenia ridică paralizia de care este cuprins păcătosul. 
Când, cu ajutor de la Dumnezeu, vom încerca să grăim în u- 
nele din capitolele următoare despre legătura dintre Sme- 
renie şi păcat şi despre puterea Smereniei, vom stărui a- 
tunci mai mult asupra învăţăturii trase din pilda Sfântului 


pi COLE vip ț 
94 
LA Ol 233 0 ÎI 


Alexandru Lascarov-Moldovanu 


Hrisostom, care ne-a deschis o largă perspectivă asupra ne- 
sfârşitei puteri a Smereniei. E de ajuns să repetăm că, în cel 
mai înalt înţeles, Smerenia este Însuşi Domnul Hristos, pen- 
tru a ne da seama că această putere, când este însuşită de un 
suflet şi este pusă cu vrednicie în lucrare, nu cunoaşte împo- 
trivire sau obstacol pe care să nu le biruiască. 

O), fiule Fortunat, sfânta putere a Smereniei! O, sfântă pu- 
tere a Smereniei, fă-ţi sălaş şi în inimile noastre ca să putem şi 
noi să biruim cu tine ticăloasa putere a păcatului, adus de 
Trufie. Tu, Doamne lisuse Hristoase, Smerenia cea vie şi veş- 
nică, le rugăm să Îti faci locuinţă în sufletele noastre, pentru 
că noi Te iubim şi noi nu vrem să ne despărțim niciodată de 
Tine. Rămâi cu noi, Doamne, mai osebit la ceasul încercărilor, 
la ceasul tristeţilor, pe care tot Tu le-ai îngăduit să se lase 
peste sufletele noastre... Întru aceasta, cădem şi la tine, o, 
Maică a îndurărilor şi a Smereniei, şi te rugăm să nu ne laşi 
în ceasul greu, şi mai osebit în ceasul trecerii... Fii cu noi şi 
nu ne lăsa, căci tu eşti Mama cea prea iubită a sufletelor 
noastre, tu, preacurată Fecioară şi Maica lui Dumnezeu! 

Ca să ne putem da seama, fiule Fortunat, de „poziţia” 
pe care o are Smerenia faţă de celelalte virtuţi, ne vom fo- 
losi de o comparaţie profană. Să ne închipuim un mare ocol 
împrejmuit cu un gard înalt împletit din nuiele peste care 
nu se poate trece, având o poartă de intrare, iar în cuprin- 
sul lui o mulţime de pomi înalți și frumoşi, brazde de flori 
de tot felul, un lac acoperit de petalele albe ale nuferilor, lo- 
curi de adăpost făcute din frunzar, având paturi de verdea- 
ţă, diferite alei bine întreţinute — şi alte minunate „amenajă- 
ri” care fac din acest loc un adevărat colţ de rai. În acest ocol 
nu se poate pătrunde decât prin poarta de intrare, pe nicăieri 
altundeva. Transpunând acum această comparaţie pe planul 
duhovnicesc, am zice că această întreagă alcătuire ar înfăţişa în 
toată a ei frumusete trăirea creştină pe pământ. Cele cuprinse 
în ea ar fi totalitatea virtuţilor. Gardurile de nuiele, bine îm- 
pletite, ar fi virtuțile care ne feresc de răul care ar vrea să pă- 
trundă în grădină: răbdare, nemâniere şi altele asemănă- 
toare lor, virtuţi de tărie, de împotrivire; pomii ar fi faptele 
bune, florile ar fi rugăciunea, înțelepciunea, iarba ar fi mi- 
lostenia („păşunea cea aleasă”), recunoştinţa; apa lacului ar 
înfățişa oglinda în care s-ar răsfrânge cupola cerului, adică 
răsfrângerea luminii lui Dumnezeu în trăirea creştină; iar 
nuferii, cu albeaţa lor nestinsă, cu frumuseţea lor plină de 
gingăşie, ar preînchipui iubirea, care prin lungile fire ale ei 

(asemenea celor ale nuferilor) se scaldă în apa care oglin- 
deşte chipul lui Dumnezeu şi se înfig în pământul de de- 
desubt, care ar preînchipui viaţa cea de toate zilele de pe 
pământ. 

Dar mă vei întreba, fiule Fortunat, şi ai avea dreptate: 
„Dar Smerenia?”. Ei bine, ea şi-a păstrat un rol mult mai 
modest, dar de-o precumpănitoare însemnătate: ea, fiule 
Fortunat, este umila poartă de intrare. Da, e o simplă poar- 
tă, împletită din nuiele, dar numai prin ea se poate intra în 
locul trăirii creştine, numai prin ea putem păşi spre cele- 
lalte virtuţi, numai ea ne dă acces spre ele. Desigur, virtu- 
ţile creştine alcătuiesc un fot unitar, monolitic, ca să spunem 
aşa, toate laolaltă alcătuiesc eşafodajul trăirii creştine, ele 
sunt temelia şi scheletul acestei clădiri, rămânănd ca noi să 
umplem toate golurile cu faptele noastre. Aceste virtuţi se 
condiţionează reciproc şi nu se poate o disociere a lor. Tră- 
irea creştină presupune trăirea tuturor virtuţilor creştine. 
Una fără alta, nu se poate. Sfărâmăm unitatea. Spune atât 
de clar Sfântul Apostol Iacov: „Cine păzeşte toată legea şi 
numai împotriva unei porunci greşeşte, acela se face vino- 
vat faţă de toate poruncile” (lac. 2, 10). Chiar Domnul, în gră- 
irea Sa fundamentală de pe Munte, atinge în treacăt lucrul 
acesta, spunând: „Cel ce va strica vreuna din aceste po- 
runci mai mici şi va învăţa aşa pe oameni, acela mai mic se 
va chema întru împărăţia cerurilor” (Mt. 5, 19). Şi nu este 
greu, fiule Fortunat, a înţelege lucrul acesta. De îndată ce 
vom săvărşi o lege, iar pe alta o vom călca, înseamnă clar că 
noi slujim la doi stăpâni, ceea ce atât logică profană, dar mai 
ales învăţătura creştină respinge formal (Mt. 6, 24). Când 
Domnului 1 s-a făcut cumplita învinuire că scoate diavolii cu 
puterea diavolului, El a răspuns cu acea comparaţie, în 
care aflăm încă un răspuns pentru ceea ce ne preocupă aici: 

„O împărăție răzvrătită împotriva ei însăşi se va dezbina, iar 
o casă care este împotriva ei însăşi se va nărui” (Mt. 12, 25; 
Mc. 3, 24), ca şi cum ar fi răspuns învinuirilor: „Pot fi Eu tot- 
odată şi Dumnezeu, şi diavol?”. 

Aşadar, fiule Fortunat, între Smerenie şi toate celelalte 
virtuţi este nu numai o legătură de corelaţie, ca să spunem 
aşa, ci şi una de unitate. Şi totuşi ea, Smerenia, are un pas 
înaintea celorlalte, numai prin ea se poate ajunge la toate cele- 
lalte, deci la trăirea creştină, întocmai ca în comparaţia de 
care ne-am folosit mai sus. Ea mai are întâietate şi pentru că 
aşa a spus Domnul, Care, şi El, Se supunea logicii Sale di- 
vine: „Eu sunt Uşa” (In 10, 9). Prin El trebuie să intrăm — şi 
numai prin El putem intra în trăirea creştină. Fără să fie 
vorba de o ierarhizare propriu-zisă între virtuţi, totuşi, se 
face una de la sine, prin „situaţia” pe care acea virtute o are 
în săvârşirea vieţii de mântuire pe care o ducem pe pământ. 
Mai mult un fel de înlănţuire, o „condiţionare”, ambele ieşite 
din „devenirea” acestei vieţi, care este, mereu, un joc calei- 
doscopic între luminile tuturor virtuţilor creştine. Da, fiule 
Fortunat, trăirea creştină pare simplă, şi totuşi este nespus 
de complexă, tocmai din pricina acestui fapt, să-i spunem: 
condiționarea virtuţilor între ele şi coordonarea lor spre 
aceeaşi ţintă, însăşi trăirea aducătoare de mântuire. 

Oricum, fiule Fortunat, fără ca Smerenia să se bucure de 
un privilegiu asupra celorlalte virtuţi, ea se bucură însă de 
faptul că pe firul de mătase al boabelor virtuţilor, ea, Sme- 
renia, este aşezată pe primul loc. Putem spune: o precădere 
a aşezării. Toate boabele sunt de aceeaşi mărime şi sunt de 
aur curat, dar Smerenia este prima. 

Această precădere i-o dă, mai întâi, Însuşi faptul că este cu- 
prinsă în prima fericire din Predica de pe Munte, lucru asu- 
pra căruia am stăruit pentru a nu mai adăuga aici nimic. Apoi, 

această precădere se întemeiază pe faptul arătat mai sus că 
ea-i Uşa. Şi, în cele de urmă, pe faptul că, din de două ori 
milenara Trăire creştină, pe pământ, virtutea aceasta a 
fost socotită hotărâtoare pentru intrarea în această trăire. 
Marele Hrisostom, acela care a fost un adânc trăitor al aces- 
tei virtuţi, ne spune lucruri foarte tari asupra poziţiei pe 
care Smerenia o are în lanţul virtuţilor. El o socoteşte prima 
— şi o aşază drept condiţie sine qua non a promovării tutu- 
ror celorlalte virtuţi. Astfel, el ne spune: „Smerenia este te- 
melia oricărei adevărate virtuţi” şi, ca o urmare directă a a- 
cestei afirmaţii, adaugă: „Fără smerenie nici un bine nu este 
cu putinţă, nici o virtute nu-i solidă”. Cu alte cuvinte, fără 
a intra pe poarta Smereniei, nu putem fi „înlăuntru”, ci sun- 
tem încă „afară”, oricât de bine intenţionaţi am fi. „Cine trece 
prin uşa oilor ajunge la păşunea cea aleasă”. Numai „prin 
uşa oilor” (In 10, 7). 

Mergând încă mai departe, Sfântul Hrisostom afirmă cu 
putere: „Nu este virtute asemănătoare cu Smerenia”, desigur 
în sensul „aşezării” ei faţă de celelalte virtuţi. Şi-şi comple- 
tează cugetarea, împrumutând comparaţia şi stilul Sfân- 
tului Apostol Pavel din Epistola Întâi către Corinteni, capi- 
tolul 13: „Fie de-ai învia morţii, fără Smerenie nimica nu 
este”, pentru a arăta zădărnicia unei vieţi din care lipseşte 
Smerenia, fie că acela care săvărşeşte o asemenea viaţă afir- 
mă că o duce creştineşte. Atâta este de convins în această 
idee, încât Sfântul Hrisostom ajunge la o ultimă afirmaţie la- 
pidară şi strivitoare, zicând: „lotul ne lipseşte dacă ne lip- 
seşte Smerenia”. Acest cuvânt „totul” este referitor, desigur, 
la viaţa duhovnicească. 

Vedem din toate acestea, fiule Fortunat, nu numai impor- 
tanţa acestei virtuţi, dar mai ales locul pe care ea îl are în lan- 
ţul virtuţilor creştine. 

Să încercăm acum, fiule Fortunat, a arăta, în puține cuvinte, 
legăturile dintre Smerenie şi celelalte virtuţi, modul în care 
se condiţionează şi cum ele se slujesc de ea şi chiar cum ele 
izvorăsc din ea. 

Iată, de pildă, corelaţia dintre ea şi intenţie, sau, mai bine 
zis, dintre ea şi sinceritate: Smerenia condiţionează total 
sinceritatea. Un suflet smerit va fi neapărat şi un suflet sin- 
cer, socotind că a nu fi sincer ar însemna a renunţa la Sme- 
renie. Un suflet smerit nici nu poate concepe nesincerita- 
tea, dar nici brutalitatea în exprimarea sincerităţii. Smerenia 
va şti totdeauna să aducă sincerităţii o haină asemănătoare 
cu ea. Smerenia nu va confunda niciodată sinceritatea cu gră- 
irea dură a adevărului. Ea va afla cuvintele cele mai potrivite 
spre a nu jigni, dar care să cuprindă, totuşi, întregul adevăr. 
Tot Sfântul Hrisostom, căutând a ne desluşi care este Sme- 
renia adevărată, după ce spune că ea „constă în a te recunoaş- 
te vinovat când eşti învinuit, a suporta cu răbdare injuriile 
răuvoitorilor”, adaugă, în ceea ce priveşte relaţia dintre 
Smerenie şi sinceritate: ,,... şi aş zice că încă aceasta nu e Sme- 
renie, ci ea, Smerenia, este mărturisirea unei inimi care vor- 
beşte fără ascunzişuri”. lată, fiule Fortunat, cum legătura 
dintre Smerenie şi sinceritate, stă pe „mărturisirea unei inimi 
care vorbeşte fără ascunzişuri”. Când sufletul este smerit, 
toate intenţiile lui vor fi sincere, adică va fi o identitate între 
intenţie şi faptă, şi invers. 

De aceea, Smerenia exclude viclenia şi vicleşugurile, ca 
fiind incompatibile cu ea; iar, la rându-i, sinceritatea va fi ex- 
presia nemijlocită a Smereniei. Dar în această reciprocă con- 
diţionare, locul prim îl va avea Smerenia, ea va fi aceea care 
va determina sinceritatea, căci se poate să fie oameni sinceri 
fără să fie smeriţi. Dar nu este om smerit care să nu fie sicer, 
pentru că, repet, el îşi dă seama că, dacă nu-i sincer, pierde 

Smerenia, anihilându-şi astfel „intrarea” în Împărăţie sau, 
mai bine zis, ieşind din Împărăţie, fiind zvârlit afară de pro- 
pria sa purtare. lată cum, deci, fiule Fortunat, deşi egale fiind 
între ele, ca virtuţi creştine, Smerenia are loc precumpănitor. 


Smerenia şi credinţa. S-ar părea că ideea de credinţă cu- 
prinde implicit şi pe cea a Smereniei. Da şi nu, fiule Fortu- 
nat, căci se poate ca un suflet să fie credincios, şi totuşi 
Smerenia lui să fie deficitară. Reciproca însă nu-i adevărată, 
adică nu există om cu adevărat smerit, care să aibă o cre- 
dinţă deficitară, ea însăşi, Smerenia, fiind expresia directă şi 
totală a credinţei. Nici n-ar putea exista dacă n-ar fi fiica legi- 
timă a credinţei. Pe când credinţa poate avea „lipsuri” de 
Smerenie. Dar din acest joc, lesne pot vedea, fiule Fortunat, 
că Smerenia poate fi o ajutătoare de mare preţ a credinţei, 
deşi descinde din ea. E ca o copilă bună care o ajută pe mama 
sa. Sfântul Hrisostom spune clar şi de data aceasta: „Smere- 
nia este tovarăşa nedespărțţită a credinţei, şi prin aceasta ea 
este izvorul a tot binele!”. Iar Fericitul Augustin e şi mai cate- 
goric, când afirmă: „Credința nu merge fără Smerenie”. lată o 
mamă care are neapărat nevoie de copila ei care, ajunsă la 
deplină maturitate, poate fi de mare ajutor mamei ei, care 
poate avea mari lipsuri şi grele nevoi. 

Ne aducem aminte, fiule Fortunat, de povestea profană 
a felului în care şoarecele a fost acela care, rozând funia cu 
care era legat leul, i-a dat posibilitatea evadării din captivi- 
tate. Desigur că Smerenia, în ordinea duhovnicească, este 
ceva cu mult mai însemnată decât şoarecele din fabulă, dar 
noi am luat comparaţia aceasta numai pentru a arăta cum, 
chiar şi în relaţia ei cu credinţa, Smerenia poate avea un rol 

Corelaţia între Smerenie şi înțelepciune este, de asemenea, 
una la fel. Am putea afirma de la început că înțelepciunea 
este o formă bine caracterizată a Smereniei. Nu poate exista 
o adevărată înțelepciune fără de Smerenie. Ca să ajungem la 
înțelepciunea creştină, trebuie neapărat ca, mai întâi, să fim 
smeriţi. Dacă nu avem în suflet Smerenia, nu putem vedea 
chipul cel luminos al înţelepciunii. Înţelepciunea fiind, în 
ultimă analiză, cunoştinţa lui Dumnezeu şi aceea a cunoaşterii 
noastre înşine prin cunoaşterea lui Dumnezeu, este vădit, fi- 
ule Fortunat, că nu vom putea ajunge la aceasta fără lepăda- 
rea de noi înşine, adică fără Smerenie. Când am încercat a 
defini Smerenia, am spus, fiule Fortunat, că, în primul rând, 
ea este una cu lepădarea de sine. Deci numai dacă ne vom 
lepăda de sine vom fi smeriţi, iar dacă vom fi smeriţi, vom 
vedea pe Dumnezeu, adică vom fi ajuns la înţelepciune. 
„A cunoaşte pe Dumnezeu, grăieşte scriitorul sacru, este în- 
ceputul înţelepciunii”, iar în altă parte: „Înţelepciunea este 
cunoaşterea de sine însuţi prin cunoaşterea lui Dumnezeu”. 
La rândul ei, înțelepciunea aruncă asupra Smereniei lumi- 
na ei: „Înţelepciunea este cu cei smeriţi” (Pilde 11, 2) sau: 
„Înţelepciunea : înalță capul celui smerit şi-l face să şadă 
între cei mari” (Înţ. Sir. 11, 1); iar Sfântul Apostol Iacov spu- 
ne: „Înţelepciunea de sus este întâi curată, apoi paşnică, sme- 
rită, supusă, plină de îndurare şi de roade bune” (lac. 3, 17). 

Dar oricum, fiule Fortunat, după cum am văzut mai sus, 
în legătura dintre Smerenie şi înțelepciune, pasul înainte îl 
are Smerenia, desigur atunci când este vorba de viaţă şi de 
înţelepciune, de cele duhovniceşti. 

SMERENIA ŞI CELELALTE VIRTUŢI 
(urmare) 


O legătură foarte strânsă este, de asemenea, fiule Fortunat, 
între Smerenie şi virtutea ascultării. Nu se poate închipui o 
ascultare fără ca, mai înainte, să-i fi făcut drum Smerenia. 
O ascultare înseamnă a te opune, a urma, a socoti de bună 
fie orânduirea învăţăturii creştine, fie părerea bună a altuia, 
fie a da urmare poruncii unui mai-mare al tău. În toate aceste 
ipostaze, trebuie neapărat ca acela care urmează a da ascul- 
tare să aibă în suflet puterea de nebiruit a Smereniei. De 
unde ies neascultările? De unde ies ereziile? De unde ies 
călcările în picioare ale poruncilor stăpânirii? De unde iese 
neținerea în seamă a părerii altora? Toate ies, fiule Fortunat, 
din Trufie, aşadar din lipsa Smereniei. Şi care-i virtutea creş- 
tină care ne face să ascultăm de poruncile învăţăturii noastre? 
Care ne fereşte de căderea în erezii? Care ne face să sâvâr- 
şim poruncile stăpânirii şi ale mai-marilor noştri? Care ne 
îndeamnă să ţinem seama şi de părerile altuia? Desigur, 
Smerenia. Ea este aceea care şopteşte sufletului nostru: „As- 
cultă! Nu crede că tu eşti mai priceput ca altul; nu te lăsa 
dus de gândul că credinţa noastră ar avea lipsuri şi că tu eşti 
chemat să le umpli; nu te lăsa târât de orice şoapte, fie cât de 
mici, ale Trufiei. Ci tu, asemenea Domnului Hristos, rămâi 
în ascultare. Priveşte la viaţa Lui întreagă şi te vei convinge 
că e, printre altele, şi o viaţă de ascultare. EI S-a supus: 

„Facă-se voia Ta, Părinte al Meu!”. Fă şi tu la fel: leapădă-te 
de tine, uită de tine, lasă-te în umbră, şi ascultă, chiar şi de 
unul mai mic şi mai nepriceput ca tine. „Ascultă, ascultă, as- 
cultă!” — acesta este glasul pe care Smerenia îl strigă necon- 
tenit spre sufletul omenesc aflat în lupta cu nesfârşitele ispite, 
din care cea mai mare este Trufia, care cere neascultare, ieşire 
de sub supunere, răzvrătire. 

Aşa încât, fiule Fortunat, nu este un lucru prea greu să 
vedem şi să ne dăm seama de primatul Smereniei, în legă- 
tura ei cu virtutea ascultării. Uită-te la lagărul ascultătorilor, 
şi vei afla Smerenia dominând în sufletele lor; uită-te şi în 
lagărul neascultătorilor, şi nu vei afla decât pe marele duş- 
man al Smereniei, Trufia. Omul ascultător este un copil al 
sufletului Smereniei, omul neascultător este unul al Trufiei. 
Rezultatul? Cel dintâi va putea să găsească țărmul fericit al 
mântuirii, cel de-al doilea va naviga pe oceanul fără ţărmuri al 
tuturor zadarnicelor răzvrătiri, nezărind nicăieri ţărmul 
mântuirii. 

Cu privire la aceasta, Sfântul Apostol Pavel, vorbind că- 
tre Filipeni (2, 8), spune: „Şi fiind (lisus) după înfăţişare ca 
omul, S-a smerit pe Sine, făcându-Se ascultător până la 
moarte, iar moartea I-a fost pe cruce”, ceea ce, cu alte cuvinte, 
repetă smeritul diacon din Edessa, Sfântul Efrem Sirul: 
„Printr-o adevărată şi sinceră ascultare ne apropiem de dum- 
nezeiescul nostru Legiuitor, Care S-a făcut ascultător, până a 
muri pentru noi”. lar cu privire la ascultarea dintre cei mai- 
mari ai noştri şi noi, Sfântul Hrisostom spune: „Smerenia 
este a sluji altora, cu gândul de a fi pe placul lui Dumnezeu, 
a te cobori din înălţimea demnităţii tale, ca să săvârşeşti o lu- 
crare cu adevărat mare şi admirabilă”. lar a sluji altora, după 
cum am văzut („lar voi să fiţi slugă tuturor”), ce înseamnă 
altceva, fiule Fortunat, decât Smerenia? În citatul Sfântului 

Hrisostom avem şi sâmburele ascultării celui mai mare 
(„înălțimea demnităţii”) faţă de cel mic, pentru că dacă, într- 
adevăr, un conducător vrea să „conducă” bine, el trebuie nu 
numai să ceară ascultare de la cei pe care-i conduce, ci tre- 
buie şi el să dea ascultare lor, în ceea ce cererile lor au bun şi 
drept, pentru ca „să săvârşească o lucrare cu adevărat mare 
şi admirabilă”. 


Tot atât de strânsă ne apare, fiule Fortunat, şi legătura 
dintre Smerenie şi rugăciune. Rugăciunea, care, în fond, este 
o îngenunchere a duhului în fața lui Dumnezeu, presupune 
neapărat existenţa anticipată a Smereniei. Nu-şi îndoaie 
genunchii şi nu-şi ridică mâinile spre cer acela care nu este 
smerit. Numai Smerenia ştie, fiule Fortunat, să ne frângă pi- 
cioarele, făcându-ne să îngenunchem la rugăciune. Cel ce 
se roagă în picioare se cam aseamănă cu fariseul din Tem- 
plu a cărui rugăciune, ştim, n-a fost lucrătoare cu privire la 
mântuirea sufletului. Iar în cuprinsul oricărui fel de rugă- 
ciune, ce facem noi, fiule Fortunat, altceva decât că ne sme- 
rim necontenit în faţa lui Dumnezeu, cerându-l lucruri 
bune şi de folos sufletului nostru, întru căpătarea nădejdii 
mântuirii Lui? Ci noi, fiule Fortunat, să ne rugăm cu vame- 
şul care-şi pleca fruntea, neîndrăznind a privi lumina altaru- 
lui, bătându-se în piept şi recunoscându-şi, slobod, greul lui 
păcat. Oriunde întâlnim o rugăciune bine făcută, să fim si- 
guri, fiule Fortunat, că mai înainte vom întâlni Smerenia. Ea 
este deschizătoare a drumului spre rugăciune, de vreme ce 
ea este poarta prin care intrăm în înfloritul ocol al tuturor 
virtuţilor. Sfântul Ciprian ne spune limpede: „Departe de 
noi îngâmfarea în rugăciune”, lăsând a se înțelege: , ... ci 
Smerenia să ne fie călăuză spre rugăciune...”. lar Sfântul 
Ambrozie scrie categoric: „Smerenia este aceea care dă preţ 

rugăciunii”. De aceea, fiule Fortunat, când ne rugăm, bine 
este a face un preambul rugăciunii, spunând: „Doamne, dă-mi 
smerenie îndestul spre a putea face o rugăciune bună”. 


Smerenia şi milostenia!... De ajuns să enunţăm aceasta, 
pentru a ne da seama de legătura strânsă care este şi între 
aceste două virtuţi ale trăirii noastre creştine. O milostenie 
pornită din ţinuturile înghețate ale Trufiei nu este o milos- 
tenie, aşa precum rostesc nu numai Sfinţii Părinţii, dar şi sen- 
sul general al învăţăturii şi al Bisericii noastre. Ci milostenia 
nu poate avea alt izvor decât pe acela al Smereniei, pentru 
a fi cu adevărat o milostenie. Desigur, ea este izvorâtă şi din 
iubire (după cum vom vedea de îndată, când vom avea să 
analizăm legătura nespus de strânsă între Smerenie şi iubi- 
re), dar, fără îndoială, milostenia cea adevărată, ziditoare de 
suflet, trebuie numaidecât să aibă drept izvor şi călăuză 
Smerenia. Ca să mergi în casa săracului, ca să mângâi o frun- 
te necăjită, ca să verşi o lacrimă la căpătâiul unei suferinţe, 
ca să „cobori”, într-un cuvânt, spre sufletul necăjit al cuiva, 
se cere, repet, pe lângă iubire, şi Smerenie. Sunt unele per- 
soane care nu sunt lipsite de iubire, dar care fac milostenia 
prin alţii, sau o fac fără să se apropie și de casa şi de sufletul 
celui către care merge milostenia. Numai sufletul smerit va 
fi acela care, călăuzit de marea îndrumătoare care este Smere- 
nia, va merge şi va săvârşi, integral, milostenia. Oricum ar fi, 
fiule Fortunat, se cade să constatăm, şi aici, că „poziţia” Sme- 
reniei este aceeaşi ca şi față de celelalte virtuţi despre care 
am vorbit până acum: ea deschide calea, ea „întovărăşeşte” 
şi milostenia, fără de întovărăşirea căreia, milostenia ori va 
fi slabă, ori nu va exista ca virtute aducătoare de mântuire, 
după cum tot marele Sfânt Hrisostom ne spune: „Smerenia 
şi milostenia ne descarcă de povara păcatelor”. 

Milostenia, fiule Fortunat, este, după cum ştim, în strân- 
să legătură cu o altă mare virtute a trăirii creştine: recunoş- 
tina — aşadar, iată şi legătura între Smerenie şi recunoştinţă. 
Se cade să subliniem aici că, dacă este vreo povară mai greu 
de dus de către sufletul omenesc, este aceea a recunoştinţei. 
De aceea virtutea recunoştinţei este aşa de rară, lipsă care 
strică nespus de mult sufletului care datorează această recu- 
noştinţă. Şi este rară, fiule Fortunat, pentru că rară este şi 
virtutea Smereniei. Numai sufletul cu adevărat smerit se 
simte neapărat îndatorat a aduce recunoştinţă celui care l-a 
ajutat în vreun fel. Nerecunoştința, presupunând o recunoaş- 
tere a neputinței sau a sărăciei celui ajutat, este o consecinţă 
a pornirii lui trufaşe, simțindu-se — crede el — „înjosit” prin 
ajutorul primit. Omul smerit însă nu numai că nu are un ase- 
menea sentiment, ci el încă mai tare se smereşte, mulțumind 
lui Dumnezeu pentru că fratele său nu l-a dat uitării şi cău- 
tând a-i răspunde la aceasta — cu o creştere de iubire. Aşadar, 
fiule Fortunat, pentru ca recunoştinţa să se arate în viaţa su- 
fletească a omului, se cade ca Smerenia, având făclia în 
mână, să-i arate calea. Am putea spune că fără Smerenie nu 
e cu putinţă recunoştinţa. 


O altă mare virtute creştină este, fiule Fortunat, „ne- 
judecarea altora” sau, mai bine zis (cum am mai arătat nu 
ştiu unde), „neosândirea altora”. Căci pot foarte bine să „ju- 
dec” purtarea altuia fără să-l osândesc, ci numai cu gândul 
de a-l îndrepta, ceea ce este un lucru îngăduit; pe când dacă 
adaug, la această judecare răutatea şi osândirea, fapta mea 
nu mai este una creştinească. Aşa trebuie înțeles şi versetul 
evanghelic: „Nu judecaţi ca să nu fiţi judecaţi” (Mt. 7, 1). 
Şi aici, fiule Fortunat, aflăm că Smerenia precedează şi condi- 
ţionează, oarecum, nejudecarea altora. Smerenia se judecă 

mai ales pe sine — şi-i foarte zăbavnică în a judeca pe alţii. Ea 
îşi găseşte o mie de lipsuri sieşi, până să găsească unul la 
alţii. Nejudecarea altuia în ea însăşi este o formă bine con- 
turată a Smereniei. Smerenia, chiar dacă vede păcatul al- 
tuia, degrabă îl acoperă cu al său, învinuindu-se pe sine 
poate pe nedrept. 

Aici, fiule Fortunat, aflăm şi punctul de legătură al Sme- 
reniei cu dreptatea, altă mare virtute a trăirii creştine, drep- 
tatea fiind luată mai ales în sensul ei cel mare de legea lui 
Dumnezeu. Smerenia şi aici este antemergătoare. Smeritul 
vede dreptatea altuia şi o îndrumează, şi-şi vede, îngroşată, 
şi nedreptatea lui, osândind-o. Călăuza dreptăţii (şi a reversului 
ei, nedreptatea) rămâne, aşadar, tot Smerenia. Numai Smere- 
nia va şti să ne dea chipul real al dreptăţii, cum şi invers, pe 
acela al nedreptăţii. În lumina ei, dreptatea şi nedreptatea, 
se vor arăta în contururile lor reale. 


lată acum, fiule Fortunat, şi legătura dintre Smerenie 
şi răbdare. Se înţelege că fie răbdarea propriu-zisă (despre 
care e mai puţin vorba aici), fie răbdarea la nedreptate au, 
amândouă, dar mai ales cea din urmă, nevoie de prezența 
Smereniei. Răbdarea la suferința nedreaptă ne-o desluşeşte 
foarte bine Sfântul Apostol Petru în Întâia sa Epistolă: „Ce la- 
udă poate fi dacă răbdaţi, când, păcătuind, sunteţi bătuţi? 
Dar dacă răbdaţi când faceţi bine şi pătimiţi, aceasta este plă- 
cut lui Dumnezeu” (I Pt. 2, 20). Iată situaţia, fiule Fortunat: 
să faci bine, să fii bătut, şi tu să suferi totul cu răbdare, aşa 
precum a făcut Însuşi Domnul. Numai enunţând acest lu- 
cru, auzim ca un ecou în mintea noastră: pentru a putea să ai 
o asemenea răbdare, trebuie să pui în lucrare virtutea Smere- 
niei — aşa precum a făcut Domnul ori de câte ori a suferit ceva 
pe nedrept, trupeşte sau sufleteşte. Apare, aşadar, evident 

rostul şi precăderea Smereniei şi în această corelaţie spiri- 
tuală: Smerenie-răbdare. Afla-vom, oare, fiule Fortunat, Tru- 
fia răbdând ceva pe nedrept? Nu numai că n-o găsim, dar 
ea, pusă în această situaţie, devine furibundă şi răzbunătoare, 
aducând „argumente” şi conchizând că omul este dator să 
se răzvrătească împotriva unei nedreptăţi. lar ca să mai pro- 
povăduiască ceea ce spune Sfântul Apostol: răbdarea şi în- 
toarcerea răului în bine, ar fi, pentru Trufie, o nebunie stupidă 
şi neînţeleasă. Pe când Smerenia, însuşindu-şi pilda Domnu- 
lui şi urmând sfaturile apostolilor, nu numai că va preconi- 
za răbdarea, ci şi întoarcerea răului prin bine. Ea va ţine sus 
făclia şi va zice: „Răbdaţi nedreptatea! Faceţi bine celor ce 
v-au făcut rău, rugaţi-vă pentru cei care vă blestemă!”. Şi a- 
tunci ne întrebăm, fiule Fortunat: oare, nu şi aici Smerenia 
este începutul a toată răbdarea? Nu rămâne ea, şi aici, poar- 
ta prin care se intră la virtuţi? Desigur că da. De aceea şi noi 
se cade ca, atunci când se abate asupra noastră o nedreptate 
din acelea arătate de Sfântul Apostol Petru, să facem în su- 
fletul nostru o cât mai mare „concentrare” a Smereniei, s-o 
chemăm, s-o implorăm să vină cu puteri cât mai mari pen- 
tru a ne face tari împotriva glasurilor Trufiei care ne cheamă 
la răzvrătire. „Să rămânem la cele smerite şi să nu credem că 
suntem cine ştie ce” — cum spune Sfântul Apostol Pavel în 
Epistola sa către Romani. 

Aici e locul, fiule Fortunat, a arăta şi legătura pe care 
Smerenia o are cu virtutea nemânierii, adică a gonirii mâniei 
de la sufletul nostru. Cum mânia este în strânsă legătură cu 
nerăbdarea, nemânierea (adică, în fond, pacea sufletească 
despre care vom vorbi în capitolul următor) — nemânierea e 
în strânsă legătură cu Smerenia. Chiar când Smerenia vorbeşte 
cu putere, ea nu-i mânioasă, ci este apărătoare a dreptăţii şi 
a răbdării. Parafrazând versetul Sfântului Pavel de la 1 

Corinteni, capitolul 13, vom zice: „Smerenia nu se mânie”. 
Ea, fiind mereu trează asupra faptului că omul şi viaţa lui 
sunt o nimicnicie dacă nu stau sub lumina lui Dumnezeu, 
şopteşte mereu, cu dulceaţă: „Nu vă mâniaţi... Să nu apună 
soarele asupra mâniei voastre... Ajunge fiecărei zile răuta- 
tea ei...”. Aşa încât şi aici, fiule Fortunat, Smerenia îşi poartă 
făclia, arătând nemânierii calea ei, spre limanul mântuirii. 


CCI 003 
A Ola II 0 


XII 
SMERENIA ŞI CELELALTE VIRTUŢI 
(urmare) 


Dacă vom cerceta acum, fiule Fortunat, corelaţia între 
Smerenie şi pace, vom ajunge la aceleaşi încheieri. Pacea, în 
concepția creştină, este cu totul altceva decât acea pace lua- 
tă în înțelesul ei profan şi care, îndeobşte, înseamnă tihnă, 
huzur, „lasă-mă în pace” (pe care îl auzim pe toate drumu- 
rile), o pace a lumii cum o denumeşte Însuşi Domnul. lată 
ce zice EI: „Pacea Mea vă dau, însă Eu v-o dau nu cum v-o 
dă lumea” (In 14, 27). Pacea lumii este o pace pasivă, ca să 
spunem aşa, pe când pacea Domnului este activă, este acea 
mare virtute sufletească pe care o punem (sau ar trebui să o 
punem) în lucrare ori de câte ori avem de întâmpinat vreo 
încercare, vreo suferință, vreo nedreptate, vreo boală, într-un 
cuvânt când avem nevoie de un cumpăt sufletesc pentru a 
da deoparte vreun obstacol sau pentru a ne feri sufletul de 
cădere în faţa unei încercări la care, peste voia noastră, ne 
pune viaţa de toate zilele. Într-un cuvânt, pacea creştină este 
Însuşi Domnul Hristos. De-a lungul vieţii Sale pământene, 
sufletul Mântuitorului s-a aflat mereu în acel echilibru spiri- 
tual care, singur, poate aduce după sine lucrarea virtuţilor. 
Chiar şi atunci când Domnul a fost cu sufletul cuprins de-o 
sfântă mânie (gonirea zarafilor din Templu sau vaiurile a- 
dresate fariseilor sau acele adresate cetăților necredincioase), 

pacea a fost prezentă în sufletul Său. Grăirea era vehemen- 
tă, dar sufletul Său era senin şi liniştit. 


Aşadar, fiule Fortunat, virtutea păcii cuprinde în sine, 
fiind determinată de ea, o stăpânire de sine. Nu putem avea 
pace dacă nu avem stâpânire de sine. Şi iată, aşadar, cum se 
arată şi aici „poziţia” Smereniei faţă de virtutea păcii. Ca să 
avem pace în suflet trebuie să fim stăpâni pe noi, iar ca să 
fim stăpâni pe noi se cade să vedem legătura între nimicul 
care suntem şi pricina de tulburare care se abate asupra 
noastră, să ne spunem necontenit: ce înseamnă tot ce-ar pu- 
tea veni asupra mea, faţă de mântuire şi de veşnicie? De ce să 
mă tulbur, dacă prin tulburarea mea îmi aduc descumpăni- 
rea sufletului, care, la rându-i, aduce alte pricini de tulburare? 
Toate vor trece. Ceea ce trebuie să mă preocupe şi să rămână 
este stăpânirea pe care, în numele Domnului, trebuie s-o am 
asupra mea însumi. lar stăpânire asupra ta însuţi ce este, în 
fond, decât o formă derivată a lepădării de sine? lar lepăda- 
rea de sine ce presupune pentru a se produce? Smerenia. 
Numai cel ce se smereşte în faţa încercării, va putea căpăta stă- 
pânirea de sine, iar prin stăpânirea de sine va avea pacea nece- 
sară întâmpinării şi suportării încercării. lată, fiule Fortunat, 
cum şi pacea, această mare virtute a învăţăturii noastre, este 
condiţionată tot de Smerenie. Tot prin poarta Smereniei pu- 
tem ajunge şi la pace. De ce trufaşul n-are pace? Pentru că îi 
lipseşte Smerenia. De ce smeritul învinge încercările prin pa- 
cea sufletească? Pentru că are la sine puterea atotbiruitoare a 
Smereniei. Trufaşul aleargă la pacea lumii, pentru că prin ea 
(crede el) va putea domina mai bine asupra oamenilor şi a 
vieţii. Smeritul aleargă la pacea Domnului Hristos, pentru că 
ştie că numai cu ea va putea birui asupra încercărilor. Din 
acest punct de vedere, pacea lumii este moarte, pe când pacea 

Domnului Hristos este viaţă. Moartea intră în viaţa ome- 
nească prin poarta cea largă a Trufiei, viaţă intră în existența 
spirituală a omului pe pământ prin poarta cea strâmtă a 
Smereniei. Trufia se foloseşte de diavol şi de dracii lui, Sme- 
renia se supune Domnului Hristos, folosind, întru aceasta, 
toate cele pe care Mântuitorul le-a aşezat în lume întru a 
noastră mântuire. 

Dar revenind, fiule Fortunat, la corelaţia dintre Smerenie 
şi pace, vom spune, conchizând, că, cu cât Smerenia va fi mai 
stăpână pe sufletul nostru, cu atât mai mult se va mări pacea 
din el, pace care, alături de celelalte virtuţi creştine, ne duce 
şi ea pe calea care merge spre Împărăţia cerurilor. 


Venind acum, fiule Fortunat, la cea din urmă consideraţie 
a noastră, legătura între Smerenie şi iubire, vom spune: 
desigur, iubirea, în ordinea creştină, este virtutea de căpete- 
nie care condiţionează întreaga noastră viaţă de mântuire. 
Reciteşte, fiule Fortunat, întreg capitolul al treisprezecelea 
de la Epistola întâi către Corinteni a Sfântului Apostol Pavel 
- şi lesne te vei încredința că iubirea este „porunca cea no- 
uă” (In 13, 34) pe care ne-o dă Domnul şi că în această poruncă 
nouă „stau toată legea şi profeţii” (Mt. 22, 36 ş.u.). 

Așa este, şi totuși , fiule Fortunat, cum am atins chestiunea 
puţin și în rândurile de mai înainte, şi iubirea este, oarecum, 
„condiţionată”, şi ea, de Smerenie. Desigur, în divina Gră- 
dină a Trăirii creştine, iubirea este cea mai mare şi mai fru- 
moasă floare. Mireasma ei îmbălsămează tot cuprinsul, lu- 
mina ei străluceşte peste tot; iar din această mireasmă şi din 
această lumină se alcătuieşte un fel de „văzduh spiritual” 
care, ca o imensă cupolă strălucitoare, proteguieşte şi viața 
de aici, şi mântuirea sufletului omenesc, şi viaţa preafericită 

Dar, pentru a ajunge la floarea cea minunată a iubirii 
din ocolul trăirii creştine, tot prin poarta cea strâmtă a Sme- 
reniei trebuie să intrăm. Dacă stăm bine la o judecată dreaptă 
a raportului dintre Smerenie şi iubire, vom putea lesne spune 
că între ele este o necontenită întrepătrundere, care poate fi 
şi o „condiționare”. Nu se poate închipui o Smerenie fără iu- 
bire, dar nici iubirea nu se poate închipui fără smerenie. Ele 
aleargă, ca să spunem aşa, una după alta, într-o necontenită 
întrecere: uneori iubirea fiind în frunte, alteori Smerenia. 
Sfântul Hrisostom spune: „Smerenia aduce adevărata măre- 
ţie”, aşadar, aduce iubirea, care condiționează adevărata şi 
rodnica măreție a vieţii noastre duhovniceşti, aducătoare de 
mântuire. Ca şi în legătura dintre Smerenie şi credinţă — 
când ne-am folosit, pro causa, de asemănarea cu fabula leului 
şi a şoarecelui —, aşa şi în legătura dintre Smerenie şi iubire. 
Tot Sfântul Hrisostom ne spune: „Cu iubirea, Smerenia nu ne 
costă nimic”, tocmai ca să ne arate legătura strânsă între a- 
ceste două virtuţi creştine. Dar acela care subliniază faptul 
uşoarei precăderi pe care Smerenia o are asupra iubirii este 
adâncul exeget al întregii filosofii creştine de totdeauna, Fe- 
ricitul Augustin. Într-un loc el spune cu atâta înțeles: „Sme- 
renia este paznica iubirii”. Cât de potrivit cuvânt a aflat acest 
mare stâlp al învăţăturii creştine, afirmând cele de mai sus. 
Nu atât Smerenia este condiţionată de iubire, cât aceasta de 
Smerenie. De aceea ea, Smerenia, este paznica iubirii, mai 
înainte ca iubirea să fie paznica Smereniei, lucru care, la rândul 
lui, este, şi el, adevărat. Ideea aceasta, elaborată de Fericitul 
Augustin, este, la rândul ei, întregită şi, oarecum, pusă în 
lumina „practicităţii” de către un alt titan al Sfintei noastre 
Biserici — vreau să numesc pe Sfântul de la Mediolan, Episcopul 
Ambrozie. Acesta spune: „După cum Smerenia este o parte 
a iubirii, tot aşa iubirea este o parte a smereniei”. Este vorba de 

acea întrepătrundere şi de acea cursă dintre Smerenie şi iubire 
despre care am vorbit. Dar, dându-şi seama că, în această 
„condiționare”, tot Smerenia este aceea care are întâietate, îşi 
completează afirmaţia așa: „De aceea, se poate spune că lu- 
crările iubirii nu ne slujesc la nimic, dacă le lipseşte Smere- 
nia”. Este, fiule Fortunat, cât se poate de adevărat şi de clar. 


Sfârşind această înşirare a legăturilor pe care Smerenia 
le are cu celelalte virtuţi creştine, voi îndrăzni, fiule Fortunat, 
să pun şi eu înainte un gând care s-a ivit în mintea mea şi 
sălăşluieşte în inima mea. Uitându-mă îndărăt, spre trecutul 
propriei mele vieţi, de când şi eu, cu toate păcatele şi nedesă- 
vârşirile mele, am fost îngăduit a fi un trăitor al învăţăturii 
Domnului în Sfânta Sa Biserică, am băgat de seamă, fiu- 
le Fortunat, că de mai multe ori am iubit fără să fiu smerit şi 
de mai puţine ori am fost smerit, deşi am iubit mai mult. Cu 
alte cuvinte, identitatea dintre Smerenie şi iubire a fost tot- 
deauna arbitrară, deci n-a fost o identitate — şi că în acest joc 
dintre aceste două virtuţi, dat în sufletul meu, precumpăni- 
toare a fost Smerenia. Căci, deşi am iubit, dar neavând și pu- 
terea Smereniei, lucrările iubirii mele au fost, cum spune 
Sfântul Ambrozie, „nelucrătoare“; eu însumi, negustând 
dulceaţa pentru fapta săvârşită, atunci când am simţit Smere- 
nia în sufletul meu întovărăşind faptele iubirii, Smerenia 
fiind „paznica iubirii”, cum spune mai sus Fericitul Augustin, 
am avut în suflet, fiule Fortunat, o mare dulceaţă sufletească, 
plină, luminoasă şi dezinteresată. Şi atunci, iată gândul meu 
despre care spuneam mai sus: „Smerenia, stând sub înfinita 
cupolă a iubirii, duce la toate virtuțile şi ne face să gustăm şi 
iubirea însăşi, gustare care n-ar fi cu putinţă fără Smerenie”. 

O, Doamne, Izvor al Smereniei, Smerenia însăşi, Tu Care 
Te-ai smerit până a Te lăsa cuprins de sânul Precuratei Fecioare, 

Tu, care ai primit batjocuri şi loviri, Tu, Care ne-ai spălat şi ne 
speli necontenit hidoasele noastre picioare, Tu, Care ai dus Sme- 
renia până la a primi de bună voie moartea pe o cruce infamă, 
Tu, Care ai venit să ne înveţi prin aceasta, mai înainte de toate, 
lecţia mântuitoare a Smereniei, Tu, Care eşti Uşa, Tu, Doamne, 
mai suferă-ne încă şi nu trimite asupra noastră mânia Ia cu 
totul îndreptăţită, că, iată, strigăm către Tine: Aşa murdari, 
rupţi, zdrenţăroşi, buboşi, ticăloşi cum suntem, noi, Doamne, 
Te rugăm să vii şi să rămâi la noi, căci, Doamne, Ie iubim şi 
nu vrem să ne mai despărţim de Tine niciodată... Îngăduieşte-ne, 
Doamne, amână, Doamne, pedeapsa, ajută neputinței noastre, 
căci noi, Doamne, pe deasupra păcatelor noastre, Ie iubim, 
Te iubim, Te iubim, Doamne — şi făgăduim întoarcere, făgă- 
duim smerenie, făgăduim aspră bătaie asupra noastră în- 
şine, făgăduim îndreptare. lar tu, Maică a îndurărilor, Mamă 
a sufletelor noastre, nu ne părăsi în lupta aceasta pe care o 
dăm împotriva păcatului, împotriva noastră înşine, împotriva 
îngerului întunericului... Fii şi rămâi cu noi, Maică bună, căci, 
fără tine, pierim de mulţimea păcatelor... O, Maică Sfântă... 

Dacă vom privi cu luare aminte, cu răbdare şi cu iubire 
legătura dintre aceste două virtuţi de căpetenie ale învăţătu- 
rii şi ale trăirii creştine, lesne ne vom da seama, fiule Fortunat, 
că această legătură este una puternică şi de mare însemnă- 
tate, mergând până la a aduce o identitate între cele două 
virtuţi. Fără Smerenie nu ajungem la pocăință. Pocăinţa, pen- 
tru a se ivi în viaţa noastră duhovnicească, presupune neapă- 
rat, anterior, prezenţa Smereniei. Pocăinţa, fiule Fortunat, ne 
apare asemenea unei forme superioare a Smereniei, o „de- 
venire” a ei. Sufletul nostru, cuprins de apa cea bună a Sme- 
reniei, va merge, ca de la sine, spre pocăință, adică la plânge- 
rea asupra păcatelor lui. Şi numai sufletul care se smereşte 
poate ajunge la cunoaşterea păcatului, la căinţa pentru el şi 
la mărturisirea lui. Trufaşul nu va ajunge niciodată la pocăin- 
ţă, precum nici nepăsătorul. Iar sufletul, cuprins de viforul 
cel bun al pocăinţei, presupune neapărat că, mai înainte de 
orice, s-a smerit, adică și-a văzut şi de micimea lui, şi de 
mărimea păcatului lui, şi infinitatea şi îndurarea lui Dumne- 
zeu. Este un lanţ spiritual neîntrerupt între toate acestea, fie- 
care verigă a lui fiind condiţionată atât de veriga anterioară 
ei, cât şi de cea posterioară. Desigur, fiule Fortunat, nu pu- 
tem afirma că între aceste două virtuţi ar fi o identitate per- 
fectă, dar putem lesne spune că sferele noţiunilor lor sunt 
secante pe-o mare întindere. Smerenia însă este şi aici virtutea 

care are precădere, pentru că, după cum am spus, numai cel 
ce se smereşte poate ajunge la vederea plânsă a păcatului 
propriu, la dorinţa de a-l mărturisi şi la hotărârea de a nu-l 
mai săvârşi — toate acestea constituind sfera propriu-zisă a 
pocăinței. Se adevereşte, aşadar, şi aici că Smerenia este 
poarta prin care ajungem şi la pocăință — cu acest adaos faţă 
de celelalte virtuţi că pocăinţa este floarea cea mai apropia- 
tă de intrarea ocolului trăirii creştine, care este Smerenia. 
Căci, fără pocăință, nu putem ajunge la celelalte virtuți. Po- 
căința, care apare în această ipostază ca o prelungire a însăşi 
Smereniei, este întru totul necesară (după cum vom vedea 
mai jos) pentru a începe trăirea creştină cu adevărat. Antici- 
păm şi zicem că, după cum nu putem ajunge la virtuţi decât 
prin poarta Smereniei, tot aşa vom spune că fără pocăință 
nu se poate porni spre mântuire. Se vede de aici, fiule For- 
tunat, încă mai clar legătura strânsă dintre Smerenie şi po- 
căinţă şi cum Smerenia condiţionează pocăinţa, după cum 
pocăința (desigur, în tovărăşia Smereniei) îndrumează la 
trăirea creştină. 


Dar pentru a ne da seama îndestul despre legătura inti- 
mă între aceste două virtuţi, se cade, fiule Fortunat, ca, după 
ce am arătat cele de mai sus, să ne ostenim acum a aduce 
în lumină măcar liniile generale ale pocăinţei, cu atât mai 
mult cu cât ne-am dat seama de importanţa ei în viaţa noas- 
tră care duce spre mântuire. Vom căuta ca în această scurtă 
incursiune să punem mereu în legătură virtutea pocăinței 
cu Smerenia, tocmai pentru a arăta însemnătatea acestei legă- 
turi. Vom începe pornind de la izvoarele cele cu apă dulce şi 
înviorătoare ale pocăinţei. 

Cum apare pocăinţa în viața duhovnicească a cuiva? 
Cum se iveşte această dalbă mireasă a sufletului omenesc? 

Cum apar zorii acestei zile fericite a omului în pământeasca 
sa viaţă? Cum se sparg mugurii acestei flori minunate, care 
este pocăinţa? O, fiule Fortunat, câte s-ar putea spune! S-au 
scris tomuri întregi asupra pocăinţei — aşa că nu eu, nevredni- 
cul, voi cerca a înfrunta o asemenea greutate, o asemenea 
lumină orbitoare. Ci gândul meu nu este decât unul: să mă 
silesc ca, în cuvinte puţine, dar pornite din suflet, să aduc 
în faţa semenilor mei imaginea splendidă a acestei flori, 
exclamând de la început: „O, Doamne, mare a fost îndura- 
rea Ta pentru noi, pentru păcătosul nostru suflet, că ne-ai 
dat, prin chiar gura Ta, cuvintele prin care aşezai, în Bise- 
rica Ia şi în Irăirea creştină, această unică și minunată floare 
a pocăinţei! Fii prea lăudat, Doamne, şi iartă-ne nouă greşe- 
lile şi păcatele noastre”. Căci nu ştim, fiule Fortunat, ce-am fi 
ajuns fără această ieşire spre lumină, care este pocăința, 
cea care a adus lumii cohortele întregi de mucenici şi de 
sfinţi care alcătuiesc unul din fundamentele cele mai adânci 
ale celor două mii de ani de creştinătate: pocăința! 

Ca să ajungem la izvorul pocăintei, fiule Fortunat, să mer- 
gem la acel fiu de bun neam, care, prin vina sa, a ajuns să fie 
paznicul porcilor, la porunca întunecatului. Fiul risipitor! 

EI, râvnind roşcovele porcilor, nici pe acelea nu le avea, 
ceea ce înseamnă, simbolic, că omul ajunsese la cea de pe 
urmă decădere. Cum s-a făcut întoarcerea lui? Care a fost 
începutul acestei întoarceri? Mai întâi el şi-a văzut păcatul. 
Aşadar, fiule Fortunat, începătura pocăinţei este vederea pă- 
catului tău, precedată, neapărat, de-o mişcare de lepădare a 
trufiei, deci de o mişcare a Smereniei. Fiul risipitor nu ar fi 
ajuns a-şi vedea grozăvia păcatului său dacă nu s-ar fi sme- 
rit, adică n-ar fi văzut şi n-ar fi simţit catastrofala distanţă 
dintre el şi Dumnezeu, dintre păcatul lui şi lumina cea fără 
de asemănare a lui Dumnezeu. Într-un stil aparte, Fericitul 

Augustin ne spune cu atâta originalitate: „Pocăinţa nu-i alt- 
ceva decât o sfântă indignare împotriva ta însuţi”. Mulţi, fi- 
ule Fortunat, se „indignează” de propriul lor păcat, dar 
pentru ca această indignare să ducă la pocăință, trebuie nea- 
părat ca ea să fie „o indignare sfântă”, adică, în alţi termeni, 
o indignare ieşită din Smerenie la vederea păcatului, adică 
la vederea despărțirii sufletului de Dumnezeu. Această vedere 
a păcatului va să fie, fiule Fortunat, adâncă şi continuă: „Păca- 
tul meu pururea este înaintea mea”, cum spune regele psal- 
mist în cunoscutul psalm 50, al pocăinţei. 

Dar, în afară de aceasta, pornirea de pocăință trebuie să 
fie mereu însoţită de Smerenie, ca să fie curată de orice a- 
mestec străin. Sfântul Hrisostom spune atât de limpede: „Cel 
smerit cu inima, omul care se pocăieşte, micşorându-se pe 
sine, este străin de orice slavă deşartă, de mânie, de invidie, 
aş zice de orice patimă”. lar cel ce s-ar ruşina de Smerenia pre- 
mergătoare pocăinţei nu este nici smerit şi nici nu ajunge la 
o pocăință adevărată. Sfântul Grigorie cel Mare ne spune: 
„A te ruşina că te smereşti în faţa lui Dumnezeu prin pocă- 
ință este semnul unei rele conştiinţe” — această ruşinare e- 
chivalând cu un vicleşug, cu o făţărnicie, care distrug orice 
bună pornire, făcând ca sufletul, cuprins de-un val de trufie, 
să nu ajungă niciodată la pocăință, care este, prin excelenţă, 
şi o virtute a sincerităţii, a unei „bune conştiinţe”, a unei 
nefățarnice intenţii. Sfântul Hrisostom, reluând tema psal- 
mistului, recomandă şi el: „Adevăratul mijloc de a înăbuşi 
trufia care ne umflă este a avea neîncetat păcatele noastre 
înaintea duhului”. Şi tot el ne spune cu atâta plasticitate: „În- 
armaţi-vă împotriva voastră înşivă cu sabia pocăinței”. Şi 
fiul risipitor s-a înarmat, fiule Fortunat, cu arma Smereniei, 
pentru a ajunge la pocăință: „Mă voi duce la tatăl meu şi-i 
voi zice...” (Lc. 15, 18). Pentru a vădi legătura dintre Smerenie 

şi pocăință în punctul acesta al vederii păcatului, Sfântul 
Hrisostom ne spune: „Să cugetăm asupra firii noastre, să ne 
dăm socoteală de greşelile noastre, să ne învăţăm a ne cu- 
noaşte cine suntem; aceasta va fi îndestul pentru a ne pă- 
trunde de îndatorirea de a fi smeriţi”. 


A doua mişcare care, prin virtutea Smereniei, ne duce la 
pocăință este, fiule Fortunat, a ne întrista de păcatele noas- 
tre. O, această bună şi sfântă lacrimă stă la însăşi temelia 
creştinismului, deci cu atât mai mult la cea a pocăinţei. Un 
mare orator apusean — cred că nu greşesc când numesc pe 
Bossuet — a zis că întregul creştinism, adică întreaga trăire creş- 
tină, stă într-o lacrimă. Este tocmai lacrima despre care voim 
a vorbi aici: lacrima ieşită din spaima religioasă a contem- 
plării propriului nostru păcat. Vederea păcatului fără această 
urmare, lacrima, n-ar putea duce la pocăință. Ci această la- 
crimă este ieşită tot din Smerenie, din acea „sfântă indig- 
nare împotriva noastră”, despre care am amintit mai sus. 
Foarte multe lucruri s-au scris, fiule Fortunat, asupra acestor 
lacrimi de toţi dascălii şi Sfinţii Părinţi ai creştinătăţii. Sfân- 
tul loan Hrisostom ne spune: „Plângeţi asupra păcatelor 
voastre, ca să nu aveţi a plânge asupra pedepsei”. Lacrimi, 
ca să spunem așa, preventive — preîntâmpinătoare celuilalt fel 
de lacrimi, ale osândei. O, fiule Fortunat, acest mare moralist, 
care a fost Sfântul Hrisostom, el a fost totdeauna cu o nespus 
de deosebită grijă pentru omul păcătos, pe care l-a iubit tot 
pe atât de mult pe cât a urât păcatul, despre care spunea: „Nu 
cunosc nimic rău în viaţa omenească decât păcatul”. Sfântul 
Grigorie de Nyssa are, şi el, frumoase şi temeinice cuvinte 
asupra acestor lacrimi, când zice: „Dacă este o tristeţe îngă- 
duită, este aceea care se naşte din pocăință, privind păcate- 
le noastre”, şi tot el: „Putem găsi fericirea în a plânge, când 


pi COLE 20 Y ț 
121 
A Oil 233 0 ÎI 


Alexandru Lascarov-Moldovanu 


facem aceasta pentru ispăşirea păcatelor noastre”. Dar acela 
care pune mai bine în evidenţă atât frumuseţea acestor la- 
crimi, cât şi legătura strânsă între Smerenie şi pocăință, ră- 
mâne tot Sfântul Hrisostom: câte lucruri n-am putea cita din 
grandioasa sa operă, monumentală cum n-a mai fost a vreunui 
alt Sfânt Părinte (poate numai a Fericitului Augustin), dar ca- 
drul mic al însemnărilor noastre nu ne îngăduie lucrul acesta. 
Totuşi, mai spicuim: „Lacrimile pe care pocăinţa le aduce, 
iată roua care rodeşte sămânţa pietăţii, curăţă sufletul, re- 
varsă în el o dulce căldură, face să crească acolo boabele cu- 
noaşterii mântuirii”. Şi un ultim citat al său, care exprimă o 
dorinţă vie a sufletului sfântului: „Lacrimile pe care le cer nu 
sunt acele lacrimi trufaşe care cheamă spre ele privitori, ci 
acele care răspândesc în taină căinţa smerită a inimii, acelea 
care curg, fără zgomot şi fără strălucire, care nu au alt mar- 
tor decât pe Dumnezeu”. Aşadar, fiule Fortunat: „căinţa 
smerită a inimii”. lată tainica legătură între Smerenie şi 
lacrima pocăinţei. 

Citind o carte mai nouă a unui bun şi mare trăitor întru 
Domnul, monseniorul Vladimir Ghika, pe care l-am mai a- 
mintit în aceste însemnări, aflăm câteva cugetări cu privire la 
cele spuse aici, pe care socotesc a le aşterne pe hârtie. El spune: 
„Unele flori nu cresc decât acolo unde au căzut lacrimi”, vo- 
ind a arăta prin aceasta că floarea mântuirii nu poate răsări 
decât în sufletul care, cuprins de smerenie, revarsă lacrimile 
pocăinţei. Am putea spune şi noi că „pământul cel mai fe- 
cund în care pot creşte florile virtuţilor creştine este pă- 
mântul smereniei, udat de lacrimile pocăinței”. Tot monse- 
niorul Ghika ne încredinţează că Dumnezeu nu uită nici 
una din aceste lacrimi: „Perii capului tău sunt numărați. 
Crezi tu că aş pierde Eu cea mai mică din lacrimile tale?” 
- după cum, cu mult înainte, Sfântul Simeon Noul Teolog 

spunea în rugăciunea premergătoare Sfintei Împărtăşanii: 
„Nu se ascunde înaintea Ia, Doamne, nici picătura de la- 
crimi, nici din picătură vreo parte”. 

Plângerea, aşadar, plângerea asupra păcatelor noastre 
este, fiule Fortunat, manifestarea evidentă a Smereniei. „Îmi 
pare rău de păcatul meu şi plâng asupra lui” — este, fără îndo- 
ială, semnul unei mari şi adânci Smerenii, care se leagă în- 
deaproape cu frumuseţea pocăinţei. 

Cu atât mai de osândit rămân aceia, fiule Fortunat, care, 
departe de a vărsa această lacrimă, se mândresc în sufletul 
lor, primind, după cum am arătat în cartea întâi a acestor în- 
semnări, îndemnurile nefaste şi aducătoare de urâţenie ale 
Trufiei. Se vede că creştinii din Corint dădeau mult de lucru 
Sfântului Apostol Pavel cu abaterile lor de la regulile sfinte 
ale smereniei noii învățături, deoarece citim în Epistola în- 
tâia a lui către ei: „Voi v-aţi mândrit, în loc să fi plâns mai 
bine” (| Cor. 5, 2). Aflăm aici vechea şi veşnica duşmănie din- 
tre Smerenie şi Trufie. 

Iar noi, fiule Fortunat, aducând iarăşi în fața cugetului 
nostru cuvintele Sfântului Grigorie de Nyssa şi ale Sfântului 
Hrisostom, şi scoborându-le în inimă, să le gustăm toată 
„dulcea căldură” şi să zicem dimpreună cu ei: „Da, Doamne, 
putem şi noi să găsim fericire în a plânge asupra păcatelor 
noastre, întru ispăşirea lor. Da, Doamne, primeşte şi lacri- 
mile smerite ale ochilor şi ale sufletului nostru, pentru ca 
aceste lacrimi să facă să crească acolo boabele cunoaşterii 
mântuirii noastre!”. 

După vederea păcatului, căreia-i urmează întristarea şi 
plângerea asupra lui, vine, fiule Fortunat, o clipă foarte grea 
în lanţul de fapte care alcătuiesc lucrarea pocăinţei sufletu- 
lui omenesc: vine mărturisirea, vine îngenuncherea şi rosti- 
rea celui mai însemnat cuvânt pe care gura omenească îl 
rosteşte atâta de rar şi atâta de greu: „Am păcătuit!”. Şi aici, 
să privim spre minunata întoarcere a fiului risipitor, dar mai 
ales să privim în jurul nostru și în însuși sufletul nostru, de-a 
lungul peregrinărilor lui pământeşti. Greu, foarte greu este, 
fiule Fortunat, a-ţi mărturisi păcatul! Trebuie o mare putere a- 
dusă de Smerenie, pentru ca această mărturisire să se facă. Şi 
aici, aşadar, legătura între Smerenie şi pocăință apare evi- 
dentă şi hotărâtoare. Până nu te-ai înfrânt pe tine însuţi 
printr-o Smerenie din ce în ce mai mare, ieşită dintr-o mereu 
crescută lepădare de sine, nu vei putea ajunge a face această 
mărturisire, care, după cum vom vedea de îndată, nu este va- 
labilă dacă nu-i făcută aşa precum prescrie însăşi învățătura 
noastră sfântă, Biserica şi Tradiţia. 

Desigur, fiule Fortunat, păcatele noastre sunt multe, grele 
şi ruşinoase, dar bunăvoința noastră de a le mărturisi face ca 
lucrarea mărturisirii lor să devină lesnicioasă. Apoi, gândul 
că Dumnezeu vede buna noastră intenţie uşurează, şi el, la 
rându-i, mărturisirea, pe care, în ascuns, Trufia n-o vrea. 

Sfântul Vasile cel Mare ne spune cu privire la aceasta: „In- 
tră în taina inimii tale, adu-ţi aminte viaţa ta trecută. Oricât de 
ticăloasă ar fi, nu te descuraja: acolo unde prisoseşte păcatul, 
prisoseşte şi harul (| Tim. 1, 14). Se iartă mai mult celui ce 
datorează mai mult”. Ca şi cu Maria Magdalena la ospăţul de 
la Simon leprosul: „Multe se iartă ei, pentru că mult a iubit 
(Lc. 2, 47). lar bunul Sfânt Hrisostom spune cu atâta mărini- 
mie: „Nimic nu place mai mult lui Dumnezeu decât a te 
aşeza printre păcătoşi”, şi tot el: „Cineva este modest, este 
drept, când, păcătos fiind, îşi mărturiseşte păcatul”. Sfântul 
Grigorie de Nyssa, având acelaşi duh de mansuetudine creş- 
tinească, ne încurajează, spunând: „Cel care, din propriul său 
îndemn, vine să se învinuiască de păcatele sale tainice, ade- 
verind prin aceasta un început de schimbare, are drept la 
mai multă îngăduinţă”. Da, fiule Fortunat, după cum am 
mai spus, Dumnezeu vede mişcarea din sufletul nostru, suflet 
care vrea să se golească de tot balastul amar şi osânditor al 
păcatului. Sfântul Efrem Sirul, singuraticul cugetător creştin 
din Edessa, e mai aspru, dar cu atât mai convingător când 
adresându-se păcătosului, căruia-i este greu a-şi mărturisi 
păcatul, îi spune cu autoritatea pe care i-o dădea traiul său 
plin de smerenie şi de adâncă meditaţie: „Dacă ţi-i ruşine de 
a-ţi mărturisi păcatele, ruşinează-te că le-ai făcut, nu că le 
mărturiseşti!”. O, fiule Fortunat, câtă dreptate are smeritul dia- 
con când afirmă lucrul acesta! Să ne gândim cât de lesne ne-a 
fost să săvârşim fără ruşinare mulţime de păcate („noian”, 
cum spun cărțile Bisericii noastre), şi cât de greu ne-a fost să 
îngenunchem şi să le mărturisim duhovnicului, când fiecare 
ar fi fost firesc să facă contrariul; să le săvârşească cu mare 
greutate şi să le mărturisească cu uşurinţă. Sfântul Vasile cel 
Mare, în dorinţa lui de a vedea cât mai mulți păcătoşi venind 
la scaunul spovedaniei, ne spune atât de părinteşte: „Dacă 

păcatul vostru e greu şi povara lui vă încovoaie, alergaţi des 
la mărturisire, plângeţi, vegheaţi, postiţi”. lată, fiule Fortunat, 
atâtea puteri ajutătoare care înlesnesc spălarea noastră de 
păcate! 

Cu privire la strânsa legătură între Smerenie şi pocăință, 
Fericitul Augustin este categoric când ne spune: „Smerenia 
nu se teme de mărturisirea păcatelor”, şi: „Dumnezeu nu 
cere mărturisirea păcatelor decât pentru a ne mântui prin 
Smerenia care o întovărăşeşte”. Iar Sfântul Efrem Sirul e tot atât 
de categoric, dur ca granitul, când ne spune: „Fără Smerenie, 
toate asprimile pocăinţei nimica sunt”. Desigur, fiule Fortu- 
nat, aşa este: Smerenia trebuie neapărat să întovărăşească 
pocăinţa, sau, mai bine zis, pocăinţa este neputincioasă fără 
tovărăşia Smereniei. Oricât ne-am sili noi să dăm pocăinţei 
înfăţişarea ei că e adevărată, că mărturisirea noastră este 
pornită din inimă curată, toate nimica sunt dacă nu le întovă- 
răşeşte Smerenia. Şi de ce, oare, fiule Fortunat? Pentru că, 
dacă nu sunt întovărăşite de Smerenie, ele sunt întovărăşite 
de Trufie, care ştie, după cum am arătat în cartea întâi, să se 
ascundă chiar şi în haina Smereniei. Ar zice cineva că aceste 
fapte se pot săvârşi, fără să fie întovărăşite de Trufie. Între- 
băm: atunci care-i puterea spirituală care le întovărăşeşte? Indi- 
ferenţa? E tot o formă ascunsă a Irufiei. Că sunt săvârşite fără 
a fi nevoie de Smerenie? Lucrul este cu neputinţă, pentru că 
dacă lipseşte din lucrarea aceasta Smerenia, ele nu se produc 
sau sunt numai nişte aparenţe goale. Trebuie, aşadar, neapă- 
rat, ca ele să purceadă sau din Smerenie, sau din Trufie. O 
a treia cale nu există. Ci noi ştim, şi toți Sfinţii Părinţi ne-o 
spun, că mărturisirea păcatelor este ieşită din Smerenie, adi- 
că din acea strălucitoare stare sufletească ce ne spune: ai pă- 
cătuit înaintea cerului şi a lui Dumnezeu, mergi şi te spală în 
apa Siloamului precum orbul de odinioară, pentru ca să poți 

„vedea” şi tu ca el, care şi unde este adevărul. Oare i-a fost 
uşor fiului risipitor să facă întoarsă calea spre casa tatălui? 
Deloc. I-a fost foarte greu. Dar, punând în lucrare puterea cea 
a-toate biruitoare a Smereniei, s-a ridicat, a plecat, şi, cu toată 
luminoasa libertate, a strigat: „Am păcătuit !. 


S-ar părea că aici s-a sfârşit lucrarea pocăintei, şi totuşi 
nu s-a sfârşit. Este, cu adevărat, sfârşită ca lucrare în sine, 
dar îi trebuie numaidecât adăugată încă o mişcare a sufletu- 
lui nostru: făgăduiala făcută lui Dumnezeu şi nouă înşine 
că pe viitor nu vom mai păcătui. îndemnul acesta, fiule Fortu- 
nat, ni l-a dat, de altfel, în diferite rânduri, Însuşi Domnul 
nostru lisus Hristos: „Mergi, dar să nu mai păcătuieşti!”, 
„Mergi şi nu mai păcătui, ca să nu-ţi fie ţie mai rău” — şi alte 
expresii echivalente, care toate ne arată îndatorirea ce o a- 
vem ca după ce am mărturisit păcatul nostru, se cade a lua 
în duh o mare hotărâre, aceea de a nu ne mai întoarce „la văr- 
sătura” câinelui sau la „noroiul porcesc” — adică la mocirla in- 
fectă a păcatului, din care o pocăință valabil făcută ne-a scos. 
O), fiule Fortunat, ce urâtă faptă este aceea de a ne reîntoarce 
în ţara roşcovelor, după ce, din dorinţa şi din voinţa noastră 
şi din îndurarea lui Dumnezeu, am ieşit din ea. Căci nu tre- 
buie niciodată să uităm că, de n-ar fi fost îndurarea lui Dum- 
nezeu, n-am putea ieşi niciodată din ţara cea cu „foamete 
mare”. Această îndurare a lui Dumnezeu covârşeşte orice 
păcat. „Şi când era încă departe (fiul risipitor), l-a văzut tatăl 
său şi i s-a făcut milă; şi, alergând, a căzut pe grumazul lui şi 
a plâns mult” (Lc. 5, 20). O, Doamne, sublimă şi străpungă- 
toare privelişte! L-ai văzut de departe — aceasta înseamnă că 
ani şi ani l-ai aşteptat să vezi dacă nu se arată în zare venind... 
Şi Ţi S-a făcut milă, adică ai iertat tot păcatul acestui fiu ne- 
recunoscător şi nebun, şi, vai, Dumnezeule, ai alergat (Tu 

spre el!). Oare, se pot găsi cuvinte prin care mintea omeneas- 
că să exprime adânca simţire pe care sufletul nostru o are în 
faţa unui asemenea fapt: Dumnezeu să alerge întru întâm- 
pinarea făpturii sale decăzute, dar care se căieşte de păcatul 
făcut? Şi a căzut pe grumazul lui şi l-a sărutat mult! Bună- 
tate, iertare, lacrimi — toate cele care întovărăşesc smerita po- 
căinţă a fiului întors, adică eu, adică tu, fiule Fortunat, adică 
toţi păcătoşii lumii, din care cei dintâi suntem noi!... „Intră pe 
calea pocăinţei şi, plin de bucuria întoarcerii tale, Domnul 
Hristos va fi Cel dintâi să-Și deschidă braţele spre a te primi. 
Oricât de mari fi-vor fărădelegile tale, îndurarea Lui e de mii 
de ori mai mare” — ne spune cu atâta dulceaţă asprul anaho- 
ret din Edessa, Sfântul Efrem Sirul. Dar ce spun eu, nevred- 
nicul!... De aproape două mii de ani aceste sfinte braţe stau 
întinse pe crucea Golgotei, pentru a ne primi pe toţi — braţe 
însângerate cu Sfântul Sânge al răscumpărării tuturor. Priveş- 
te, fiule Fortunat, spre Domnul răstignit! Nu ţi se pare ţie că 
acele braţe ţintuite se desfac din cuie şi se apleacă spre tine 
pentru a te îmbrăţişa? Da, da, desigur. Cugetă atunci: le poţi 
depărta de la tine? lar dacă, vai, cugeți că le-ai putea depărta 
de la tine, nu simţi tu că pe tine însuţi te osândeşti de bună 
voie? Nu simţi tu că, astfel făcând, te dai rob ţie însuţi, adică 
te pui în slujba Trufiei? Dar nu, nu vei face lucrul acesta fără 
sens, fără logică, fără rost... ci, în smerită aplecare, te vei lăsa 
cuprins de sfintele braţe şi-ţi vei lăsa sufletul inundat, dulce, de 
Sângele care te răscumpără din lanţurile păcatului... 


Roadele pocăinţei? O, fiule Fortunat, ar trebui multe pa- 
gini pentru a le arăta. Ci noi ne vom mărgini a aminti măcar 
câteva din minunatele roade pe care o pocăință adevărată le 
aduce în viaţa noastră trupească şi sufletească. 

Pocăinţa duce, fiule Fortunat, la o uşurare simțită chiar 
în trupul nostru, ca şi cum o mână nevăzută ne-ar fi luat o 
greutate din spinare, o greutate care ne face viața amară. 
Sfântul Hrisostom, acest mare cunoscător al vieţii trăite sub 
harul lui Dumnezeu, ne spune aceste cuvinte de îndemn 
şi de întărire: „Dacă ai făcut cel dintâi pas pe calea pocăinţei, 
o ardoare nouă îţi sprijină mersul, îţi îndoieşte puterile şi te 
duce curând la cea mai mare virtute”. Adevăr, fiule Fortunat, 
verificat de toţi cei care şi-au spălat sufletul printr-o pocăință 
plină de smerenie. Da, pocăinţa devine, la rândul ei, o a do- 
ua poartă care, mereu întovărăşită de Smerenie, ne poate 
duce la cea mai mare virtute. Priveşte, fiule Fortunat, la mu- 
cenicii, la sfinţii, la trăitorii Sfintei noastre Biserici şi spusele 
Hrisostomului vor căpăta o splendidă ilustrare. Da, desigur, 
are dreptate Sfântul Efrem Sirul când spune: „Roadele pocă- 
inţei încep prin a fi amare şi sfârşesc prin a fi dulci”, iar Ferici- 
tul Augustin zice: „Aceasta este puterea harului şi a adevă- 
ratei pocăinţe; ea restatornicește sufletul în acea curăţie pe 
care a primit-o la botez”. Toţi Sfinţii Părinţi şi întreaga noastră 
Tradiţie Sfântă sunt de acord cu această consideraţie, şi anu- 
me a spune că pocăinţa este un al doilea Botez, având aceeaşi 
lucrare asupra fiinţei noastre ca şi primul Botez propriu-zis. 
Sfântul Hrisostom ne mai spune: „Dumnezeu nu socoteşte 
timpul de când ai început pocăinţa; ţi-ai mărturisit păcatul, 
eşti îndreptățit; te-ai căit, ai căpătat îndurare”. În adevăr, fi- 
ule Fortunat, înaintea lui Dumnezeu nu are cea dintâi însem- 
nătate timpul (care, la adică, nici nu există față de veşnicia lui 
Dumnezeu), ci aproape toată însemnătatea o are starea sufle- 
tească din care a ieşit podoaba minunată a pocăinţei, stare 
sufletească din care nu poate lipsi cu nici un chip Smerenia. 
Sfântul Ambrozie merge, oarecum, mai departe, când ne spune: 
„Atâta de mare este rodnicia pocăinței, încât ea pare a îndatora 

pe Dumnezeu Însuşi de a-Şi schimba hotărârile!”. O, cât de 
adânci cuvinte, fiule Fortunat, şi câtă mângăiere aduc ele în 
sufletele noastre dornice de mântuire. 

Dar roada cea mai de seamă a pocăinţei este, fiule For- 
tunat, aceea că ea ne aduce nădejdea mântuirii. Ţintă supre- 
mă a tuturor virtuţilor, țel luminos care stă, colo, în zarea 
sfârşitului vieţii noastre, clipă când vom trece de aici din- 
colo — spre acestea converge lucrarea tuturor virtuţilor, lu- 
crare care însă este condiţionată de Smerenie. Mântuirea su- 
fletului!... Zice iarăşi Sfântul Efrem Sirul: „Cei care au mers 
pe calea strâmtă, care şi-au răscumpărat păcatele printr-o 
pocăință sinceră, care au lucrat îndurarea faţă de cei lipsiţi, 
de cei străini, aşteaptă, plini de încredere prea fericita nă- 
dejde și slăvita venire a Mirelui Dumnezeu Mântuitorul, 
Domnul nostru Iisus Hristos”. 

Pocăinţa sinceră, adică pocăinţa smerită, adică pocăința 
întovărăşită mereu de Smerenie. lar aşteptarea împlinirii fă- 
găduinţei, vederea faţă de la faţă cu Domnul Hristos, nu este 
altceva, fiule Fortunat, decât ajungerea în împărăţia cerurilor, 
adică mântuirea. 


Acum, numai câteva cuvinte asupra rolului preotului în 
lucrarea pocăinţei. 

Sectarii şi unii ispititori tăgăduiesc adevărul evanghelic, 
când socotesc că se pot pocăi, că-şi pot mărturisi păcatele alt- 
cuiva sau în alt fel decât cu preotul şi prin preot. Chestiunea 
este de mult şi definitiv rezolvată, deoarece, pe temeiul Evan- 
gheliei (şi, desigur, şi al Sfintei Tradiţii), toţi creştinii de bună 
credinţă ştiu că Însuşi Domnul lisus Hristos a instituit din 
chiar vremea propovăduirii Sale Sfântă Taină a Spovedaniei. În 
două rânduri, odată înainte de înviere şi a doua oară după 
înviere, Domnul a aşezat pe preot drept singurul în stare a 

primi mărturisirea păcătoşilor şi de a da sau a nu da dezlegare 
de păcat. Deschidem Cartea Sfântă, fiule Fortunat, şi citim 
limpede: „Câte veţi lega pe pământ, vor fi legate în cer; şi 
câte veţi dezlega pe pământ, vor fi dezlegate în cer” (Mt. 18, 
18). Aceste cuvinte au fost rostite de Domnul înainte de 
Sfânta Sa Jertfă, apostolilor Săi, iar după Înviere, EL a rostit 
tot către apostoli: „Luaţi Duh Sfânt: cărora veţi ierta păcatele, 
se vor ierta şi cărora le veţi ţine, ţinute vor fi” (In 20, 22). lar 
prin apostoli, prerogativa aceasta a fost trecută episcopilor şi 
preoţilor, adică urmaşilor lor — căci nu ne putem închipui ca 
acest drept să fi fost dat numai apostolilor până la moartea 
lor, ci, prin ei, lanţul celor care singuri căpătau acest drept se 
prelungeşte atâta vreme cât pe pământ vor fi suflete dornice 
de iertarea păcatelor, de mântuire. Pe lângă acest temei evan- 
ghelic, mai este şi acela al Sfintei Tradiţii, care n-a făcut de- 
cât să pună în aplicare porunca Domnului. Sfântul Atanasie 
cel Mare spune: „După cum omul botezat de preot este lumi- 
nat prin Duhul Sfânt, tot aşa cel care-şi mărturiseşte păcatele 
în pocăință, le capătă iertarea prin preot”. Iar Fericitul lero- 
nim, pustnicul Palestinei, adaugă şi el: „Episcopii şi preoţii 
sunt cei cărora le este încredințată Taina Pocăinţei. Ei au che- 
ile împărăției şi judecă, oarecum, înainte de ziua Judecăţii”. 
Fiul rispitor, fiule Fortunat, nu s-a mărginit a-şi mărturisi sieşi 
greul său păcat, ci, după ce şi-a alcătuit mărturisirea în cugetul 
său, a repetat-o tatălui său, care, prin îmbrăţişarea dată, a 
arătat că i-a primit-o. Aşa şi noi. Nu e de ajuns să mărturi- 
sim păcatul nouă înşine, prietenilor sau mai ştiu cărui alt om, 
ci trebuie să-l mărturisim preotului, pentru că noi nu ne măr- 
ginim a ne mărturisi, ci facem această mărturisire pentru a 
căpăta „dezlegare”, „iertare”, iar acestea nu le pot da decât 
urmaşii apostolilor: episcopii şi preoţii. Dar, repet, fiule For- 
tunat, această așa-zisă problemă, nu numai că este rezovată 

de mult, dar pentru un suflet smerit nici nu se mai punea 
şi deci nici nu avea a fi rezolvată, fiindcă cuvintele Domnu- 
lui sunt cu totul îndestulătoare pentru a ne feri de orice aba- 
tere sau orice îndoială. 


Desigur, pocăinţa, ca şi Smerenia, nu este o lucrare 
uşoară, ci, dimpotrivă, foarte grea. La început ne întâmpină 
sila, dezgustul, amărăciunea (precum spune Sfântul Efrem 
Sirul mai sus), care, toate laolaltă, nu sunt decât perfidele 
unelte ale Trufiei, dușmana cea mare a mântuirii sufletului 
omenesc. Odată însă date deoparte aceste împiedicări, ge- 
nunchii noştri se frâng, ochii noştrii se înrourează de la- 
crimi, sufletul şi inima ne sunt cuprinse de-o mare bucurie, 
de-o „dulce căldură” şi gura noastră se deschide şi rosteşte 
mântuitoarele două cuvinte: „Am păcătuit!”. 

„Da, Dumnezeul meu, — spune ca într-o rugăciune Feri- 
citul Augustin — nu cunosc nici o morală atât de curată ca 
aceea a Scripturilor Tale, care să-mi smulgă din gură mărtu- 
risirea ticăloşiilor mele, să mă aplece sub jugul Tău şi să mă 
poarte spre Tine, numai din dragoste pentru Tine”. Şi tot cu 
acelaşi avânt duhovnicesc ne lasă cuvânt şi Sfântul Ambro- 
zie când exclamă: „Cu o încredere curată, mergem cu frun- 
tea sus. Ducem jugul Domnului cu bucurie, când ne facem 
din el o podoabă, şi nu o povară: este pecetea liberării, nu 
lanţul captivului”. 

Da, Doamne, aşa este şi ajută nouă, păcătoşilor, să du- 
cem şi noi acest scump şi sfânt jug până la capătul zilelor 
noastre, întru nădejdea mântuirii sufletului nostru. Iar tu, 
Sfântă Maică, fii cu noi, şi nu ne lăsa pe noi, care te iubim şi 
care nădăjduim întru tine! 

SMERENIA - VORBIREA ŞI TĂCEREA 


Sufletul omenesc, fiule Fortunat, are mai ales trei căi de 
exprimare: vorbirea, tăcerea şi privirea — la care bine putem 
adăuga şi mişcarea. Oricât ar vrea un om să-şi prefacă una 
din aceste exprimări, oricât de îndemânatic ar fi să exprime 
ceea ce nu este în străfundul inimii, un cunoscător de suflete 
va descoperi că, în spatele lor, se ascunde un suflet care este 
deosebit de acela pe care ele ar vrea să-l exteriorizeze. Atât 
vorbirea, cât şi tăcerea şi privirea au un fel al lor de a fi, care 
trădează, iar când tustrelele exprimările acestea (la care am 
putea adăuga felul, nu mai puţin expresiv, al mişcării mâini- 
lor) se împreunează spre a arăta o stare sufletească, încă şi 
mai repede putem ghici adevăratul fond sufletesc al insului 
care le săvârşeşte, fiindcă toate acestea sunt emanaţii, de 
obicei spontane, ale aceleiaşi mari taine, care este sufletul 
omenesc. 

Desigur, fiule Fortunat, că între Smerenie şi aceste expri- 
mări ale sufletului omenesc vom afla legături foarte strânse, 
în care tot Smerenia va avea pasul înainte. Neîndoielnic că, 
dintre ele, cele mai de seamă sunt vorbirea şi tăcerea, tăcere 
care, de multe ori, grăieşte tot atât de bine sau poate mai bine 
decât grăirea propriu-zisă. 

Vom spune, principial, de la început, fiule Fortunat, că 
vorbirea, tăcerea, privirea şi mişcarea pe care le exprimă o 
ființă smerită vor fi asemănătoare, mai mult sau mai puţin, cu 

acelea ale Domnului Hristos, Care, după cum am văzut, pe 
lângă celelalte divine însuşiri, o are şi pe aceea a Smereniei, 
EI fiind Însuşi Smerenia. 

N-avem decât să urmărim vorbirea, tăcerea, privirea şi 
mişcarea Domnului Hristos, pentru a ne da seama cât sunt 
de admirabile toate, putându-ne servi drept modele supreme 
şi veşnice. O, de-am căuta noi, fiule Fortunat, să ne asemănăm 
în toate acestea cu Domnul, ce frumoasă, ce rodnică, ce izvo- 
râtoare de mântuire ar fi viaţa noastră de pe pământ, din 
care noi facem un adevărat iad, tocmai pentru că nu căutăm 
„asemănarea” cu Modelul acesta unic, cu Dumnezeu. De ace- 
ea a venit Domnul în trup, fiule Fortunat, ca să ne fie nouă 
pildă de viaţă aducătoare de mântuire. Dar să trecem mai de- 
parte la cele ce ne interesează în acest capitol. 


Smerenia, fiule Fortunat, neurmărind ţinte ascunse, va 
grăi totdeauna adevărul. Pentru ea va fi mereu prezentă po- 
runca Domnului lisus Hristos de a ne feri de neadevăr, fie el 
cât de mic şi de neînsemnat. Sfântul Apostol Petru, în prima 
sa Epistolă Sobornicească (| Pt. 4, 11), ne îndeamnă în felul 
acesta: „De vorbeşte cineva, să vorbească ca şi cuvântul lui 
Dumnezeu”, adică vorbirea noastră să fie adevărată, nefăţar- 
nică, fără gând ascuns, fără ocolişuri şi, mai ales, să fie sme- 
rită, dându-ne seama că grăirea omenească este unul din 
semnele de căpetenie ale asemănării noastre cu Dumnezeu. 
Conştiinţa de sine (apanaj exclusiv omenesc) se exprimă 
mai ales prin vorbe, cu derivatele ei: tăcerea şi scrisul. Vor- 
birea fiind exprimarea minţii şi a sufletului, sălăşluieşte ea 
însăşi, tainic, în mintea şi în sufletul celui care o foloseşte. 
Ne aducem aminte ceea ce ne-a spus Domnul în vremea pro- 
povăduirii Sale: „...Din lăuntru, din inima oamenilor ies cu- 
getele cele rele, desfrânările etc...” (Mt. 15, 18 ş.u.; Mc. 7, 20 ş.u.), 

deci de acolo iese şi vorbirea, precum şi tăcerea şi privirea. 
Acestea au făcut pe Sfântul loan Hrisostom să spună, stator- 
nicind o legătură cu Smerenia, lucru care ne preocupă aici: 
„Nu numesc deloc Smerenie o vorbire care nu-i decât pe buze; 
Smerenia este în inimă, în duh, în străfundul conştiinţei, unde 
numai ochiul lui Dumnezeu pătrunde”. 

Oprindu-ne, deocamdată, la vorbire, vom putea vedea, 
fiule Fortunat, cum numai Smerenia va putea să aibă o vor- 
bire care să zidească, nu să dărâme, cumpănind toate şi 
aducând un cât mai desâvârşit echilibru între cuget, inimă 
şi grăire. 

Deschidem Cartea învăţăturii noastre şi aflăm toate jaloa- 
nele unei grăiri ieşite din cuprinsul cel vast şi tainic al Smereniei. 

Urcându-ne sus, departe, în cuprinsul mileniilor care au 
trecut, vom afla, fiule Fortunat, bune reguli pentru grăirea 
smerită. Înțeleptul Sirah, din ale cărui învățături nu ne mai 
săturăm a gusta, ne spune: „Nu fi aspru cu limba ta” (Înţ. 
Sir. 4, 31). Şi care va fi, oare, puterea care ne va opri să vor- 
bim aspru? Smerenia. Ea va îndulci totdeauna grăirea noas- 
tră. Ne spune acelaşi înţelept: „Graiul dulce va înmulţi pe 
prieteni şi limba cea bine grăitoare va înmulţi închinăciu- 
nile cele bune” (Înţ. Sir. 6, 5). Limba bine grăitoare este 
limba care grăieşte adevărul, care nu bârfeşte, care nu za- 
vistuieşte — adică grăirea Smereniei, iar „închinăciunile cele 
bune” nu pot însemna nimic altceva decât „cinstirile cele 
bune”, adică respectul, deferenţa şi celelalte asemenea lor. 
Înțeleptul Solomon ne spune şi el: „Chiar dacă ai aur şi pie- 
tre preţioase, dar o podoabă fără seamăn sunt buzele bine 
chibzuite” (Pilde 20, 15). Întrezărim prin cuvântul „chib- 
zuite” însăşi Smerenia. Dar, în Ecclesiast, înțeleptul accen- 
tuează mai tare legătura dintre Smerenie şi grăire când spune: 
„Nu te grăbi să deschizi gura ta şi inima ta să nu se pripească 

să scoată o vorbă înaintea lui Dumnezeu, căci Dumnezeu 
este în ceruri, iar tu pe pământ: pentru aceasta, cuvintele tale 
să fie puţine”(Eccl. 5, 1). Negrăbirea, nepripeala, deosebirea 
zdrobitoare dintre Dumnezeu şi noi, vorbirea puţină — toate 
acestea stau în directă legătură cu Smerenia, căci numai ea 
nu se grăbeşte, nu se pripeşte, vede deosebirea dintre om şi 
Dumnezeu (unul din izvoarele de seamă ale ei) şi vorbeşte 
putin. Sfântul Apostol şi Evanghelist Matei ne redă cuvintele 
Domnului privitoare la felul cum trebuie să vorbim, 
când ne porunceşte: „Însă Eu vă spun că, pentru tot cuvân- 
tul deşert ce-l vor vorbi oamenii, vor da socoteală în ziua 
judecății; căci din cuvintele tale te vei îndrepta şi din cuvin- 
tele tale te vei osândi” (Mt. 12, 36-37). Va putea, oare, fiule 
Fortunat, ca Smerenia să rostească cuvânt deşert, adică cu- 
vânt mincinos, rău, aspru, zădarnic, zavistios? Desigur că nu. 
Ea, Smerenia, va rosti numai cuvinte adevărate, ziditoare de 
suflet, aşa cum spune Apostolul către Efeseni: „Nici o vorbă 
putredă să nu iasă din gura voastră, ci numai cuvinte bune 
pentru întărirea în credinţă, ca ele să aducă folos ascultă- 
torilor” (Ef. 4, 29). Numai Smerenia îşi dă seama, fiule For- 
tunat, că nu trebuie să rostească cuvinte „putrede”, adică 
cuvinte de îndemn la stricăciune, şi tot ea se sileşte a pune 
pe buzele noastre cuvintele care „aduc folos ascultătorilor”, 
dându-şi seama că Dumnezeu a dat grăire omului pentru 
ca prin tot ceea ce ea va exprima să-i adeverească slavă. lar 
atunci când Apostolul dă sfaturi ucenicului său Tit, îi reco- 
mandă: „ar tu, în toate, arată o vorbire aşezată şi fără cusur” 
(Tit 2, 8). Sfântul Hrisostom recomandă: „Nimic nu are mai 
mare putere în a reprima trufia altuia, ca Smerenia aceluia 
care reprimă cu vorbirea sa modestă şi cu sentimentele de aple- 
care şi de rezervă pe care le profesează.” Aflăm şi aici ascunsa 
putere a Smereniei, care lucrează prin graiul oamenilor, 

pentru a înlătura nefastele roade ale duşmanului său de 
moarte, Trufia. Vom zice, aşadar, fiule Fortunat, că legă- 
tura între Smerenie şi vorbire este una organică şi necesară. 
O vorbire aspră, încrezătoare în sine, elocventă cu orice preţ, 
nu are nimic de-a face cu Smerenia. Ci una chibzuită, aşezată, 
modestă, rezervată, la vreme potrivită, săvârşită fără cusur, 
neputredă, nedeşartă — iată cum este vorbirea Smereniei! 


Tăcerea, la rândul ei, are, şi ea, strânse legături cu Sme- 
renia. Desigur că sunt şi tăceri rele, tăceri cu intenţii ascunse, 
tăceri pline de vicleşug, dar nu despre acestea poate fi vorba 
aici. Ci de tăcerea cea bună, folosită la vreme, care echivalează, 
în fond, cu grăirea propriu-zisă. Înţelepciunea şi bunătatea vor 
fi ajutătoarele de seamă ale Smereniei, care-i vor arăta când 
grăirea cu cuvinte să se prefacă în tăcere. 

Vom afla şi aici, fiule Fortunat, jaloane preţioase în Sfân- 
ta noastră Carte. Aflăm în Înţelepciunea lui Sirah: „Este câte 
unul care tace — şi întru aceasta este înțelepciunea” (Înţ. Sir. 
19, 28). Va tăcea în felul acesta vreodată trufaşul, fiule Fortu- 
nat? Câtuşi de puţin, deoarece el are înţelepciunea sa pro- 
prie şi nu are nevoie de cea adevărată a lui Dumnezeu. Ci 
numai Smerenia va avea înțelepciunea să tacă, atunci când 
va socoti că e mai de folos, pentru mântuirea lui şi pentru a 
altora, să se slujească de graiul tăcerii. Tot Sirah ne oferă, cu 
privire la vorbire, o regulă care, şi ea, presupune prezența 
Smereniei, când spune „Mai înainte de a nu auzi, nu răspun- 
de” (Înţ. Sir. 11, 8), adică nu te pripi a arăta că tu eşti a toate 
cunoscător şi să răspunzi chiar la întrebările pe care nici nu 
le-ai auzit încă. Oare nu aflăm de aceştia, fiule Fortunat, în 
traiul nostru zilnic, sau n-am făcut şi noi adeseori aşa, mâ- 
naţi de demonul ascuns al Trufiei, care ne face să ne credem 
chiar văzători în duhurile şi în minţile altora? De câte ori? 

Înțeleptul Solomon se alătură şi el, spunându-ne: „Grăitorul 
de rele dă pe faţă lucruri de taină, iar omul cu duhul cum- 
pănit le ţine ascunse” (Pilde 11, 13). Şi aici, fiule Fortunat, 
ni se cam roşesc obrajii, aducându-ne aminte de câte ori am 
nesocotit îndemnurile bune ale Smereniei, pentru a urma pe 
acele ale Trufiei!... Şi tot acelaşi înţelept adaugă: „Omul cu 
bună chibzuială tace” (Pilde 11, 12). Ştiut este, fiule Fortu- 
nat, că buna chibzuială iese, mai osebit din înțelepciunea dic- 
tată de Smerenie. lar omul lui Dumnezeu, marele prooroc 
Ieremia, ne spune cu atâta rost: „Bine este să aştepţi în tă- 
cere ajutorul lui Dumnezeu” (Plâng. ler. 3, 26). Cine altul de- 
cât smeritul aşteaptă în tăcere ca Dumnezeu să-i răspundă la 
rugăciunile sale? E] nu se răzvrăteşte dacă Domnul, pentru 
planurile Lui, care nu pot fi decât excelente, nu-i răspunde 
de îndată la strigarea sa, ci, mai degrabă, se învinuieşte pe 
sine, socotind că păcatele lui sunt prea mari şi prea multe 
pentru ca rugăciunea să-i fie ascultată repede. Tăcerea, 
fiule Fortunat, este încă mai de trebuinţă atunci când, cu 
ajutorul lui Dumnezeu, am săvârşit o faptă bună. Nu tre- 
buie să ne slăvim cu ea în fața oamenilor. Pentru aceasta se 
cade încă mai cu temei să punem în lucrare Smerenia. Spu- 
ne atâta de cuprinzător Sfântul Hrisostom: „Adevărata Sme- 
renie constă în a te cobori atunci când ai avea vreun drept să 
te înalţi; a păstra cu grijă tăcerea binelui pe care l-ai făcut, a 
fi modest şi rezervat”, şi în alt loc: „Ai făcut vreo lucrare de 
smerenie? Vei pierde meritul ei dacă te slăveşti cu ea”. O, grai 
limpede şi strălucitor ca roua dimineţii, al scumpului nostru 
Hrisostom! Aş mai putea adăuga eu ceva la acestea zise mai 
sus de el, fiule Fortunat, fără să nu le stric frumuseţea şi ros- 
tul? Ci numai atât voi spune, că şi aici se vădeşte strânsa le- 
gătură între Smerenie şi felul de a vorbi prin tăcere. Uneori 
însă, fiule Fortunat, tăcerea trebuie să se prefacă în vorbire 

propriu-zisă, mai ales când dintr-o tăcerea prelungită ar pu- 
tea ieşi vreo piatră de scandal. 

Cât despre privire şi mers, vom spune că Smerenia 
aduce după ea o privire blajină, deschisă, neînfruntătoare şi, 
cu atât mai puţin, una rea sau batjocoritoare, care nu poate 
fi decât isprava Trufiei. Tot Smerenia mai aduce după sine, 
fără sforţare, fără făţărnicie, un mers cumpănit, niciodată 
ţanţoş sau important, un mers simplu şi care nu atrage băga- 
rea de seamă a nimănui. Sfânta noastră Carte spune despre 
privire: „Din inima oamenilor iese... privirea zavistnică” 
(Mc. 7, 21-22). 


Toate acestea: vorbirea, tăcerea, privirea şi mersul, îşi 
au, după cum am spus în trecut, modelul lor divin şi veşnic 
în vorbirea, în tăcerea, în privirea şi în mersul Mântuitorului, 
Smerenia fiind calitatea dominantă a Domnului, ea va fi iz- 
vorul din care avea să iasă aceste feluri de exprimare a sufle- 
tului Său. Vorbirea Lui? N-avem decât să-L urmăm de-a lun- 
gul anilor de propovăduire şi vom şti cum trebuie să vor- 
bim şi noi. Privirea Lui? Am putea să ne-o închipuim, oare, 
fiule Fortunat, altfel decât blajină, bună şi mângâietoare? 
Chiar când a gonit pe zarafi sau când a certat pe cineva, în 
frunte cu cărturarii şi fariseii, vorbirea Lui a fost numai ve- 
hementă, dar niciodată rea sau, măcar, răutăcioasă, fiindcă 
Dumnezeu nu putea fi rău şi nici chiar atunci când dojenea. 
Tot asemenea, privirea Lui n-a putut fi, în aceste prilejuri, 
decât străpungătoare, fulminantă, dar nicidecum rea, din 
aceeaşi consideraţie. Tăcerea Domnului? O, această sfântă tă- 
cere de câte ori a fost atât de grăitoare ca însăşi vorbirea Sa. 
Uneori, mai tare şi mai grăitoare decât ea. Caut-o, fiule For- 
tunat, şi o vei afla în multe locuri în Sfânta Sa Evanghelie, 
dar mai osebit o vei afla la Sinedriu când sluga arhiereului 

l-a lovit peste obraz (o, Doamne, iartă-mă că trebuie să scriu 
aceste cuvinte!); la Pilat, când Domnul a tăcut la întrebarea 
acestuia: Ce este adevărul?, ca şi cum n-ar fi înţeles că ade- 
vărul era în faţa Lui, dar el, în filosofeasca lui privire nu-L ve- 
dea; la Irod, când acesta, nepriceput şi rău fiind, l-a cerut să 
facă o minune în faţa sa. Da, sfânta Tăcere a Sfintei Smerenii, 
fiule Fortunat! (Mt. 26, 62; 27, 12 ş.u.; Mc. 14, 60 ş.u.; 15, 5 
ş.u.; Lc. 23, 9; In 19,9). 


Cu privire la vorbire, şi deci, implicit, şi la tăcere, Sfân- 
tul Apostol Iacov, inspirat fiind de Duhul Sfânt, ne-a dat şi 
el-un îndreptar în Epistola sa Sobornicească. Întregul capitol 
al treilea este plin de acest îndreptar. Ar fi să-l cităm tot, ceea 
ce nu este în intenţia noastră. Citeşte-l, fiule Fortunat, şi urmea- 
ză-i îndrumările! Reproducem atât: „De nu grăieşte cineva 
cu cuvântul, acela e om desăvârşit şi în stare să-şi înfrâneze 
şi tot trupul” (lac. 3, 2), precum şi chemarea: „lot omul să fie 
zăbavnic la grăit” (lac. 1, 19), şi încă: „Cu limba binecu- 
vântăm pe Dumnezeu şi Tatăl” (lac. 3, 9). 

Iar vorbirea smerită, precum şi tăcerea smerită, ne aduc 
mult ajutor în lucrarea mântuirii noastre. Încă din vechime, 
înțeleptul Solomon ne spunea: „Cel ce bagă de seamă la vor- 
bă, află fericirea” (Pilde 16, 20). În vremea trăirii sub harul 
lui Dumnezeu, înțeleptul din Antiohia ne grăieşte şi el cu atâ- 
ta bună şi caldă îndemnare: „Să învăţăm, fraţii mei, această 
limbă a smereniei, dacă vrem să fim auziţi de Dumnezeu”. 


Se cade acum să răspundem la o întrebare pe care de do- 
uăzeci şi trei de veacuri ne-o adresează înțeleptul Sirah — şi 
anume: „Cine va da pază gurii mele şi peste buzele mele va 
pune pecete de înţelepciune?” (Înţ. Sir. 22, 30). Răspunsul, 
fiule Fortunat, îl văd mijind pe buzele tale şi în ochii tăi: 

Smerenia! Da, ea, Smerenia, va pune pază gurii şi pecete pe 
buze, adică vorbirii şi tăcerii noastre. 

Pentru aceasta însă se cade ca împreună cu regele- 
psalmist să cerem, tot prin graiul Smereniei, ajutor de la 
Dumnezeu, spunându-l cu stăruinţă: „Pune, Doamne, strajă 
gurii mele şi uşă de stăpânire buzelor mele !” (Ps. 140, 3). 
lar straja şi uşa de stăpânire nu poate fi altceva decât 
cele aşezate de Smerenie în sufletul şi pe buzele noastre. 


CCI 0 Y3 
A Ola 83 0 NI 


XVI 
SMERENIA ŞI BOGĂŢIA, SĂRĂCIA 
ŞI MUNCA 


Aceste trei stări: bogăţia, sărăcia şi munca, tustrele privind 
pe om, au, totodată, în chip firesc, şi o legătură organică cu 
Smerenia. În aceste stări, în care sufletul omenesc este acela 
care le guvernează, vom putea afla, fiule Fortunat, multe vir- 
tuți, dar şi multe vicii. Vom putea găsi înţelepciune, dreptate, 
iubire; vom putea găsi nemintoşenie, nelegiuire, răutate. Vom 
afla bogaţi care-şi sfințesc bogăţia prin virtuțile lor, vom afla 
săraci care-şi întinează sărăcia prin viciile lor, vom afla mun- 
că săvârşită cu bucurie şi cu binecuvântare, vom afla muncă 
însoţită de blestem şi răutate. Fericitul Augustin spune: „Une- 
ori întâlnim săraci care sunt trufaşi şi bogaţi care sunt sme- 
riţi”. Îi aduci aminte, fiule Fortunat, de casele în care am pă- 
truns de-a lungul călătoriilor variate, pe care de multă vreme 
le facem împreună şi te-ai putut încredința de adevărul spu- 
selor de mai sus. Dar mai ales un lucru vreau eu să-ţi amin- 
tesc acum, şi anume: fie că am intrat în casă de bogat, fie că 
am mers în căsuţa săracului, fie că am cercetat pe marele in- 
telectual care îşi petrece vremea studiind şi tăcând, mai ales 
un lucru era dominant, starea spirituală pe care o aveau cei 
cercetaţi de noi. Şi ca să nu vorbim decât de cei la care ne-am 
simţit sufletul mângâiat de acea bună şi nespusă simţire de 
bine, de lumină, de frumuseţe, te-aş întreba: care crezi că era 
virtutea primordială care le mişca sufletul? Răspunsul, fiule 

Fortunat, este lesne de dat: virtutea Smereniei. Bogatul cel bun 
şi mărinimos, săracul cel netrufaş şi lesne primitor al stării lui, 
cărturarul care nu se gândea la slava sa proprie, ci la cele 
mai bune mijloace de a afla lucruri care să aline greutăţile şi 
suferințele oamenilor, toţi aceştia trei, toate aceste trei stări, 
cuprindeau ca virtute hotărâtoare a toate cele ce urmau în via- 
ţa lor Smerenia. Fără Smerenie, bogatul, trufindu-se, ar fi chel- 
tuit averea în desfătări, în desfrânări; fără smerenie, săracul ar 
fi devenit răutăcios şi invidios, blestemând pe cel bogat şi răz- 
vrătindu-se împotriva lui Dumnezeu; iar cărturarul, fără Sme- 
renie ar fi fost detronat pe Dumnezeu şi s-ar fi aşezat pe sine 
în locul Lui. Dar să nu anticipăm mai mult, fiule Fortunat, ci 
să luăm, pe rând, aceste trei stări spirituale ale omului şi să 
aducem câteva lămuriri asupra legăturii lor cu Smerenia. 


Bogăția, fiule Fortunat, nu este o stare de condamnat 
prin ea însăşi, ci şi ea atârnă, ca orice stare, de virtuțile sau 
de viiciile care o însoțesc. 

Mai întâi, se cade ca noi să ştim că ea este bogăţia lui Dum- 
nezeu, nu a noastră. Toate sunt ale lui Dumnezeu, deci şi ea. 
Pătrunzându-ne de acest adevăr, desigur că, totodată, am şi 
săvârşit virtutea Smereniei. Cel bogat, numai dacă este sme- 
rit, aşadar numai dacă îşi dă seama că el n-a putut crea nici 
măcar un fir de iarbă sau un bob de nisip, va putea să-şi sfin- 
țească bogăţia. De aceea, regele-psalmist ne recomandă: „De 
curge bogăţia pârâu, nu vă lipiţi inima de ea” (Ps. 61, 10), adi- 
că, socotind-o ca a lui Dumnezeu, noi vom fi slobozi de ea şi 
o vom folosi cum Îi place lui Dumnezeu. De altfel, bogăţia 
trebuie să îndemne şi să îndrume la Smerenie şi prin faptul 
că cel bogat gol a intrat în viaţă şi gol a ieşit din ea. Zice înțe- 
leptul vechimii biblice: „La ce ne-a slujit bogăţia şi fala ei? 
Toate acestea au trecut ca umbra şi ca o veste care ne duce 

pe aici încolo” (nţ. Sol. 5, 8-9), iar Sirah zice: „Şi nu ştie (bo- 
gatul) că vremea trece şi va muri şi le va lăsa (bogăţiile) al- 
tora” (Înţ. Sir. 11, 20). Sfântul Apostol lacov are o teribilă 
strigare spre cei bogaţi, din care se vede cât de osânditoare 
este folosirea netrebnică şi rea a bogățiilor: „Veniţi acum voi, 
bogaţilor, de plângeți şi vă tânguiţi de necazurile ce au să 
vină asupra voastră. Bogăția voastră a putrezit şi hainele 
voastre le-au mâncat moliile. Aurul şi argintul vostru au ru- 
ginit şi rugina lor va fi mărturie împotriva voastră şi ca focul va 
mânca trupul vostru comoara ce v-aţi strâns pentru zilele de 
apoi” (lac. 5, 1-3). Aşadar, bogăţia trufaşă, ea în ea însăşi fo- 
losită rău şi nefiresc, devine o „comoară” neagră care va fi 
„mărturie” împotriva celui care o are, şi, prin contrariu, se 
înțelege că bogăţia smerită devine o pricină de mântuire 
pentru cel care, sfinţind-o prin Smerenie, o foloseşte pentru 
binele semenului, cum au făcut: Sfântul Vasile cel Mare, Sfân- 
tul Nicolae, Sfântul loan Hrisostom şi alţii care şi-au folosit 
marile lor bogății „sărăcindu-se” pe sine, dar, în fapt, „îmbogă- 
țindu-se” cu cununa mântuirii sufletului lor. 

Apocalipsa, şi ea ne grăieşte, fiule Fortunat, cu privire la 
aceastea în felul următor: „Pentru ce zici: sunt bogat şi m-am 
îmbogățit şi n-am nevoie de nimic; dar nu ştii că eşti neno- 
rocit şi vrednic de milă, sărac, orb şi gol? (Apoc. 3, 17). Eccle- 
siastul, privind cu tristețe spre bogăţia nesmerită, bogăţie 
folosită în chip egoist şi urât, exclamă şi el: „Bogăția nu va 
putea să mântuiască pe om” (Eccl. 8, 8), ca şi înțeleptul Solo- 
mon: „La nimic nu foloseşte bogăţia în ziua mâniei” (Pilde 11, 
4), adăugând: „Bogăția este o cunună pentru cei înţelepţi” 
(Pilde 14, 24). lată cele două feţe, cele două urmări ale aceleiaşi 
bogății. Este trufaşă? Ea-i o osândă. Este smerită? Ea-i o cunu- 
nă. Acelaşi lucru evoluând de la întuneric la lumină. Lucra- 
rea Smereniei. Ea, Smerenia, fiule Fortunat, aduce după sine 

buna folosire a bogăției, căci bogatul îşi va spune mereu: „Nu-i 
a mea bogăţia, eu sunt numai aducătorul şi chivernisitorul 
ei”, adică se smereşte. De aceea, Sfântul Apostol lacov gră- 
ieşte atâta de frumos şi de înțelept celui bogat, spunându-i 
cuvintele pe care. Însuși Duhul Sfânt i le-a însufleţit: „Cel bo- 
gat să se laude cu smerenia sa, că va trece ca floarea ierbii” 
(lac. 1, 10). Cu privire la legătura Smereniei cu bogăţia, înţe- 
leptul Solomon spune: „Rodul smereniei este frica de Dum- 
nezeu, bogăţia, mărirea şi viața” (Pilde 22, 4). Aşadar, iată, 
fiule Fortunat, cum trebuie să privim corelaţia între Smerenie 
şi bogăţie, ea, Smerenia, fiind izvorul atâtor lucruri bune. Am 
putea deci parafraza, zicând: „Rodul trufiei este răzvrătirea 
împotriva lui Dumnezeu, bogăţia neînțeleaptă, mărirea falsă 
şi viața moartă”. 

Domnul Hristos, fiule Fortunat, a adus şi aici îndrepta- 
rul cel fără de moarte. El n-a osândit câtuşi de puţin bogăţia 
şi nici n-a socotit pe bogat drept osândit numai prin faptul 
că e bogat. Da, desigur, „cu anevoie va intra bogatul în îm- 
părăţia lui Dumnezeu” (Mt. 19, 24; Mc. 10, 25; Lc. 18, 25). 
„Cu anevoie”, dar nu „imposibil”. Tânărul bogat, despre 
care se vorbeşte în aceste evanghelii citate acum, a căzut la 
proba la care a fost pus de Mântuitorul, dar sunt şi bogaţi 
care, preferând mântuirea în locul bogăției, nu cad la aceas- 
tă probă, ci, luând la sine putere mare de Smerenie, se „lea- 
pădă” de bogăţie, în sensul că o folosesc pentru binele altora 
şi pentru mântuirea lor proprie. Folosind învăţătura Dom- 
nului, Sfântul Apostol Pavel grăieşte către Corinteni: „Puter- 
nic este însă Dumnezeu să reverse din belşug tot harul, ca 
voi, pururea şi în toate având toată îndestularea, să fiți bo- 
gaţi la toată fapta bună” (II Cor. 9, 8). 

Conchidem, aşadar, fiule Fortunat, spunând că numai 
bogăţia smerită este bogăţia plăcută lui Dumnezeu, ea fiind 

izvor de gânduri mărinimoase, de sentimente frumoase şi de 
fapte bune. Aşa a fost „bogat” Domnul, fiule Fortunat. N-a 
revărsat EI, oare, bogății peste bogății pretutindeni: milă, tămă- 
duiri, minuni, mângâieri, ridicări, lămuriri şi, mai ales, iubi- 
re peste iubire, râu bogat şi mereu plin, peste toţi şi în toate 
prilejurile, bogății fără moarte, aducătoare de mântuire?!... 
Spune cu atâta de cerească înțelepciune Sfântul Apostol Pavel: 
„Căci ştiţi harul Domnului nostru Iisus Hristos, că El fiind 
bogat, a sărăcit pentru voi, ca voi să vă îmbogăţiţi prin sără- 
cirea lui” (II Cor. 8, 9). 

Ce taină sublimă, fiule Fortunat, şi cât adevăr şi ce fru- 
museţe! 


Pătrunzând acum, fiule Fortunat, sub acoperişul în care 
sălăşluieşte sărăcia, vom afla şi aici: sărăcie trufaşă şi sărăcie 
smerită; sărăcia care osândeşte şi sărăcia care mântuieşte. Îţi 
aduci aminte de casele în care am aflat atât pe una, cât şi 
pe cealaltă din ele şi am putut vedea deosebirea totală dintre 
ele. Unde am aflat sărăcia trufaşă, sufletul ni s-a zgârcit de un 
sentiment de răceală şi de tristeţe; iar unde am aflat sărăcia 
smerită, sufletul mi-a fost mângâiat de-o dulce simţire, parcă 
am găsit acolo pe Însuşi Domnul, ce zic? Nevăzut, dar viu era 
Însuși El. Săracul trufaş îl aflăm pomenit, fiule Fortunat, şi în 
înțelepciunea vechimii noastre, bineînţeles, ca o sărăcie osân- 
dită. Sirah ne spune: „Irei lucruri a urât sufletul meu şi foarte 
m-am scârbit de viaţa lor... săracul trufaş, bogatul nemilostiv şi 
bătrânul desfrânat” (Înţ. Sir. 25, 3-4). Iar înțeleptul Solomon 
ne grăieşte despre săracul smerit: „Mai de preț este săracul 
care umblă întru neprihănirea lui, decât cel prefăcut în căile 
sale şi e bogat” (Pilde 28, 6). Ce să însemne „umblarea întru 
neprihănire” altceva, fiule Fortunat, decât Smerenia? lar 
acolo unde sărăcia smerită străluceşte în lumină mare este în 

însăşi învăţătura noastră creştină: este însăşi divina Sărăcie, 
este Însuşi Domnul Hristos. Ai auzit adineaori ce spune 
Apostolul către Corinteni: „El, bogat fiind, a sărăcit pentru 
noi”. Da, fiule Fortunat, El, Bogăția bogățiilor („prin Carele 
toate s-au făcut”) a luat asupră-Și deplina sărăcie, sărăcia de- 
plină şi deplin smerită. S-a născut în iesle, a trăit necunoscut 
la Nazaret, „n-a avut pe ce să-Şi plece capul” (Lc. 9, 58), iar 
sus, pe Cruce, n-a mai avut nici chiar veşmântul cu care să-Şi 
acopere trupul Său plin de răni şi de lovituri. Şi cu cât „sără- 
cea”, cu atât noi ne „îmbogăţeam”. Şi oare, fiule Fortunat, nu 
vedem noi cum această unică pildă de sărăcie este strâns le- 
gată de Smerenie? Și oare nu vedem cum ea izvorăşte din 
Smerenie? Ar fi fost Domnul „sărac”, dacă nu S-ar fi smerit, 
până a primi şi moarte pe un lemn infam? Da, El ne-a lăsat şi 
modelul sărăciei smerite. „Fiţi cu Mine”, ne spune El mereu 
de două mii de ani. „Vreţi să fiți cei mai bogaţi oameni din 
lume, smeriţi-vă şi fiţi ca Mine, şi multă bogăţie, aducătoare 
de mântuire, veţi afla”. Aşa ne vorbeşte sfânta „sărăcie” 
smerită şi Smerenia „sărăciei” Domnului! În Sfânta Carte a 
învăţăturii noastre aflăm îndestule pilde de sărăcie smerită, 
dar pilda cea care le întrece pe toate este pilda sărmanului 
Lazăr, care, plin de bube, stătea la poarta bogatului petre- 
căreț şi nemilostiv, şi s-ar fi săturat chiar şi cu fărămiturile 
de la desele ospeţe din casa bogatului „care petrecea lumi- 
nat (Lc. 16, 19). Săracii apoi, în învăţătura noastră (se înțele- 
ge: cei smeriţi), au un loc important. Când Domnul trimite 
răspuns lui loan, spune: „Duceţi-vă şi spuneţi lui loan că... 
săracii binevestesc” (Mt. 11, 5; Lc. 7, 22). lar Apostolul când 
arată cum sunt (sau cum trebuie să fie) slujitorii lui Dumne- 
zeu, spune că ei „ca nişte săraci fiind, dar pe mulţi îmbogă- 
ţind, ca nimica având, dar toate avându-le...” (II Cor. 6, 10). 
Se înțelege că şi aici este vorba de „sărăcia” şi de „bogăţia” 

Domnului Hristos. Sfântul Apostol Iacov, cu obiceiul său de 
a face strigări către fraţi, spune şi el despre săracii (cei plini 
de smerenie, se înțelege): „Ascultaţi, iubiții mei fraţi; n-a ales 
oare Dumnezeu pe săracii lumii acesteia, ca să fie bogaţi în 
credinţă şi moştenitori ai împărăției, pe care a făgăduit-o ce- 
lor care îl iubesc?” (lac. 2, 5). Deci săracii care iubesc pe Dom- 
nul Hristos, adică săracii netrufaşi, ştiut este, nu se răzvrătesc 
împotriva lui Dumnezeu şi a propriei lor sărăcii. Când Sfân- 
tul Apostol Pavel laudă pe credincioşii din Macedonia, care, 
la chemarea lui, au strâns ajutoare pentru fraţi, deşi ei înșişi 
erau săraci, zice: „sărăcia lor (a macedonenilor) nemăsurată 
le-a sporit bogăţia dărniciei” (II Cor. 8, 1-2). 


Ajungând acum la cealaltă stare, munca omului pe pă- 
mânt, vom afla şi aici, fiule Fortunat, strânsa legătură pe care 
o are, Smerenia, pentru ca, laolaltă, să poată aduce mântui- 
rea sufletului celui care munceşte. 

Şi aici, fiule Fortunat, îți aduci aminte, cred, de drumu- 
rile noastre făcute prin casele celor care, cu mintea sau cu 
braţele, munceau pentru a-şi agonisi cele trebuitoare vieţii. 
Şi ne-am convins şi aici că am găsit pe Dumnezeu (urmele 
lui luminoase şi grăitoare) numai și numai unde, alături de 
muncă, am aflat şi Smerenia. Muncitorul cu capul ne-a zis: 
„Mulţumesc lui Dumnezeu că m-a învrednicit ca prin min- 
tea, pe care tot El mi-a dat-o, să-l descopăr măcar un fir din 
adevărurile şi din frumuseţile Lui”. lar când am ajuns în 
casa muncitorului cu brațele, el, cuprins de Smerenie, ne-a 
zis tot aşa: „Mulţumesc lui Dumnezeu că a dat putere bra- 
țelor mele să pot munci spre a fi de folos altora şi mie, căci 
toate puterile de la EI vin”. În glasul amândurora, fiule For- 
tunat, se simţea căldura şi puterea Smereniei. Dacă, printr-o 
îndrăzneață cugetare, am putea să ne strămutăm cu gândul 

în anii când, în casa teslarului din Nazaret, Domnul săvârşea 
munca lemnului (întâi alături de Sfântul Său proteguitor, 
Iosif, apoi singur, după moartea bătrânului), am putea avea 
icoana sfântă a muncii smerite — icoana muncii creştine. 
Munca, fiule Fortunat, a fost dată omului să-i umple cu 
folos golul zilelor lui. După căderea omului, munca a devenit 
un blestem, dar după venirea Domnului, ea a devenit o bine- 
cuvântare. Am mai vorbit despre lucrul acesta în cartea în- 
tâi, aşa că acum, reamintindu-l numai, vom mai aduce câteva 
mărturii din Cartea Sfântă cu privire la muncă. Ecclesiastul, 
privind problema mai mult lumeşte decât duhovniceşte, spune: 
„Drept aceea, dacă un om mănâncă şi bea şi trăieşte bine de 
pe urma muncii lui, acesta este un dar de la Dumnezeu” 
(Eccl. 3, 13), şi tot el: „Dulce este somnul lucrătorului, fie că 
mănâncă mult, fie că mănâncă puţin” (Eccl. 5, 11); iar pentru ca 
să arate că nu trebuie să muncim pentru a strânge bogății, excla- 
mă ca şi lov: „Precum a ieşit din pântecele maicii, gol se duce, 
aşa cum a venit, şi pentru munca lui nu va primi nimic ca să 
poată lua în mâna sa” (Eccl. 5, 14). Psalmistul este mai lumi- 
nos când spune: „Ferice de tine, cel ce te temi de Domnul, 
care umbli pe căile Lui, că te vei bucura de munca mâinilor 
tale şi bine îţi va merge” (Ps. 127, 1-2). Transpare şi aici, fiule 
Fortunat, legătura strânsă între Smerenie şi muncă. „lemerea 
de Dumnezeu şi umblarea în căile Lui” — ce pot fi decât as- 
pectele Smereniei transformată în faptă? Sub lumina învăţă- 
turii Domnului însă lucrurile se schimbă, după cum am ară- 
tat. Munca trebuie săvărşită aşa cum ne-a arătat-o EI Însuşi, 
întâi prin fapta Sa şi apoi prin învăţătura Sa. La rându-i, Sfân- 
tul Apostol Pavel, marele propovăduitor al învăţăturii, a fost 
un smerit muncitor şi a îndemnat pe toţi a săvârşi munca 
precum 0 săvârşise el. Zice el: „Voi ştiţi că pentru nevoile mele şi 
ale celor cu mine au muncit mâinile acestea ale mele” (Fapte 

20, 34), iar în altă parte, în Epistola a doua către Tesaloniceni: 
„Noi n-am mâncat în dar pâinea cuiva, ci cu osteneală şi trudă 
am lucrat ziua şi noaptea, ca să nu îngreuiem pe careva din 
voi” (II Tes. 3, 8). lar când unii Tesaloniceni se lasă pradă trân- 
dăviei, el spune: „Pe aceştia îi sfătuim şi-i îndemnăm, în nu- 
mele Domnului nostru lisus Hristos, să-şi mănânce pâinea, 
muncind în tăcere” (II Tes. 3, 11-12). „Munca în tăcere”, fiule For- 
tunat, este una şi aceeaşi cu „munca smerită”. 


Încheind acestea, ce-am putea face mai bine, fiule For- 
tunat, decât să ne rugăm spunând: O, Doamne lisuse Hris- 
toase, Domn al marilor bogății, Domn al sfintei sărăcii, Domn 
al muncii sfinţitoare, ajută-ne şi pe noi, păcătoşii şi smeriţii, 
să ne asemănăm ie, căci Tu ne-ai spus că putem îndrăzni 
aceasta. Fă, Doamne, ca, de vom fi bogaţi, să folosim bogă- 
ţia noastră săvărşind faptele ajutorinţii în numele Tău, că, 
de vom fi săraci, să primim cu seninătate această sărăcie, 
prefăcând-o, prin Smerenie, în bogăţie. lar munca noastră fă 
să fie asemănătoare cu munca Ta, ca, astfel, să putem căpăta 
nădejdea mântuirii. lar tu, Maică Preacurată, fii nouă aju- 
tătoare şi proteguitoare, căci tu eşti Mama noastră preaiubită 
şi nădăjduim întru tine! 

SMERENIA și SLAVA LUMII 
ŞI SLAVA LUI DUMNEZEU 


Slava lumii, fiule Fortunat?! Umbră zadarnică şi trecătoa- 
re, fum înşelător şi degrabă risipit, alergare după o himeră 
pe care nu o poţi ajunge niciodată, sforţare neputincioasă spre 
un ţel care dispare de îndată ce-ai ajuns la el şi ai întins mâna 
să-l atingi, un nimic cu aparenţe mari şi veşnicie, dar care nu 
sunt decât acelea ale apei morţilor, o nebunie necontenit înno- 
ită şi necontenit ajungând la un țărm de nisip zburător, ca 
apoi să alerge după alte imaginare ţărmuri, nicăieri o cât de 
slabă asigurare, o cât de slabă încredințare, o cât de mică pică- 
tură de adevăr şi de frumuseţe — nimicul care îşi bate joc de 
slaba minte omenească şi care nu-i decât jocul propriei trufii 
a omului. Amestec de trufie, de minciună, de aparenţe false, 
de ispite îmbrăcate în purpură şi promițând fericirea fără 
sfârşit, de vicleşuguri abil construite pentru a da crezare unor 
alcătuiri adevărate şi durabile, slava lumii, fiule Fortunat, este, 
în cea de pe urmă înțelegere a ei, una din operele diavolului 
pentru a-l face pe om să piardă mântuirea, şoptindu-i că ea 
încă nu este şi că-i o închipuire a sufletului omenesc, înşelat 
de râvna lui spre desăvârşire. Da, fiule Fortunat, slava lumii 
are toate îndrăznelile cu putinţă — și ea înşală credulitatea o- 
mului care, în făţărnicia lui, o socoteşte ca o mare bineface- 
re a vieţii omeneşti pe pământ. Slava lumii are la îndemâna 
ei un vast arsenal de judecăţi şi de argumente, aparent adevărate, 

dar care, în fond, nu sunt decât minciuni şi înşelări. N-avem 
decât să privim în viaţă unele din tipurile omeneşti care 
aleargă după slava lumii, după o bună apreciere, după reve- 
renţioase salutări, după laude, după ranguri şi măriri, după 
semne distincte ale unei situaţii sociale înalte, după tot felul 
de „mâncăruri” şi „băuturi” de acestea, după o „nemurire” 
chiar din viaţa aceasta, după o asigurare că după moarte chi- 
pul lui va fi „imortalizat” prin tablouri, statui, denumiri de 
străzi şi alte lucruri de felul acesta, şi vei avea, fiule Fortunat, 
nu atât chipul omului dominat de slava deşartă a lumii, ci 
chiar chipul hidos al ei. lar când vei merge cu cercetarea mai 
departe, vei afla un întreg cortegiu de negre fantome: răutăţi, 
nedreptăţiri, hrăpiri, vicleşuguri, minciuni, prigoniri, ucideri 
- care nu este altul decât sumbrul cortegiu al faptelor cu care 
omul (această ființă „inteligentă”), ahtiat după slava lumii, le 
consumă pentru a ajunge la țelul, niciodată ajuns, al supreme- 
lor satisfacţii, al posedării fericirii umane pe pământ. O „ne- 
bunie şi tristă, şi goală”, cum a grăit poetul. Chemări spre 
pierzare, sirene care sorb spre adâncul osândei sufletele ome- 
neşti, spre a fi înghiţite de infern. 


Redusă la cadrul creştin, slava lumii, fiule Fortunat, este 
o absurdă rupere de Dumnezeu şi o frenetică alipire de lume 
şi de lucrurile ei. Ea este una din cele mai mari ispite în ordi- 
nea creştină. Dovadă una din cele trei ispitiri de pe munte 
ale Domnului. lar urmarea? Primirea e a te pune în slujba dia- 
volului, adică a propriei tale osândiri. „Ţi le voi da toate aces- 
tea, dacă te închini mie” — cum îşi încheie ispitirea diavolul pe 
Muntele Carantaniei. Domnul, fireşte, a respins propunerea, dar 
vai, fiule Fortunat, cât norod omenesc o primeşte!... 

Socotind toate acestea, lesne ne putem închipui, fiule 
Fortunat, că între Smerenie şi slava lumii nu poate fi absolut 

nici o apropiere. În slava lumii omul se priveşte numai pe 
sine, se iubeşte numai pe sine, se urmăreşte numai pe sine, 
adică stă mereu strâns alipit de sine însuşi, spunându-şi ca 
„nebunul” din parabolă: „O, suflete al meu, bucură-te şi te 
veseleşte, că ai tot ce-ţi trebuie pentru mulţi ani” (Lc. 12, 13). El, 
cum spune în una din cugetările sale Monseniorul Ghika, 
este „cel care merge cu oglinda în mână cu ochii fixaţi pe ea”, 
din care pricină „nu înaintează deloc”. Se uită adică mereu în 
sine, iubindu-se şi nemaivăzând nimic altceva, şi deci nu îna- 
intează deloc pe calea mântuirii. Este slăvirea propriei tale 
ființe, ieşită din lucrarea ascunsă şi înşelătoare a Trufiei. 
Omul, fiule Fortunat, nu-şi dă seama sau, mai bine zis 
nu vrea să-şi dea seama, că, dimpotrivă, luând la sine Smerenia, 
el va putea merge pe calea care duce la mântuire, respingând 
de la el această slavă a lumii. Cu atât mai mult cu cât slava 
aceasta este atâta de lesne trecătoare, cum ne spune Sfântul 
Apostol Petru: „Tot trupul e ca iarba şi toată slava omenească 
este ca floarea ierbii; când se usucă iarba, cade şi floarea ei” 
(| Pt. 1, 24). lar Sfântul Hrisostom, cu aceeaşi sfântă perspica- 
citate în lucrurile duhovniceşti, ne spune: „Să nu credeţi că vă 
înjosiţi, smerindu-vă; smerenia este, dimpotrivă, drumul real 
al adevăratei slave şi, prin smerenie, noi vom apărea vrednici 
de aureola ei”. Una din marile pricini pentru care fariseii şi 
cărturarii nu au crezut în Domnul lisus este şi aceea că ei 
erau alipiţi în totul de slava omenească. Ştim, fiule Fortunat, 
din cuprinsul cărţii întâi a acestor însemnări, că „vaiurile” 
adresate lor de Domnul dau la iveală lucrul acesta. Sfântul 
Evanghelist loan ne relatează alte cuvinte ale Domnului care 
spun acelaşi lucru: „...căci ei (fariseii) iubeau slava oameni- 
lor, mai mult decât slava lui Dumnezeu” (loan 12, 43), şi de 
aceea nu credeau în Domnul. Şi tot Sfântul Evanghelist loan 
ne spune cu atâta părintească grijă în cea dintâi Epistolă 

Sobornicească a sa: „Să nu iubiţi lumea, nici cele din lume; 
de iubeşte cineva lumea, în acela nu-i iubirea Tatălui [...]. Lu- 
mea trece şi trece şi pofta ei; iar cel ce face voia lui Dumne- 
zeu rămâne în veci” (| In 2, 15, 17). 


Pe cât Smerenia nu are nici un raport cu slava lumii, pe 
atât de mult ea-i strâns alipită de slava lui Dumnezeu, fiindcă, 
după cum am arătat, fiule Fortunat, este o totală contrazicere 
şi o deplină contrarietate între slava lumii şi slava lui Dumne- 
zeu. Ce este slava lui Dumnezeu, fiule Fortunat? O vom privi 
din trei puncte de vedere: ea în sine însăşi, ea în creaţia lui 
Dumnezeu şi ea ca putere de viaţă pentru mântuirea noastră. 

Mi-i peste cu putinţă să spun ceva deplin despre slava 
lui Dumnezeu în ea însăşi, pentru că aş îndrăzni astfel să în- 
cerc a pătrunde în esenţa lui Dumnezeu, ceea ce ar alcătui 
un sacrilegiu. Ci, acoperindu-mă cu unele versete din Sfânta 
noastră Carte, voi spune că ea, slava lui Dumnezeu, este măre- 
ţie, lumină, frumuseţe, la trepta nu superlativă, ci la cea abso- 
lută. Nu putem privi cu ochii deschişi în soare, şi vom putea, 
oare, fiule Fortunat, să privim în măreţia, în lumină şi în frumu- 
sețea lui Dumnezeu? Nu putem privi cu ochii deschişi la soare, 
şi vom putea oare, fiule Fortunat, să privim în măreţia, în lumi- 
na şi în frumeseţea lui Dumnezeu? Niciodată, câtă vreme vom 
fi în casa aceasta de lut lesne pieritor care-i ființa noastră. Dar, 
smerindu-ne, vom putea lăsa sufletul să stea sub valul acesta 
dumnezeiesc al slavei care se revarsă peste noi din necunos- 
cuta şi infinita Fiinţă supremă, care este Dumnezeu. În Vechiul 
Testament mai ales aflăm câtime nenumărată de versete în 
care este vorba de slava lui Dumnezeu. lar dacă în Noul Tes- 
tament găsim mai puţine, vom anticipa spunând: sunt pu- 
ţine pentru că însăşi slava dumnezeiască s-a coborât pe pă- 
mânt atunci când în casa din Nazaret şi apoi în ieslea de la 

Betleem S-a arătat Însuşi Domnul slavei. N-avem de gând câ- 
tuşi de puţin, fiule Fortunat, să înşirăm versetele din Ve- 
chiul Testament în care este vorba de slava lui Dumnezeu. 
Ci spicuim. Psalmistul (toată Psaltirea este plină de versete 
ca acestea) ne spune: „Cerurile spun slava lui Dumnezeu şi 
lucrarea mâinilor Lui o vesteşte tăria. Ziua spune slava Lui 
altei zile şi noaptea o vesteşte nopţii următoare. Nu este 
neam, nici nație, care să audă glasul lor; în tot pământul a 
ieşit vestirea lor şi la marginile pământului răsună cuvintele 
lor” (Ps. 18, 1 ş.u.). Şi tot regele-psalmist ne mai spune: „Lu- 
crul Lui (Dumnezeu) este slavă şi frumusețe” (Ps. 110, 11). 
Slava şi puterea lui Dumnezeu sunt arătate într-un chip zgu- 
duitor în capitolul al 37-lea întreg, din Cartea lui lov. Atât 
din ultimul verset din Psalmi aici arătat, cât şi din capitolul 
37 din lov, putem desprinde cum slava lui Dumnezeu se 
oglindeşte în toată creaţia Sa, însufleţită şi neînsufleţită. În 
adevăr, fiule Fortunat, de ajuns ar fi ca, lăsaţi în braţele Sme- 
reniei, să privim peste tot, şi degrabă ne vom putea încredința 
că, începând de la firul de iarbă, de la bolta cerului şi ajun- 
gând la făptura cea din frunte, omul, dăm peste tot locul de 
slava şi frumusetea lui Dumnezeu. Este drept că peste această 
slavă şi peste această frumusețe, omul (când şi-a folosit în 
chip ticălos inteligenţa) a aruncat umbra păcatului, cenuşa fă- 
rădelegii, praful nepăsării şi al necredinţei, toate acestea ie- 
şite din Trufie, adică din desfacerea omului de Dumnezeu, 
din lipsa Smereniei, care este alipire, tot mai strânsă, de Dum- 
nezeu şi de creaţia Sa. 


Slava lui Dumnezeu, cea din veşnicie, s-a arătat pe pământ 
prin întruparea şi prin viaţa întreagă a Domnului Hristos. 
lată deci şi cea de-a treia ipostază a slavei lui Dumnezeu, ca 
putere de viaţă pentru mântuirea noastră: slava cerească 

întrupată. Slava cerească vorbind, slava cerească săvârşind 
tămăduiri şi minuni, slava cerească aducând omenirii bolna- 
ve de păcat leacul mântuirii. Căci dacă vom urmări cu iubire şi 
cu smerenie întreaga dăinuire a Domnului pe pământ, fiule 
Fortunat, mereu vom fi străluminaţi de slava şi de frumuseţea 
dumnezeiască. Şi de la început vom vedea şi vom simţi cum 
Smerenia a făcut mereu casă bună cu această slavă întrupată, 
de vreme ce, cum am spus în altă parte, se întrupase odată cu 
Domnul însăşi Smerenia. De aceea, fiule Fortunat, mereu ne 
vom întâlni şi cu Smerenia. 

Aşa încât am putea spune că slava creştină este Domnul 
Însuşi, Care a venit să ne fie Dumnezeu, Învățător şi Mântui- 
tor. Oamenii căzuseră, El a venit să-i ridice. În Epistola către 
Evrei, Sfântul Apostol Pavel ne spune că Dumnezeu a făcut 
pe om puţin micşorat faţă de îngeri, încununându-l „cu cins- 
te” şi „punându-l” mai mare „peste lucrările” mâinilor Sale 
(Evr.2, 7). otel ne spune, în Epistola către Coloseni, că „Dum- 
nezeu a binevoit să arate neamurilor ce bogăţie de slavă este 
pentru păgâni în taina aceasta (taina creştinătăţii «cea din veci 
ascunsă neamurilor»), adică sălăşluirea în voi a lui Hristos, 
nădejdea slavei” (Colos. 1, 27). Despre această „sălăşluire” şi 
despre „nădejdea slavei” vom vorbi mai încolo. Dar, deşi ast- 
fel făcut, omul a greşit şi a căzut, pentru care a fost nevoie de 
întruparea Domnului, căci zice tot Sfântul Apostol Pavel: 
„Loţi au greşit şi s-au lipsit de slava lui Dumnezeu, şi toţi în 
dar primesc îndreptarea prin răscumpărarea cea prin Hristos 
lisus” (Rom. 3, 23-24). Aflăm şi aici, fiule Fortunat, dezlipirea 
de Dumnezeu prin păcatul ieşit din Trufia omului şi răscum- 
părarea cea prin Hristos Iisus, adică prin lucrarea Smereniei. 
Noi, fiule Fortunat, am avut, prin creaţie, ceva din slava lui 
Dumnezeu, dar, prin păcat, am pierdut-o. lată că acum o putem 
recăpăta prin pocăință, adică prin Smerenie. Recunoaştem, 

Doamne, că am greşit. Lumina feţei Tale n-a mai strălucit asupra 
noastră. Dar iată, ne prosternăm în Smerenie şi mărturisim, 
ca din nou să căpătăm lumina slavei Tale, pierdută din vina 
noastră. 


Iar dacă acum vom păşi în duh pe urmele Mântuitorului 
de-a lungul vieţii Lui pământești, vom putea să privim şi să 
luăm în sine, fiule Fortunat, măcar ceva din slava Stăpânului 
nostru, Domnul şi Mântuitorul nostru Iisus Hristos. Mai ales 
dacă vom căuta a ne smeri tot mai mult, câtimea de frumusețe 
şi de slavă se va mări. Deoparte las, fiule Fortunat, frumusețea 
şi slava Domnului care reies din dumnezeiasca Sa grăire, din 
nesfârşita Sa iubire, din străpungătoarea Sa milă şi iubire pentru 
făptura Sa căzută, căci ar trebui să transcriem întreg, Noul 
Testament. N-avem decât să-l deschidem la orice pagină, şi 
vom da şi de frumusete, şi de slava Domnului nostru. Şi ia- 
răşi nu mai vorbesc nici de frumuseţea divină a însăşi Persoa- 
nei Sale Sfinte, căci ea frânge şi va frânge până la sfârşit toate 
condeiele, toate penelurile şi toate daltele omeneşti. Ci numai 
câteva scene pentru a ilustra modestele noastre afirmaţii. 

Mai întâi la Naştere slava Domnului a strălucit peste păstori 
(Lc. 2, 9) şi tot la Naştere îngerii au cântat: „Slavă întru cei de 
sus lui Dumnezeu şi pe pământ pace, întru oameni bună voire” 
(Lc. 2, 14). Cu alte cuvinte, să aducem slavă lui Dumnezeu în 
ceruri, pentru că El, prin Domnul Hristos, a coborât-o şi pe pă- 
mânt. Domnul „Și-a arătat slava Sa” la nunta din Cana (In 2, 11), 
atunci când a săvărşit prima Sa minune, prefăcând apa în vin 
Apoi EI Şi-a arătat slava Sa într-un chip cu totul deosebit, pe 
muntele Tabor, când S-a schimbat la faţă și când „faţa Lui a 
strălucit ca soarele, iar hainele Lui s-au făcut albe ca lumina” 
(Mt. 17, 1; Mc. 9, 2; Lc. 9, 32), încât cei trei ucenici care erau 
cu El au căzut cu faţa la pământ, smerindu-se foarte, lucru pe 

care se cade să-l facem şi noi chiar acum, fiule Fortunat, când 
vorbim despre această măreaţă Schimbare la față a Domnu- 
lui. Tot aşa s-a arătat slava Domnului când a vindecat pe 
slăbănogul cel de treizeci şi opt de ani, cu care prilej a dojenit 
pe cei necredincioşi, spunându-le: „Şi cum aţi putea voi să 
credeţi, când primiţi slava unul de la altul, iar slava cea de la 
unicul Dumnezeu nu o căutaţi?”. Şi tot acolo, la Vitezda, 
Domnul a mai spus: „Slavă de la oameni nu primesc, dar ştiu 
că nu aveţi în voi iubirea de Dumnezeu?” (In 5, 41 ş.u.). lar 
când la moartea prietenului său iubit, Lazăr, una din suro- 
rile mortului, Marta, era fără credinţă în cuvintele Domnului, 
E] a dojenit-o cu iubire, spunându-i: „Nu ţi-am spus că, de vei 
crede, vei vedea slava lui Dumnezeu? (In 11, 40) — adică splen- 
dida înviere a fratelui ei, care se făcea prin puterea divină a 
Domnului: „Lazăre, vino afară!” (In 11, 43). Apoi, când, la 
apropierea Sfintei Sale Jertfe, Domnul a vorbit tuturora des- 
pre judecata din urmă, a spus despre această judecată: „Când 
va veni Fiul omului în slava Sa, având cu Dânsul toţi îngerii, 
atunci va şedea pe scaunul slavei Sale” (Mt. 25, 31), după care 
va despărţi oile de capre. lată aici, fiule Fortunat, vestită cu 
anticipație „Înfricoşata Judecată”, care toată se va petrece cu 
Domnul aflat în slava Sa de veci, stând pe scaun tot de slavă, 
adică în mărire, în putere, în lumină, în frumusețe. 

SMERENIA și SLAVA LUMII 
ŞI SLAVA LUI DUMNEZEU 
(urmare) 


Urmând Domnului Hristos, noi, fiule Fortunat, pe lân- 
gă faptul că recăpătăm în sufletul nostru acea părticică de 
slavă a lui Dumnezeu pierdută din pricina păcatului nostru, 
dar, îndeosebi, ni se dă făgăduinţa că vom avea parte în ce- 
ruri, din plin, de slava lui Dumnezeu, văzând faţă de la faţă 
pe Însuşi Domnul Hristos —, şi chiar „faţa” cea de nepătruns 
aici pe pământ, a lui Dumnezeu Iatăl. Şi cu cât în viaţa noas- 
tră pământească ne vom smeri, cu atât vom ajunge la aceste 
două țeluri: recăpătarea luminii slavei lui Dumnezeu în viața 
noastră pământească şi nădejdea slavei veşnice. lar această 
Smerenie se va putea arăta aici, mai ales, prin „slăvirea” 
Domnului Hristos, a lui Dumnezeu Tatăl şi a Sfântului Duh, 
prin felul traiului nostru pământesc. Dacă în toate faptele vi- 
eţii noastre vom avea prezentă în sufletul nostru această slă- 
vire a Sfintei Treimi, mai ales prin lucrarea de fiecare clipă a 
Smereniei, desigur că această viață va căpăta o putere de 
mântuire dintre cele mai nebiruite. O trăire sub lumina sla- 
vei Sfintei Treimi, cine ar putea-o birui, fiule Fortunat? Am 
putea răspunde: „nici porţile iadului!”. Este o trăire „pre- 
cum în cer, aşa şi pe pământ”, cum spunem în rugăciunea 
noastră de fiecare zi. Sfântul Apostol Petru ne spune: „Cu- 
vântul Domnului rămâne în veac. Și acesta este cuvântul ce 

vi s-a propovăduit” ([ Pt. 1, 24). Însuşi psalmistul, anticipând 
asupra vieţii trăite sub harul lui Dumnezeu (viaţa creştină), 
spune cu atâta putere: „Toate să laude numele Domnului, că 
singur numele Lui este preamărit, şi slava Lui e în cer şi pe pă- 
mânt” (Ps. 148, 13). Cu cât slava lumii scade, cu atât slava lui 
Dumnezeu creşte, cu observaţia că, în această materie duhovni- 
cească, invers proporţionalitatea trebuie să meargă până la 
distingerea elementului „slava lumii”, pentru că numai aşa 
capătăm pe celălalt element, „slava lui Dumnezeu”. Nu pu- 
tem fi „şi cu Dumnezeu, şi cu mamona”, cum ne spune Dom- 
nul Însuşi (Lc. 16, 13). Ni se cere, aşadar, o trăire continuă sub lu- 
mina slavei învățăturii Domnului, pentru a putea să ajungem la 
„arătarea slavei marelui Dumnezeu şi a Mântuitorului nostru 
Iisus Hristos”. 

Dacă în trăirea pământească ne vom ruşina că suntem 
ai Domnului Hristos, dovedind prin aceasta depărtarea noas- 
tră de virtutea Smereniei, şi vom trăi sub această lumină nea- 
gră a slavei lumii, nu vom putea nădăjdui niciodată că vom 
ajunge să vedem, în viaţa cealaltă, slava lui Dumnezeu, după 
ce nici în viața de pe pământ nu ne-am învrednicit s-o vedem 
răsfrângându-se în sufletul nostru. Ne spune cu tărie Însuşi 
Domnul Hristos: „De se va ruşina cineva de Mine şi de cuvin- 
tele Mele (în viaţa de pe pământ), de acela şi Fiul omului se 
va ruşina când va veni în slava Sa şi a Tatălui Său şi a sfin- 
ţilor îngeri” (Lc. 9, 26). Oare, fiule Fortunat, vor vedea, în ziua 
Judecăţii, această înfricoşătoare slavă cei care, pe pământ, 
s-au închinat numai slavei lumii? Ori de o vor vedea, ori de 
nu o vor vedea, tot cumplit fi-va pentru ei: dacă nu o vor ve- 
dea, vor fi nespus de nefericiţi că nu văd o asemenea splen- 
doare, dacă o vor vedea, nefericirea lor va fi încă mai mare, 
căci vor vedea o extraordinară frumuseţe de care ei însă nu 
se vor putea bucura nici o clipă. „Adevărul vă spun că şi-au 

luat plata”, prin aceea că au preferat slava lumii înaintea sla- 
vei lui Dumnezeu; au preferat ceva pieritor, o umbră, un 
abur, pentru ceva nepieritor: vederea slavei lui Dumnezeu în 
toată vecia. Ştefan, Întâiul Mucenic al Domnului, a fost în- 
vrednicit să vadă, fiind încă pe pământ, slava din ceruri: „Şte- 
fan însă fiind plin de Duh Sfânt, căutând la cer, a văzut slava 
lui Dumnezeu şi pe Iisus stând de-a dreapta lui Dumnezeu 
şi-a zis: «lată, văd cerurile deschise şi pe Fiul omului stând 
de-a dreapta lui Dumnezeu»” (Fapte 7, 55-56). Dar, pentru a 
căpăta o asemenea favoare, Ştefan s-a învrednicit nu numai 
de-o viață curată, ci şi de o mare Smerenie, căci ce citim tot în 
Cartea Faptelor citim: „Şi plecându-şi genunchii, a strigat cu 
glas mare: «Doamne, nu le socoţi păcatul acesta!»” (Fapte 7, 
60). O culme însorită a Smereniei, fiule Fortunat, foarte apro- 
piată de cea a Domnului pe cruce, când EI a iertat pe cei 
care-L ucideau: „Părinte, iartă-i, că nu ştiu ce fac” (Lc. 23, 34). 
Dar şi noi putem, fiule Fortunat, să cercăm a ne asemăna cu 
acest străbun duhovnicesc admirabil şi pus drept pildă pen- 
tru toţi. Şi noi putem să ne ostenim a trăi o viaţă cât mai mult 
sub lumina slavei învă-ţăturii şi a Bisericii Domnului Hristos, 
căci pe toate le-a aşezat Domnul („Ioate sunt gata”) aşa fel în- 
cât să le putem lesne folosi. 

Spune Sfântul Apostol Pavel: „Toate sunt pentru voi, 
pentru ca, înmulţindu-se harul să prisosească prin mai mulți 
mulţumirea, spre slava lui Dumnezeu” (II Cor. 4, 15), şi tot el: 
„(Dumnezeu) v-a şi chemat, prin Evanghelia noastră, ca să 
câştigaţi slava Domnului nostru Iisus Hristos” (II Tes. 2, 14). 
Dar Însuşi Domnul Hristos, fiule Fortunat, mai înainte de a 
merge la Sfânta Sa Jertfă, S-a rugat lui Dumnezeu Tatăl pen- 
tru noi în felul acesta: „Părinte, voiesc ca unde sunt Eu, să 
fie şi aceia pe care Mi i-ai dat, ca să vadă slava Mea...” (In 17, 24). 
Domnul grăieşte aici, fiule Fortunat, despre slava sa din 

ceruri, dorind ca toţi cei care, în viaţa pământească, au trăit 
sub lumina acestei slave s-o vadă aievea când vor trece să se 
întâlnească faţă de la faţă cu EI, Domnul slavei. Cuvintele 
„pe care M.i i-ai dat” nu pot avea, fiule Fortunat, decât numai 
o singură semnificaţie, şi anume: „să fie cu Mine şi aceia care, 
prin faptele vieţii lor pământești, au meritat să fie ai Mei”. 
Sfântul Apostol Petru, anticipând, prin insuflarea Sfân- 
tului Duh, asupra celor ce vor fi în ceruri după judecată, spune: 
„Când se va arăta Căpetenia păstorilor, veţi lua cununa cea 
neveştejită a slavei” (I Pt. 5, 4). Aici, Sfântul Apostol se adre- 
sează tuturor celor care păstoresc turma lui Hristos. Sfântul 
Apostol Pavel însă ne spune cu privire la toţi cei care vor fi 
vrednici de a vedea slava Domnului: „lar când se va arăta 
Hristos, viaţa voastră, atunci vă veţi arăta şi voi cu Dânsul în 
slavă” (Colos. 3, 4). Cât de strigătoare sunt, fiule Fortunat, 
cuvintele că Domnul Hristos este „viaţa noastră”! Cu adevărat, 
mare este taina creştinătăţii: să trăiască în tine Dumnezeu! 
„Câţi în Hristos v-aţi botezat, în Hristos v-aţi şi îmbrăcat!” 
(Gal. 3, 27). Încă şi încă alte motive, fiule Fortunat, pentru ca 
noi să ne smerim din ce în ce mai mult, văzând neînchipu- 
ita favoare ca Dumnezeu să binevoiască a sălăşlui în noi! O 
altă culme de lumină a Smereniei! „O, Doamne, cât de păcă- 
toşi suntem şi cât de îndurător eşti Tu! Cât suntem noi de ne- 
curaţi şi totuşi Tu nu Te scârbeşti de noi! Cât de nestatornici şi 
de nerecunoscători suntem noi, şi cât de stăruitor şi cât de iubi- 
tor Tu rabzi şi aştepţi să ne reîntoarcem! Cădem în mare ruşi- 
nare şi ne smerim, Doamne, cerşindu- [i iertare, căci aşa, răi, ne- 
curaţi, nerecunoscători şi nestatornici cum suntem, noi le iu- 
bim, Doamne! Tu vezi în inimile noastre şi ne ierţi; iar noi Îi 
făgăduim îndreptare şi întoarcere. Fii preamărit, Doamne!” 
Sfântul Apostol Pavel, fiule Fortunat, în marea sa grijă 
pentru cei pe care „i-a născut” în duh, ne lasă în epistolele 

sale mulțime de sfaturi şi de îndemnuri cu privire la slava 
cea deşartă a lumii şi la slava cea adevărată a lui Dumnezeu. 
Se cade să spicuim câteva dintre înțeleptele sale sfaturi, pen- 
tru a ne îmbogăţi cât mai mult trăirea noastră creştină, cea 
aducătoare de nădejdea mântuirii sufletului nostru. Aşa, el ne 
spune: „Nimica să nu faceţi din iubirea de dispută şi de slavă 
deşartă, ci, din smerenie, fiecare să socotească pe altul mai 
destoinic decât dânsul” (Filip. 2, 3). Câteva cuvinte, fiule Fortu- 
nat, şi ce lecţie de viață ne dă acest mare cunoscător şi tot atât 
de mare trăitor al învăţăturii Domnului! El apasă asupra înțele- 
sului celor două mari dușmane: Smerenia şi slava deşartă. 
Nu poate fi casă bună între ele. Ori alegem Smerenia, ori slava 
deşartă. Şi completează cu cuvintele rostite către Galateni: 
„Să nu alergăm după slava deşartă, unii pe alţii întărâtând, 
unii pe alții pizmuind” (Gal. 5, 26), tocmai pentru a ne arăta 
unde duce alegerea după slava deşartă a lumii. Ci, dimpotrivă, 
Apostolul ne îndeamnă ca tot ce facem să facem slăvind pe 
Dumnezeu: „Ori de mâncaţi, ori de beţi, ori altceva de faceţi, 
spre slava lui Dumnezeu să le faceți” (1 Cor. 10, 31). Adică tră- 
irea sub harul slavei lui Dumnezeu. De vom avea această 
năzuință, noi vom mânca şi vom bea cumpătat, mulțumind 
lui Dumnezeu că nu ne-a lăsat fără hrană şi fără băutură, vom 
săvărşi şi cea mai neînsemnată faptă, cugetând ca ea să fie 
de un cuvenit şi bun folos pentru noi şi pentru semenii noştri; 
vom ajuta pe fratele aflat în nevoie, nu pentru a ne slăvi pe 
noi, ci pe Dumnezeu, vom dojeni pe fratele căzut în păcat —nu 
pentru a ne arăta că noi suntem fără păcat, ci pentru ca, îm- 
preună, să putem slăvi pe Dumnezeu. Şi aşa mai departe, fi- 
ule Fortunat, „orice altceva de facem”, să le facem nu pentru 
ochii lumii şi pentru a ne slăvi pe noi, ci pentru ochii lui 
Dumnezeu şi pentru a-L. slăvi pe EL. În altă parte, el ne spune: 
„N-am rugat şi v-am mângâiat şi v-am îndemnat să vă purtaţi 

în chip vrednic înaintea lui Dumnezeu, Care v-a chemat la 
împărăţia şi slava Sa” (1 Tes. 2, 2), iar întru aceasta, se cade să-i 
urmăm sfatul, când zice: „loată limba să mărturisească că 
lisus Hristos este Domn întru slava lui Dumnezeu Tatăl” (Filip. 
pentru a ajunge la această stare: „Şi mă rog (lui Dumnezeu) să 
vă dea după bogăţia slavei Sale să vă întăriţi temeinic prin Duhul 
Lui, în omul cel dinlăuntru” (Ef. 3, 16), şi încă: „Dumnezeul meu 
să împlinească orice lipsă a voastră din bogăţia slavei Sale, 
prin Hristos Iisus” (Filip. 4, 19). Întru aceasta, Sfântul Apostol 
îşi pune toată răbdarea în joc, lucru pe care îl mărturiseşte 
ucenicul său Timotei: „De aceea, eu toate le rabd pentru cei a- 
leşi, ca şi ei să dobândească mântuirea cea întru Hristos, îm- 
preună cu slava veşnică” (II Tim. 2, 10). Cuvintele „cei aleşi”, 
fiule Fortunat, trebuie luate în sensul de cei care, prin fapta 
lor bună, prin viaţa lor curată, s-au „ales”, s-au deosebit de cei- 
lalţi care nu voiesc „să dobândească mântuirea cea întru Hristos”. 
La rândul său, Sfântul Apostol Petru ne pune înainte însăşi 
Sfânta Patimă a Domnului şi ne îndeamnă: „Întrucât luaţi 
parte la Patimile lui lisus Hristos, bucuraţi-vă, ca să vă bu- 
curaţi şi să vă veseliţi şi la arătarea slavei Lui” (I Pt. 4, 13). 
Strânsa legătură, fiule Fortunat, între viața pământească, 
trăită sub lumina slavei crucii Domnului, şi între viaţa de din- 
colo, când vom avea pururea cu noi slava lui Dumnezeu. Lu- 
cru care ne face, fiule Fortunat, să plângem pe aceia din fraţii 
noştri care nu voiesc a-şi duce viaţa în chip smerit, sub lumina 
harului, după cum însuşi Sfântul Apostol Pavel îi plânge, 
când se adresează Filipenilor, ţinând de rău pe unii din ei care 
duc o viaţă plină de păcate, arătându-le, în cuvinte clare şi 
tari, care le va fi sfârşitul, dacă vor continua o asemenea via- 
ță: „Sfârşitul lor e pieirea, dumnezeul lor e pântecele, slava lor 

e în ruşine, căci ei se gândesc numai la cele pământeşti” (Filip. 
3, 18-19). 

Sfântul loan Hrisostom, fiule Fortunat, pentru a ne arăta 
care este adevăratul sens şi măreţul scop al slavei celei ade- 
vărate, în legătură cu Smerenia, ne spune aşa: „Smerenia fiind 
izvorul adevăratei măreţii, disprețul de slavă fiind mijlocul si- 
gur pentru cucerirea adevăratei slave, astfel această nebunie 
de bunăvoie ne va înălța cu mult deasupra a tot ce este înțelept 
în lume”. 

Aşadar, fiule Fortunat, se cade să ştim că: 

1. Smerenia este izvorul adevăratei măreţii. 

2. Cu disprețul de slava lumii câştigăm adevărata slavă. 

3. Amândouă aceste propoziţii, dacă le transformăm în 
viaţa trăită, ne vor da nădejdea mântuirii sufletului nostru, 
prin ajungerea la slava cea cerească. 

O, fiule Fortunat, ce bine este a privi în duh slava lui 
Dumnezeu şi a o face, prin faptele noastre, să coboare în vi- 
aţa pământească, pentru a fi siguri că o vom căpăta dincolo 
pentru totdeauna — vederea Domnului Hristos, a Maicii Sale, 
a sfinţilor, a mucenicilor, a trăitorilor întru Hristos, a tuturor 
acelora cărora ne vom adăuga, prin porunca lui Dumnezeu, 
şi noi. Spune Sfântul Apostol Pavel: „Noi însă privind cu fe- 
țele descoperite, ca în oglindă, la slava Domnului, căpă- 
tăm acelaşi chip, trecând din slavă în slavă, cum ne dă Duhul 
Domnului (Il Cor. 3, 18). 

Şi acum, fiule Fortunat, cuprinşi de fiorul sfânt pe care 
ni-l dă Smerenia, să ne asemănăm celor douăzeci şi patru de 
bătrâni, care au căzut înaintea Celui ce şade pe tron 
(Apoc. 4, 11), şi să ne rugăm spunând ca ei: „Vrednic eşti Tu, 
Doamne, să primeşti slava şi cinstea şi puterea, căci Iu ai 
făcut toate şi toate s-au făcut şi sunt după voia Ta. Amin”. 

XIX 
SMERENIA ŞI SUFERINŢA 


Dacă ne vom întoarce privirea duhului spre trecutul 
cel mai îndepărtat al vieţii omului pe pământ şi vom stră- 
bate lungul ei drum până azi, vom putea lesne prinde, fiule 
Fortunat, că una din caracteristicile acestei vieţi a fost şi este 
lupta omului cu suferința. Umbra suferinței şi-a arătat pre- 
zența ei pe urma omului, din clipa când omul, părăsind calea 
lui croită de Creator, şi-a început lunga-i dăinuire pe calea pă- 
catului: păcatul cel de la început, urmat apoi de păcatele fie- 
cărui om în parte după ce-a primit viața din mâna Dătăto- 
rului de viaţă, Dumnezeu. De la căderea lui Adam până la 
căderea fiecăruia, în parte, dintre noi, suferinţa a fost umbra 
fiinţei noastre spirituale şi va fi, necontenit, până la sfârşirea 
veacurilor. 

Ne-ar fi întru totul cu neputinţă să privim în amănunt 
miile şi miile de forme ale suferinţei şi, cu atât mai puţin, a le 
urmări în desfăşurarea lor. Ci, pentru cât este nevoie acestor 
mici însemnări ale noastre, ne vom mărgini a privi în liniile 
ei generale imensa perspectivă a suferinţei. Vom spune de 
la început că, grosso modo, suferințele omului pe pământ sunt 
de două feluri: fizice şi morale, fără să putem determina care 
din ele sunt mai multe şi care sunt mai mari. Sunt unii care dau 
precădere suferinţei fizice, alţii suferinței morale. Oricum, şi 
unele, şi celelalte sunt legate strâns nu numai de trupul, ci şi 
de sufletul nostru. Cele fizice au, neîndoielnic, un răsunet în 

suflet, cele morale au, neîndoielnic, un răsunet în trup, ca în- 
tr-un fel de necontenită simbioză fizic-morală. 

Suferințele fizice cele mai de seamă sunt bolile. Moşte- 
nite sau căpătate, ele abundă în lume ca o apă murdară care 
ar vrea s-o acopere cu mantia ei neagră de durere. Cu drept 
cuvânt se poate spune că nu există om care să nu fi simţit, în 
vreun fel oarecare, dintele tăios al durerii fizice. S-ar putea 
spune că durerea fizică este un principiu necesar al existenţei 
omeneşti pe pământ. leşită sau nu din păcatul omului, boa- 
la, după cum vom vedea mai jos, dimpreună cu celelalte sufe- 
rințe, devine în învățătura creștină un mare princiupiu de 
viaţă spirituală, aducător de mântuire. Dar să nu anticipăm, 
fiule Fortunat, ci să cercăm a merge cu enumerarea suferin- 
țelor fizice. Alte suferinţe fizice sunt prigonirile şi bătăile, 
precum şi schingiuirile, foamea (înfometarea), setea (înseta- 
rea) şi alte orori pe care dibacea inteligenţă omenească le-a 
descoperit pentru cine ştie ce scopuri, din care cel mai de sea- 
mă, generator al tuturor celorlalte, a fost şi este Trufia, sub 
forma ei (cum am arătat în cartea întâi) de dominare a omului 
asupra semenului omului. 

Toate aceste feluri de suferinţe, pe care nu le căpătăm 
de la microbii diferitelor boli, ci de la semenii noştri, au ne- 
sfârşite subdiviziuni şi forme, una mai înfiorătoare ca alta. 
Întotdeauna, mintea omenească s-a arătat foarte inventivă 
în materia aceasta. Lucrurile acestea sunt prea ştiute ca să 
mai stăruim. Vin apoi suferinţele cu cauze nepătrunse, sunt 
cele provenite din accidente, din incendii, din naufragii și 
din altele de felul acesta, cărora le vom spune, într-un termen 
general, încercări. 

Dacă suferinţele fizice sunt aşa cum am arătat, apoi, fiule 
Fortunat, suferinţele morale se dezlănţuiesc, parcă, în forme 
şi în esențe încă mai numeroase decât cele fizice. Nuanţele 

suferințelor fizice sunt limitate, pe când acele ale suferințelor 
morale sunt nesfârşite şi extrem de variate, ca intensitate şi 
cuprins. Încercăm să facem o enumerare, pe care, de la în- 
ceput, o socotim cu totul incompletă. Suferințele morale 
sunt, fiule Fortunat, cele ieşite din nedreptate, din disprețu- 
ire, din bârfire, din nerecunoştinţă, din uitare, din jigniri ver- 
bale, din minciuni, din zavistii — şi din altele asemănătoare aces- 
tora. Suferinţa ieşită din ele este, uneori, atâta de puternică, încât 
poate aduce chiar moartea fizică, după ce, mai întâi, a adus-o 
pe cea sufletească. Suferința morală aduce acea otravă care se 
numeşte tristeţe, care poate otrăvi nu numai sufletul, ci, prin 
el, şi trupul. Însă una dintre suferințele morale care pare a fi 
culminantă este aceea, fiule Fortunat, ieşită din gândul că 
va veni, desigur, o clipă, când fiinţa noastră se va risipi, prin 
moarte. Este sădită în firea omenească dragostea pentru via- 
ţă şi pentru pământul acesta, dragoste pe care n-o poate înde- 
părta inteligenţa omenească. Gândul morţii aduce, în mod 
normal, o întristare, o cutremurare, aproape un fel de agonie 
spirituală, căreia — vom vedea — numai învăţătura creştină avea 
să-i aducă leacul. Anticipăm, fiule Fortunat, spunând că şi 
Domnul, în omenitatea Sa, a avut această tristeţe şi această 
cutremurare în faţa morţii care venea, fatal, spre El. 


Vechiul Testament este plin, fiule Fortunat, de versete 
în care este vorba de suferinţă — şi ea este rezolvată în diferite 
chipuri. Trufia şi Smerenia îşi au fiecare partea lor de versete. 
Cum aici ne preocupă Smerenia, vom căuta să aducem în 
lumină măcar câteva lucruri din înţelepciunea celor vechi, 
care, după cum vom vedea, era bine şi frumos hăruită de Dum- 
nezeu. Înțeleptul Sirah are, şi de data aceasta, cuvinte minu- 
nate despre suferinţă. Aşa, el ne spune, părinteşte: „lot ce ţi 
se va întâmpla, primeşte cu plăcere şi în necazurile tale fii 

îndelung-răbdător, că în foc se lămureşte aurul, iar oamenii 
cei plăcuţi Domnului, în cuptorul Smereniei” (Înţ. Sir. 2, 4-5). 
Avem aici câteva idei fundamentale, fiule Fortunat, care au, 
precis, o mireasmă creştină. „Primirea cu plăcere” a tot ce ni 
se întâmplă, lămurirea „celor plăcute lui Dumnezeu” şi, mai 
ales, în ce ne priveşte aici, „cuptorul smereniei” sunt lu- 
cruri nespus de importante în materia suferinței. Le lipseşte o 
ultimă încheiere (pe care însă n-o puteau avea atunci) pentru 
a le privi drept pe deplin creştine. Tot el ne spune la fel de 
înțelegător şi înțelept: „Mai înainte de boală smereşte-te şi în 
vremea păcatelor arată întoarcere” (Înţ. Sir. 18, 21), cum 
şi: „Fiule! În boala ta nu fi nebăgător de seamă, ci te roagă 
Domnului, şi El te va tămădui!” (Înţ. Sir. 38, 9). Cuvinte, fi- 
ule Fortunat, cu adevărat insuflate de Duhul lui Dumne- 
zeu. Avem aici şi rugăciunea, şi credinţa, şi nădejdea, şi, în 
ceea ce ne priveşte, şi Smerenia: un adevărat mănunchi de 
flori cu mireasmă creştină. Erau toate o anticipare a toate ce- 
le ce aveau să vină nu peste multă vreme, abia trei veacuri, 
când avea să apară Domnul în lumina divină a învăţăturii 
Sale. Şi Ecclesiastul are cuvinte destul de potrivite cu privire 
la suferinţă. Mai întâi, el ne sfătuieşte să nu ne dăm prea mult 
în braţele ştiinţei, adică a cunoaşterii care presupune Trufia: 
„Cel ce-şi înmulteşte ştiinţa îşi sporeşte suferința” (Eccl. 1, 18). 
Ce suferinţă poate fi aici alta, decât suferința pe care o aduce 
Trufia celui care „cunoaşte” (sau crede că știe) prea multe lu- 
cruri. Apoi, el ne mai spune: „Mai bun e necazul decât râsul, 
căci întristarea feței este bună pentru inimă” (Eccl. 7, 3). Se 
străvede aici, fiule Fortunat, cu anticipație, rostul sufe- 
rinței în învățătura creştină, cum şi una din feţele Smereniei 
care preferă necazul în locul râsului. Încercările la care este 
pus cel drept îşi au şi ele unele versete revelatoare. Aşa aflăm 
în Cartea înțelepciunii lui Solomon: „Să-l cercăm (pe cel drept) 

cu ocări şi cu chinuri, ca să vedem cât este de blajin şi să is- 
pitim răbdarea lui” (Înţ. Sol. 2, 19). Aflăm aici, fiule Fortu- 
nat, de ispitirea celui drept „cu ocări şi cu chinuri”, precum şi 
noţiunile creştine de „blajinătate” şi de „răbdare”, tot atâtea 
elemente pe care le vom găsi, spiritualizate la gradul suprem, 
când însăşi Blajinătatea şi însăşi Răbdarea se vor fi coborât 
pe pământ: Domnul Iisus, Mântuitorul lumii. În completarea 
acestor idei, Cartea înțelepciunii lui Solomon ne mai spune: 
„Chiar dacă, în faţa oamenilor, ei (cei drepţi) au îndurat sufe- 
rințe, nădejdea lor este plină de nemurire. Şi fiind pedepsiţi 
cu puţin, mare răsplată vor primi, căci Dumnezeu i-a pus la 
încercare şi i-a găsit vrednici de El. Ca pe aur în topitorie şi 
ca pe o jertfă de ardere întreagă i-a primit” (În. Sol. 3, 4-6). 
Deşi viziunea e mai clară decât cea de mai înainte, totuşi ră- 
mâne şi aici destulă încețoşare, când punem acest verset ală- 
turi de versetele Evangheliei, în care lucrurilor li se spune clar, 
pe nume, când e vorba de suferință îndeobşte şi de suferinţa 
drepţilor îndeosebi. Nici nu se putea să nu fie altfel de vreme 
ce toate cele ale Vechiului Testament nu erau decât forma, 
care avea să se prefacă, în Noul Testament, în realitate. Repe- 
tăm cuvintele Fericitului Augustin: „Vechiul Testament în cel 
Nou se descoperă”. 

În Vechiul Testament aflăm și foarte multe invocaţii adre- 
sate lui Dumnezeu cu privire la suferinţă, din care se străvede 
şi Smerenia, ca o esenţă de mare preţ. Mai ales cartea Psalmilor 
este plină de asemenea, invocaţii, care, de fapt, sunt adevărate 
rugăciuni. Regele-psalmist strigă către Domnul: „Iu eşti lima- 
nul meu, şi Tu mă izbăveşti la vreme de necaz” (Ps. 31, 8), 
după ce Însuşi Domnul l-a îndemnat la aceasta: „Cheamă-mă 
la vreme de necaz şi te voi izbăvi şi Mă vei preamări” (Ps. 49, 
15). Şi încă o strigare: „În necazul inimii mele, de la margi- 
nea pământului am strigat către Tine: urcă-mă pe stânca pe 

care nu mă pot sui” (Ps. 60, 2). Din cuvintele „pe care nu mă 
pot sui” se desprinde, fiule Fortunat, Smerenia care înso- 
ţeşte „necazul inimii”, adică suferinţa. 


Dar iată, fiule Fortunat, că, la ceasul cuvenit, s-a arătat 
„omul suferinței răbdător la durere” (Is. 53, 3), Domnul 
Hristos. De aici încolo, suferinţa, fie ea o durere fizică, fie 
una morală, avea să-şi aibă nu numai o fixare de sens, dar 
şi un rost, nespus de mare în viaţa de mântuire a omului pe 
pământ — şi, totodată, Smereniei i se va da rolul ei de căpe- 
tenie în convertirea suferinței, căci creştinismul avea să adu- 
că convertirea suferinței în unele virtuţi de temelie, pe lângă 
rolul suferinţei în marea problemă a mântuirii sufletului. 

Vom spune de la început, fiule Fortunat, că în această 
nouă eră în care intra omenirea prin ivirea Domnului Hristos 
în lume, suferinţa, sub puterea de nebiruit a Smereniei, avea 
să devină izvor de sfințire a vieţii omeneşti şi calea spre însăşi 
sfinţenia propriu-zisă. După cum Irufia făcuse din suferinţă o 
pricină necontenită de răzvrătire şi de-o mereu crescută iubire 
de sine, iată că acum Smerenia făcea din suferință, sub lumi- 
na învățăturii Domnului, o pricină de sfântă resemnare, de accep- 
tare de bună voie, de sfințenie. Însuşi Domnul era Acela care 
prezida cu persoana Sa, cu Viaţa Sa, cu Învățătura Sa, cu Bise- 
rica Sa, convertirea suferinţei, întoarcerea ei spre alte țeluri, 
dându-i, mai întâi, un sens nou. Domnul ştia şi vedea în Vreme 
că suferinţa avea să fie până la sfârşit umbra vieţii omeneşti 
pe pământ — şi, de aceea, El, mai întâi, Şi-a impus o viaţă de necon- 
tenită suferință, ca pe una din condiţiile de temelie ale Însuşi 
Noului Aşezământ. Ca apoi şi ucenicii Lui de atunci şi de tot- 
deauna să-L imite în pilda pe care EI, în linii gigantice, o dă- 
dea pentru toți oamenii şi pentru toate veacurile. Spirituali- 
zarea suferinţei şi prefacerea ei în alte virtuţi capitale era, ca 

să spunem aşa, unul din marile aspecte ale mântuirii însăşi. 
Aici, în această lucrare tainică, rolul Smereniei apare capital. 
Pentru a primi suferinţa trebuie, mai întâi, ca purtătorul ei să 
se smerească, acceptarea echivalând cu Smerenia; pentru a că- 
uta să prefacă suferinţa într-o altă virtute, de asemenea, era 
nevoie ca omul să se lase în voia Smereniei; pentru a crede 
că suferinţa este una din pârghiile mântuirii, de asemenea 
era nevoie de Smerenie, pentru că, spre ajungerea la aceste 
țeluri spirituale, trebuie neapărat înlăturată toată lucrarea 
Trufiei. Trufia, am văzut, fiule Fortunat, prefăcea toate în 
răzvrătire, în neascultare, deci în osândă. Trebuia să vină 
Smerenia, în chiar Persoana Sfântă a Mântuitorului, pentru 
a putea preface toate în supunere, în ascultare, printr-o necon- 
tenită spiritualizare, să se poată ajunge la locul de unde se 
putea întrezări limanul mântuirii sufletului. Desigur, fiule 
Fortunat, totul este o mare şi sfântă taină, pe care mintea 
noastră, cea învățată cu cele obişnuite şi plăcute, nu o va putea 
înțelege niciodată. Cum? Suferinţa duce la mântuire? Cum? 
Mântuirea nu se poate căpăta decât prin suferință? Lucrul 
acesta aduce omului o mişcare de respingere: „Nu, nu pot 
accepta lucrul acesta!” — omul nebăgând de seamă că, fără 
acest răspuns (că adică suferinţa este izvor de mântuire), el nu 
mai are nici un răspuns la cumplita întrebare: „ce fac cu sufe- 
rința?”. Căci, trecând peste faptul că noi o respingem, ea per- 
sistă, aducând în minte aceeaşi întrebare chinuitoare: „ce fac 
cu suferinţa?”. Este greşeala pe care, intenţionat, o face Tru- 
fia. Ea împinge pe om la răzvrătire, fără ca prin această răz- 
vrătire ea să rezolve problema cea mare a suferinţei. Pe când 
Smerenia, fiule Fortunat, prin predica ei de supunere, de 
ascultare, pe lângă o mângăietoare spiritualizare a suferinței, 
dă şi răspuns bun la întrebarea: „ce fac cu suferinţa?”. Şi deci 
îndrumă spre satisfacere, spre mântuire. lar divina „garanţie” 

a adevărului este Însuşi Domnul suferinţei şi al Smereniei, 
Mântuitorul Care, repet, străluceşte înaintea sufletelor noas- 
tre prin toate ale Sale, dar mai ales prin această sublimă ac- 
ceptare de bună voie a suferinței şi prin prefacerea sufe- 
rinței în una din sublimele frumuseți ale mântuirii însăşi. 

Să ne ostenim acum, fiule Fortunat, a aduna pe câmpia a- 
cestei hârtii albe rândurile prin care să arătăm măcar liniile ge- 
nerale ale acestei taine a creştinătăţii: spiritualizarea suferinței. 


CCC 920273 
A Ola 4 07 


XX 
SMERENIA ŞI SUFERINTA 
(urmare) 


Să punem, mai întâi, câteva jaloane. În primul rând, Se 
cade să ştim, fiule Fortunat, că suferinţa (sub formele ei fizice şi 
morale) este ieşită din păcatele noastre. Însuşi Vechiul Testa- 
ment ne învaţă lucrul aceasta. De pildă, în cartea lui lov aflăm 
versetul: „Ci omul îşi naşte singur suferința, precum vulturii 
se ridică în aer prin puterile lor” (lov 5, 7). Şi tot în lov găsim: 
„la seama, nu-ţi da coatele cu necredinţa, căci tu alegi păca- 
tul în locul suferinței” (lov 36, 21). Nu putem prea bine desci- 
fra înţelesul versetului, dar înțelegem că omul, în loc de a 
primi suferința ca un efect al necredinței lui, alege în locu-i 
păcatul, osâdindu-se. Dacă primea suferinţa şi respingea pă- 
catul, lucrarea lui era una de salvare a sufletului. În episodul 
cu slăbănogul din Capernaum, cel adus pe patul lui de cei 
patru prieteni ai săi (Mt. 9, 1; Mc. 2, 1; Lc. 5, 17). Domnul, mai 
înainte de a-l vindeca, îi iartă păcatele, semn că păcatele erau 
pricina slăbănogiei lui, adică a suferinţei lui. Şi mai sunt şi 
alte locuri în Sfânta noastră Carte în care se străvede lim- 
pede că suferinţa este rodul amar al păcatului. De aceea, fi- 
ule Fortunat, cea dintâi lucrare pe care se cade s-o facem în 
faţa suferinţei este aceea de a întreba în taină sufletul nostru: 
„care sunt păcatele mele, care mi-au adus această suferință?”. 
Lucrare pe care n-o poate face decât Smerenia. Făcând aşa, fi- 
ule Fortunat, păşim pe calea cea bună: începem a spiritualiza 

suferinţa. Sfântul loan Hrisostom, privind problema aceasta, 
ne spune cu atâta tărie: „Să smerim sufletul nostru, să facem 
mai mult, ca durerea să-l sfarăme, ceea ce se face prin amin- 
tirea statornică a fărădelegilor noastre”. Dar vei spune poate, 
fiule Fortunat, că sunt suferințe care nu au ca obârşie păca- 
tul, şi lucrul e prea adevărat. Dar şi cu acestea trebuie să pro- 
cedăm ca şi cu cele despre care vorbirăm mai înainte. Să 
vedem că, cu voia sau fără voia noastră, suferinţa este — şi 
să căutăm a o spiritualiza şi pe ea. Cum vom aduce spiritua- 
lizarea în amândouă cazurile? Voi răspunde degrabă: prin 
răbdare — convertind suferinţa în răbdare. Răbdând suferința 
fără să ne răzvrătim, adică răbdând-o având cu noi Smerenia, 
vom face un pas mare spre spiritualizarea suferinţei, iar prin 
spiritualizarea ei, vom aduce şi o mai uşoară suportare a su- 
ferinţei. Această suportare mai uşoară va spiritualiza încă 
mai mult suferinţa, făcând-o încă mai lesne de suportat, şi 
aşa, într-un cerc continuu de reciprocă influențare. Sfântul 
Apostol Pavel, cel care întreaga lui viaţă a suferit, fizic şi 
moral, cum rar om a avut de suferit, ne spune: „Ne lăudăm 
cu necazurile, ştiind că necazul aduce răbdare” — şi conti- 
nuă: „lar răbdarea naşte încercare, iar încercarea naşte nădej- 
dea” (Rom. 5, 3-4). lată, prin urmare, fiule Fortunat, cum 
răbdarea la rândul ei măreşte spiritualizarea suferinţei, ori 
de ce fel ar fi ea. Ea ne aduce şi nădejdea. Care nădejde? Vom 
vedea mai departe: nădejdea mântuirii sufletului nostru. 
Sfântul Apostol Iacov ne spune şi el, la rândul său: „Fraţii 
mei, când treceţi prin felurite cercări, să aveţi toată bucuria, 
ştiind că cercarea credinţei voastre naşte răbdare” (lac. 1, 2). 
O, fiule Fortunat, această virtute creştină, a răbdării, ce izvor 
minunat şi mângâietor este, nu numai în suportarea sufe- 
rinţei, ci şi în alte ocoale de trăire creştină! „Cine va răbda 
până la sfârşit va fi mântuit!”, spune însăşi Sfânta Scriptură 

(Mt. 10, 22; 24, 13; Mc. 13, 13). Suportând suferințele cu răb- 
dare, noi începem lucrarea propriei noastre sfințenii. Aceeaşi 
răbdare este trebuitoare şi în prigoanele pe care, desigur, le 
vom avea din pricină că suntem ai lui Hristos Domnul. Mari 
suferințe, fiule Fortunat, dar, având mereu înainte chipul chi- 
nuit al Domnului aflat în prigoana oamenilor, le vom putea 
birui. El ne-a şi înştiinţat când a zis: „De mă prigonesc pe 
Mine, şi pe voi vă vor prigoni” (In 15, 20). De ce, oare, fiule 
Fortunat? Pentru că cei care urmează Domnului trebuie să 
se asemene întru totul Lui, fie în cele ale nesuferinţei, fie în 
cele ale suferinţei, pentru ca, după cum am văzut mai înain- 
te, să putem merge şi noi în slava Sa din ceruri, după ce, 
chiar pe pământ, am fost favorizați cu mângâierea razelor 
acestei slave, ori de câte ori am făcut faptă plăcută Lui. El ne 
spune că acei care ÎL vor prefera înaintea rudelor, prietenilor, 
avuţiilor şi la tot ce este pământean, în faţa întrebării: „ce 
voi face în cutare împrejurare?”, vor primi „ acum, în viaţa 
aceasta, în mijlocul prigonirilor (pentru EI şi pentru Evanghe- 
lia Sa), însutit case şi fraţi... iar în veacul viitor viaţă veşnică” 
(Mt. 10, 29-30). lată împlinirea nădejdei celor făgăduite dacă 
vom purta cu răbdare suferinţele noastre. Apostolul, la rândul 
lui, ne aduce vestire, spunând: „Ioţi cei ce vor voi să ducă via- 
ţă cucernică în Hristos lisus vor fi prigoniţi” (II Tim. 2, 12). 
Dar tot el, marele trăitor întru Hristos Domnul, ne pune între- 
barea, care cuprinde în ea şi răspunsul: „Au, oare, necazul, au, 
oare, prigonirea ne vor despărţi de dragostea lui Hristos?” 
(Rom. 8, 35). Să ne grăbim şi noi, fiule Fortunat, să răspun- 
dem: „Nu, Doamne, nici necazul, nici prigonirea nu ne vor 
despărţi de dragostea Ta, fiindcă noi Te iubim şi dorim a nu 
ne despărți niciodată de Tine, iar Iu ne vei ajuta, văzând iubi- 
rea noastră pentru Tine”! Căci, fiule Fortunat, numai răspun- 
zând aşa vom fi departe de a ne răzvrăti împotriva suferinţei, 

ci o vom primi, privind mereu spre Domnul Care a suferit, 
nevinovat fiind, pentru noi toţi, ca să ne mântuiască. lar pen- 
tru a nu ne răzvrăti, se cade să fim din ce în ce mai robi Sme- 
reniei, care, cu puterea ei nevăzută, dar vie, goneşte de la 
noi toate chemările înşelătoare ale Trufiei. lar dacă nu vom 
suporta suferinţele cu răbdare, întru cât, oare, fiule Fortu- 
nat, ne-am deosebi de păgâni? Toate încercările din care se 
naşte suferinţa sunt trimise şi îngăduite de Dumnezeu -— şi 
cum, oare, când nici un fir de păr nu se clinteşte din perii ca- 
pului nostru fără ştirea Lui (Lc. 21, 18), El să nu ştie nimic de 
suferința noastră? Și să nu ne dea puterea de răbdare după 
care năzuim? Odată căpătată răbdarea în fața suferinței, din 
ea se va ivi şi iubirea: iubirea pentru suferinţa trimisă de 
Dumnezeu pentru a ne sfinţi viața, pentru a ne mântui sufle- 
tul, şi iubirea pentru cel Care ne-a trimis-o, pentru Dumne- 
zeu. Da, fiule Fortunat, greu este a înţelege lucrul acesta, 
poate chiar cu neputinţă; dar avem, în cei două mii de ani de 
trăire creştină, atâtea pilde de semeni ai noştri care, aflaţi în 
grele şi iremediabile suferințe, le-au suportat cu răbdare şi cu 
iubire, ajungând, astfel, aproape la deplina spiritualizare a su- 
ferinței lor. Adu-ţi aminte, fiule Fortunat, că şi noi, amândoi, 
am pătruns în câteva locuri în care suferinţa, cu ajutorul Su- 
ferinței depline, adică a Domnului Hristos, a fost spiritualizată 
aproape deplin. Femeia de treizeci şi doi de ani paralizată, 
bătrânul de optzeci şi şase de ani stând în dureri mari, 
amândoi, fără să cârtească, ci lăudând pe Dumnezeu, au pri- 
mit suferinţa „cu bucurie”, cum cere Sfântul Apostol Iacov. 
Dar sfinţii, dar mucenicii celor două milenii din urmă ai 
scumpei noastre creştinătăţi? Dar chiar noi, aceştia, nevred- 
nicii şi păcătoşii, în suferinţele noastre, am găsit, oare, un 
liman mai bun decât acela al strigării: „Doamne, fii cu mine, 
să nu fac de ruşine numele Tău; o, Maică a durerilor, nu mă 

lăsa, căci, fără de tine, pierim de mulțimea păcatelor”? Ne 
spune atâta de potrivit Sfântul Apostol Pavel: „(Dumnezeu) 
ne mângâie în toate necazurile noastre, ca să putem şi noi 
mângâia pe cei ce se află în tot necazul cu mângâierea, cu 
care suntem şi noi mângâiaţi de Dumnezeu” (II Cor. 1, 4). Ce 
luăm de la Dumnezeu dăm altora: mângâiere din marea mân- 
gâiere. „lot necazul” — adică orice fel de suferinţă. Adu-ţi 
aminte, de asemenea, fiule Fortunat, de locurile în care am 
văzut pe atâţia oameni destul de suferinzi îngrijind cu iubire 
pe alţii cu o suferinţă mai mare ca a lor. Dădeau mângâiere 
din mângâierea pe care ei înşişi o primiseră din mâinile lui 
Dumnezeu. Şi am aflat şi la cei de adineauri şi la aceştia, alături 
de iubirea frăţească, şi pe marea însoțitoare a tot binele, Sme- 
renia. Şi cei mângâiaţi, şi mângâ:ietorii erau robi Smereniei. 
Şi tot Sfântul Apostol Pavel ne aduce în faţă şi măreaţa per- 
spectivă a vieţii viitoare, spunându-ne: „Suferința noastră cea 
de acum, uşoară şi trecătoare, ne aduce nemăsurata slavă 
veşnică”, adâugând: „Căci noi se cade să ne uităm nu la cele 
văzute, ci la cele nevăzute, căci cele văzute sunt trecătoare, 
iar cele nevăzute sunt veşnice” (II Cor. 4, 17-18). „Cele văzute”, 
adică suferinţa, care, oricât de mare ar fi, este trecătoare; 
„cele nevăzute”, adică „nemăsurata slavă veşnică”, adică bi- 
nele care nu are sfârşit. În Epistola către Romani, Sfântul 
Apostol Pavel ne încredinţează: „Eu socotesc că suferințele 
vremelnice de acum nu preţuiesc nimica faţă de acea slavă, 
care are a se descoperi pentru noi, căci făptura cu o vie do- 
rinţă aşteaptă descoperirea acestei slave a fiilor lui Dumne- 
zeu” (Rom. 8, 18-19). Tot Sfântul Apostol Pavel laudă pe cre- 
dincioşii care suportă cu răbdare suferinţele, necazurile şi 
prigoanele pe care le întâmpină (II Tes. 1, 4). Şi el însuşi se 
bucură în suferinţele pe care le îndură pentru fiii săi duhov- 
niceşti, spunând: „împlinesc în trupul meu suferințele lui 

Hristos pentru trupul Lui, adică pentru Biserică” (| Cor. 1, 24). 
O), fiule Fortunat, suferinţele lui Pavel? Citeşte în capitolul 11 
din a doua Epistolă către Corinteni, de la versetul 24 până la 28 
şi te vei minuna ce-a putut să sufere acest mare stâlp al creşti- 
nătăţii şi al Bisericii noastre: osteneli, bătăi peste măsură, tem- 
niţă, treizeci şi nouă de bătăi numai de la iudei, împroșcare 
cu pietre, naufragii, primejdii din partea tâlharilor, a celor de 
un neam cu el, a păgânilor, a fraţilor mincinoşi, necazuri, foa- 
me, sete, frig, golătate. Iubirea noastră pentru marele nostru 
strămoş duhovnicesc trece dincolo de iubire, ajungând până 
a-i cânta slavă. Dar mai presus de toate, fiule Fortunat, se 
cade ca în faţa acestor suferințe să ne smerim tot mai mult. 
Sfântul Apostol Petru, la rândul său, ne spune: „Bucuraţi-vă... 
suferind acum puţin, din pricina a felurite ispite, ca credința 
voastră încercată, spre lauda şi cinstea şi slava voastră, să se 
arate mai prețioasă decât aurul pieritor, cel lămurit prin foc, 
la arătarea lui lisus Hristos.” (I Pt. 1, 6-9). 


Pe deasupra a toate, fiule Fortunat, se cade să ne pros- 
ternăm în faţa suferințelor pe care le-a luat asupra Sa pentru 
mântuirea noastră, a păcătoşilor, Domnul nostru lisus Hris- 
tos, Mântuitorul lumii. 

Am trecut pe lângă locurile în care s-a consumat această 
suferință, am mai vorbit despre ea, dar chiar dacă am repeta 
de o sută de ori povestirea noastră despre această infinită Su- 
ferință, şi tot n-ar fi de ajuns spre a-i aduce cinstire, închina- 
re şi sfântă făgăduială că mereu vom privi la ea de-a lungul 
vieţii noastre pământești, pentru ca şi noi, nevrednicii, să luăm 
măcar o picătură din răbdarea, din iubirea şi din smerenia 
acestei divine Suferințe, pentru propria noastră mântuire. Bă- 
tăi, scuipări, împungeri, piroane, suliță, batjocoriri, dispreţu- 
iri, nerecunoştinţe, uitări, nedreptăţi, neînţelegeri, în nesfârşite 

momente, în nesfârşite repetări... O, imensă suferință! Sufe- 
rinta însăşi... 

Iar această Suferinţă, ieşită din dragostea pentru noi, a 
fost mereu întovărăşită, ca o condiţie sine qua non, de o tot atât 
de imensă Smerenie, Smerenia însăşi. lar toate acestea, pen- 
tru noi! — cum spune El Însuşi prin glasul lui Isaia: „EI a luat asu- 
pra-Și durerile noastre şi cu suferințele noastre S-a împovărat” 
(Is. 53, 4). Taină sublimă, fiule Fortunat, pe veci neînţeleasă 
de mintea omenească, dar tot pe veci slăvită de sufletul ome- 
nesc! Ca să aflăm şi să gustăm această Suferinţă bine este, fi- 
ule Fortunat, să mergem mereu după Domnul, dar mai ales 
în Ghetsimani şi pe drumul Calvarului. 

În Ghetsimani, El, Suferința deplină, a luat asupra-Şi, în 
omenia Sa, şi propria-Și suferinţă: sila şi oroarea pentru sufe- 
rinţele ce veneau şi pentru moartea Sa, pentru dezlipirea Sa 
de pe pământ. În sudorile Lui de sânge, măcar o picătură era 
şi pentru această moarte trupească pe care El avea s-o ia asu- 
pra-Şi pentru cele trei zile. Un mare cronicar apusean al vieţii 
Mântuitorului ne spune despre ceasul acela: „Dintr-odată, 
un val de amărăciune, a cărui violenţă era extremă, potopi 
sufletul lui lisus, ca şi cum ar fi vrut să-l înece total”. Era, 
după expresiile prin care scriitorii sacri au încercat să-l des- 
crie, un amestec nespus de tristețe, de spaimă, de dezgust, 
de neputinţă. Sfântul Justin a spus despre această durere, 
ajunsă la un grad atât de înalt de intensitate, că, sub influenţa 
ei, «totul în Iisus era paralizat», ca altădată puterea lui Iacov 
«sub mâna misterioasă a îngerului». De altfel, lisus desco- 
peri El Însuşi celor trei confidenţi ai Săi, prin nişte cuvinte 
cu adevărat tragice, groaznicul chin care punea stăpânire pe 
întreaga Sa fiinţă; «Sufletul Meu -— le zise EI — este trist până 
la moarte». Un om obişnuit ar fi sucombat, fără îndoială, 

sub o povară atâta de apăsătoare; dar Dumnezeu susținea pe 
Fiul Său, păstrându-L. pentru alte chinuri”. 

Dar ştim iarăşi că, după câteva clipe, Domnul, Care ceruse 
depărtarea de la El a unui asemenea amar pahar, S-a smerit, 
S-a supus, a intrat în ascultare şi a zis: „Părintele Meu, de nu 
poate trece de la Mine paharul acesta, ca să nu-L beau, fa- 
că-se voia Ta!” (Mt. 26, 42). 

Ascultăm toate acestea şi abia îndrăznim să ridicăm 
ochii spre o suferinţă ca aceasta, unică în toate veacurile ce-au 
fost şi au să mai fie, şi făgăduială facem, fiule Fortunat, ca şi 
noi, în clipa marei suferinţe a „trecerii” noastre, să spunem 
aşa, în smerenie şi în ascultare: „Facă-se voia Ta, Doamne!”. 
Zice Sfântul Apostol Pavel: „Cu toate că EI (lisus) era Fiu, to- 
tuşi, prin suferinţe, a deprins ascultarea” (Evr. 5, 8). Lecţia as- 
cultării, aşadar lecţia Smereniei. Da, fiule Fortunat, Domnul a 
cunoscut totalitatea suferinţei prin totalitatea Smereniei. 


Sfântul Apostol Pavel ne dă nişte îndemnuri foarte priel- 
nice în materia aceasta. El spune ucenicului său Timotei şi, prin 
el, nouă tuturora: „Suferă pătimirile ca un bun ostaş al lui lisus 
Hristos” (II Tim. 2, 2), şi încă: „În necazuri, fiţi răbdători” 
(Rom. 12, 12). lar Sfântul Apostol Iacov adaugă şi el: „De păti- 
meşte rău cineva între voi, să se roage, de e bolnav cineva între 
voi, să cheme preoţii Bisericii şi să se roage pentru el, ungân- 
du-l cu untdelemn în numele Domnului” (lac. 5, 13-14). Este 
una din rugăciunile care se fac la slujirea Sfântului Maslu. 

Din toate aceste îndemnuri, fiule Fortunat, putem căpăta 
bune învățături pentru trăirea noastră creştină, pentru mă- 
rirea ascultării, pentru o mai apropiată conlocuire cu Smerenia, 


“Filimon, Viața lui Iisus Hristos, vol. III 

pentru o asigurare mai puternică a nădejdii căpătării slavei 
veşnice. 

Când viteaza şi credincioasa ludita porneşte să izbăveas- 
că pe poporul ei de robia străinului, ea se roagă cu adâncă 
smerenie, spunând printre altele: „Cei care n-au primit în- 
cercările întru frica lui Dumnezeu (adică întru Smerenie) şi 
au izbucnit întru nerăbdare şi întru vinovate murmurări împo- 
triva Domnului, aceia au fost nimiciţi de către îngerul nimi- 
citor şi au murit muşcaţi de şerpi” (lud. 8, 23-25), şi adaugă: 
„Ci se cade să socotim că aceste bătăi mai mici decât păcatele 
noastre sunt verigile Domnului pe care ca nişte slugi să le pri- 
mim spre îmbunătăţire şi să avem credinţa că nu ne-au fost 
trimise spre pieirea noastră” (lud. 8, 27). 

Desigur, fiule Fortunat, se cade a crede şi noi că, orice 
„bătăi” ar veni asupra noastră, ele sunt trimise sau îngăduite 
de Dumnezeu pentru îmbunătăţirea noastră. De aceea cu Sme- 
renie să le primim, urmând îndemnul pe care Sfântul Apostol 
Pavel îl dă Corintenilor: „De suntem ocărâţi, binecuvântăm; 
de suntem prigoniţi, răbdăm; de ne hulesc, noi ne rugăm. Ca 
gunoiul lumii suntem (iată Smerenia!) pentru lume şi ca niş- 
te pulbere călcată de toţi până acum...” (| Cor. 4, 12). Și tot el 
ne spune că în toate strâmtorările, în toate împrejurările dez- 
năjduitoare, în prigoane, noi „pururea purtăm în trupul nos- 
tru moartea Domnului lisus, ca şi viața Lui să se arate în trupul 
nostru” (II Cor. 4, 8-10). 

Domnul şedea pe ridicătura de pământ de pe muntele 
Predicii şi, deschizându-şi gura Sa, a grăit către mulțimile 
adunate acolo. Iar la unul din valurile dumnezeieştii Sale 
grăiri, El a spus cum să ne purtăm atunci când suntem în sufe- 
rinţe. Cuvintele Lui se aud şi se vor auzi în toată Vremea, câtă 
ea va mai fi. Să ne plecăm în genunchi, fiule Fortunat. Şi, sme- 
rindu-ne foarte, să ascultăm, făgăduind urmare: „Binecuvântați 

pe cei ce vă blestemă; faceţi bine celor ce vă urăsc; şi vă ru- 
gaţi pentru cei ce vă nedreptăţesc şi vă prigonesc, ca să fiţi fiii 
Tatălui vostru, Carele este în ceruri” (Mt. 5, 44). 

Dar pentru ca să fim mai tari întru săvârşirea acestei po- 
runci este bine, fiule Fortunat, să privim cu Smerenie şi cu 
lacrimă, cât mai des spre Crucea de pe Golgota! 


COLE €30y 
A 0 cIJ 0 ÎI 


XXI 
SMERENIA şi BISERICA 


Biserica noastră Ortodoxă, fiule Fortunat, fiind „trupul 
mistic al Domnului Hristos”, putem spune, fără a greşi, că 
dăinuieşte din vecie, deoarece Domnul Hristos, după cum 
spunem în Crez, este „Fiul lui Dumnezeu, Unul-născut, Care 
din Tatăl S-a născut mai înainte de toți vecii”. Odată cu această 
tainică naştere a Domnului s-a născut şi Biserica, sfântă ca şi 
EI, infinită ca şi El, veşnică ca şi EI, şi care, la vremea socotită 
de El, avea să se ivească şi în chip văzut, odată cu întruparea 
Sa. Întrupându-Se Domnul, lua ființă şi Biserica Sa în chip 
real, de unde până atunci sălăşluise în EI, în chip virtual. 
Odată cu căderea omului, pe lângă făgăduinţa venirii în trup 
a Însuşi Fiului lui Dumnezeu ca Mântuitor, a apărut şi Bise- 
rica Sa, adică aşezământul noului Legământ pe care omul 
căzut avea libertatea deplină de a-l primi sau de a-l respinge. 
Domnul, fiule Fortunat, Acela „prin Care toate s-au făcut”, 
Logosul Creator atoate, a aşezat totul nu numai cu înțelepciune, 
dar şi cu rost pentru toată vremea. El ştia că va veni, va propo- 
vădui, Se va jertfi pentru noi şi apoi, după Înviere, Se va înălța 
la ceruri, lăsând Apostolilor, în frunte ei având pe însăşi 
Maica Sa, grija de a statornici pe pământ, pentru mântuirea 
oamenilor, Sfântul Său aşezământ, Biserica Sa. Pentru aceasta, 
din chiar cea dintâi clipă a propovăduirii Sale, Domnul 
ne-a şi dat, în mod simbolic, însuşi chipul spiritual al Bisericii. 
În adevăr, fiule Fortunat, n-avem decât să aducem lumina 

amintirii noastre, admirabila privelişte a Predicii de pe munte. 
În afară de toate învăţăturile date atunci, care, laolaltă, alcătu- 
iau Constituţia Noului Aşezământ, El, Domnul, ne-a dat, prin 
chiar înfăţişarea adunării de-atunci de pe munte, o „figură” 
deplină a Bisericii. Să privim, fiule Fortunat! Pe un dâmb mic 
de pământ stă Domnul, într-o poziţie total singuratică. Vreau 
să zic că nu are pe nimeni lângă El. E stă ca un „centru” de 
la care porneau luminile noii învățături, ca un „punct” izolat. 
La picioarele Sale, în cerc, stăteau apostolii, având în spatele 
lor alt cerc, al ucenicilor, şi apoi, într-un imens evantai, mulți- 
mea. lată Biserica, fiule Fortunat: Domnul, de la Care pornesc 
toate, apostolii şi ucenicii sunt preoții Săi, iar mulțimea este no- 
rodul care se adapă din Învățătura cea nouă. Asemănarea este 
desăvârşită. Biserica are pe altarul ei pe Însuşi Domnul în Sfân- 
ta Taină extraordinară şi unică a Euharistiei, preoţii reînnoiesc 
Jertfa de pe Cruce şi propovăduiesc învăţătura, iar noi, noro- 
dul, ascultăm şi ne folosim de tot ceea ce preoţii ne aduc de la 
Domnul, pornind de la învăţătura Sa, trecând prin jertfa Sa 
şi isprăvind cu însăşi darea Sfântului Său Trup şi Sfântul Său 
Sânge. 

Altă dată, fiule Fortunat, El ne-a dat, cu anticipație şi într-un 
mod şi mai vădit, chipul Bisericii Sale, atunci când, în pustia 
Betsaidei, a înmulţit, de două ori, pâinea şi peştele. EI stătea 
tot izolat, „unic”, şi făcând să se înmulțească pâinea în mâinile 
Sale, le trecea mai întâi apostolilor şi ucenicilor Săi, pentru ca 
aceştia, la rândul lor, s-o împartă cetelor înfometate (Mt. 
15, 29 ş.u.; Mc. 8, 1; In 6, 1 ş.u.). „Şi luând cele cinci pâini şi 
cei doi peşti, a dat mulțumită lui Dumnezeu, şi frângând, a dat 
ucenicilor Săi, iar ucenicii au împărţit poporului” (Mt. 15, 
36; In 6, 11). lată şi aici, fiule Fortunat, într-un chip încă mai 
accentuat, însăşi Biserica Domnului. El împarte pâinea la norod, 
prin ucenicii Săi, adică prin preoţi — nu de-a dreptul poporului. 

Cele trei principale elemente ale Bisericii sunt vădit arătate aici: 
Domnul, Care împarte pâinea (care, vom vedea degrabă, este 
chiar Trupul Său); preoții, care primesc pâinea prin Sfânta 
Jertfă fără de sânge a Sfintei Liturghii; şi norodul, care ia, din 
mâinile preoţilor, Pâinea vieții, Pâinea aducătoare de mântuire. 

Ar fi de ajuns aceste două pilde, fiule Fortunat, pentru a 
vedea că Domnul, încă din vremea propovăduirii Sale, ne-a 
dat, în linii largi şi sigure, înfăţişarea şi rostul Bisericii Sale. 
Dar mai sunt şi alte versete din Sfânta Evanghelie, din care 
am putea scoate înfăţişarea şi rostul Bisericii, ca lacul Vitesda, 
unde Domnul vindecă pe cel ce de treizeci şi opt de ani era 
slăbănog — lac care ar preînchipui Biserica —, apoi vindecarea 
celor zece leproşi (Lc. 17, 11 ş.u.), care sunt trimişi la preoții 
templului; şi alte multe locuri din Sfânta noastră Carte, din 
care putem scoate asemănări cu Biserica. 

Dar Domnul, fiule Fortunat, nu S-a oprit aici. Ci E], în atot- 
prevederea Sa, a instituit din chiar viaţa Sa pământească Sfin- 
tele Taine ale Bisericii Sale, precum şi rolul preoţilor în 
împărțirea acestor taine. El instituie Sfânta Iaină a Botezului, 
primind El Însuşi botezul, în chip smerit, din mâinile lui loan, 
„pentru a se împlini toată dreptatea”; El, Care era stăpânul 
botezului şi nu avea nevoie să Se boteze. EI instituie Sfânta 
Taină a Maslului, atunci când vindecă bolnavii prin atin- 
gerea cu Sfânta Sa mână. El instituie Sfânta Taină a Cu- 
nuniei, atunci când ia parte la nunta de la Cana şi preface 
apa în vin, preînchipuind prin aceasta însăşi prefacerea 
într-un singur trup a celor două trupuri: bărbatul şi nevas- 
ta sa, sfinţind prin prezenţa Sa şi prin săvărşirea primei Sale 
minuni legătura (ajunsă la cea din urmă decădere) căsăto- 
riei. EI instituie Sfânta Taină a Mirungerii, atunci când prin 
atingerea Sa învie pe fiul văduvei din Nain şi pe fiica lui air, 
după cum Sfânta Taină a Mirungerii trezeşte la o nouă viaţă 

pe pruncul botezat, untdelemnul sfinţit preînchipuind însuşi 
degetul nevăzut al Domnului. El instituie Sfânta Taină a Preo- 
ţiei îndeosebi în Joia Mare, când statorniceşte şi ierarhia. Şi, 
mai presus de toate, fiule Fortunat, EI instituie cele două 
mari Taine, s-ar putea zice Tainele deschiderii Împărăției ce- 
rurilor: Sfânta Spovedanie şi Sfânta Împărtășanie. Trece pre- 
oilor Săi darul iertării păcatelor, ceea ce constituie Sfânta Tai- 
nă a Spovedaniei, şi se dă pe Sine Însuşi în Sfânta Taină a Îm- 
părtăşaniei. Cea dintâi este formal instituită de Însuşi Domnul 
în cele două dăţi când dă apostolilor Săi dreptul de a lega şi 
a dezlega păcatele (Mt. 18, 18), drept repetat după Înviere, 
sub forma iertării şi a ținerii păcatelor (In 20, 23). Iar ca o înco- 
ronare a Sfintelor Taine, fiule Fortunat, Domnul, în nesfârşita 
Sa dragoste de a ne vedea mântuiţi, aşază în Joia mare, cu 
câteva ceasuri înainte de a merge la Jertfă, Taina Tainelor: Sfân- 
ta Euharistie, adică pe Sine Însuşi, dat, viu şi binefăcător, fie- 
căruia care, cu dragă inimă şi iubitor de propria sa mântuire, 
vrea să-L primească în trupul şi în sufletul său. 

Imaginea vie, măreaţă şi divină a Bisericii era, prin toate 
acestea, trasată cu putere şi cu siguranţă de însăşi mâna şi 
de însăşi inima Domnului Hristos, Care, din virtuală şi ideală, 
cobora pe pământ, văzută, simțită, gata de a sluji tuturor 
pentru reindumnezeirea lor, după ce, prin păcat, această ase- 
mănare cu Dumnezeu fusese pierdută sau întinată. 

Dar nici de data aceasta, fiule Fortunat, Domnul nu S-a 
oprit aici. El ştia nestatornicia şi viclenia omului, şi de aceea a 
ţinut să realizeze tot ce făgăduise cu privire la Biserica Sa, „pe 
care nici porțile iadului” n-aveau s-o poată sfărâma, după cum 
El Însuşi spusese lui Petru. Mai întâi, la Înălţare, le spuse apos- 
tolilor (care se aflau în tovărăşia Maicii Domnului) că va rămâ- 
nea cu ei (adică cu noi, oamenii) până la deşertarea veacurilor. 
Cum avea să rămână, când El Se înălța la cer până la a doua 

Sa venire? În multe feluri avea să râmână, fiule Fortunat. Avea 
să râmână în inima celor care, iubindu-L, aveau să-L urmeze, 
avea să rămână cu cei câţiva mari aleşi (ca Sfântul Pavel) că- 
ruia i S-a arătat în vedenie aievea, dar acestea toate, fiule 
Fortunat, erau, ca să spunem cuvântul, partea secundară a 
râmânerii Sale pe pământ. Partea principală, cu totul prin- 
cipală, rămânerea Lui pe pământ se făcea prin Biserica Sa, 
prin Învățătura Sa, prin săvărşirea a nenumărate minuni, prin 
cultul Maicii Sale şi, pe deasupra a toate, prin sfânta Sa pre- 
zență euharistică. Toate ar fi fost, da, zadarnice, dacă n-ar 
fi fost împlinite cu această supremă minune, egală cu Întru- 
parea Sa, cu Jertfa Sa, cu Învierea Sa, cu Înălțarea Sa. 

Şi iarăşi, nici aici nu s-a oprit lucrarea Domnului, cu privire 
la Biserica Sa, aşezământul Legii celei noi. Ci, veghind mereu 
din cer asupra ei, i-a dat putere de dăinuire, prin ea însăşi, 
prin preoții şi ierarhii săi, prin trăitorii învăţăturii sale. Mai 
întâi, fiule Fortunat, după numai cincizeci de zile de la Învi- 
erea Sa, Domnul a trimis Duhul Sfânt asupra Apostolilor 
(Fapte 2, 1 ş.u.), care după aceea au plecat cu putere mare la 
propovăduire, înfruntând toate, până şi moartea. Apoi, de-a 
lungul vremii, El, Domnul, cu o stăruinţă şi cu o dragoste fără 
de margini, a lucrat prin Duhul Sfânt asupra tuturor celor care 
aveau să-L urmeze. A sădit în suflete dorul viu de imitare, de 
asemănare cu E], le-a topit cu putere în Biserica Sa, dându-le 
îndrăzneală şi spirit de jertfă pentru ea, strecurându-le năzuinţe 
puternice şi pline de iubire pentru El, pentru Biserica Sa, pen- 
tru o viaţă frumoasă, pentru cer, pentru tovărăşia cu sfinţii în- 
geri. Dar încă și mai mult, fiule Fortunat. Biserica Domnului, 
chiar din ziua întâi a dăinuirii ei, a fost atacată, prigonită, de- 
făimată, țelurile ei fiind răstălmăcite şi falsificate. Pentru apă- 
rarea Bisericii trebuiau să se ivească luptători neînfricaţi. 
Apărură mucenicii şi sfinţii, care, primind har şi putere de la 

Domnul, s-au jertfit pentru Biserica Sa, pentru ca, pe sângele şi 
pe suferinţele lor, temelia Bisericii să fie încă şi mai trai-nică. 
Ea, Biserica, luată ca trupul mistic al Domnului, nu avea şi nu 
are nevoie de nici o întărire, ea rămânănd aceeaşi, unitară, ega- 
lă, veşnică şi una cu Însuşi Domnul Hristos. Dar aici vorbim 
de Biserica noastră ca Mamă spirituală, care, pământeşte vor- 
bind, trebuia şi trebuie mereu să fie întărită şi apărată prin 
fapta noastră de credință şi de jertfă, mai ales împotriva ace- 
lora care, răstălmăcind învăţătura Domnului, caută să abată 
trăirea creştină pe făgaşe străine. De-a lungul celor două mii 
de ani de când Biserica Domnului îşi face lucrarea în viaţa 
omenească, fără de sfârşit au fost loviturile primite, dar cele 
mai dureroase, fiule Fortunat, au fost acelea ale celor care, deşi, 
formal, erau copiii ei, de fapt erau copiii întunericului, adică 
ai păcatelor. Ea însă cheamă cu mare ardoare pe toți păcătoşii 
să vină la altarul ei, spre a-şi schimba viaţa. 

Şi, în sfârşit, fiule Fortunat, lucrarea Domnului asupra Bise- 
ricii Sale nu s-a oprit nici aici. Ci, cu aceeaşi dărnicie, infinită 
pentru că era divină, El, Domnul, a dat Bisericii Sale puterea (nu- 
mai ei) de a păstra nestinsă dogma Sa. Prin Sfinţii Părinţi şi 
dascăli ai ei, prin înţelepciunea multor trăitori, ale căror nume 
n-au ajuns la noi din pricina smereniei lor, şi prin mâna Dom- 
nului care a stătut mereu asupra Bisericii şi asupra celor adă- 
postiţi în ea, Biserica Domnului a alcătuit, de-a lungul sutelor 
de ani, acea Putere de nezguduit, care este Sfânta Tradiţie a 
Bisericii noastre Ortodoxe, adică drept-măritoare. 

Atacată, bârfită, prigonită, defăimată, răstălmăcită, lo- 
vită, ameninţată cu pieirea, Biserica lui Hristos Domnul însă, 
fiule Fortunat, a rămas neatinsă, în picioare, strălucind de 
lumină, biruitoare asupra tuturor şi asupra a toate, che- 
mând mereu la ea, iertând şi ştergând „noiane de păcate”, 
alinând mulţime mare de întristări şi de dezolări, ştergând 

lacrimi şi tămăduind răni, încurajând puteri căzute, alung- 
ând umbrele rele ale deznădejdii, făgăduind cerul tuturor 
celor care urmea-ză pe Domnul, deschizând uşile raiului 
tuturor păcătoşilor po-căiţi, învățând pe cei neştiutori — fiind, 
într-un cuvânt, „tuturor toate”. 

O, condei neputincios al meu, vrei tu să arăţi în câteva 
pagini toată puterea şi toată frumusețea Sfintei noastre Bi- 
serici, Mireasa spirituală a Domnului şi Maica preaslăvită a 
sufletelor noastre?! Ce îndrăzneală şi câtă nesăbuinţă! Nu, 
fiule Fortunat, nu, nu vom putea noi, niciodată, să arătăm uimi- 
toarea frumuseţe a Bisericii Domnului în dubla ei ipostază: 
cea care, duhovniceşte, este Trupul Domnului şi cea de piatră, 
care, şi ea, cuprinde, viu şi veşnic, Trupul şi Sângele Dom- 
nului. O, câte frumuseți şi la Biserica cea văzută! Ce mo- 
numentale catedrale, ce clădiri îngrijite, ce măreție smerită 
chiar la cele mai mici dintre ele, în toate strălucind, fără oprire, 
aceeaşi lumină: Domnul Hristos, pe Sfântul Altar! De-a lun- 
gul vremii, toate palatele împărăteşti s-au risipit, nemairămâ- 
nând nici chiar urma lor — bisericile au rămas în picioare. În 
ultima jumătate de veac, cetatea în care ne ducem viaţa a căpă- 
tat, fiule Fortunat, prefaceri fundamentale. Cel răposat acum 
cincizeci-şaizeci de ani, de s-ar putea întoarce, n-ar mai putea 
cunoaşte aproape nimic din vechea aşezare a cetăţii. Va găsi 
între bisericile intacte şi altele clădite în răstimp —, aşa că ceta- 
tea noastră n-ar mai putea fi reconstituită în vechea ei formă 
decât după biserici. Ele singure au rămas. Dar, fiule Fortu- 
nat, iată o minune tot atât de mare: Biserica Domnului dăinu- 
ind din vecie, ea va dăinui şi dincolo de vreme, în veşnicie, 
deoarece ea şi acolo rămâne tot Trupul mistic al lui Hristos. Sfin- 
ţii Părinţi şi dascălii Bisericii noastre au arătat lucrul acesta 
spunând, între altele, că pe pământ Biserica Domnului este 
0 Biserică luptătoare, iar în ceruri ea va fi Biserica triumfătoare. 
Venită din veşnicie şi mergând spre veşnicie, ea Biserica, este 

ca o legătură între cele două veşnicii, avându-şi rolul ei 
divin şi pe pământ. 


În faţa aceastei splendide privelişti, fiule Fortunat, ce vom 
face? Chemând asupra sufletelor noastre puterea Smereniei, 
să ne prosternăm şi să aducem mulțumiri Domnului că ne-a 
dat asemenea scump sălaş pentru sufletele noastre. Ce ne-am 
fi făcut fără el? E totuna cu a ne întreba: ce ne-am fi făcut fără 
Domnul Hristos Însuşi? 

lar dacă vom sta în smerită meditaţie, vom putea lesne 
găsi, fiule Fortunat, şi strânsa legătură între Biserică şi virtutea 
Smereniei. Nu cei trufaşi au apărat Biserica, nici cei îndoielnici 
n-au apărat-o, cu atât mai puţin cei care căutau să o lovescă. 
Ci au apărat-o cei smeriţi, Smerenia însăşi. Smerenia oamenilor 
stând de strajă în jurul Sfintei Smerenii, Domnul Însuşi, în ipos- 
taza Bisericii Sale. Numai cei smeriți şi-au vărsat sângele pen- 
tru ea, numai cei smeriţi s-au abținut de la crezarea că-i pot 
„explica”, răstălmăcindu-i în fapt, sfintele învățături păstra- 
te de ea. Cine ne-a păstrat Sfintele Scripturi? Cine le-a ferit 
de denaturare şi de pârjol? Cine, decât Biserica, prin slujitorii 
ei, prin dascălii ei, prin trăitorii ei? Sunt unii „fraţi min- 
cinoşi” azi, care se fălesc cu Noul Testament, dezlipindu-se, 
sărmanii, de Biserică. Îi întrebăm: cine v-a păstrat Noul 
Testament cu care vă făliți? Nu, oare, Biserica şi slujitorii ei, 
pe care voi îi huliţi, nebăgând de seamă că, în fapt, huliţi pe 
Domnul., blasfemiind. 

Aşa încât, fiule Fortunat, să îngenunchem şi — aducând 
multă jertfă de Smerenie să slăvim -— să slăvim pe scumpa 
noastră Mamă duhovnicească, Biserica noastră Ortodoxă. 

XXII 
SMERENIA ŞI BISERICA 
(urmare) 


Să căutăm acum, fiule Fortunat, să aducem în lumină 
măcar câteva lucruri din Cartea noastră sfântă şi din tot pe 
atât de sfânta noastră Tradiţie, cu privire la Biserică şi la legă- 
tura ei cu Smerenia. 


Mai întâi, fiule Fortunat, numai dacă vom fi smeriţi, ne 
vom opri de a ne atinge de ceva din ale Bisericii noastre. 
Ce înţeleg; prin aceasta? Este simplu, fiule Fortunat. Biserica 
fiind un tot mistic şi indivizibil, cuprinzând în infinita ei 
încăpere atât pe preoţi şi pe ceilalţi slujitori ai altarului, cât 
şi tot ceea ce sfânta Tradiţie ne-a păstrat prin ajutorul tu- 
turor soboarelor ecumenice, noi, ascultătorii ei, trebuie să ne 
abţinem de la orice „deşartă vânturare de vorbe” asupra ei 
şi asupra a tot ceea ce ea ne-a păstrat, precum şi asupra 
ierarhiei. Ci trebuie să le primim pe toate cu supunere şi cu 
plăcere, cu încredințarea că ea, Mama noastră spirituală, 
fiind trupul mistic al Domnului, nu a putut şi nu poate greşi. 
Dacă cumva, prin slujitorii ei, ea capătă unele atingeri în 
demnitatea şi în majestatea ei, atunci tot ea va fi aceea care, 
prin ierarhi şi prin soboare, se va opune atentatului şi-l va 
face nevătămător. 

Nu noi, oile, suntem chemate a aduce cuvânt de dojană 
şi de îndrumare. Ci noi trebuie să întărim din ce în ce mai 

mult trăirea noastră în căile Domnului şi, dacă avem vreun 
motiv serios de îngrijorare asupra stărilor din Biserică, singurul 
lucru pe care putem face, şi chiar suntem datori să-l facem, 
este tot o lucrare a Smereniei: să spunem duhovnicului 
nostru scrupulul nostru de conştiinţă şi, fără îndoială, vom 
căpăta cel mai bun răspuns şi cea mai potrivită îndrumarea. 
Singura apărare pe care o putem face între menţinerea 
Bisericii este, repet, fiule Fortunat, să căutăm a trăi cât mai 
mult creştinătatea noastră în cuprinsul şi sub îndrumarea ei. 
Trebuie să înţelegem odată pentru totdeauna că Biserica nu are 
nevoie de ajutorul nimănui — preoţi şi laici — deoarece fiind 
însuşi Domnul Hristos, ea-i nezguduită, vie şi veşnică în esenţa 
ei. Preoţii şi laici nu pot face altceva decât a-i mări sau a-i 
micşora lucrarea prin viaţa lor bună sau prin viața lor rea. 
Cât priveşte existența Bisericii, aceea este lucrarea ei proprie, 
exclusiv a ei chiar când după slaba putere de înţelegere 
a oamenilor ea, Biserica, ar părea că dispare. E numai o apa- 
renţă, nu va trece mult şi, întocmai ca o apă care o bucată de 
vreme a mers sub pământ ca apoi să ţâşnească mai impe- 
tuoasă unde nu te gândeşti, Biserica aparent prigonită, rea- 
pare încă mai tânără, încă mai strălucitoare. După toate 
prigoanele de veacuri îndreptate cu încăpățânare asupra ei, 
ea a apărut mai întărită, mai lucrătoare. Trăim chiar în zilele 
noastre, fiule Fortunat, o prigoană asupra ei, prigoană net- 
antihristică, de peste patruzeci de ani — şi, vai, cât, de ru- 
şinos au căzut toţi prigonitorii ei. Crezând că au desființat-o 
(sub ridicolul protest că „religia este morfina popoarelor”), ei 
s-au trezit cu ea încă mai rodnică, încă mai falnică. Este 
drept că de-a lungul asprei prigoane ea a trăit catacombalic, 
sub pământ, ca în vremea de la început, dar când a voit Dom- 
nul, ea a ieşit la lumină, iar prigonitorii (ca şi cei vajnici şi 
încrezuţi din vechime) au fost acoperiţi de ruşine. O, ce 

îndrăzneală, fiule Fortunat, ca un om să creadă că poate 
desființa pe Domnul Hristos Însuşi, crezând că, dacă-l 
dărâmă bisericile de zid, pot să-l dărâme Biserica, trupul 
său mistic şi pe cele din suflet. (Citeşte, când ai vreme, iubite 
cititor, cartea Scrisori de război, culese de noi, în vremea ultimu- 
lui Război Mondial.) 

Ci noi, fiule Fortunat, încredinţaţi fiind de veşnicia şi de 
tăria Bisericii, să ne lăsăm tot mai smeriţi în seama ei, căci 
ea-i nava care duce spre limanul mântuirii. Numai ea. 


Smerenia noastră, fiule Fortunat, trebuie să crească cu 
cât mai mult ne adâncim în învăţătura noastră creştină. Aflăm 
în ea atât atestarea că ea-i trupul mistic al Domnului, cât şi 
lupta supraeroică pe care ea a adus-o în primele veacuri, 
mai ales când apele ei binefăcătoare trebuiau să topească 
piatra tare a păgânismului, înfruntând împărăţii şi împărați 
mari şi puternici. 

Cu privire la acestea, fiule Fortunat, iată numai căteva 
locuri din sfânta noastră Carte. Puterea şi durata ei: „Iu eşti 
Petru şi pe această piatră îmi voi ridica Biserica Mea şi porţile 
iadului nu o vor birui” (Mat. 16.18). Cuvintele vin de-a dreptul 
din gura Mântuitorului. „Pe această piatră voi zidi Biserica 
mea” nu putea avea decât semnificarea că pe credința ară- 
tată de Petru cu câteva clipe mai înainte avea să întemeieze 
această Biserică, Biserica Domnului, adică Domnul însuşi, 
nu se poate întemeia pe un om, fie el chiar sfântul Petru, ci 
pe ceva duhovnicesc: pe credinţă, luată în întregul şi în toată 
a ei strălucire. Aşadar, fiule Fortunat, nici „porţile iadului”— 
adică toată răutatea diavolilor, toată cruzimea oamenilor, toată 
trufia celor vânduți satanei. Ci numai Smerenia, fiule Fortunat, 
este aceea care, opunându-se răutăţii şi Trufiei, avea să fie 
temelia dăinuirii Bisericii dreptmăritoare. Cum şi pentru că 

Domnul Hristos este, din vecie până în vecie, Smerenia 
întrupată, totală, divină şi fără nici o umbră de piericiune 
sau de alterare. 

Sfântul apostol Pavel, acest extraordinar teolog al sfintei 
noastre învățături, ne spune şi el cu privire la tăria şi la 
veşnicia Bisericii că „lisus Hristos este cap al Bisericii” 
(Ef. 1.22), iar în altă parte că „Hristos este cap bisericii, care 
este trupul lui” (Ef. 5.23; Colos. 1.18). Cugetă acum, fiule 
Fortunat, dacă putem avea față de Biserică altă purtare 
decât aceea dictată de Smerenie. Această „contopire” între 
Domnul şi Biserica Sa ne face să aplecăm fruntea şi să ne 
supunem, în ascultarea cea mai deplină. După cum faţă de 
Domnul nu ne putem îngădui nici o atitudine de aroganță, 
de trufie, de ispitire sau altele de acest fel, tot aşa şi faţă de 
Biserica sa, care este şi Biserica noastră (marea şi zguduitoarea 
favoare de a fi copiii ei!). Să cugetăm cât mai des la lucrul 
acesta, fiule Fortunat, şi nu vom cugeta cu roade bogate, de- 
cât dacă Smerenia ne va ţine o tovărăşie neîntreruptă. 


Îndeobște, viața Bisericii noastre, fiule Fortunat, este una 
de luminoasă Smerenie, dar în veacul primar, această latură 
a trăirii ei era încă mai evidentă. Citim în Fapte: „Credincioşii 
erau toţi împreună şi aveau toate de obşte [...] şi în fiecare 
zi cercetau cu râvnă Biserica [...] lăudând pe Domnul” (Fapte 
2, 46). Şi tot în cartea Faptelor ni se spune că credincioşii 
îşi vindeau averile şi puneau banii la picioarele aposto- 
lilor, ca să se împartă fiecăruia după nevoile lui. Mesele lor 
se numeau agape, cuvânt care înseamnă iubire, Treptat 
însă Biserica s-a mărit, cuprinzând pământul, pentru ca să o 
vedem astăzi, strălucind peste tot. Desigur că nu se mai 
poate realiza, în strictul sens al cuvântului, rostul agapelor 
creştine de atunci. Totuşi, să nu ne lăsăm smintiţi de lucrul 

aceasta, căci, şi azi, agapele pot fi — şi sunt — o realitate du- 
hovnicească: manifestările iubirii creştine şi trăirea creştinilor 
în sânul Bisericii alcătuiesc o Agapă încă mai impunătoare 
decât cele din veacul de la început, Această grandioasă aga- 
pă este cu atât mai strălucitoare cu cât Domnul Hristos Se află 
în fruntea Mesei sfintelor taine — şi, tot ca în Joia mare, el gră- 
ieşte către toţi:” Luaţi, mâncaţi...” Şi tot Domnul Hristos este 
acela care ne dă agapa iubirii frățeşti: ajutorarea săracilor, 
mângăierea întristaţilor, cercetarea bolnavilor, — şi alte feluri de 
„mâncăruri” duhovniceşti de acestea, pe care le mâncăm 
dimpreună cu alţi fraţi de ai noştri, care, mistic, sunt însuşi 
Domnul Hristos. („Întrucât aţi făcut acestea unuia din 
aceşti fraţi mai mici ai mei, mie le-aţi făcut” Mt. 25, 40.) 
Aşadar, fiule Fortunat, şi la aceste agape mici, tot Domnul 
Hristos prezidează micul ospăț. 


Dar Smerenia se cade să pună o stăpânire încă mai depli- 
nă pe sufletul nostru, întrucât, fiule Fortunat, pe temeiul 
nesfârşitei iubiri a Domnului Hristos pentru noi, el ne-a îngă- 
duit ca, printr-o taină pe veci neînţeleasă, să fim şi noi, fiecare 
în parte, o Biserică vie şi lucrătoare. lată ce ne spune Aposto- 
lul său: „Nu ştiţi, oare, că voi sunteţi Biserica lui Dumnezeu, 
şi că duhul lui Dumnezeu locuieşte în voi? (| Cor. 3, 16) şi în 
alt loc: „Căci voi sunteţi Biserica lui Dumnezeu celui viu, 
cum a zis Dumnezeu:"că mă voi sălăşlui în ei şi voi umbla şi 
le voi fi Dumnezeu şi ei îmi vor fi popor” (II Cor. 6, 16). 

Lucrul apare firesc, fiule Fortunat. Dacă noi trăim cu 
Domnul în Biserica lui, dacă Domnul ne însoţeşte peste tot 
fiindcă sălăşluieşte în noi, cum nu vom fi noi înşine, fiecare 
în parte şi toţi laolaltă, Biserica lui? lar dacă lucrul aceasta 
este adevărat, cu cât mai mult se cade să ne smerim, fiule 

Fortunat, în faţa sfintei noastre Mame duhovniceşti, care prin 
tainica ei lucrare, poate sălăşlui în inima şi în sufletul nostru? 

Biserica, fiule Fortunat, se cade a fi şi judecătoarea noas- 
tră în unele pricini duhovniceşti. lată ce ne spune însuşi 
Domnul: „Dacă îţi va greşi fratele tău, mergi şi-l mustră între 
tine şi el singur, şi de te va asculta, ai dobândit pe fratele 
tău. lar de nu te va asculta, mai ia împreună cu tine unul sau 
doi, ca pe spusa a doi sau a trei martori să se sprijine orice 
cuvânt; şi de nu-i va asculta nici pe ei, spune-l Bisericii; iar 
de nu va asculta nici de Biserică, să-i fie ca un păgân şi vameş” 
(Mt. 18, 15-17). O, fiule Fortunat, dacă am face noi lucrul 
acesta, câte zavistii şi câte tulburări am îndepărta de la viața 
noastră! Avem un Judecător mai înalt decât judecătorii ome- 
neşti: avem Biserica. Dar nu, — noi, cuprinşi de demonul Tru- 
fiei, nu mergem la acest Judecător pe care însuşi Domnul 
ni l-a pus la îndemâna noastră. 


Iată acum, fiule Fortunat, şi pe „fraţii mincinoşi” ai Bise- 
ricii, adică pe cei care, cuprinşi de Trufie, se desfac de ea şi 
merg de-şi fac „bisericuţe” nenumărate, cărora ei îndrăznesc 
a le spune biserici. Sunt sectanţii de toate felurile despre care 
am vorbit mai pe larg în cartea întâi a acestor însemnări. 
Aşa că foarte puţin ne vom opri aici asupra lor. lată ce ne 
spune despre ei Sfântul Apostol Pavel: „Iar fraţilor mincinoşi 
care se strecuraseră în Biserică, spre a spiona libertatea pe care 
o avem noi în Hristos lisus, spre a ne face robi legii, nu le-am 
dat supunere nici măcar un ceas, pentru ca adevărul Evan- 
gheliei să fie păstrat la voi” (Gal. 2, 4-5), şi iarăşi: „De va strica 
cineva Biserica lui Dumnezeu, şi Dumnezeu îl va strica pe 
acela, căci Biserica lui Dumnezeu este sfântă — şi acea Biserică 
sunteţi voi” (| Cor. 3, 17). Şi tot Sfântul Apostol Pavel ne ara- 
tă limpede că purtarea lor este rodul Trufiei, atunci când 

adresându-se ucenicului său Timotei îl sfătuieşte în felul urmă- 
tor: „Dacă cineva învaţă altminteri şi nu urmează cuvintele cele 
sănătoase ale Domnului nostru Iisus Hristos, şi învăţătura cea 
cuvioasă, acela e un trufaş, care nu ştie nimic, dar e molipsit 
de patima de a grăi mult şi a da război de vorbe, din care 
se nasc pizma, pricinile, hulele, viclenia, certurile deşarte [...]. 
De unii ca aceia, depărtează-te!” (| Tim. 6, 3-5). Da, fiule For- 
tunat, vitejii mari şi ape furioase au bătut în Stânca Bisericii, 
după cum am arătat. Dar toate au rămas neputincioase. E 
drept, ele au rupt de la sânul Bisericii pe unii din fraţi, dar 
acei fraţi rămân pentru totdeauna orfani — şi va veni vremea 
pentru fiecare din ei când vor suspina după Mama 
duhovnicească pe care, în nemintoşenia şi în trufia lor, au 
părăsit-o. Întocmai ca şi Fiul risipitor. Să ne rugăm pentru 
ei... 

Iar noi, supunându-ne tot mai mult Smereniei, se cade 
să mulţumim Domnului că ne-a ajutat să rămânem la sânul 
Maicii noastre — făgăduind că nu vom face nici o faptă care 
ne-ar depărta de la ea. Pentru aceasta, printre altele, se cade, 
fiule Fortunat, să punem în lucrare şi porunca dată nouă de în- 
suşi Sfântul Apostol Pavel, când spune ucenicului său Tit: „De 
omul eretic, după o sfătuire sau două, te fereşte ” (Tit 3, 10). 


Şi acum, fiule Fortunat, se cade să privim şi spre păstorii 
Bisericii noastre — şi cu Smerenie să ne înclinăm înaintea lor. 
Ei sunt slujitorii altarelor Domnului şi păstorii turmei Lui. 
Numai ei pot administra sfintele taine, -numai ei pot, în nu- 
mele Domnului Hristos, să dea absolvirea, adică iertarea 
totală, ştergerea deplină a păcatelor noastre. Aşa a aşezat 
toate însuşi Domnul Hristos — şi aşa a pecetluit Sfânta Tra- 
diţie cele aşezate de El. Dar cei care nefiind părtaşi Smere- 
niei, se cred îndreptăţiţi, fiule Fortunat, a judeca şi chiar a 

osândi pe preoţi, legându-se îndeosebi de viaţa lor privată, 
fără ca mai înainte, fireşte, să-şi fi cercetat propria lor viaţă 
privată. Aşa fac părtașii Trufiei, fiule Fortunat. Noi, care ne 
silim a fi şi a rămâne părtaşi Smereniei, să privim mereu 
înlăuntrul nostru — iar dacă purtarea vreunui preot ne-ar fi 
pricină de sminteală, să alergăm de îndată la duhovnic — şi să 
şi săvârşim porunca lui. Şi aşa vom putea rămâne în ocolul cel 
cu lumina lină al Smereniei. Pe preoţii răi (oare, nu sunt şi 
ei oameni?), să-i lăsăm în judecata propriei lor conştiinţe şi 
mai ales în aceea a lui Dumnezeu. Şi aşa, vom ajunge tot mai 
smeriți. De un singur preot totuşi, fiule Fortunat, se cade să 
ne ferim: de acela care ne-ar îndemna a călca fie vreo 
poruncă de-a Domnului, fie vreo regulă de-a Bisericii 
consfinţită de Sfânta învăţătură şi de Sfânta Tradiţie. Adică 
un preot care mai întâi el s-a dezlipit de Domnul şi de 
Biserica lui. De acesta, da, ca şi de laicul eretic se cade să ne 
ferim aşa precum ne porunceşte Sfântul Apostol Pavel. În 
ce-l priveşte, fără îndoială, îşi va lua singur osânda faptei lui, 
prin care a călcat legea Domnului Hristos şi a Bisericii sale. 


Ci noi, fiule Fortunat, încă o dată aplecându-ne smeriţi, 
să mulţumim Domnului, zicând: „O, Doamne, cât de bun 
eşti tu că, trecând peste multele şi grelele noastre greşeli şi 
păcate, ne-ai păstrat totuşi mădulare vii în sfânta ta, în sfânta 
noastră Biserică. Făgăduim, Doamne, că ne vom sili să să- 
vârşim cele spuse de Apostolul tău: «lar voi să nu fiţi pricină 
de sminteală pentru Biserica lui Dumnezeu» (1 Cor. 10, 32). 
Da, Doamne, vom căuta să ne adăpăm mereu la izvoarele 
mereu curate şi proaspete ale Smereniei, respectând în 
noi şi în afară de noi sfinţenia scumpei noastre Mame du- 
hovniceşti, Biserica, Sălaş cald şi bun, proteguitor şi alinător, 

aducător de mângăieri nespuse de mântuire. Nu mai avem 
nimic afară de aceasta, bunule şi iubitorule de oameni, Iisuse, 
Dumnezeul şi Mântuitorul sufletelor noastre. lar pe tine, 
Preacurată fecioară Maria, Născătoare de Dumnezeu, acoperă- 
mântul nostru sfânt şi dulce, te rugăm, ajută-ne întru toate, 
ca să fim şi să rămânem robi de bună voie ai Smereniei. 


Ia €n0y 

XXIII 
SMERENIA şi ISPITELE 


Poate că nu este nici o virtute creştină, fiule Fortunat, care 
să fie mai împresurată de ispite, ca Smerenia. Cum ispitele 
vin din împărăţia întunericului, în care stăpână peste toate 
este Trufia, înțelegem lesne de ce apele otrăvite ale ispitelor 
de tot felul se abat mai ales asupra acelora care, cu voia lor şi 
cu ajutorul lui Dumnezeu, se află în ocolul luminos al Sme- 
reniei. Se zice, cu un cuvânt care s-a adeverit totdeauna în 
fapt, că sfinţii sunt cei asupra cărora ispitele năvălesc mai tare, 
tocmai pentru a le răpi Smerenia, care este puterea lor de seamă. 
Dar nu numai asupra lor, fiule Fortunat, ci și asupra tuturor 
acelora care-şi iau de îndrumătoare în trăirea creştină Sme- 
renia. La urma urmelor, diavolul pe toate le-ar mai putea sufe- 
ri, dar virtutea care-l scoate din sărite este Smerenia, căci el 
bine ştie că, dacă ar birui-o, cad şi celelalte virtuţi în sufletul ace- 
luia căruia i s-a răpit puterea cea mare a Smereniei. De ace- 
ea, ispitele roiesc, ca să spunem aşa, în jurul Smereniei. Fie că 
ele vin din noi înşine, de la omul cel vechi (rob al Trufiei), fie 
că vin de la lume, fie că vin de la diavol, tot el, diavolul, este 
acela care le scormoneşte şi le pune în lucrare, prin ticăloa-sele 
lui şoapte. Una din aceste şoapte este şi aceea privitoare la 
Smerenie: „Ei şi? La ce ţi-a folosit Smerenia? Ai rămas cel de 
pe urmă în rândul oamenilor şi toţi râd de tine... Şi dacă mă- 
car ai fi sigur de mântuirea ce ţi se făgăduieşte, dar de nicăieri 
nu-ți vine siguranţa că o vei căpăta... Totul e o înşelare, iar tu 

eşti un om fără minte, căci, iată, viaţa trece şi nu te-ai ales cu 
nimic. La nici o stare mai de seamă n-ai ajuns, nici o laudă n-ai 
căpătat, ba, dimpotrivă, ai fost luat în bătaie de joc”. Şi alte cu- 
vinte de acestea, fiule Fortunat, care, toate laolaltă, alcătuiesc 
una din marile ispite care ţintesc drept în Smerenie, spre a o de- 
părta din sufletul aceluia care şi-a făcut din ea nedespărţită 
călăuză. 

Dar, întorcând planurile, vom vedea şi ne vom convinge 
că dacă este o virtute care luptă mai cu succes împotriva 
ispitelor, aceea este, fiule Fortunat, tocmai Smerenia. Ea, stând 
în fruntea armatei nevăzute, a tuturor celorlalte virtuţi, dă atac 
puternic ispitelor, le înfruntă, le loveşte, le distruge, le risi- 
peşte. Ne spun lucrul acesta cei două mii de ani de trăire creş- 
tină, ni-l spun sfinţii şi mucenici, ni-l spun adevărații trăitori 
ai Evangheliei, vrednicii ostaşi ai lui Hristos. 

Domnul, Smerenia însăşi, dându-Și seama de această legă- 
tură strânsă între Smerenie şi ispite, S-a lăsat ispitit pe Mun- 
tele Carantaniei, tocmai pentru a ne dovedi cu fiinţa şi cu fapta 
Sa că şi noi, după pilda Lui, vom putea birui ispitele prin 
ajutorul Smereniei. Însuşi faptul că El, Domnul, a îngăduit 
diavolului să-L ispitească este un semn al divinei Sale Sme- 
renii, ca şi atunci când S-a lăsat El, Dumnezeu, să fie botezat 
de un om, loan. Toate cele trei evanghelii sinoptice ne dezvă- 
luie aspectele măreţe ale acestei triple lupte pe care Smerenia 
divină o dă cu ispita, în cele trei mari ipostaze ale ei. Lupta 
e mare. Domnul este atacat frontal de diavol. Ispita, în forma 
unui imens trident spiritual, caută să se înfingă în pieptul Sme- 
reniei, spre a o răpune, ca, astfel, să distrugă de la început pla- 
nul mântuirii noastre. Ştim cele trei propuneri ticăloase ale 
diavolului (Mt. 4, 1 ş.u.; Mc. 1,9 ş.u.; Lc.4,1 ş.u.) şi ştim cum, 
la toate, Smerenia a stat stană de granit divin, sfărâmându-i, ca 
pe nimic, săgețile ei înveninate. Mai întâi, ispita trupească, prin 

propunerea făcută Domnului de a preface pietrele în pâini, 
ca să-Şi ostoiască foamea de care fusese cuprins după patru- 
zeci de zile de post. Deşi privitoare numai la foame, ispita 
aceasta priveşte totalitatea simţurilor. „Pofta trupului, pofta 
ochilor” despre care ne vorbeşte Sfântul loan Evanghelistul 
(| In 2, 16). Foarte simplu, Domnul, adică Smerenia însăşi, îi 
răspunde: „Scris este, nu numai cu pâine se hrăneşte omul, 
ci şi cu tot cuvântul care iese din gura lui Dumnezeu”, cu alte 
cuvinte, biruitor asupra materiei este duhul, ceea ce constituie 
unul din marile principii ale trăirii creştine: primatul duhului. 
Diavolul, văzându-se biruit, face o a doua propunere. Domnul 
este dus de diavol (de fapt, e numai o aparenţă, un mod de a 
vorbi, deoarece Domnul S-a dus singur, sau S-a lăsat dus, prin 
puterea Sa de Om-Dumnezeu) pe un munte înalt, de unde, 
arătându-l toate bogăţiile lumii (ca şi cum ar fi fost ale lui?!), 
spune că ] le va da, dacă, bineînțeles, Domnul i Se va închina 
lui. (Aici, diavolul e şi nătâng, fiule Fortunat, căci îşi dă, ca să 
spunem aşa, „arama pe faţă” cu cuvintele din urmă.) Avem 
a face aici cu alt imens „compartiment” al ispitei, slava deşartă 
a lumii. Domnul, tot aşa, simplu şi puternic, îi răspunde porun- 
citor: „Înapoia mea, satană!”, adăugând: „căci scris este: «Dom- 
nului Dumnezeului tău să te închini şi numai Lui să-l slujeşti!»”. 
Diavolul nu se lasă biruit şi vine cu ispita cea mai mare, care, 
virtual, le cuprinde şi pe celelalte două de mai sus. Îl duce 
din nou pe Domnul pe streaşina templului şi-l propune (ce 
lucru prostesc!) să Se arunce de acolo în gol, căci dacă este 
Dumnezeu, nu va păţi nimic. Este, fiule Fortunat, ispita Tru- 
fiei. Dar şi aici, tot aşa, simplu şi puternic, în toată măreţia 
Smereniei care era El Însuşi, răspunde diavolului: „Este scris 
să nu ispiteşti pe Domnul Dumnezeul tău”. Biruit şi a treia 
oară, diavolul s-a făcut nevăzut: „şi iată, au venit la EI îngeri 
şi-l slujeau”. În tustrele dăţile, fiule Fortunat, Domnul Se 

serveşte de versete din Vechiul Testament, tocmai spre a face 
mai evidentă Smerenia, care era El Însuşi. Ar fi putut prea 
bine să răspundă cu cuvinte „personale“ (deşi şi cele din Ve- 
chiul Testament tot ale Sale erau), dar a preferat să Se acopere 
cu învăţătura cea veche -— cea nouă, a Sa, nefiind decât la înce- 
putul propovăduirii ei. 

Iată, fiule Fortunat, cele trei mari canaluri infecte prin 
care poate veni spre noi ispita: pofta trupului, slava lumii şi 
trufia; iar Domnul ne învaţă, prin ispitirea ce-o lasă să vină 
asupra Lui, că mijlocul prin care putem birui ispitele de orice 
fel este Smerenia. Oricât de diversă ar fi ispita care vi-ne 
asupra noastră, ea, neapărat, se regăsește în una din aceste 
trei ipostaze ale ispitirii de pe Munte — şi, îndeosebi, orice is- 
pită este condusă, este alimentată de Trufie, duşmana de tot- 
deauna a Smereniei. Da, desigur, şi toate celelalte virtuţi se 
adaugă Smereniei în lupta ei cu Trufia, sub specia ispitei, 
dar, fiule Fortunat, repetăm: în fruntea oştirii stă Smerenia 
cu stindardul ei desfăcut, pe care este scris cu litere de foc: 
„lisus Hristos”. 


Din chiar prima zi a propovăduirii Sale, Domnul Şi-a pro- 
clamat Legea cea Nouă, prin Predica de pe munte. O, su- 
blimă Predică, fiule Fortunat! De câte ori ochii noştri uimiţi 
trec peste rândurile acestui splendid document al Legii celei 
Noi, sub care trăim şi noi, se cade să îngenunchem şi cu su- 
fletul nostru şi să aducem Domnului nostru cea mai smerită 
mulțumire că ni l-a dat drept temelie de viaţă nouă, pre- 
mergătoare mântuirii sufletului. Fii slăvit, Doamne, Stăpânul şi 
Învățătorul nostru, Izbăvitorul şi Mântuitorul sufletelor noastre! 

În această Predică găsim şi Rugăciunea, cristalizată toată 
în Tatăl nostru (Mt. 6, 13 ş.u.; Lc. 11, 4 ş.u.). Oricât de lungi, 
oricât de variate, oricât de zdrobitoare de suflet, oricât de 

avântate ar fi rugăciunile pe care omul le face în ceasuri de 
bine sau în ceasuri de rău, ele, toate, îşi au neapărat rădăcina 
în Tatăl nostru, care-i o rugăciune universală, în suprafaţă şi în 
adâncime — şi bună chiar și pentru cel care nu-i încă creştin. 
Din toată rugăciunea transpiră, dominatoare, Smerenia, 
având în coaste credința şi iubirea. Cerceteaz-o încă o dată, 
fiule Fortunat, şi te vei convinge de lucrul aceasta. În ea aflăm 
şi problema ispitei: „Şi nu ne duce pe noi în ispită”. Cum 
aceasta? — va zice careva. Fii liniştit, fiule Fortunat, vom ve- 
dea mai jos, pe temei evanghelic, că Dumnezeu nu ne duce 
în ispită, iar când în „Iatăl nostru” spunem totuşi cuvintele 
acestea, se subînţelege, fiule Fortunat, că rugăm pe Dumne- 
zeu să ne ajute ca în ispita pe care o îngăduie asupra noastră să 
nu cădem, ca şi cum am zice: „Şi nu ne lăsa să cădem când 
suntem ispitiți”. Oricum, fiule Fortunat, şi asupra acestui ver- 
set din Rugăciunea Domnească străluceşte o rază blândă şi 
clară a Smereniei. 


Am arătat, fiule Fortunat, care este izvorul otrăvit al ispite- 
lor. El este, în fond, Trufia. Dar va zice cineva, poate, de ce Dum- 
nezeu îngăduie ispita? Foarte simplu: ca să ni se mărească me- 
ritul, biruind-o prin Smerenie. Înțeleptul Sirah ne spune: 
„Vasele olarului le lămureşte cuptorul; iar cugetul (adică sufletul) 
omului îl lămureşte ispita” (Înţ. Sir. 27, 5). Şi tot el ne spune, 
fiule Fortunat, că ispitele sunt folositoare numai pentru cel 
smerit: „Ispitele nu sunt lecuire pentru cel trufaş, că bu- 
ruiana rea s-a înrădăcinat în inima lui” (Înţ. Sir. 3, 27). Deci în 
cine nu s-a încuibat această buruiană (în cel smerit), ispitele 
vor putea fi lecuite. Dar noi, fiule Fortunat, să ne întrebăm: 
ce-ar fi viața creştină, fără ispite? Cum am mai putea noi 
căpăta meritele care să ne aducă nădejdea mântuirii, dacă 
n-am avea nici ispitele trupeşti, nici cele sufletești? Am fi nişte 

manechine. Dar noi ştim că Bunul şi Înțeleptul Dumnezeu n-a 
făcut manechine, ci oameni, cu trup sensibil, cu suflet rupt 
din însăşi lumina Sa, în care străluceşte asemănarea cu EI, 
mai ales prin însuşirea voinţei noastre libere. Iar pentru a ne 
pune în lucrare această voinţă liberă, El îngăduie ca în de- 
cursul dăinuirii noastre pământești să se ivească ispitele de 
tot felul. Ca să le biruim sau ca să ne lăsăm biruiţi de ele. Şi 
le vom birui, fiule Fortunat, mai ales prin punerea în lucrare 
a Smereniei, adică a recunoaşterii pentru care scop a fost lăsată 
ispita, şi prin credinţa puternică şi neclintită că Dumnezeu ne 
ajută. Iată ce ne spune Sfântul Apostol Iacov: „În ispită, ni- 
meni să nu zică: «Mă ispiteşte Dumnezeu», căci Dumnezeu 
nu este ispitit de rele şi nici El nu ispiteşte pe nimeni, ci 
fiecare se ispiteşte (este ispitit) singur, fiind târât şi momit de 
pofta sa” (lac. 1, 13-14). Şi e firesc să fie aşa, fiule Fortunat. 
Numai admițând gândul că Dumnezeu ar fi Acela care ne 
ispiteşte, că EI ar fi izvor de ispite, săvârşim un sacrilegiu. El 
numai le îngăduie, dar izvorul lor am arătat care este: lumea, 
noi înşine, diavolul. Ca şi existenţa răului în lume. Nu Dum- 
nezeu l-a trimis, căci atunci am putea să alăturăm (ceea ce 
este imposibil, fără a săvârşi un sacrilegiu) cuvintele: Dumne- 
zeu şi răutate. Răul în lume a ieşit din păcat, iar Dumnezeu îl 
îngăduie, ca şi ispitele, pentru ca noi să-l biruim şi să că- 
pătăm meritele care să ne aducă nădejdea mântuirii. Când 
am vorbit despre Smerenie şi suferinţă, ne-am ostenit a arăta 
aceste lucruri. Înțeleptul vechimii spune atâta de frumos: „Cău- 
taţi pe Domnul cu inima smerită, căci El Se lasă găsit de cei 
ce nu-L ispitesc şi Se arată celor ce au credinţă în EI” (Întl. 
Sol. 1, 2), iar tot pe atât de frumos înțeleptul Sirah spune: 
„Când vrei să te apropii să slujeşti Domnului Dumnezeu, 
găteşte-ţi sufletul tău spre ispită” (Înţ. Sir. 2, 1). Sfântul Apostol 
Petru ne spune cu atâta iubire: „Bucuraţi-vă... suferind acum 

puţin, de este trebuinţă, din pricina a felurite ispite” (| Pt. 1,6). 
Găsim şi aici unul din raporturile dintre Smerenie şi ispită. 
Şi tot el ne spune: „Ştie Domnul să izbăvească de ispită pe 
cei credincioşi” (II Pt. 2, 9). Sfântul loan, în Apocalipsă, adau- 
gă şi el: „Pentru că ai păzit cuvântul răbdării Mele, te voi păzi 
şi Eu de ceasul ispitei” (Apoc. 3, 10). Aici, răbdarea, fiule For- 
tunat, dar mai ales „păzirea cuvântului” ei, cuprinde fără în- 
doială şi un reflex puternic al Smereniei. 

Când Domnul îşi consuma „agonia” Sa în grădina Ghetsi- 
mani, când Smerenia însăşi avea picături de sânge pe faţa Sa, 
ne-a dat şi leacul împotriva ispitelor, spunând celor trei uce- 
nici ai Săi care-L însoțeau: „Privegheaţi şi vă rugaţi, ca să nu 
intraţi în ispită” — dând şi raţiunea acestei recomandări: „căci 
duhul este veghetor, iar trupul neputincios” (Mt. 26, 41; Mc. 
14, 38: Le. 22, 40). Aşadar, privegherea şi rugăciunea. lar pri- 
vegherea, ce poate fi, fiule Fortunat, decât o continuă cerce- 
tare a noastră înşine, lucrare care izvorăşte (de altfel ca şi rugă- 
ciunea) din Smerenie. Cel ce mereu e nemulțumit de sine în 
ordinea duhovnicească, cel care-şi cercetează mereu păcatele 
săvârşite, cel care este fără de milă pentru sine — cine este 
altul, fiule Fortunat, decât acela care stă mereu sub lumina şi 
sub porunca Smereniei? Mai târziu, Apostolul ne va da şi el 
recomandarea: „Cercetaţi-vă singuri pe voi înşivă, dacă vă 
aflaţi (sau nu) în credinţă” (II Cor. 13, 5), şi incă: „Păziţi-vă fie- 
care pe sine, ca să nu cădeţi în ispită” (Gal. 6, 1), ca, apoi, Sfân- 
tul Apostol lacov să ne fericească, spunând: „Ferice de omul 
care rabdă ispita, că, fiind cercat, va primi cununa vieții, pe 
care a făgăduit-o Domnul celor care-L iubesc pe Dânsul” 
(lac. 1, 12). 

lată, aşadar, fiule Fortunat, în liniile ei generale, legătura 
spirituală dintre Smerenie şi ispită. Ispita cearcă Smerenia, 
pentru a o face mai strălucitoare şi mai tare, pentru a aduce 


pi COLE 00 Y ț 
207 
A Oi 233 0 ÎI 


Alexandru Lascarov-Moldovanu 


omului supus ei „cununa vieţii”, adică nădejdea mântuirii. 
Dar în această relaţie spirituală, fiule Fortunat, toate ar fi zadar- 
nice, dacă n-am şti că Smerenia atacată de ispită este necon- 
tenit ajutată de Dumnezeu, Domnul şi Mântuitorul nostru, 
Care (în divinul colan al suferințelor Sale a avut şi pe aceea 
a ispitirii) va veni la ceasul potrivit pentru ca, prin mâna Sa 
nevăzută, dar prezentă, vie şi atotputernică, să atingă talerul 
în care pe un platan este Smerenia şi pe altul ispita, făcându-l 
să se aplece de partea Smereniei. Apostolul ne spune: „Prin fap- 
tul că El Însuşi (Domnul) a fost ispitit în ceea ce a suferit, 
poate să ajute celor ce sunt ispitiţi” (Evr. 2, 18). 

Aşa încât, fiule Fortunat, lăsându-ne în braţele dulci şi 
ocrotitoare ale Smereniei, să ridicăm mâinile spre Domnul 
şi spre Sfânta Sa Maică şi să le spunem: „Ai voştri suntem, vă 
iubim şi vă vrem de faţă în sufletul nostru de-a lungul tutu- 
ror clipelor vieţii noastre! Ajutaţi-ne în ispite, mărind tot mai 
mult Smerenia în inimile noastre, trase cu atâta vrăjmăşie spre 
ţinuturile ispitelor de tot felul. Suntem ai voştri şi vrem să ră- 
mânem ai voştri. Ajutaţi-ne întru aceasta, chiar împotriva 
noastră înşine. 

O, Doamne lisuse Hristoase, o, Maică Preacurată, vă 
iubim, acum şi totdeauna!” 

În cartea întâi a acestor însemnări, fiule Fortunat, am 
arătat în unul din capitole, după cum cred că îţi aminteşti, 
care sunt, în linii generale, caracteristicile mai de seamă ale 
vieții sfinţilor, aşa încât aici nu vom mai reveni decât pentru 
a evidenția legătura strânsă şi, am putea zice, primordială, din- 
tre Smerenie şi viaţa sfinţilor, înțelegând, mai întâi, pe sfinții 
propriu-zişi şi, apoi, pe orice trăitor creştin care îşi călăuzeşte 
paşii pe calea sfinţeniei. 

Vom putea spune de la început, fiule Fortunat, că Sme- 
renia este, pentru sfinţenie şi pentru sfinţi, un fel de paratrăsnet 
spiritual care neutralizează toate fulgerele pe care Trufia, pe ca- 
lea ispitelor (după cum am arătat în capitolul precedent), le 
trimite asupra sfântului şi-a vieţii lui. Pe toate cele ale sfântului 
le urăşte diavolul: şi credinţa lui, şi răbdarea lui, şi toate morti- 
ficările pe care el le face pentru a-şi păstra nestinse virtuțile, 
şi postul, şi rugăciunea lui, dar virtutea pe care o urăşte mai 
tare şi mai deplin este Smerenia, căci diavolul (înger căzut) 
îşi dă seama de adevărul că toate virtuțile sunt ţinute vii şi 
laolaltă de Smerenie. Dacă el izbuteşte să izbească în Smere- 
nie şi s-o distrugă, de la sine cad şi celelalte virtuţi — sfântul 
devenind degrabă robul lui. În cartea de aur în care sunt strân- 
se, de către pietatea creştină, viețile sfinţilor şi ale mucenici- 
lor, sunt povestite multe lucruri cu privire la Smerenia sfin- 
ților şi la lupta pe care diavolul o dă cu privire la ea. 

Se povesteşte că într-o zi, după multe alte atacuri ante- 
rioare, diavolul s-a înfăţişat sub chip de om Sfântului Maca- 
rie, care trăia în pustia Tebaidei. Sfântul i-a spus: 

— Ştiu cine eşti şi ştiu şi ce vrei... Diavolul i-a răspuns: 

— O, Macarie, mult chin îmi faci tu mie! Sfântul a adus un 
zâmbet blajin şi i-a spus: 

— Cred, diavole... Atunci diavolul, simțindu-se biruit 
mai dinainte, a întrebat pe sfânt: 

— Ştii tu, Macarie, prin ce mă biruieşti? Macarie a tăcut, iar 
diavolul a urmat: 

- Posteşti, dar eu nu mănânc deloc. Dormi numai un 
ceas-două pe zi, eu nu dorm deloc. Eşti neobosit în ale tale, 
eu sunt încă mai neobosit. Dar ştii tu prin ce mă birui? 

- Nu ştiu şi nici nu-mi trebuie a şti, i-a răspuns Sfântul 
Macarie. Atunci, diavolul, deznădăjduit că nu va putea birui 
pe sfânt, i-a zis: 

- Tu mă birui prin Smerenia ta! — şi a pierit de la faţa 
sfântului. 

Altă dată lucrurile s-au petrecut astfel. Un credincios 
mergea printr-o cetate plină de stricăciune şi a văzut, aproa- 
pe la fiecare casă, câte un diavol; iar la cârciumi şi la casele 
de desfrânare a văzut, spre mirarea lui, câte un drăcuşor de 
două parale. Şi, ajungând la marginea cetăţii, a văzut o ca- 
să micuță, în care trăiau, în frica lui Dumnezeu, doi bă- 
trâni, bărbat şi nevastă. Şi iarăşi, pentru uimirea lui încă 
mai mare, omul acela a văzut toată casa înconjurată de-o 
oştire întreagă de draci bătrâni, foarte iscusiţi în isprăvi 
rele. Dumnezeu, văzându-i uimirea, a trimis un înger, care 
a spus omului aceluia: casele la care ai văzut câte un drac de 
mărime potrivită sunt casele în care se află păcate destule, 
pentru ca, drept strajă a păcatului, să fie câte un drac de fie- 
care casă; la cârciumi şi la casele de stricăciune, unde păcatul 

e mare şi unde sufletele sunt vândute diavolului, abia dacă 
e nevoie aşa, ca regulă, de-un singur drăcuşor, care, de obicei, 
doarme. lar armata aceea de draci pe care ai văzut-o împre- 
surând căsuţa din marginea cetăţii, era trimisă de mai-marele 
dracilor, pentru că acolo locuia Smerenia, adică doi soţi bă- 
trâni, care nu ieşeau de sub ascultarea poruncilor lui Dumnezeu. 

Căpătăm, din aceste povestiri simple, învățătură destu- 
lă, fiule Fortunat, pentru a ne da seama ce luptă mare dă pu- 
terea întunecată împotriva Smereniei, care străluceşte în chip 
deosebit în viața sfinţilor şi în viaţa acelora care se nevoiesc 
a merge pe calea sfințeniei şi a nu ne abate de la ea. Smere- 
nia, fiule Fortunat, este platoşa de care se frâng toate săgețile 
celui care vrea pierzarea oamenilor. Smerenia este, cum am 
spus în atâtea dăţi, virtutea de intrare şi virtutea de stabilitate 
a tuturor virtuților. Fără de ea, îndeosebi, nu se poate începe 
a păşi pe calea sfinţeniei. Sfințenia este imposibilă, fiule For- 
tunat, fără Smerenie. Îti aduci aminte de îndelunga noastră 
călătorie prin imensa, aş putea zice infinita, Grădină a Vieţii 
Sfinţilor. Am aflat vieţi de toate felurile, veniri la credinţă în 
fel şi fel de chipuri, am întâlnit toate vârstele şi toate stările — 
bărbaţi şi femei, feciori, fecioare şi copii — am dat de foşti mari 
desfrânaţi şi desfrânate şi ne-am minunat de frumusețea 
vieţii lor, în care Domnul Hristos era Stâpânul Cel ascultat, 
în care Biserica Domnul era sălaşul vieţii lor duhovniceşti, 
în care virtuțile străluceau una mai tare ca alta. Dar, bine ne 
aducem aminte, fiule Fortunat, că deasupra acestor vieți, în 
aceste vieţi, în întregul decurs al acestor vieţi, la orice vreme, 
virtute a toate susținătoare am aflat — stând de pază — Sme- 
renia. Sfântul mai putea să-şi piardă uneori răbdarea, alteori 
să se mânie, să arunce o vorbă nepotrivită, primejdia pierde- 
rii sfințeniei nu era mare. Dar când, din nepriveghere, sfân- 
tul lăsa să-i fie atinsă Smerenia, o, fiule Fortunat, primejdia 

era de moarte. Celelalte „lipsuri” ale sfântului veneau din 
pricina unei scurte absenţe a Smereniei, fără ca Smerenia să 
fie atacată, dar atunci când atacul cel negru era îndreptat spre 
Smerenia însăşi, primejdia striga cu putere sfântului: „Bagă 
de seamă! Bagă de seamă...”. S-au văzut cazuri când o înde- 
lungă viaţă sfântă să fie pierdută, pentru că trăitorul ei a dat 
pas Trufiei, să-i ucidă Smerenia. Căci, să luăm aminte, fiule 
Fortunat, toate virtuțile, dar îndeosebi Smerenia, sunt necon- 
tenit ținta puterii negre care vrea să le distrugă. 

Aducem în lumină câteva vieţi de sfinţi, în care Smerenia 
străluceşte ca piatra cea mai de seamă din cununa sfinţilor. 
Sfânta Maria Egipteanca, desfrânata Alexandriei, pe cât 
de cumplită i-a fost desfrânarea, pe atât de „înspăimântătoare” 
i-a fost Smerenia. Zicea ea, după patruzeci de ani de trăire în 
pustie, lui Avva Zosima care o întâlnea în pustia Iordanului: 
„Nu-ţi pot povesti păcatele mele, că aş otrăvi văzduhurile”. 
Dar Varvar tâlharul, care, după ce, cunoscând pe Domnul, a 
intrat pe calea sfințeniei prin pocăință şi tot restul vieții 
lui n-a umblat decât în genunchi? Dar Sfânta Ecaterina, mân- 
dra fiică de împărat, care avea mare ştiinţă de carte şi care 
înfrunta pe toţi cu ea — ce splendidă podoabă de Smerenie 
a adus, atunci când şi-a dat seama de măreţia lui Dumne- 
zeu şi de nimicnicia ei. Dar pildele Smereniei din Evanghe- 
lie! Nenumărate! Le ştim pe cele mai de seamă, culminând 
cu aceea care a rămas sfântă în Biserica noastră: Sfânta Ma- 
ria Magdalena, cea din care Domnul „scosese şapte draci”. 
Dar Zaheu, cel bogat şi trufaş, care îşi împrăştie, smerindu-se, 
întreaga-i avere pe care o căpătase prin furt şi nedreptate. 
Dar tâlharul de pe cruce! Dar sutaşul cu sluga bolnavă... 
O, fiule Fortunat, ar trebui să lungim lista la nesfârşit, ceea ce 
ne-ar opri de la rostul acestor însemnări. Aşadar, să mer- 
gem mai departe, conchizând că Smerenia este virtutea de 

frunte a sfinţilor şi a trăitorilor care năzuiesc spre sfinţenie — şi 
că de îndată ce Smerenia slăbeşte în sufletul acestora, sfinţe- 
nia slăbeşte odată cu ea, şi dispare dacă Smerenia apune cu 
totul. 


Lăsând acum de o parte pe sfinţii şi pe mucenicii pro- 
priu-zişi şi revenind la trăitorii creştini care năzuiesc la sfin- 
țenie prin viaţa curată pe care o duc şi pe care caută s-o păstre- 
ze cu orice chip, vom avea de spus lucruri foarte importante cu 
privire atât la această cale a sfinţeniei, cât şi la legătura dintre ea 
şi Smerenie. 

Este vorba, fiule Fortunat, de sfințenia care ne priveşte 
pe oricare din noi. De sfinţenia noastră. Se cade să spunem 
de la început că, în epoca primară, creştinilor li se zicea „sfinţi”, 
desigur, în sensul dublu că se sfințeau prin Botez şi prin 
intrarea lor în Biserica lui Hristos, şi pentru că viaţa lor era, 
sau trebuia să fie, una sfântă, adică lipsită de păcat şi consu- 
mată în lucrarea virtuţilor. Spune Sfântul Apostol Pavel 
Romanilor: „Împărăţia lui Dumnezeu nu este mâncare şi bă- 
utură, ci sfințenie, şi pace, şi bucurie în Duhul Sfânt” (Rom. 
14, 17). lar când Domnul a predicat de pe munte, a rostit şi 
EI: „Precum în cer, aşa şi pe pământ” (Mt. 6, 10; Lc. 11, 2), în 
înţelesul că prin faptele noastre să aducem cerul pe pământ, 
adică să ne sfinţim viaţa. lar pentru a izbuti să facem lucrul 
acesta se cade, mai întâi, să ne vedem păcatele, prin punerea 
în faptă a Smereniei — şi apoi a stărui pe calea deschisă de ea. 
Odată porniţi pe calea sfinţeniei, noi vom putea necontenit să 
ne adâncim în trăirea întru Hristos Domnul, Sfinţenia şi Smere- 
nia însăşi. Zice Apostolul: „ca astfel voi, fiind înrădăcinaţi şi 
întăriţi în dragoste, să puteţi pătrunde cu toţi sfinţii lăţimea 
şi lungimea, şi adâncimea şi înălţimea lui Hristos” (Ef. 3, 
18), adică în totalitatea virtuţilor întrupate în Domnul. Şi tot 

Apostolul ne spune: „Din a Lui voie (a lui Dumnezeu) sunteţi 
şi voi ai lui Hristos lisus, Care S-a făcut pentru voi înțelepciu- 
ne de la Dumnezeu, dreptate, sfințire şi răscumpărare” (1 Cor. 
1, 30). Da, fiule Fortunat, toate, aşadar şi sfințenia, ne vin tot 
de la Domnul sfințeniei, pe poarta pe care El Însuşi ne-a 
arătat-o, când ne-a spus: „Invăţaţi de la Mine, căci sunt blând 
şi smerit cu inima” (Mt. 11, 29), după care ne-a spus să luăm 
jugul şi sarcina Sa. Căci „jugul Meu e dulce şi sarcina Mea uşoa- 
ră”. Odată ce am luat acestea, de bună voie, asupra noastră, 
păcatul trebuie să fie mort pentru noi, şi noi să intrăm, tot 
de bună voie, pe calea sfințeniei, prin ajutorul Smereniei. Zice 
Sfântul Apostol Pavel: „(Voi sunteţi) ori robi păcatului spre 
moarte, ori robi ai ascultării spre sfinţenie” (Rom. 6, 16), şi mai 
departe: „Dacă Hristos este în voi, atunci trupul vă este mort 
pentru păcat, iar duhul e viu pentru sfinţenie” (Rom. 8, 10). Şi 
cum, oare, fiule Fortunat, vom fi „robi ai ascultării” decât 
numai şi numai prin punerea în lucrare a Smereniei? Și 
cum va putea fi Hristos, Smerenia însăşi, în noi, când, la 
rândul nostru, nu vom începe prin a ne smeri? Şi Smere- 
nia noastră se cade a fi cu atâta mai mare, cu cât tot Aposto- 
lul spune: „Dumnezeu ne-a chemat nu la necurăţie, ci la sfin- 
țenie” (| Tes. 4, 7), cu cât prețul răscumpărării noastre ne-a ve- 
nit prin sângele Domnului: „lisus Hristos, ca să sfinţească pe 
oameni prin sângele Său, a pătimit afară de porți” (Evr. 13, 
12). lată ce ne aduce sfințenia: Sângele de pe Golgota, dacă ne 
facem vrednici de el. lar vrednicia noastră, fiule Fortunat, repe- 
tăm, stă, de la început, pe părăsirea păcatului. „Izbăvindu-vă 
de păcat, v-aţi făcut robi sfințeniei” (Rom. 6, 18). „Robi” —adică 
smeriţi ca nişte robi. Sau în altă parte: „lar acum, când v-aţi 
izbăvit de păcat şi v-aţi făcut robi lui Dumnezeu (o dublă 
Smerenie, ca să spunem aşa: una a izbăvirii de păcat şi alta 
a robirii față de Dumnezeu), aveţi ca roadă sfinţenia”. Şi pentru 

a ne arăta şi ținta finală a trăirii sfinte, apostolul continuă: 
„lar sfârşitul este viaţa veşnică” (Rom. 6, 22). lar viaţa veşni- 
că este prin lisus Hristos, este Însuşi EI, Domnul Hristos: 
„După cum păcatul a domnit spre moarte, aşa şi harul şi-a în- 
temeiat domnia prin sfinţenie spre viaţa veşnică prin lisus 
Hristos, Domnul nostru” (Rom. 5, 2), ca să încheie, grăind 
către Coloseni: „lată, v-a împăcat acum prin carnea trupului 
Lui şi prin moartea Lui, ca să vă înfăţişaţi înaintea Sa sfinţi şi 
neprihăniţi” (Colos. 1, 22). Ne-a împăcat cu cine? Cu El Însuşi, 
cu Dumnezeu. Domnul Şi-a vărsat Sângele Său pentru ca noi, 
primindu-l, să recăpătăm filiaţia cu Dumnezeu, pierdută prin 
păcat. Aşadar, intrarea în împăcare se face: din partea Dom- 
nului cu vărsarea Sângelui Său, iar din partea noastră prin in- 
trarea în trăirea creştină prin Smerenie, prin uşa cea strâmtă, 
care tot Domnul este. 

Domnul Se roagă pentru ca noi să devenim sfinţi prin 
primirea adevărului învăţăturii Sale, aşa precum l-a propo- 
văduit EI şi cum l-a aşezat în Sfânta Sa Biserică şi l-a perpetuat 
prin Sfânta Tradiţie — şi cum îl va şi perpetua până la sfârşirea 
veacurilor. Sfântul Evanghelist loan, reproducând sublima ru- 
găciune a Domnului de dinaintea ieşirii Sale la Jertfă, ne 
arată cum Domnul S-a rugat pentru toţi copiii Săi din toată 
vremea, spunând printre altele: „Părinte, sfinţeşte-i cu ade- 
vărul Tău!” (In 17, 17). lată cum, fiule Fortunat, Însuşi Domnul 
ne ajută la sfinţirea pe care sufletul nostru, cunoscând ade- 
vărul, o urmăreşte de-a lungul anilor lui pământeni. Dar nu 
numai aşa ne ajută Domnul la sfinţirea vieţii noastre. El ne 
ajută, fiule Fortunat, mereu şi prin toate. Prin Sângele Lui, 
prin pilda Lui, prin prezenţa Sa euharistică în Sfânta Sa Bi- 
serică, prin tainicele şoapte pe care EI le face auzite în suflete- 
le şi în inimile noastre, toate acestea cu necontenire. În orice vre- 
me, în orice clipă a vieţii noastre, El ne îndeamnă necontenit: 

„Fiţi desăvărşiţi, precum desăvârşit este Tatăl vostru din ce- 
ruri” (Mt. 5, 48), precum E Însuși este desăvârşit şi sfânt, sme- 
rit şi bun, ajutător şi mângâietor. „Fiţi ca Mine! Vă dau libertate, 
vă îndemn, vă rog să fiți ca Mine, că pentru aceea am venit, să 
fiu Jertfă pentru răscumpărarea tuturor, să vă învăţ virtuțile, 
să vă dau îndreptarul mântuirii”. Numai aşa urmând pe Dom- 
nul şi asemănându-ne cu El, silindu-ne a ne asemăna din ce în 
ce mai mult cu El, căpetenia desăvârşirii, vom căpăta nădejdea 
ca, lepădându-ne de păcat, să ajungem, încă chiar de pe pământ, 
la sfințenie. Să nu ne sperie cuvântul, ci, primindu-l, să ne 
silim mereu a nu părăsi calea aceasta, strigând mereu în noi 
înşine şi către Dumnezeu: „Vreau să fiu Sfânt! Vreau să fiu 
Sfânt!” — aşa precum o sfântă apuseană striga neîncetat şi cu 
încredere. Cât de profund şi de bine sintetizează toată această 
lucrare Sfântul Apostol Pavel, când scrie cu atâta tărie şi 
convingere ucenicului său iubit, Tit: „Harul lui Dumnezeu... 
ne învaţă să lepădăm păgânătatea şi poftele lumeşti şi să tră- 
im în veacul de acum în curăţie, în cuvioşie şi în frica lui 
Dumnezeu, aşteptând împlinirea fericitelor noastre nădejdi, 
arătarea slavei marelui Dumnezeu şi a Mântuitorului nostru 
lisus Hristos” (Tit 2, 11-13). „În veacul de acum”, adică în 
viaţa de pe pământ; iar cuvintele „cuvioşie” şi „frica lui Dum- 
nezeu” ce pot însemna altceva, fiule Fortunat, decât Smerenia? 
lată că avem o cale care, începând cu Smerenia, ne duce la 
arătarea slavei Tatălui şi a Fiului, ceea ce, cu obişnuitele cu- 
vinte, înseamnă sfinţenia, mântuirea, Împărăţia cerurilor şi 
fericirea veşnică. 

Aflăm, fiule Fortunat, în Sfânta Sciptură, o sumedenie 
de versete privitoare la viața de sfințenie pe care o duceau 
creştinii de la început şi pe care, cu voia noastră şi cu aju- 
torul Domnului Smereniei şi al Sfinţeniei, o putem duce şi 
noi „în veacul de acum”. 


Aşa aflăm, fiule Fortunat, mai osebit în Epistolele atât 
de mult încărcate de harul lui Dumnezeu, ale scumpului nos- 
tru strămoş duhovnicesc Sfântul Apostol Pavel, o mulţime de 
„salutări” pe care el le adresează sfinţilor din diferite 
locuri, grupaţi în biserici începătoare, din care, printre altele, 
se străvede lesne legătura de fir spiritual între Smerenie şi 
viaţa de sfinţenie. Să le analizăm, măcar pe unele din ele. 


Regăsim în epistolele Sfântului Apostol Pavel diferite 
feluri de salutări trimise credincioşilor din bisericile cărora 
le adresa aceste epistole. Mai în toate salutările pe care le face 
copiilor săi duhovniceşti este vorba de sfinţenie, iar Smerenia 
este şi ea subinţeleasă sau chiar exprimată în termeni clari. 

Astfel, de pildă, adresându-se Bisericii din Corint, el 
spune: „Doresc Bisericii lui Dumnezeu cea din Corint, celor 
sfinţiţi prin lisus Hristos şi chemaţi să fie sfinţi, har şi pace” 
(| Cor. 1, 2-3). lată, fiule Fortunat, că toţi cei care au fost 

sfinţiţi prin lisus Hristos sunt chemaţi să fie sfinţi. Căpătăm, 
adică, sfinţenia prin lisus Hristos, dar şi noi se cade să ne silim 
a dovedi prin viaţa noastră că suntem sfinţi, că suntem vred- 
nici de sfinţirea căpătată, cum am arătat, prin sângele răs- 
cumpărător al Domnului. Altă dată, scriind Filipenilor, zice: 
„Spuneţi închinăciune la toţi sfinţii cei în Hristos lisus” (Filip. 
4, 21). Aici salutarea, fiule Fortunat, aduce cu ea însăşi sme- 
renia Sfântului Apostol Pavel, concretizată prin cuvântul „în- 
chinăciune”. El se aşază (ca de altfel în multe locuri din epis- 
tolele sale) ca slujitor al fraţilor săi de credinţă, cum însuşi el 
recomandă undeva: „m-am făcut tuturor toate...” (I Cor. 9, 22). 
Ştim, fiule Fortunat, cum în veacul primar credincioşii biseri- 
cilor adunau ajutoare pentru fraţii mai săraci ai biseri- 
cilor din alte părţi. Sunt multe locurile în care Sfântul Apostol 
îndeamnă la lucrul acesta şi el însuşi, uneori, se face pur- 
tătorul acestor daruri (Rom. 15, 28). Scriind Corintenilor, el 
spune: „De altminteri îmi este de prisos să vă scriu pentru 
ajutorarea sfinţilor, căci ştim bunăvoința voastră” (II Cor. 9, 
1-2), iar Colosenilor le scrie: „Am auzit de credinţa voastră în 
Hristos lisus şi de dragostea ce arătaţi tuturor sfinţilor” 
(Colos. 1, 4). lar ucenicului său Filimon, care se vede că liniş- 
tise unele tulburări în bisericile în care el propovăduia cu- 
vântul Evangheliei, Sfântul Apostol Pavel îi scrie: „Avem 
multă bucurie şi mângâiere în dragostea ta, pentru ca ini- 
mile sfinţilor au fost liniştite de tine, frate (Filim. 1, 7). 
Iată numai câteva din adresările de salutare ale Sfântu- 
lui Apostol Pavel în care, pe lângă că se vorbeşte stăruitor 
despre „sfinţi” — adică de credincioşii care, odată sfinţii întru 
Hristos lisus, caută să nu părăsească drumul sfinţeniei în 
viaţa lor de toate zilele — dar fără să se vorbească anume 
despre Smerenie, ea îşi transmite în chip nevăzut plăcuta ei 
mireasmă. Parcă vedem în duh viaţa de smerenie pe care 

credincioşii de atunci o duceau, cum unii pe alţii se ajutau 
şi se sfătuiau, cum ascultau de mai marii lor, cum strângeau 
ajutoare, bănuţ cu bănuţ, pentru „sfinţii” mai săraci din alte 
biserici, cum se osteneau ca mereu să se sfințească, smerin- 
du-se mereu. Smerenia se ridică de pe aceste rânduri ca aburii 
abia văzuţi de pe o apă într-un amurg de toamnă, dând în- 
tregii existenţe creştine de atunci un aer cuminte de sfinţe- 
nie, de dor de cer, de ascultare de Dumnezeu, de aplecare 
de a săvârşi poruncile cele noi ale Evangheliei. O, da, fără 
îndoială, fiule Fortunat, multă Smerenie strălucea în viața de 
sfințenie de atunci. Şi asemeni acelei vremi, tot aşa străluceşte 
ea şi în „sfinţii” de azi, care se nevoiesc pe calea cea dulce 
a sfințirii vieţii lor. 


De multe ori, cuvântul Apostolului cu privire la sfinţi şi 
la lucrarea sfințeniei se preface în îndemnuri, unul mai cald 
ca altul, unul mai luminos ca altul, unul mai ziditor ca altul. 
Să luăm câteva şi din acestea, care stau în mai strânsă legă- 
tură cu Smerenia. 

Așa: scriind tot corintenilor (se vede că în Biserica din 
Corint erau şi unele nereguli în viaţa credincioşilor), Sfântul 
Apostol Pavel le spune, îndemnându-i: „Deci, iubiţilor, având 
asemenea făgăduințe (viaţa veşnică), să ne curățim pe noi în- 
şine de toată întinăciunea trupului şi-a duhului, desăvârşind 
sfințirea noastră în firea lui Dumnezeu” (Il Cor. 7, 1). Şi aici, 
fiule Fortunat, Însuşi Apostolul se înfăţişează îmbrăcat în Sme- 
renie, mai întâi, pentru că foloseşte persoana întâi plural, vor- 
bind, aşadar, şi lui însuşi, şi strecurând pe acel „iubiţilor” pen- 
tru a fi mai persuasiv. Apoi recomandă smerenia tuturor prin 
cuvintele „frica lui Dumnezeu”, care nu-s decât un echivalent 
al Smereniei. Ca să trăim în frica lui Dumnezeu, se cere mai 

întâi să fim smeriţi, căci numai prin Smerenie se intră în 
frica lui Dumnezeu. 

Altă dată: „Aşadar, ca nişte aleşi ai lui Dumnezeu, sfinţi 
şi iubiţi, îmbrăcaţi-vă cu îndurare, cu bunătate, cu smerenie, 
cu blândeţe, cu îndelungă-răbdare” (Colos. 3, 12). Aflăm 
aici, fiule Fortunat, conjugate, cele două noţiuni de „sfânt” 
şi de „smerenie“. Numai dacă ne vom îmbrăca şi cu Smere- 
nia, vom putea fi „sfinţi şi iubiţi”. Vorbind Colosenilor, Apos- 
tolul, fiule Fortunat, ne face şi nouă această recomandare, 
ca şi cu versetele citate mai înainte. 

Grăind Romanilor, le spune: „Acum (după cunoaşterea 
adevărului) hărăziţi mădularele voastre să robească sfințeniei, 
ca să facă fapte de sfinţenie” (Rom. 6, 19). Aflăm şi aici legă- 
tura strânsă între Smerenie şi sfinţenie. Smerenia reiese din 
folosirea cuvintelor „să robească”, adică să se supună, adică 
să asculte — să se smerească. Fără îndoială că în cunoaşterea 
adevărului stă izvorul însuşi al Smereniei şi apoi al trăirii 
creştine. Din clipa când ne-am smerit în faţa adevărului 
propovăduit de Domnul, începe şi trăirea noastră creştină. 

Şi, din nou, îndeamnă Sfântul Apostol în felul acesta: „lar 
desfrânarea şi orice alt fel de necurăţie şi de lăcomie nici tre- 
buie să se pomenească la voi, cum şade bine sfinţilor” (Ef. 5, 3). 
Desigur, fiule Fortunat, orice desfrânare, orice necurăţie, ori- 
ce lăcomie sunt incompatibile atât cu sfinţirea vieții, cât şi cu 
dezideratele clare ale Smereniei, care nu sunt altele decât ace- 
lea ieşite din teama de Dumnezeu şi din ascultarea legilor şi 
poruncilor Sale. Nu se poate împăca o viaţă sfinţită cu păca- 
tele, iar prezenţa păcatelor în viață adevereşte lipsa Smereniei. 
Şi tot Efesenilor le spune: „Îmbrăcaţi-vă în omul cel nou, fă- 
cut după chipul lui Dumnezeu, de o cuvioşie şi de o sfințenie 
adevărate” (Ef. 4, 24). Câte cuvinte, fiule Fortunat, tot atâtea 
idei măreţe: omul cel nou, chipul lui Dumnezeu, alcătuirea 

omului după acest chip, cuvioşia (care nu-i decât însăşi Sme- 
renia), sfințenia. Aflăm, aşadar, aici o fericită înlănţuire între 
toate aceste idei, înlănţuire care alcătuieşte, am putea zice, 
o imagine mare şi fidelă a însăşi trăirii creştine. Noi trebuie 
să ştim că suntem făcuţi după chipul lui Dumnezeu, că am 
păcătuit, căzând din această asemănare, că am devenit omul 
cel nou prin sângele răscumpărător al Domnului, că deci 
suntem datori a trăi în smerenie şi în sfințenie, care, şi aces- 
tea, trebuie să fie adevărate, după cum adevărat este Acela 
care ne-a dat putinţa înnoirii prin sângele şi prin învățătura 
Sa. lată aproape întreaga privelişte a lucrării noastre pentru 
mântuirea sufletului nostru prin Domnul lisus Hristos. 
Unele din îndemnurile Sfântului Apostol privesc pe femei 
în diferitele ipostaze în care ele se pot afla. Spune către uce- 
nicul său Timotei: „Dar şi ea (femeia) se va mântui prin naş- 
terea de copii, dacă va vieţui cu smerenie, în credinţă, în dra- 
goste şi în sfințenie” (I Tim. 2, 15). Aflăm clar aici strânsa legă- 
tură între Smerenie şi sfințenie. Tot femeilor, Sfântul Apostol 
le recomandă Smerenia când stau în biserică: „De asemenea 
şi femeile să se roage îmbrăcate cuviincios, cu sfială şi cu curăţie, 
împodobindu-se nu cu împletiturile părului, sau cu aur, sau 
cu mărgăritar sau cu haine scumpe, ci cu fapte bune, cum şa- 
de bine femeilor ce se hărăzesc evlaviei” (I Tim. 2, 9-10). 
Femeia văduvă, de asemenea, trebuie să aibă o purtare, care 
să concorde cu Smerenia şi cu sfinţenia: „(Ea) să aibă mărtu- 
rie că a făcut fapte bune, că a crescut copii, că a primit stră- 
ini, că a spălat picioarele sfinţilor, că a ajutat pe săraci şi a fost 
gata la orice faptă bună” (| Tim. 5, 10). Ce dovadă mai mare 
de Smerenie sfinţitoare poate să fie ca „spălarea picioarelor 
sfinților”? lar femeilor bătrâne, li se dă îndemnul: „De ase- 
menea şi bătrânele să aibă îmbrăcăminte potrivită cu sfin- 
ţenia” (Tit 2, 3) — şi nu vor avea asemenea îmbrăcăminte, 

fiule Fortunat, decât dacă vor fi smerite. 

Alteori, Sfântul Apostol Pavel pune accentul pe trăirea 
bună laolaltă a „sfinţilor”, când, de pildă, spune către Evrei: 
„Siliţi-vă să aveţi pace cu toţi şi sfinţenie, fără de care nimeni 
nu poate să placă lui Dumnezeu” (Evr. 12, 14), iar pentru 
ca îndemnurile sale să aibă ecou în suflete, Sfântul Apos- 
tol Pavel recomandă mai-marilor cărora le trimite epistolele: 
„Vă jur pe Domnul să citiţi această carte tuturor fraţilor 
sfinţi” (I Tes. 5, 27). Se simte aici, fiule Fortunat, marea râvnă 
a Apostolului, pentru răspândirea cât mai vie şi mai largă a 
învăţăturii Domnului. EI ştie firea lăsătoare a omului şi de 
aceea îi leagă, oarecum, printr-un fel de jurământ: „vă jur 
pe Domnul”. Apostolul consideră pe om - trup şi suflet — ca 
pe un vas, care poate cuprinde în el virtuţi sau vicii, care poate 
fi plesnit, crăpat şi chiar distrus, rămânând, în schimb, neatins 
dacă suntem cu mare băgare de seamă ca să nu fie lovit de 
păcat sau să nu intre păcatul în el, gonind virtuțile. De aceea 
dă acest îndemn obştesc, către toţi, zicând: „Fiecare din voi 
să ştie a-şi păzi vasul său cu sfinţenie şi cu cinste” (| Tes. 4, 4). 
Păzirea aceasta, fiule Fortunat, va fi cu atât mai veghetoare, 
şi deci cu atât mai puternică, cu cât ea, la rându-i, va fi con- 
diţionată de Smerenie, care, împotrivindu-se Trufiei, o va 
face eficace. Fără ea, păzirea vasului poate deveni iluzorie 
sau, în orice caz, foarte slabă, şi deci vasul poate fi sau cioc- 
nit, sau să se lase umplut cu păcate. 

Cu privire la cele care ne preocupă în acest capitol, Sme- 
renia şi sfințenia, putem, fiule Fortunat, pentru a încheia, să 
mai aducem câteva din cuvintele Sfântului Apostol Pavel — şi 
câteva ale Sfântului Apostol Petru, cu privire la legătura între 
aceste două noţiuni atâta de scumpe sufletului nostru şi atâta 
de trebuitoare trăirii noastre creştine, sfințirii vieţii noastre, 
mântuirii noastre. 

Noi, fiule Fortunat, din clipa venirii Domnului, trăim 
o viaţă nouă, viaţa de sub har — bineînţeles, dacă voința noas- 
tră liberă se acordă cu acest har şi dacă viaţa noastră rea nu 
ne scoate de sub acest har sfinţilor. Prin Botez, noi, fiule For- 
tunat, ne facem întrarea în această viaţă nouă, viaţa de 
sub har. Sfântul Apostol Pavel grăind Evreilor (aşadar, tu- 
turor creştinilor din vremea întreagă), le spune cu privire la 
acestea: „Deci noi, primind împărăţia ce nu se clatină”, vom 
păstra harul, prin care vom sluji în chip plăcut lui Dumnezeu 
cu „sfinţenie şi cu frică” (Evr. 12, 28). Şi aici, fiule Fortunat, 
ca peste tot, de altfel, avem în câteva cuvinte un admirabil 
comprimat de viaţă duhovnicească. O, această putere pe 
care o dă Duhul Sfânt tuturor acelora care, lăsându-se sub 
ploaia lui, cugetă, vorbesc, lucrează — ce minunată şi adân- 
că taină este ea, în veac neînţeleasă, dar vie şi lucrătoare în 
viața noastră pământească, viaţa noastră de sfințire! Episto- 
lele Sfinţilor Apostoli abia dacă numără câteva zeci de pagini 
— şi totuşi ce imensitate de lumini şi de frumuseți închid în 
ele! Ce înseamnă, pe lângă ele, bietele cărţi omeneşti, groase, 
în tomuri neisprăvite, mii şi mii de pagini! Toate pălesc şi se 
veştejesc, iar de două mii de ani Epistolele rămân o adevă- 
rată Himalaya (şi încă o Himalaya până în cer) de lumină, 
de frumusețe, de sublime învățături, de lucruri bune pen- 
tru orice vârstă, pentru orice vreme, pentru orice stare — acum 
şi cât va ţine vremea. Lucrul este uşor de lămurit: fiindcă 
ele au fost cugetate şi scrise sub ploaia nevăzută a Du- 
hului Sfânt. În citatul de mai sus, pe lângă celelalte noţiuni 
duhovniceşti, este vorba de cele două virtuţi care ne pre- 
ocupă: sfinţenia şi Smerenia. În adevăr, acestea din urmă 
rezultă din „slujirea în chip plăcut lui Dumnezeu” şi din „cu 

În altă epistolă, Sfântul Apostol Pavel spune: „(Domnul) 
să întărească inimile voastre spre a fi neştirbiţi în sfinţenie 
înaintea lui Dumnezeu şi Tatăl nostru, la venirea Dumne- 
zeului nostru lisus Hristos, cu toţi sfinţii Lui” (I Ies. 3, 13). 
Desigur, fiule Fortunat, fără întărirea care ne vine de la Dom- 
nul, noi n-am putea ajunge la clipa aceea fericită, când vom 
vedea faţă de la faţă -— iar în ce ne priveşte, pentru a putea 
să intrăm şi noi între „sfinţii Lui”, trebuie neapărat să ne fi 
păstrat neştirbită sfinţenia noastră, şi o vom păstra din ce în 
ce mai neştirbită, dacă vom fi cu băgare de seamă, mai ales 
la smerenia noastră. La rândul său, Sfântul Apostol Petru 
adaugă, şi el, bunele lui îndrumări cu privire la acestea, zicând: 
„Sfinţiți pe Domnul Dumnezeu în inimile voastre şi fiți tot- 
deauna gata a da răspuns cu blândeţe şi bună-cuviinţă ori- 
cui vă cere socoteală de nădejdea voastră” (| Pt. 3, 15). Cum 
vom sfinţi pe Domnul Dumnezeu în inimile noastre, fiule 
Fortunat, decât sfințindu-ne viaţa prin faptele bune ce vom 
săvărşi? lar „buna-cuviinţă” este întru totul echivalentă cu 
Smerenia. Şi tot Sfântul Apostol Petru, în aceeaşi epistolă, ne 
dă suprema recomandare: „Ci, după pilda dată de Sfântul, 
Care v-a chemat, fiți şi voi sfinţi în toate purtările voastre, 
căci scris este: «Fiţi sfinţi, că Eu Sfânt sunt» (| Pt. 1, 15-16). 
lată, aşadar, fiule Fortunat, Cine ne este pildă sfântă şi Cine ne 
este Stăpânul şi Mântuitorul nostru: Sfântul. El, după cum am 
mai spus, ne învaţă şi Smerenia, şi felul în care noi putem, imi- 
tându-L, să ne sfinţim viaţa, întru mântuirea sufletului nostru. 

Şi acum, fiule Fortunat, încheind acest capitol, cred că 
nimic mai bun n-am avea de făcut decât să recităm Tatăl nos- 
tru oprindu-ne îndeosebi la cuvintele „sfinţească-Se nu- 
mele Tău”. Da, Doamne, numele Tău să fie sfinţit prin tot 
ceea ce vom face... Da, Doamne, să aducem numelui tău 
cinstire cu faptele noastre. Da, Doamne, să-Ţi aşezăm la 

picioare îndeosebi smerenia faptelor noastre, cerându-Ţi să 
binevoieşti a ne sfinţi viața prin harul Tău sfinţitor, făgăduind 
că vom căuta să fim neştirbiţi în sfințenie, prin săvârşirea 
faptelor bune, prin trăirea în Biserica Ta, cu ascultare şi cu 
Smerenie, prin iubirea pentru Tine şi pentru fratele nostru, 
prin folosirea Sfintelor Tale Taine şi, mai osebit, prin luarea 
în noi, şi în sufletul şi în trupul nostru, a Însuşi Trupului şi 
a Însuşi Sângele Tău... Da, Doamne, vrem sfințenie — şi Te 
rugăm să ne ajuţi întru aceasta... lar tu, Maică Preacurată, fii 
cu noi, copiii tăi, şi cu iubirea ta leagă-ne, ca stând sub sfânt 
acoperământul tău, să putem păstra calea sfinţeniei, păstrând 
neştirbită Smerenia în sufletul nostru! O, tu, Smerenie Sfântă 
care ai născut pe Domnul Smereniei! 

Când, în cartea întâi, am cercat a stabili care sunt rapor- 
turile între Tirufie şi aceste noțiuni „mari” ale existenţei umane 
pe pământ, fireşte că am întins, indirect, şi legăturile lor 
(unele numai) cu Smerenia, antagonista de seamă a Trufiei. 
Dacă, totuşi, am mai pus acest capitol şi în cartea a doua a lu- 
crării noastre, am făcut-o, fiule Fortunat, pentru a aduce unele 
lucruri noi în legăturile foarte importante dintre ele şi 
noțiunea precumpănitoare aici a Smereniei. Fireşte, se cade să 
arăt de la început, fiule Fortunat, că cele spuse de noi nu 
vor avea câtuşi de puţin caracterul unui studiu aprofundat, 
de care cel ce scrie aceste rânduri nu este în stare, ci vom pre- 
zenta câteva notații, câteva însemnări, care vor cuprinde câte 
ceva din însăşi trăirea creştină a noastră — trăire creştină 
îndestul de insuficientă şi de umilă, însă ieşită dintr-o sinceră 
iubire pentru Domnul şi pentru toate ale Sale: Evanghelia, 
celelalte cărţi sacre, Sfânta Biserică, Sfânta Tradiţie şi sfinţii. 


Smerenia, fiule Fortunat, cuprinde, în sine, o mare putere 
de sfințire. Ea fiind, în fond, o îngenunchere în faţa puterii ab- 
solute a lui Dumnezeu şi o constatare a marii nimicnicii ome- 
neşti, capătă, prin înseşi aceste caracterizări, o tărie spirituală 
de-o mare intensitate în sufletul aceluia în care ea se aciuează. 
Smerenia are această putere, fiule Fortunat, mai ales că ea este 

una din caracteristicile de seamă ale Însuşi Domnului Hris- 
tos. Este mai mult decât o caracteristică, ea face parte din 
însăşi esenţa sufletului Domnului, şi încă mai mult, Smerenia 
este Însuşi Domnul Hristos, după cum am afirmat mereu. 
Smerenia, astfel definită şi înţeleasă, de la sine va fi o mare pu- 
tere sfinţitoare. Tot sufletul atras de ea, tot sufletul care şi-o 
însuşeşte devine, la rândul lui, un suflet puternic, senin şi paş- 
nic, un suflet care năzuieşte necontenit la sfințenie, adică la reîn- 
dumnezeire, la reasemănare cu Dumnezeu, asemănare pier- 
dută prin „singurul rău” din lume — cum spune atât Sfântul 
loan Hrisostom, cât şi Fericitul Augustin - păcatul. Scoate-ţi 
păcatul din viaţa omenească — şi pământul se preface în rai, în 
cer, în împărăţia lui Dumnezeu, „precum în cer, aşa şi pe pă- 
mânt”. Ci Smerenia, fiule Fortunat, are tocmai această putere: 
a aduce cerul pe pământ în viața unui suflet omenesc. 
Smerenia aduce gândului cugetări înalte, senine, plăcute 
lui Dumnezeu, cugetări în care se oglindeşte însuşi ceva din 
Dumnezeu: gânduri de ascultare de EI, nu de răzvrătire 
împotriva Lui, gânduri de linişte şi de împăcare cu viața şi 
cu semenii. Smerenia aduce sentimentului acele frumu- 
seţi nespuse de iubire pentru Dumnezeu şi pentru fratele 
nostru, acele simţiri de pocăință pentru greşeală şi pentru 
păcate, acele lacrimi ajutătoare în preajma suferinţei ome- 
neşti, acele aplecări spre milă şi spre ajutorare, acele teme- 
iuri de bună prietenie, devotată şi dezinteresată, toată acea 
eflorescenţă sublimă a bunelor şi curatelor sentimente flori 
ale însuşi sentimentului omenesc. Smerenia aduce voinţei rea- 
lizarea cât mai deplină şi cât mai conformă cu ele a acestor 
gânduri şi a acestor sentimente omeneşti, izvorâte şi străjuite de 
ochiul totdeauna veghetor al Smereniei. Smerenia aduce o mi- 
nunată armonie între aceste trei componente ale sufletului ome- 
nesc: inteligenţa, sentimentul şi voinţa. Pe toate le luminează 

şi le sfinţeşte. La tustrele le dă ceva din însăşi propria ei 
esență, din însăşi esenţa Domnului Hristos. 


Iată rațiunea, acel loc în care îşi află sălaş mai ales Trufia. 
O, fiule Fortunat, câte crime şi câte nelegiuiri a făcut această 
rațiune omenească, atunci când ea s-a pus în slujba Trufiei! Şi 
totuşi, ce înaltă însuşire omenească este raţiunea! Smerenia 
singură poate să-i dea judecăţile cele drepte şi frumoase. La 
1793, în Franţa, Trufia îmbrăcată în hlamida îngâmfată a ra- 
ţiunii, a făcut din ea o zeiţă şi a aşezat-o în marea Biserică 
Notre Dame din Paris sub chipul unei frumoase actrițe a vre- 
mii, pentru ca „revoluționarii” să treacă prin dreptul ei şi să 
i se închine. Câtă nebunie, fiule Fortunat, şi totuşi, aşa a fost. 
Pe când, dacă raţiunea ascultă de Smerenie, ea devine o extra- 
ordinară pârghie de ridicare a vieţii omeneşti pe pământ, pen- 
tru că, fiind condusă de buna călăuză care este Smerenia, va fi 
îndrumată mereu spre însăşi Rațiunea divină, spre Dumnezeu. 
Din neagră putere de răzvrătire, raţiunea devine o puternică 
şi iscusită căutătoare de Dumnezeu, putând aduce, spre binele 
şi mântuirea oamenilor, îndrumările cele mai bune. Din ispiti- 
toare şi interesată, ea devine cercetătoare şi dezinteresată, din 
unealtă a diavolului, pierzătoare a sufletului omenesc, ea de- 
vine unealta lui Dumnezeu, întru salvarea sufletului omenesc. 
Căci omul, fiule Fortunat, având asemănare cu Dumnezeu, 
are şi voinţa liberă de a alege — şi atunci, acelaşi lucru, raţiu- 
nea poate fi sau un rău, sau un bine, după cum voinţa liberă a 
omului hotărăşte. Da, fiule Fortunat, Smerenia are putere 
sfințitoare. Smerenia preface în aur duhovnicesc tot ceea ce 
cu mâna ei nevăzută, dar bună şi darnică, atinge. 

lată acum, fiule Fortunat, şi libertatea, fiică dreaptă a ra- 
ţiunii. Smerenia este singura putere care e în stare să în- 
drume libertatea fiinţei omeneşti spre țelurile cele bune. 

Am văzut ce-a făcut Trufia din ea: o unealtă cu care sufletul 
omenesc se osândeşte, se sinucide. Smerenia, fiind însăşi mâna 
Domnului, îndrumă sfânta noţiune de libertate a sufletului 
omenesc, spre limanul mântuirii. Întru aceasta ea, Smerenia, 
duce libertatea la jugul şi la sarcina lui Iisus Hristos (Mt. 
11, 25), jug care este adevărata libertate, întrucât numai El ne 
poate scoate din robia păcatelor. Oamenii, fiule Fortunat, cei 
care nu cunosc acest jug, cred că libertatea se află în păcate, 
pe când ea nu poate fi decât în scăparea de ele, scăpare care 
nu poate veni decât din primirea de voie liberă a jugului Dom- 
nului, care, prin aceasta, nu mai este un jug, ci este o splendidă 
libertate. Ne-o pot spune sfinţii şi mucenicii, ne-o poate spu- 
ne trăitorul creştin, care, prin Smerenie, se poate apropia şi 
el de sfinţenie. Smerenia duce libertatea sufletului omenesc 
spre acel strigăt cald şi convins din Iată] nostru: „Facă-se 
voia Ta!” (Mt. 6, 10; Lc. 11, 2), pe care-l rosteşte de atâtea ori 
gura noastră în atâtea şi atâtea prilejuri, dar care, vai, e atâta 
de rar pus în lucrare de noi, cei întâi, fiule Fortunat. O, dacă 
ne-am pune noi voia noastră liberă, libertatea noastră, sub 
voia lui Dumnezeu, de câte greşeli şi de câte păcate am scăpa — 
şi cu cât de mare nădejde de mântuire s-ar umple sufletele 
noastre! Smerenia, fiule Forunat, duce libertatea sufletului 
omenesc spre celălalt „facă-se voia Ia”, pe care de data aceas- 
ta îl rosteşte Însuşi Domnul în ceasul cel amar din Ghetsi- 
mani (Mt. 26, 42; Mc. 14, 36). Având în faţa sufletului Său nu 
numai înfricoşătoarea suferinţă de-a doua zi, dar şi „între- 
gul păcat al oamenilor”, sufletul Domnului a intrat (numai 
în omenitatea Sa) în cutremurare şi în scârbă şi a cerut: „De- 
părtează, Părinte, de este cu putinţă, de la mine paharul 
acesta”. Acesta era glasul libertăţii omeneşti din Sfânta Per- 
soană a Domnului. Dar iată că, smerindu-Se în faţa Tatălui, 
EI acceptă paharul, spunând: „Dar fie nu cum voiesc Eu, ci 

cum voieşti Tu”, adică supunerea la voinţa lui Dumnezeu. 
O, fiule Fortunat, de-am pune şi noi voinţa noastră în slujba 
libertăţii, sub voia lui Dumnezeu, cât de mult ne-am apropia 
de limanul mântuirii. Pentru aceasta ne trebuie neapărat pu- 
terea Smereniei, căci numai prin ea putem „tăia voia noastră”, 
primind voia altuia, aşa precum fac sfinţii, care, mai ales prin 
aceasta, ajung la sfințenie şi se menţin în ea. 


lată şi filosofia, altă fiică dreaptă a raţiunii, această oglin- 
dă înşelătoare în care se priveşte filosoful, şi care, desigur, 
prin aceasta, îl împiedică de a vedea cum se cuvine pe Dum- 
nezeu, sau chiar a nu-L vedea deloc. Filosoful se vede pe sine 
în „sistemul său” de privire asupra lumii şi asupra vieții, asu- 
pra existenţei şi asupra morţii, asupra sensurilor şi asupra sen- 
timentelor. Aşa încât, fiule Fortunat, prin definiţie, şi deci şi 
prin aplicare, filosofia este sluga Trufiei. Nu eu, nevrednicul, 
spun acestea (eu numai le accept ca adevărate), ci le spune un 
Hrisostom, un Augustin, un Ambrozie, şi toți marii sfinţi ai 
Bisericii noastre. Am arătat în cartea întâi unele din ucigă- 
toarele săgeți pe care sfinţenia creştină le-a trimis filosofiei şi filo- 
sofilor, aşa că trecem mai departe. Smerenia, fiule Fortunat, 
poate totuşi să sfințească şi filosofia, aşezând-o sub lumina 
divină a învăţăturii Domnului Hristos. La început se şi zicea 
acestei învățături filosofia creştină, adică filosofia lui Hristos, 
care nu se avea în vedere pe sine, ci pe oameni, întru mântu- 
ire spre diferenţă de filosofia oamenilor, care nu au în vedere 
decât propria lor persoană, în ipostaza de elaboratoare de filo- 
sofie. Una din săgețile Fericitului Augustin pornită împotri- 
va filosofiei este şi aceasta: „isus Hristos, singur, a putut să 
smulgă lumea din... zadarnicile dispute ale filosofiei”. Şi 
Sfântul Apostol Pavel a avut a se lua la luptă cu filosofia, soco- 
tind-o ca o deşertăciune dăunătoare. Spune către Coloseni: 

„Luaţi seama, fraţilor, să nu vă amăgească cineva cu filoso- 
fia şi cu înșelăciunea deşartă” (Colos. 2, 8), iar când Apostolul 
a mers la Atena şi a grăit în Areopag, având de ascultători 
pe retori şi pe filosofi, ştim că aceştia l-au luat în bătaie de 
joc când a voit a le vorbi despre temeiurile „filosofiei” 
creştine (Fapte 17, 18 ş.u.). 


Când am vorbit, fiule Fortunat, despre legătura dintre 
Trufie şi ştiinţă, am arătat cum această dușmană a mântuirii 
sufletului omenesc, Trufia, şopteşte la urechea omului de ştiin- 
ţă că el, omul, este „creatorul” celor ieşite din ştiinţa sa, făcând 
din omul de ştiinţă un trufaş, care, rob Trufiei fiind, îşi pericli- 
tează propria sa mântuire şi contribuie, astfel, şi la „demo- 
nizarea” uneltelor ieşite din ştiinţa sa. Smerenia, fiule For- 
tunat, vine şi aduce sfințire şi în acest domeniu important 
al activităţii omeneşti. Am vorbit în cartea întâi despre 
Kepler, despre Pasteur şi despre alţi mari oameni de ştiinţă. 
Nu vom mai reveni, aşadar. Destul să menţionăm aici, fiule 
Fortunat, că toţi aceştia au fost copiii sufleteşti ai Smereniei 
şi, cu cât mai mari lucruri descopereau, ei se smereau tot mai 
tare, spunând că Dumnezeu este Acela Care-i alesese pentru 
a aduce oamenilor aceste descoperiri, din iubire pentru ei şi 
pentru viaţa lor. Ne pare rău că nu avem la îndemână scurta 
introducere pe care Kepler o face cărţii sale, care cuprinde ro- 
dul unei vieţi întregi, asupra legilor care guvernează astrele 
în univers, pentru a vedea din ea că acest mare om de ştiinţă 
îngenunchează înaintea lui Dumnezeu, recunoscând că toate 
erau ale Lui şi ca el, Kepler, Îi mulţumeşte cu Smerenie de a-l 
fi ales ca purtător al acestor adevăruri, în viaţa oamenilor pe 
pământ. 

Şi iată acum, fiule Fortunat, şi arta, această sublimă înde- 
letnicire a sufletului omenesc întru înălțarea omului în viaţa 

lui pământească. Diversă la nesfârşit, arta, fiule Fortunat, am 
arătat, în cartea întâi, cum ea poate fi pusă de artist fie în 
slujba binelui, fie în slujba răului. În ipostazele ei de literatură, 
pictură, sculptură, arhitectură şi muzică, arta are o deosebită 
importanţă în dezvoltarea spirituală a vieţii omeneşti. Sme- 
renia, şi de data aceasta, fiule Fortunat, poate aduce sfințire, 
dacă lucrătorul artei este el însuşi smerit. În literatură, Sme- 
renia va sfătui pe purtătorul de condei: „Bagă de seamă, Dum- 
nezeu ţi-a dăruit un talent. Foloseşte-l cum se cuvine. Nu 
scrie cu condeiul tău lucruri care să aducă urâţenie, diavo- 
lism, dezbinare între oameni, lucruri provocatoare de scârbă, 
ci sileşte-te a cobor? frumuseți din cer, rupte din însăşi Fru- 
musețea infinită, care este Dumnezeu, Care-ţi îngăduie lucrul 
acesta, spre propria ta înălţare şi spre înălţarea acelora care 
vor citi rândurile tale... Nu asculta ce-ţi şopteşte puterea cea 
neagră prin gura Trufiei, ci ascultă de Mine, ascultă de Dom- 
nul Hristos («căci Eu sunt blând şi smerit cu inima», Mt. 11, 
29), care este «Arta» însăşi, Arta cea divină, esenţă, izvor şi 
putere. El, Domnul, este stăpânul a toate — şi toate ce-ţi vin, 
de la EI îţi vin”. 

Tot aşa grăieşte Smerenia şi celorlalţi „creatori” de artă. 
Pictorului: „Nu pune pe pânză imagini aducătoare de rău, 
de pustiu şi de întristare, ci pe cele care, raportate la Dum- 
nezeu, sunt şi rămân frumoase şi înnobilatoare”. Sculptorului: 
„Nu-ţi pune dalta ta în slujba satanei dând statui care, prin 
goliciunea sau absurditatea lor, să ajute la invazia urâtului 
în viaţa omenească!”. Arhitectului: „Nu fă planuri de clădiri 
monstruoase şi sfruntătoare, ci fă din cele care să fie cu ade- 
vărat vrednice să adăpostească pe om, făptura cea mai de 
frunte a lui Dumnezeu. Fă planuri care să aibă asupra lor 
ceva din lumina senină a lui Dumnezeu, iar nu lucirea fosfo- 
rescentă a diavolului”. Şi, în sfârşit, creatorului de muzică: 

„Nu îmbina sunetele, care sunt un dar de la Dumnezeu, în 
aşa fel încât să scoţi din ele melodii şi armonii care să zgândă- 
rească diabolismul, care să împingă la beţii şi la desfrânare, 
care să aducă tristeţi şi căderi, ci tu, mai ales, alcătuitorule de 
muzică, adă pe pământ măcar o frântură din cântarea şi din ar- 
monia cerească, spre a ridica pe oameni din hleiul preocupă- 
rilor josnice, a-i face mai buni, mai înțelegători şi mai iubi- 
tori”. Iar artei îndeobşte, Smerenia îi spune: „Iu, artă a oame- 
nilor, tu eşti iubire, iubire ruptă din însăşi Iubirea, adică din 
Dumnezeu, căci «Dumnezeu este iubire» (| In 4, 8), şi de aceea 
nu se cade a face lucrarea Trufiei şi-a urâţeniei, a stricăciunii şi 
a osândirii. Şi nu uita niciodată că toate, aşadar, şi toate ale tale, 
vin de la Dumnezeu. Însuşirile omeneşti, şi mai ales cele ale 
tale, însuşirile artistice, sunt cel mai mare şi mai frumos dar 
pe care Dumnezeu I-a făcut oamenilor — şi prin care El, Dum- 
nezeu, arată omului că e făcut «după chipul şi asemănarea Sa». 
Fii deci cu băgare de seamă”. 


lată, aşadar, fiule Fortunat, care este strânsa legătură între 
Smerenie şi toate aceste „categorii” umane, unele din cele mai 
importante, care au o înrâurire atât de mare asupra sufletului 
omenesc şi asupra mântuirii lui. 

Da, fiule Fortunat, Smerenia sfinţeşte toate, deoarece ea 
este Însuşi Domnul sfințirii, lisus Hristos, „Sfântul”, cum îi spu- 
ne una din epistolele Sfântului Apostol Pavel. 

O, virtute mare, tu, Smerenie, aducătoare de mântuire, 
noi vrem să te avem şi rugăm pe Domnul să ne împlinească 
voia, acum şi de-a lungul întregii noastre vieţi. 

O, Smerenie, o, virtute rară şi minunată! 

Viaţa, fiule Fortunat, a fost dată omului să fie simplă. 
Omul să se bucure şi să se folosească de toate darurile făcute 
lui de Dumnezeu. Să folosească plantele şi pomii pentru a se 
hrăni, dând putere sănătăţii lui; să folosească apele, fie pentru 
a-şi îndestula setea, fie pentru a-şi spăla faţa şi trupul; să folo- 
sească priveliştile frumuseţilor de tot felul întru desfătarea ochi- 
lor şi a sufletului; să folosească, într-un cuvânt, toate cele din 
care omul să poată avea un bun folos pentru trupul şi pentru 
sufletul său. Apoi i-a dat înteligenţa spre a o folosi să cugete lu- 
cruri frumoase şi înalte; i-a dat graiul pentru a-şi putea exprima 
aceste cugete, în legătura lui cu ceilalţi oameni; i-a dat senti- 
mentul pentru ca, prin el, să poată avea înaltele şi mângâie- 
toarele simţiri de bine, de frumos, de nobil, de iubire pentru cre- 
ator şi pentru semenii săi; i-a dat voinţa liberă pentru a pune 
în lucrare gândurile şi simţirile despre care am grăit mai 
sus. lar viaţa lui pe pământ avea să fie o viaţă simplă, o viaţă 
de curată şi adâncă beatitudine, de necontenită stare sub voia 
lui Dumnezeu, care nu putea să greşească niciodată. O viaţă 
de ordine — simplă, luminoasă şi slăvitoare de Dumnezeu. 

Dar, dintr-odată, a venit o dezordine, care a adus o ne- 
sfârşită complicare a vieţii omului pe pământ. A invadat în via- 
ţa lui păcatul. Am arătat, fiule Fortunat, în cartea întâi, cum 
păcatul a complicat existenţa omului pe pământul tuturor fe- 
ricirilor posibile. Pe lângă suferinţă, păcatul a adus o complicare 

excesivă în viaţă de toate zilele a omului. Minciuna, bârfirea, 
invidia, gelozia, uneltirile, vicleşugurile şi altele ca acestea 
au complicat la infinit zilele terestre ale omului. O minciună 
cheama după ea o alta, sumedenie de minciuni, care, şi ele, 
la rândul lor, au alte sumedenii de minciuni, o uneltire aduce 
o contra uneltire, o invidie, mii de alte invidii şi aşa mai departe, 
toate laolaltă complicând fără isprăvire existenţa omenească. 
Păcatul, aşadar, prin diabolica lui putere, căreia omul nu voia 
să i se opună, punea stăpânire pe viaţa omenească, folosind, 
pe lângă alte mijloace, şi pe acesta al complicării vieții, com- 
plicare care, desigur, avea să devină un izvor nesecat de su- 
ferinţe şi de alte noi păcate. O infinită împânzire de vicii, 
o țesătură inextricabilă de gânduri şi de sentimente, prefăcute 
pe calea voinţei în tot atâtea fapte rele. Milenii, omul a trăit 
acest infern pe pământ, căzând mereu sub osânda Ziditoru- 
lui, Care, totuşi, iubindu-Şi făptura, n-a reîntors-o în nimicul 
din care, prin voia Sa supremă, o scosese. l-a dat mereu răgaz, 
iertând, amenințând şi iar iertând, cum prea bine ştim, fiule 
Fortunat, că s-au petrecut lucrurile cu poporul pe care-l ale- 
sese şi prin care voia să-Şi arate voia Sa cu privire la soarta 
omului pe pământ. Mai îngăduia Dumnezeu pe om şi fiindcă, 
chiar din clipa când omul căzuse, îi făgăduise un Mântu- 
itor. Lungi şi întunecaţi au fost anii ce s-au scurs de la cădere 
până la ieslea de la Betleem, fiule Fortunat! Mântuitorul a ve- 
nit şi a adus legea mântuirii. Planul acestei mântuiri era unul 
vast, infinit, deoarece trebuiau cuprinse în el toate soluţiile in- 
finitelor probleme provocate de păcat. Să nu rămână nici o 
întrebare fără cuvenitul ei răspuns - răspuns clar, definitiv, fără 
putință de răstălmăcire, şi aducător de mântuire. Trebuia, 
aşadar, să fie adusă, prin acest plan, şi soluţia cu privire la 
complicarea vieţii provocată de păcat. Care avea să fie pu- 
terea cea mare, din frunte, care avea să fie folosită pentru 

a se readuce simplitatea în viaţa omenească, cea de toate zi- 
lele? Avea să fie, fiule Fortunat, Smerenia. Tot ceea ce com- 
plicase Trufia trebuia să simplifice Smerenia. Şi Smerenia 
a plecat la lucru, odată cu ivirea Domnului pe pământ, 
ivire care, şi ea, era simplă tocmai prin Smerenie. Şi iată, fi- 
ule Fortunat, cum, de aproape două mii de ani, Smerenia 
luptă, de foarte multe ori cu succes, împotriva complicărilor 
aduse de Trufie. Dovezi: sfinţii, mucenicii, dascălii Bisericii, 
trăitori din lungul sfintei Tradiţii. Dar aici, fiule Fortunat, 
ne-am propus a limita totul la această luptă a Smereniei nu- 
mai în cuprinsul micilor fapte care alcătuiesc viaţa cea de toa- 
te zilele a fiecăruia dintre noi. Faptele mici, mărunte, care ar 
părea, la o primă şi superficială privire, că nu sunt de prea 
mare însemnătate. O, ce imensă greşeală! — neiertată greșeală! 
Ci noi vom spune, alăturându-ne Sfinţilor Părinţi şi dască-lilor 
ortodoxiei noastre, că aceste fapte, aşa-zise mici, sunt de o co- 
vârşitoare importanţă în lucrarea mântuirii noastre. Ele al- 
cătuiesc, îndeobşte, viaţa celor mai mulţi dintre oameni. Nu 
toţi sunt chemaţi a străluci prin cine ştie ce faptă eroică, de 
măsură mare, dar toţi putem fi chemaţi a fi eroii micilor şi 
infinitelor fapte zilnice, pornind de la o simplă vorbă şi sfâr- 
şind, dacă va crede Dumnezeu, cu însăşi jertfa vieţii noastre. 
O), fiule Fortunat, faptele „mici” ale vieţii noastre sunt pietri- 
celele cu care, prin ajutorul virtuţilor creştine, ne putem pune 
temelia mântuirii însăşi. Cu atât mai mult, cu cât, ar părea 
ciudat, numai cel care e mare în faptele mici poate fi mare şi 
în cele mari. Căci cum ar putea face cineva un lucru greu 
dacă, mai întâi, nu poate face un lucru uşor? Da, fiule Fortu- 
nat, noi ceştia mici şi neînsemnaţi să rămânem la cele sme- 
rite, pentru ca, de va fi nevoie, să le facem şi pe cale „mari”. 
Sfântul Ambrozie al Mediolanului spune atâta de concis: 
„Smerenia se arată mai întâi în îndatoririle obişnuite ale 

vieții de toate zilele, aici strălucesc bunele efecte şi virtuțile 
ei”, şi continuă atâta de strălucit: „Nimic nu alcătuieşte o mai 
frumoasă adunare, nimic nu alcătuieşte o mai dulce unire între 
fraţi, aşa cum sunt creştinii, decât când ne place să ascultăm, 
când nu ne place să poruncim, atunci când săracului nu-i este 
greu a prefera înaintea sa pe cel bogat, şi când bogatul se 
simte bine când săracul îi este egal, când cei mari ai lumii nu 
se înalţă prin strălucirea rangului lor, nici prin vechimea fami- 
liei lor”. Dar să nu anticipăm mai mult, fiule Fortunat, ci îţi 
fac poftirea să priveşti din nou dimpreună cu mine minuna- 
tele flori din acest parc al Smereniei. Le-am mai privit atunci 
când am poposit aici. Să le privim acuma, sub specia care ne 
interesează în acest capitol: Smerenia aducând simplifica- 
rea vieţii, şi, prin simplificare, sfințenia. 


lată floarea lepădării de sine. Dacă noi, fiule Fortunat, am 
prinde în sufletul nostru mireasma scumpă a acestei flori, de- 
sigur că ne va fi foarte lesne să ne simplificăm viaţa de toate 
zilele. lubindu-ne mai puţin şi mai raţional, n-am mai fi atâta 
de egoişti, atât de ambiţioşi, atât de porniţi şi, vai, atâta de 
mândri. Înlăturând, cu ajutorul ei, toate aceste „complicaţii”, 
ajungem treptat şi sigur la simplificarea vieţii. 

Iată floarea „renunţărilor luminoase”, adică a acelor renun- 
ţări care ne aduc lumină în suflet — şi aducând lumină, aduc şi 
simplificare, împăcare şi înseninare. 

Să privim, fiule Fortunat, la celelalte flori ale Smereniei. 

A lua asupra ta greşeala altuia, câtă simplificare aduce şi 
ea. În loc de ceartă, de rupere şi de zadarnice dispute, aceas- 
tă primire de bună voie a greşelii altuia îţi înseninează su- 
fletul şi neîndoielnic că va face şi pe adversarul tău să-şi vadă 
nedreptatea pe care ţi-o face şi să vină să se împace cu tine. 

A da întâietate semenului tău, fie într-o discuţie, fie într-o 
îmbulzeală, fie când aştepţi să intri în vreun local, la tramvai, 
sau în orice alte împrejurări asemănătoare, îţi va da, fiule For- 
tunat, putinţa de a-ţi simplifica viaţa, căci, nefăcând aşa, de- 
sigur că se vor produce altercaţii, vorbe grele, sudalme. Şi nu 
numai că-ţi vei simplifica viaţa, dar îţi vei adăuga sufletului 
încă o mică piatră prețioasă pentru cununa mântuirii tale. 

A tăcea, când prin vorbirea ta ai face un rău altuia. Pe 
lângă că e o minunată floare a Smereniei, ea simplifică viața, 
pentru că ar complica-o dacă, lepădând-o, nu s-ar termina 
toate, prin cine ştie ce certuri, ce intrigi, ce răutăţi. Căci, oda- 
tă ce nu mai este zăgazul tăcerii, mai poate şti cineva nenu- 
măratele complicaţii care pot surveni? 

Tot asemenea, fiule Fortunat, cu altă floare: A nu da la 
iveală o taină a cuiva, care i-ar aduce un rău. Dând-o la iveală, fatal 
se vor ivi complicaţii, provocate de cel care a suferit un rău 
din pricina ta. Tăcând, înlături aceste complicaţii — şi-ţi adaugi un 
bob de aur la trăirea ta de sfinţenie. 

A suferi ocări şi batjocuri, fără să te porneşti cu ură împo-triva 
celui ce ți le aduce. Oare, mai e nevoie, fiule Fortunat, a arăta 
cât de mult îţi simplifică viaţa punând în lucrare îndemnul 
acestei flori? Mai întâi, nu-ţi vei împovăra sufletul cu ura şi cu 
pornirea împotriva semenului tău, apoi, răbdând cu senină- 
tate ocările şi batjocurile, vei „pune cărbuni aprinşi pe capul” 
acestui semen al tău (Rom. 12, 20), care se poate să intre în 
căinţă şi astfel, recunoscând, să intre şi el pe calea mântuirii. 

A-ți tăia voia ta şi a primi voia lui Dumnezeu, altă minunată 
floare, ale cărei învăţăminte dacă le vom urma, fiule Fortu- 
nat, vom scăpa de multe erori, de multe căderi, poate chiar şi 
de grele prăbuşiri, complicându-ne la nesfârşit viața cea de 


toate zilele. 
Tea SNOVAT 
A Oi 233 0 XI 


Despre smerenie 


A-ți vedea nimicnicia şi a vedea măreția lui Dumnezeu, — 
floare scumpă a Smereniei, tu eşti cea care ne fereşti de încâl- 
citele complicaţii ale Trufiei! O, fiule Fortunat, de-am mirosi 
cât mai des această floare şi i-am urma îndemnurile pe care 
ea ni le şopteşte la urechea sufletului, cât de simplă, cât de 
luminoasă, cât de aducătoare de sfinţenie s-ar face viaţa noastră! 


A suferi cu răbdare iubitoare pe cel pe care nu-l poți suferi. Câte 
fapte urâte şi jignitoare facem, fiule Fortunat, dacă nu ţi- 
nem seama de sfaturile acestei flori? Mânie, minciună, şire- 
tenie, vicleşug; — toate acestea se pot naşte dacă, nebiruindu-ne 
sila, dăm curs slobod primei noastre impulsii; şi ce lumină 
bună se iveşte în suflet şi cât de mult se simplifică toate, 
dacă, biruindu-ne, putem suferi pe cel de care, la prima vede- 
re, socotim că trebuie să ne ferim. Tot aşa şi suferirea aceluia 
care te sâcâie cu întrebări nenumărate. Frumoasă floare e şi 
aceea de a face bine mai departe celui ce s-a arătat nerecu- 
noscător. Simplificare — şi sfințire. 


Dar florile Smereniei din viaţa căminului nostru! O, câ- 
te mai sunt şi cât de bune sfaturi de simplitate şi de simplifi- 
care ne dau ele. Aici, mai ales femeia este aceea care se cade 
să dea pildă, deoarece, fiule Fortunat, ea este regina cămi- 
nului, răspunzătoarea casei, îngerul sau diavolul, simplifica- 
toare sau complicatoarea acestui nucleu de viață omenească, 
frumos între cele frumoase: căminul. Înțeleptul vechimii ne 
spune: „Femeile înțelepte zidesc casa, iar cele nebune o dă- 
râmă cu mâna lor” (Pilde 14, 1). Simplu şi adevărat, fiule 
For-tunat. Iar Sirah ne spune: „Darul Domnului este femeia 
tăcută“ (Inţ. Sir. 26, 16), în timp ce Solomon proclamă limpede: 
„Un jgheab care curge în vreme de ploaie şi o femeie 
arțăgoasă sunt la fel” (Pilde 27, 15). Nu putem să trecem cu 
vederea, fiule Fortunat, nici versetele din Sirah: „De este pe 

limba femeii milă şi blândeţe, atunci bărbatul ei este rar prin- 
tre oameni” (Inţ. Sir. 36, 25), cum şi „Dar peste dar este femeia 


d 


ruşinoasă” (Inţ. Sir. 26, 17), iar Solomon ne spune: „Femeia 
care se teme de Domnul trebuie lăudată” (Pilde 31, 30). 

În Noul Testament aflăm, de asemenea, multe versete 
privitoare la purtarea femeii, acasă, în lume, la biserică. Spi- 
cuim numai câteva. Sfântul Apostol Pavel spune Corintenilor: 
„Loată femeia care se roagă cu capul descoperit îşi necinsteşte 
capul său, căci e tot una cu a fi rasă” (| Cor. 11, 5). lar Sfântul 
Apostol Petru, în cea dintâi Epistolă Sobornicească a sa, gră- 
ieşte atâta de părinteşte femeilor: „Femeilor, supune-ţi-vă băr- 
baţilor voştri... pentru ca bărbaţii voştri să fie dobândiţi de voi, 
văzând purtarea voastră cea curată şi cu frica lui Dumnezeu” 
(| Pt. 3, 1-2), şi tot el: „Podoaba voastră (a femeilor) să nu fie 
pe dinafară... ci să fie omul cel tainic, împodobit cu frumuseţe 
nepieritoare a duhului blând şi paşnic, care este de mare preţ 
înaintea lui Dumnezeu” (I Pt. 3, 3-4). 

Citind acestea, lesne ne putem închipui, fiule Fortunat, 
cât de simplă şi de senină poate deveni viața unui cămin dacă, 
pe lângă celelalte virtuţi, femeia casei le are şi pe acestea. Vir- 
tuți de împăcare, de tăcere, de înseninare — care, toate laolaltă, 
simplifică şi sfințesc viaţa. Da, desigur, şi prin acestea, femeia 
îşi poate merita, pe bună dreptate, frumosul titlu de regină 
a căminului. Ea va căuta întotdeauna să evite pricinile de com- 
plicare, înmulţind pe cele de simplificare. Ea va „netezi căile” 
prin tăcere, prin sobrietate, prin luarea asupra ei chiar a gre- 
şelilor celor din casă, prin duh de împăcare, prin necontenită 
pornire de iubire, căci, fiule Fortunat, Smerenia, unită cu iu- 
birea, alcătuiesc laolaltă marea putere de ușurare a vieţii, 
nu numai în cămin, ci peste tot locul unde se întâlnesc două 
voințe contrarii, adică în lumea întreagă. În viaţa socială, unde 
sunt superiori şi inferiori, este, deopotrivă, nevoie de această 
simplificare prin puterea Smereniei. Sfântul loan Hrisostom 

ne spune cu obişnuita-i înțelepciune: „Adevărata smerenie 
o găsesc în aceea că trebuie să cedăm pasul celor care par 
mai neînsemnaţi ca noi şi să respectăm pe cei care ar putea să 
ne fie inferiori”. 

Dar n-am mai isprăvi, fiule Fortunat, dacă am căuta să 
prindem învățături şi de la alte flori ale Smereniei, în ce pri- 
veşte simplificarea vieţii de toate zilele. Le putem întâlni peste 
tot şi le putem sorbi mireasma plină de învăţăminte cu privire 
şi la latura aceasta. 

Am spus şi repetăm, fiule Fortunat, că, odată cu simpli- 
ficarea vieţii prin puterea Smereniei, noi ne sfințim viaţa, fie 
ea cât de neînsemnată în ochii oamenilor. Şi această simplifi- 
care aduce sfințenie pentru că ea cuprinde în sine un rod de 
molrtificare spirituală, o pornire şi o înfăptuire de Smerenie 
asupra noastră înşine, rod care nu poate aduce după sine, 
dacă este rod şi al iubirii, decât sfințirea vieţii noastre pămân- 
tești, care, la rându-i, este piedestalul vieţii de sfinţenie din ceruri. 

Să cerem, aşadar, fiule Fortunat, lui Dumnezeu, să ne 
dăruiască acest duh de simplitate. Să-L rugăm să ni-l dea mai 
întâi în faptele mărunte ale zilelor vieţii noastre, în cele mici şi 
smerite, în cele nebăgate în seamă şi poate chiar dispreţuite, să 
ne dea duhul de simplitate al Fiului Său, Domnul şi Mântu- 
itorul nostru, Căruia să-l cerem iertare că, deşi aşa păcătoşi 
cum suntem, vrem a ne asemăna şi în latura aceasta cu El. O, 
Doamne, lisuse Hristoase, Domn al Smereniei şi al Sfintei Sim- 
plităţi, primeşte-ne şi nu ne lăsa afară, că, iată, dorim din tot 
sufletul să ne simplificăm prin smerenie viaţa noastră, ca să 
putem căpăta nădejdea mântuirii. Iar tu, Maică Sfântă, care 
toată viaţa ta ai strălucit în lumina simplităţii tale, ajută-ne s-o 
căpătăm şi noi, mijlocind întru aceasta la Fiul tău şi Dumne- 
zeul nostru, că tu toate poţi când voieşti, o, dulce Mamă a su- 

Smerenia, fiule Fortunat, ca orice sentiment omenesc, poa- 
te fi „contrafăcută”, adică ascunzând, sub aparenţa ei, un cu 
totul alt sentiment. Cu alte cuvinte, sentimentele pot fi făţar- 
nice. Cuvântul „făţarnic” înseamnă tocmai acest lucru: sen- 
timentul arată aşa cum se vrea arătat numai la faţă, deasu- 
pra, fără să aibă vreo legătură cu adâncimea ascunsă unde, 
corespunzător lui, stă un alt sentiment, de cele mai multe 
ori, contrazicător sau chiar contrariu celui arătat, celui de la 
suprafaţă. Am mai spus că cuvântul ipocrizie, echivalent cu 
făţărnicie, derivă de la masca actorilor din antichitate — 
masca ascunzând faţa actorului şi dând privitorilor chipul 
personajului: un rege, un judecător etc. 

Mai sunt şi alte echivalente: prefăcătoria — a părea una şi 
a fi alta — şi altele. De pildă, cineva face milostenie şi e lăudat 
cu cuvintele: e un om milostiv. Dar acela a făcut milostenia 
din cu totul alt sentiment decât mila, de pildă, dintr-un inte- 
res, dintr-o trebuinţă de a fi socotit darnic — în fond el putând 
fi un om lipsit cu totul de sentimentul milei. Iar când jocul 
acesta este descoperit („Nu este nimic acoperit, care să nu iasă 
la iveală“ Lc. 8, 17), celui care l-a făcut i se spune: „fătarnicule!”. 

Aşa se pot petrece lucrurile, fiule Fortunat, şi cu Smerenia: 
şi ea poate fi falsă, prefăcută, fățarnică, adică să acopere, cu 
fața ei, un fond contrariu ei. În această privinţă, bine ştim, 
fiule Fortunat, că maeştrii neîntrecuţi erau fariseii şi cărturarii. 

Îi aflăm în Sfânta noastră Carte făţărnicind chiar Smerenia. 
La vedere, ei erau foarte smeriţi, dar numai la vedere. Înlă- 
untru? Dar cine putea să vadă înlăuntrul lor? Era Cineva 
care vedea: Dumnezeu, şi, de cele mai multe ori, le vedea şi 
faptele lor. Oricum, ei ne dau pilda Smereniei false, adică 
lucrul despre care voim a vorbi aici. Cu atât mai mult se cade 
a vorbi despre smerenia falsă, cu cât acest sentiment este unul 
de-o însemnătate foarte mare în viaţa noastră spirituală; sen- 
timent care, adevărat sau fals, are contingenţe apropiate cu 
problema mântuirii — dacă el e adevărat poate aduce mântu- 
irea, dacă el e fals poate aduce osândirea, după ce, bineînţe- 
les, smerenia falsă va fi complicat mult legăturile spirituale 
dintre oameni, prin faptul că ea, fiind o minciună, are toate 
relele acesteia. 

Omul, fiule Fortunat, având inteligenţa, va putea să multi- 
plice la infinit felurile de falsificare ale Smereniei. Aici, tot căr- 
turarii şi fariseii vor fi în fruntea tuturor falşilor smeriţi din 
întreaga vreme. Se cade ca, în ceasuri de răgaz, să medităm, 
fiule Fortunat, asupra locurilor din Evanghelie, unde dăm de 
ei. Ne vom putea lesne documenta asupra diferitelor false 
smerenii. Acum, vom căuta numai să schiţăm câteva lucruri 
care trebuiesc înglobate în modesta noastră lucrare. 

Aşadar, iată primul jalon: smerenia falsă este aceea care-i 
numai la văz, care e superficială, având dedesubt cu totul alt 
sentiment. Prin urmare, Smerenia e numai veşmântul, masca, 
grăirea, purtarea — toate calculate şi conduse de diferite alte 
sentimente: interes, vicleşug, lăudare de sine, în fond, de 
acea mare potrivnică a Smereniei care este Trufia. Am văzut, fi- 
ule Fortunat, în cartea întâi cum Trufia, printre alte veşminte sub 
care se ascunde, foloseşte până şi pe acela al Smereniei. Sme- 
renia, acest sentiment înalt şi luminos, ar trebui totdeauna să 
fie adevărată pentru a aduce atât mântuirea smeritului, cât şi 

o mai bună vieţuire între oameni. Sfântul Hrisostom ne spune 
că „adevărata smerenie constă în a te cobori pe tine însuţi, 
privindu-te ca pe cel din urma dintre toţi”. lar Sfântul Apos- 
tol Pavel grăieşte: „Ca nişte gunoi suntem pentru lume şi ca 
nişte pulbere călcată de toţi” (1 Cor. 4, 13). Aşa încât, fiule 
Fortunat, ne putem da seama cât de ticăloasă şi cât de osân- 
ditoare este Smerenia falsă. Astfel spune Sfântul Ambrozie: 
„Întâlnim adesea aparenţa Smereniei. În afară o modestie 
prefăcută, înlăuntru bunăvoința pentru sine care distruge 
Smerenia. Nici o smerenie, decât aceea care-i lipsită de vicle- 
şug”. Sub cuvântul „vicleşug” se înțeleg, fiule Fortunat, toate 
pricinile care falsifică Smerenia: interesele de orice fel, ajun- 
gerea la țeluri prin smerenia falsă etc. Spusese lucrul acesta 
în adânca vechime şi înțeleptul Sirah, sub o formă care nu-i 
lipsită de un oarecare umor nevinovat, cum şi de o plastici- 
tate spirituală, aşa cum obişnuieşte acest înțelept: „Este câte 
unul care face rău şi umblă smerit, şi cele dinlăuntrul ale lui 
sunt pline de vicleşug, care-şi pleacă fața şi se face surd, dar 
când nici nu te gândeşti, el se apucă să-ţi facă rău” (Înţ. Sir. 19, 
23). Şi tot Sirah ne dă şi „rețeta” cu care putem neutraliza sme- 
renia vicleană, când spune: „Nu te încrede în vrăjmaşul tău, 
că în ce chip arama se rugineşte, aşa şi răutatea lui; şi de se 
va smeri, umblând plecat, întăreşte-ţi sufletul tău şi te pă- 
zeşte de el.” (Înţ. Sir. 12, 12-13). Acelaşi sfat ne dă şi Apostolul 
când, vorbind Colosenilor, le spune: „Nimeni să nu se amă- 
gească cu smerenia prefăcută” (Colos. 2, 18), adică să nu se 
amăgească nici cei care o folosesc, nici cei faţă de care este 
folosită. 

Sfântul loan Hrisostom, fiule Fortunat, ne este şi aici un 
îndrumător spiritual, de-o adâncă pătrundere a lucrurilor. 
EI care, se ştie, a dus cea mai aprigă luptă împotriva Trufiei 
este, totodată, şi nemilosul urmăritor al falsei smerenii, care, 

repetăm, nu e decât o formă a Trufiei. Am putea defini falsa 
smerenie: o trufie fricoasă, ascunsă, o trufie care se teme că, 
dacă nu îmbracă haina Smereniei, nu-şi ajunge scopul, o tru- 
fie care se înjoseşte, îmbrăcând haina vrăjmaşului ei. 

Să spicuim, fiule Fortunat, câteva locuri din învăţătura 
Sfântului nostru preaiubit, Hrisostom. Într-un loc el ne spune 
aşa, vorbind tocmai despre falsa smerenie, denumind-o sme- 
renie trufaşă: „Smerenia zămisleşte mândrie, când nu-i sinceră. 
Cum aşa? Veţi zice. Vom răspunde: când ea urmăreşte încu- 
viinţarea oamenilor şi nu a lui Dumnezeu, când e săvârşită în- 
tru aşteptarea laudei şi întru a avea de sine un cuvânt măreț” — 
şi se dă o pildă: „Vine la tine un frate, să zicem un rob. Tu îl 
primeşti şi-i speli picioarele, şi de îndată te mândreşti cu 
aceasta: «Am făcut ceea ce nimeni n-a făcut, am săvârşit sme- 
renia»”. După cum se vede, fiule Fortunat, un tablou admi- 
rabil, din care putem prinde bune învățături. Noţiunea falsei 
smerenii ne apare clară: o smerenie nesinceră. Scopul: lauda 
oamenilor şi cugetarea înaltă despre tine, amândouă ilus- 
trate de pilda cu spălarea picioarelor robului. Şi mai avem 
aici, fiule Fortunat, în chip implicit şi că o asemenea smere- 
nie nu duce decât la propria osândire a aceluia care o folo- 
seşte, cum spune şi Sfântul Hrisostom mai departe: „Ai săvârşit 
o faptă de smerenie, nu te mândri, că pierzi roada; ca să nu 
se întâmple ca fariseul, care s-a mândrit că a plătit dijma şi 
şi-a pierdut răsplata”. Cu felul lui de a vorbi deschis şi cu 
tărie, Sfântul Hrisostom ne mai spune: „Dacă smerenia tre- 
buie să se schimbe în cursă în folosul trufiei, mai bine este 
pentru tine să nu fii smerit niciodată”. 

Uneori lucrurile se petrec altfel. Pentru a căpăta o slava de 
la oameni pe care, apoi, s-o folosim pentru interesele noastre 
pământeşti, de cele mai multe ori rele şi stricătoare de suflet, 
zicem despre noi în gura mare că suntem nişte mari păcătoşi, 

fără ca noi să şi credem lucrul acesta şi fără să dăm altora 
voia de a ne spune la fel. Este cazul cu acel tânăr care, voind 
a lua rasă călugărească, a mers la un stareţ şi i-a cerut să-l 
primească în mănăstirea lui. Acesta l-a întrebat: „Ai tu destulă 
smerenie ca să faci lucrul acesta?”. „Am”, a răspuns acela, „căci, 
preacuvioase, om mai păcătos ca mine nu se află în lumea 
întreagă!”. „Bine”, i-a zis stareţul, şi l-a primit. Dar acest stareţ, 
fiind un monah foarte îmbunătăţit, a bănuit că smerenia tâ- 
nărului este falsă. Şi l-a pus la încercare. L-a trimis să taie 
lemne în pădure, iar el, dezbrăcându-se de rasă, s-a îmbrăcat 
ţărăneşte, și aşa, ca din întâmplare, a trecut pe unde tăia 
lemne călugărul cel smerit. 

Văzându-l, s-a prefăcut că-l batjocoreşte: „Ce faci aici, 
măi călugăre păcătos şi nevrednic?”. Acela, ca muşcat de şarpe, 
a ridicat asupra călătorului o privire ca de erete şi, cu un glas 
plin de mânie, i-a spus: „Cine eşti tu, mă, să-mi spui tu mie 
că-s păcătos? De unde ştii tu că-s păcătos?”. Atunci starețul 
a surâs şi i-a răspuns: „Apoi nu mi-ai spus tu însuţi că eşti 
cel mai păcătos om din lume? Că, vezi bine, eu sunt stareţul 
tău”. Aşa fac mulţi, fiule Fortunat. Am întâlnit şi noi prin 
locurile pe unde ne-a purtat bunul Dumnezeu şi am găsit, 
de pildă, femei care mi s-au recomandat: „Vă sărut mâna, 
eu, loana păcătoasa păcătoaselor”, sau pe unii bărbaţi: „Vă 
sărut mâna, frate, eu Gheorghe, cel mai păcătos om de pe 
faţa pământului!”. lar când (după ce i-am dojenit pentru un 
asemenea fel de a grăi) am cercat a sta de vorbă cu ei, asu- 
pra vieţii lor, şi a le da sfat, am simţit cum sub „cea mai 
păcătoasă femeie” şi sub „cel mai păcătos om de pe faţa 
pământului” zăceau nişte trufaşi tari ca piatra şi fără nici un 
gând de a primi vreo îndrumare. Zice la acestea Sfântul 
Hrisostom: „Chiar de veţi zice mult rău despre voi, dar de 
nu veţi suferi să vi-l zică alţii, aceasta nu-i smerenie, nu mai 

e mărturisirea greşelilor, ci e numai arătare şi slavă zadarnică. 
Veţi zice poate: Cum? arătare se cheamă a-ţi zice ţie însuţi 
păcătos? Da, căci, în felul acesta, ne clădim pe nedrept un 
renume din smerenie, suntem lăudaţi, suntem preţuiţi, în 
loc ca, din pricina unei purtări potrivnice, să fim dispreţuiţi, 
aşa că lucrăm pentru slavă... Căci iată: acum ne facem pe noi 
înşine păcătoşi, nevrednici, dar dacă altcineva ni le spune, 
iată-ne nemulţumiţi şi mânioşi”. Căci tot Sfântul Hrisostom 
ne spune: „Nu va să zică a fi smerit de a te socoti drept un 
păcătos, când eşti în adevăr un păcătos”. Ci calea cea dreaptă 
este, fiule Fortunat, aceea de a tăcea asupra păcatelor tale în 
faţa oamenilor şi a le spune lui Dumnezeu, în taină, sub epitra- 
hilul duhovnicului tău, mulţumind lui Dumnezeu că ţi-a 
dat puterea să ţi le vezi, şi puterea, încă mai mare, să le măr- 
turiseşti slujitorului Bisericii Lui. Că vezi, în grăirea ta asu- 
pra ta însuţi, în învinuirea ta asupra ta însuţi, stă un bob de 
Trufie, care face ca fapta ta să nu-şi dea roada — şi încă poate fi 
şi o piatră de scandal pentru alţii. Prin aceasta ea devine o fal- 
să Smerenie. lar falsitatea, oriunde ar fi şi cu privire la orice 
ar fi, este o pricină de osândire, o depărtare de la nădejdea 
mântuirii. 

Ajungând acum la smerenia ridicolă, vom spune, fiule 
Fortunat, că după cum în cartea întâi am aflat o Trufie ridi- 
colă, tot aşa, şi încă mai cu multă uşurinţă, aflăm o Smerenie 
ridicolă, care se aseamănă foarte mult cu falsa Smerenie, 
atât ca înfăţişare, cât şi ca urmări. Chiar acei credincioşi care 
la tot prilejul îşi zic „păcătoşi”, „foarte păcătoşi”, „cei mai 
mari păcătoşi din lume” şi alte expresii de acestea ne dau ima- 
ginea unei Smerenii ridicole. Ei pot ascunde, cum am arătat, 
o falsă smerenie, dar ridicolul limbajului lor le scade chiar 
smerenia, presupunând că o au. Faptele credinţei noastre 
creştine, fiule Fortunat, nu se pot îmbrăca niciodată într-o 

haină ridicolă, într-un limbaj ridicol. Nu se potriveşte pentru că 
nu se cade. Smerenia trebuie să se îmbrace totdeauna în haina 
sa, care niciodată n-a fost, nu este şi nu va fi ridicolă. Cel 
ce este smerit, folosind un veşmânt sau o grăire ridicolă, 
pierde mult din smerenia sa şi chiar poate s-o amenințe în 
esenţa ei. Smerenia, fiule Fortunat, îşi are o „mândrie” a ei, 
în înțelesul că e demnă şi cu minte, conştientă că orice acțiune 
care ar face-o ridicolă este una potrivnică ei, menirii ei, sen- 
sului ei. Să ne gândim la Domnul, fiule Fortunat. Am putea 
noi vreodată măcar să îndrăznim a cugeta că EI, prin vreo 
vorbă sau prin vreo faptă a Lui ar fi fost ridicol (Doamne, te 
rog, iartă-mă pentru cuvintele acestea)? Câtuşi de puţin. EI, 
Smerenia î însăşi, Îşi înfăţişează totdeauna smerenia Sa în 
chip liniştit, senin, fără a alege vreodată cine ştie ce exagerări. 
Pe când unii din credincioşi, spre a-şi arăta Smerenia (aşa 
cred ei) folosesc gesturi care aduc un zâmbet de compătimi- 
re: fac cruci, pornind din spate şi tăind aerul în cercuri largi; 
bat metanii care nu sunt departe, prin felul în care sunt fă- 
cute, anumite exerciţii de educaţie fizică, recită rugăciunile 
în felul actoricesc; aprind o lumânare pe care o poartă pe la 
toate icoanele, luminând cu ea mai ales chipul sfântului, după 
care o ridică în sus, ca pentru a spune un fel de: „vivat!”; 
ţin să fie văzuţi că aprind lumânările într-un anumit fel, ciu- 
dat, cu totul neobişnuit; ating icoanele cu mâna pentru a primi 
un presupus fluid care ar veni numai prin această atingere; 
alţii „sărută” icoanele cu... fruntea — şi aşa mai departe, fiule 
Fortunat, lucruri pe care le-am întâlnit în atâtea rânduri în 
lăcaşuri de rugăciune. Unii credincioşi se îmbracă înadins 
în veşminte voit smerite, fără să băge de seamă că se expun 
ridicolului. Alţi credincioşi cred că o culme a smereniei este „a 
bate bisericile”, adică a tot schimba biserici, a se împărtăşi 
în aceeaşi zi la mai multe biserici, a cerceta un anumit număr 
de biserici pe lună (nu ştiu de ce cifra cea mai uzitată este 
99); a scrie şi a trimite tot la câte nouă credincioşi acel „lanţ al 

Sfântului Anton”, cu obligaţia, sub sancţiunea unui fel de bles- 
tem, ca fiecare din primitori să trimită şi el, la rându-i, la alţi 
nouă credincioşi, folosind acelaşi conținut şi acelaşi soi de ame- 
ninţare — că nu-i va merge bine dacă nu se execută. Dar mă 
opresc, fiule Fortunat, ca nu cumva să depăşesc cadrul şi 
scopul pe care-l urmărim aici. Nu. Credinţa Domnului Hris- 
tos respinge atât smerenia falsă, cât şi smerenia ridicolă, 
aceasta din urmă putând deveni foarte bine o falsă smere- 
nie. Şi le respinge, fiule Fortunat, fiindcă credința noastră 
este una de mare decenţă, una de aurea mediocritas, adică de 
cale de mijloc, respingând toate extremele, toate excentricităţile, 
toate „vederile personale”, în toate laturile — precum credinţa 
în sine, exprimare de credinţă, fapta de credinţă. Se înțelege 
lesne de la sine că, mai ales în materia Smereniei, lucrul 
apare şi mai accentuat. Religia noastră, învăţătura Domnu- 
lui Hristos, Biserica Sa — toate — toate sunt simple, luminoase, 
precum, deci, simplă şi luminoasă se cade a fi și trăirea creş- 
tină. „Urmăriţi cele smerite” — ne îndeamnă nu numai Apos- 
tolul (Rom. 12, 16), ci Însuşi Domnul prin toate cele grăite şi 
prin toate cele săvârşite de EI. 

Te rugăm, Doamne, Stăpân şi Învățător al Smereniei, să 
ne dai o Smerenie adevărată, liniştită, demnă, cuminte, nea- 
tinsă de falsitate sau de ridicol — ca şi în felul acesta să ne ase- 
mănăm Ţie, Mântuitor al sufletelor noastre. lar tu, Maica mi- 
nunatei Smerenii, ajută-ne să căpătăm şi noi o Smerenie ade- 
vărată, că tu, Mama sufletelor noastre, ne iubeşti şi ne vrei binele. 

Înainte de a purcede să schiţăm acest tip sufletesc, bine 
este, fiule Fortunat, să pătrundem cu duhul nostru în templu, 
unde „s-au suit doi oameni să se roage, unul fariseu fiind şi 
celălalt vameş” (Lc. 18, 10). Să ne uităm la amândoi şi, din felul 
cum se roagă ei, vom putea prinde şi felul de a fi al smeritu- 
lui, care este unul total opus celui al trufaşului, înfățişat prin 
mândrul fariseu. lot ce găsim la trufaş va fi total răsturnat la 
smerit şi invers, aşa încât, văzând pe trufaş, vedem totodată 
şi pe smerit, prin contrast: sunt cele două feţe ale aceleiaşi 
medalii, una plină de întuneric şi de minciună, alta plină de 
lumină şi de adevăr. Privind mereu spre cei doi din templu, 
să încercăm, fiule Fortunat, a schiţa în câteva trăsături chipul 
spiritual al Smeritului. Fără îndoială că, şi până aici, acest chip 
s-a desprins din tot ce-am grăit despre Smerenie, totuşi soco- 
tit-am că nu e rău să scoatem din toate, aparte, chipul cel prea 
simpatic al celui smerit, chip care contrastează izbitor cu acela 
antipatic peste măsură al trufaşului. 


Am vorbit, în capitolul al XV-lea din aceste însemnări 
despre vorbirea, tăcerea, privirea şi mersul Smereniei, aşa 
încât despre acestea nu vom face aici decât numai nişte adă- 
ugiri, pentru rest trimițând pe cititor la capitolul arătat 

Aşa, vom spune, fiule Fortunat, că Smeritul se va feri, pe 
cât mai mult cu putinţă, să se folosească în vorbirea sa de pro- 
numele „Eu” — acest cuvânt care a adus şi aduce atâta rău în 
lume, el înfăţişându-ne una din caracteristicile trufaşului. Rosti- 
rea de către smerit a acestui cuvânt — şi smeritul simte aceasta 
prin însăşi Smerenia sa — îi aduce o neplăcere, o stânjenire, 
ca şi cum şi-ar părăsi felul său de a fi. Desigur că-şi va da şi el 
părerea faţă de un semen sau în societate asupra unui lucru, 
dar el, pe lângă că şi-o va da în chip rezervat, va căuta să-şi 
înlocuiască cuvântul blestemat cu nişte echivalente smerite: „se 
poate că e aşa”, „cred că nu sunt departe de adevăr când 
spun aşa”, şi chiar când va folosi pe „eu”, îl va rosti pe un ton 
care va exclude cu totul aroganţa şi încrederea în sine. 

De aici, fiule Fortunat, va decurge şi întregul fel de a vorbi 
al Smeritului. Vorbirea lui va fi caracterizată prin blândețe, 
prin duh de stăpânire asupra sa însuşi, prin cumpănire. El 
nu va vorbi niciodată (sau foarte rar, când e provocat şi când 
tăcerea lui ar putea fi răstălmăcită ca o faţă ascunsă a Irufiei), 
zic, nu va vorbi niciodată despre sine sau despre lucrările sale, 
va lăsa să se vadă că el îşi dă seama, mai întâi, că toate sunt 
relative şi, apoi, mai însemnat, că atât facultăţile sale personale, 
cât şi lucrările ieşite din aceste însuşiri nu sunt decât nişte 
daruri ale lui Dumnezeu, Care, din bunăvoință şi îndurare 
i le-a hărăzit lui, cugetând mereu la micimea lui şi la măreţia 
Dăruitorului. De va fi vreun artist, Smeritul încă mai mult îşi 
va da seama de înalta hărăzire dată lui de Dumnezeu, Care, 
făcând din el o unealtă supusă, coboară pe pământ, prin jghia- 
bul artei, frânturi din frumuseţea Sa. Tot de aceea, Smeritul 
se va feri să judece pe semenul său, dându-şi seama că de 
cele mai multe ori judecata omenească poate lesne greşi. Dim- 
potrivă, smeritul va fi grabnic în a recunoaşte meritele altuia, 
spunându-şi părerea cu cumpăt şi cu seriozitate. Spunem 


pi COLE 00 Y ț 
251 
LA Oil 233 0 ÎI 


şi de data aceasta, fiule Fortunat, cum am mai spus şi în altă 
parte, că dacă smeritul se fereşte să judece pe altul, aceasta 
nu trebuie să însemne ca el să fie mut, să nu-şi poată da nicio- 
dată părerea sa asupra unei fapte rele a semenului său. Nu, 
ci numai că „judecarea” semenului să fie făcută de el cu părere 
de rău şi nu cu duh de răutate şi de osândă. La rândul ei, tă- 
cerea smeritului nu trebuie să fie o tăcere acră, posomorâtă 
şi, încă mai puțin, una răutăcioasă, ci tăcerea lui trebuie să fie 
blajină şi cu zâmbet bun, vorbind prin ea: „trebuie să tăcem 
în împrejurări ca acestea, ca să nu cădem în vreo greşeală”. 
În felul acesta, Smeritul va fi şi un bun izvor de învățătură pen- 
tru alţii, aşa precum este, de altfel, prin însăşi smerenia sa 
în toate. 

La judecata favorabilă, pe care ar face-o altul asupra Sme- 
ritului, el, fără a o respinge spre a nu jigni pe cel care i-o face, 
o va primi cu duh de aplecare şi cu acelaşi bun zâmbet, care 
sunt cea mai bună mulţumită adusă cuvintelor de aprobare. 
Dar de îndată, Smeritul va încredința toate Domnului, el, 
personal, uitându-le. Dacă părerea este defavorabilă, Sme- 
ritul va avea acelaşi duh şi acelaşi zâmbet, el dându-şi seama, 
cel dintâi, de slăbiciunea sa şi de nedesăvârşirea lucrărilor 
sale. lar dacă, după fire, ar avea o mâhnire în suflet, va aşeza-o 
şi pe ea la picioarele Domnului, silindu-se să uite şi gândind 
la nimicnicia şi piericiunea lucrurilor pământești. Oricum, fi- 
ule Fortunat, Smeritul nu va primi nici într-un caz titulaturi 
lăudătoare sau pompoase. Le va respinge ca pe ceva cu totul 
nepotrivit smereniei sale. Dacă e avocat sau artist şi i se 
spune „maestre” sau alt cuvânt similar, el va opri pe acela de 
a-l rosti mai departe — oprire făcută cu acelaşi duh sau cu 
întâmpinarea: „Dragul meu, numai Dumnezeu este maestru”, 
sau în alt fel. Tot aşa, cu cuvintele de laudă. Smeritul se va 
simţi jignit de ele şi acela va fi rugat să nu mai continue, sau să 

schimbe el vorba. Dar şi aici, fiule Fortunat, se cade a face 
o distincţie. Una este a lăuda cu cuvinte, de cele mai multe ori 
goale, pe cineva şi alta este de a vorbi serios şi cumpănit cu 
cineva despre meritele sale, cum am arătat mai sus. Smeritul 
le va primi, dar şi pe ele le va aşeza la picioarele Domnului şi 
le va uita sau se va sili să le uite. Smeritului nu-i plac formu- 
lele prea reverenţioase de adresare. Suportă foarte greu pe „dum- 
neavoastră” şi, fără a cere numaidecât pe „tu” (ceea ce e şi cu 
neputinţă uneori), preferă pe „matale”, căci şi „dumneata” i se 
pare rece şi distant, Smeritului plăcându-i căldura şi apropie- 
rea între suflete. 

Privirea Smeritului va fi, de asemenea, una din blajină- 
tate şi de prietenie, el dându-şi socoteala prea bine că sufletul 
grăieşte uneori mai bine prin privire decât prin vorbe. Privirea 
este calea cea mai directă între suflet şi cele din afară, și cea care 
n-are timp să se pervertească fiind aproape fulgerătoare. Graiul 
străbate o cale mai lungă, aşa că poate căpăta modificări până 
ajunge la limbă şi la buze. Chiar şi asupra tăcerii, privirea are 
această precădere, tăcerea având şi ea vreme să se altereze 
de-a lungul ei. Oricum, privirea Smeritului nu înseamnă nu- 
maidecât o privire lăsată în jos, ci, am spune, dimpotrivă, că 
ea este o privire care se uită în ochii omului, bineînţeles nu cu 
îndrăzneală şi, mai puţin, cu arogantă, ci cu acelaşi chenar de 
zâmbet bun şi îngăduitor, care convinge şi mângâie. 

Mersul Smeritului nu va avea nici într-un caz vreo aliură de 
grabă falsă, de încetineală care ar vrea să vădească o cugetare 
adâncă, de orice ostentaţie spre a atrage privirile asupra lui. 
Ci un mers „normal“, cum merge omul la treburile lui, une- 
ori mai încet, alteori mai grăbit — totul este ca acest mers să 
nu aibă nimic de „arătare” în el, să pară ceea ce nu este în 
realitate. Într-un cuvânt, fiule Fortunat, atât vorbirea, cât şi 
celelalte manifestări ale Smeritului să aibă pecetea unui duh 

de stăpânire de sine, de cumpănire, de blajinătate. În toate 
însă, Smeritul se va feri şi de vulgaritate, vulgaritate care, 
dacă privim bine, fiule Fortunat, poate ajunge până a fi un 
viciu, în înțelesul că strică virtuţii. Spune atât de frumos în 
una din cugetările sale monseniorul Vladimir Ghika: „Va- 
nitatea este una din cele mai de netăgăduit vulgarităţi: nu 
este nobleţe pe care ea să n-o facă să cadă”. Smeritului i se pare 
că-şi despoaie trupul, dacă ar fi vulgar. Are o simţire de mare 
repulsie pentru vulgaritate, pentru neruşinare într-un 
cuvânt. De aceea el fuge de ea şi încă mai cu neputinţă îi este 
a cugeta că el însuşi ar fi vulgar prin ceva, cugetare, vorbă sau 
faptă. Smeritul, fiind o ființă omenească în drum spre sfin- 
țenie, nu mai poate, cu nici un chip, să cugete lucruri urâte 
fără a nu se scârbi cu totul de ele, el nu mai poate auzi glu- 
me proaste, vorbe cu două înțelesuri, şi cu atât mai puţin a fa- 
ce haz de ele sau a le grăi el. O mare putere lăuntrică îl opreş- 
te de la toate acestea. Un val grabnic şi fierbinte de ruşi- 
nare îi cuprinde sufletul; şi chiar trupeşte, simte în aceste prile- 
juri un fel de durere, un rău nespus, o sâcâială, o scârbire... 
Am arătat, de altfel, fiule Fortunat, în capitolul XXVI al aces- 
tei cărţi, cum Smerenia aduce sfințire întregii ființe omeneşti 
- gând, vorbă, purtare etc. 

Smeritul, fiule Fortunat, se sileşte să suporte pe omul 
sâcâitor sau pe acela care, fără pricină, îi este antipatic. El se 
înfrânge la tot pasul pe sine şi, fără a face lucrul dintr-o 
compasiune care ar putea jigni, el îl face dintr-o cugetare 
simplă: şi eu pot fi antipatic altcuiva - sau altuia să-i par 
sâcâitor. Şi apoi, Smeritul se va gândi mereu la Domnul, 
Care, vai, fiule Fortunat, a suferit pe toţi, până într-atâta, 
încât de vreo câteva ori a strigat: „Până când vă voi suferi?”. 
Şi dacă Domnul a suferit pe atâţia, cum Smeritul n-ar suferi 
pe cei câțiva care l-ar sâcâi sau i-ar fi antipatici. Dimpotrivă, 

treptat, el se va sili să-i şi iubească. Maica Tereza din Lisieux 
ne povesteşte un minunat caz din viaţa ei de călugăriţă. 
Avea o soră pe care, mărturiseşte ea însăşi în cartea sa de 
amintiri, nu o putea suferi, fără nici o pricină. Dându-şi 
seama că păcătuieşte având un asemenea sentiment, Maica 
Tereza a luat hotărârea eroică de a-i surâde ori de câte ori o va 
întâlni, cu un surâs blajin şi binevoitor, chiar dacă în clipa 
aceea ar fi simţit antipatia veche pentru sora sa. Şi a făcut lu- 
crul acesta mereu. Sora aceasta, îmbolnăvindu-se grav, a ce- 
rut ca la patul ei să vină Maica Tereza spre a-i face o măr- 
turisire. Maica Tereza a alergat, fireşte, de îndată şi i-a primit 
mărtuisirea: „Scumpă soră lereza, se poate să mor — nu ştiu. 
Dar vreau ca înainte de a muri să-ți multumesc pentru surâsul 
tău, pe care mi-l dădeai ori de câte ori mă întâlneai. El mi-a 
fost de un mare sprijin în viaţa aspră pe care, bine ştii, o du- 
cem aici”. 

Smeritul, fiule Fortunat, va suferi nedreptăţile, cu resem- 
nare şi cu acelaşi duh de stăpânire şi de cumpăt. El va imita 
pe Domnul, săvârşindu-l poruncile cu privire la răbdare. Va 
urma şi îndemnul Sfântului Apostol Petru care ne spune mi- 
nunate lucruri asupra răbdării la nedreptate. Le repetăm aici: 
„Dacă răbdaţi când faceţi bine şi pătimiţi, aceasta este plă- 
cut lui Dumnezeu” (I Pt. 2, 20). Smeritul ştie, fiule Fortunat, 
că mai devreme sau mai târziu, dreptatea va ieşi la iveală, 
căci cum am mai spus, el ştie că Însuşi Domnul ne-a încre- 
dinţat că nu este nimic ascuns care să nu iasă la iveală — şi 
nimic acoperit care să nu se vădească, atunci când EL Însuşi, 
Domnul, va crede că trebuie să înceteze asuprirea nedreptății, 
cu atât mai degrabă cu cât ea a fost suportată mai cu răbdare. 
De aceea, Smeritul rabdă cu seninătate nedreptatea, de orice 

Smeritul suferă şi pe cei nebuni, după cum ne încredin- 
țează Apostolul când scrie Corintenilor: „Căci voi fiind înţe- 
lepţi, suferiţi cu voie bună pe cei nebuni” (II Cor. 11, 18). De- 
sigur, fiule Fortunat, nu este vorba aici despre nebunii pro- 
priu-zişi, ci de „nebunii” tuturor trufiilor, ai tuturor ereziilor, 
ai tuturor faptelor neplăcute lui Dumnezeu, cu care Sfântul 
Apostol avea de luptat din greu. 

Smeritul, contrar Trufaşului, nu va căuta niciodată locu- 
rile din frunte, ci, fără a căuta numaidecât pe cele din urmă, 
se va aşeza în aşa fel încât să se piardă printre cei mulţi. Căci 
cu dreptate spunea un Sfânt Părinte: „Nici în frunte, nici în 
coadă, căci amândouă se văd”. La biserică, la adunări, la 
agape, la unele ospete la care este chemat şi el, Smeritul se 
va conforma întru totul sfatului dat de Domnul în parabola 
cu chemarea la nuntă: „Când vei fi chemat de cineva la 
nuntă [...] tu te aşază la locul din urmă, ca să vie cel ce te-a 
chemat şi să-ţi zică: «Prietene, mută-te mai sus!»” (Lc. 14, 8 ş.u.). 
El nu va imita niciodată pe cărturari şi pe farisei, care cău- 
tau totdeauna locurile din frunte, ca să fie văzuţi, stimaţi şi 
lăudaţi. Smeritul se va asemăna vameşului din templu, care, 
în marea lui Smerenie, ieşită mai ales din adânca convingere 
a marii lui păcătoşenii, stătea la intrare, nevoind şi neputând 
măcar să ridice ochii spre lumina altarului. 

În orice împrejurare ar fi pus, Smeritul, fiule Fortunat, nu 
va face nimic spre a fi văzut, ci mai mult îi va plăcea să nu 
fie băgat de seamă şi nici în seamă, ci să fie lăsat în mulţime, ca 
astfel el să-şi îndestuleze smerenia sa. Dar şi aici se cere 
o atenţie, fiule Fortunat. Smeritul să nu caute a face acestea toc- 
mai spre a fi văzut şi lăudat, ci toate trebuie să decurgă în 
chip firesc şi ca de la sine. Căci spunea un înţelept creştin: 
„Cel ce vrea să fie luat în seamă face uneori în aşa fel încât, 

tocmai prin purtarea lui rezervată, să poată, mai lesne, fi luat 
în seamă” (adică o smerenie vicleană). 

Smeritul, fiule Fortunat, va fugi cu orice chip de vicleşug, 
vicleşug, care are o sută de feţe, pe care el le va simţi ca pe tot 
atâtea curse primejdioase, una din definiițile Smeritului fiind 
şi aceea a omului lipsit de vicleşug, aşa precum Însuşi Dom- 
nul a spus despre Natanail: „lată, cu adevărat, israelit în care 
nu este vicleşug” (In 1, 47). 

Smeritul, de asemenea, va fi străin de orice minciună, cău- 
tând să n-o folosească niciodată în viaţa sa. Ci, dimpotrivă, el 
va fi slujitor virtuţilor toate, între care grăirea şi respectarea 
adevărului vor fi lucruri şi stări obişnuite lui. 

Dar încă n-am isprăvit, fiule Fortunat, cu schiţarea portre- 
tului Smeritului, aşa că încheiem aici capitolul şi vom împlini 
schița în capitolul următor. 

SMERITUL 
- Schiţă de portret — 
(urmare) 


Credinţa Smeritului va fi una simplă, liniştită, fără frămân- 
tări zadarnice întru căutarea unor răspunsuri la întrebări care 
trec dincolo de inteligența omenească. El se mulţumeşte cu lu- 
mina limpede a Evangheliei, crede cu tărie în adevărurile 
arătate în ea, se opreşte a le discuta şi, cu atât mai mult, a le răs- 
tălmăci. De aceea nu vom găsi pe Smerit în societatea sec- 
tanţilor, el simțind prin însăşi smerenia sa că, acolo, mare 
preoteasă cvasipăgână este Trufia, adică alungarea a tot ce 
este smerit. Asupra lucrurilor pe care mintea sa nu le înţelege, 
ca şi asupra cunoscutelor întrebări asupra răului în lume, 
a nedreptăţirii celor drepţi, a bunului trai al celor răi, asupra 
Tainelor Sfinte din învăţătura şi din Biserica Domnului Hris- 
tos, Smeritul va lua totdeauna o atitudine de supunere, soco- 
tind că, din pricina puţinătăţii şi a înțelegerii sale limitate, el 
nu poate pătrunde în esenţa acestor probleme, pe care el le soco- 
teşte a fi apanajul exclusiv al lui Dumnezeu. El ştie că e creş- 
tin, că trebuie să lucreze virtuțile, că trebuie să facă binele, 
că trebuie să stea sub ascultarea Bisericii şi a slujitorilor ei, 
că ar fi o pierdere de vreme zadarnică a se apuca să vântu- 
re tot felul de vorbe care nu duc la nimic, şi se simte fericit în 
sensul duhovnicesc al cuvântului, adică are pace în suflet, iu- 
bire pentru Dumnezeu şi pentru semenii săi, alungând de la 

sine orice pornire de mânie, de antipatie, de nerăbdare, de in- 
vidie. El e mulțumit de poziția sa sufletească, dar e mereu ne- 
mulțumit de sine, în sensul că socotoceşte drept prea pu- 
ţin tot ceea ce face stând pe această poziţie. Nemulțumirea lui 
nu e o vorbă, ci o realitate; totuşi, el nu o va împinge niciodată 
dincolo de margini, dându-şi seama că atunci nemulţumirea 
sa ar putea fi un început de trufie. În credinţa sa, care tot- 
deauna este calea de mijloc, „dreapta socoteală” arătată de 
Sfinţii Părinţi, el nu se va afla niciodată pe o poziţie ex- 
tremă, poziţie pe care nu o priveşte ca normală decât nu- 
mai în anumite cazuri când harul lui Dumnezeu a voit ca 
un creştin să ia calea călugăriei sau a pustniciei. Smeritul se 
simte nevrednic de aşa ceva, iar dacă, totuşi, e ales de Dum- 
nezeu întru aceasta, el încă mai tare se va sili a-şi mări sme- 
renia. Tot în felul acesta Smeritul priveşte şi Sfintele Taine ale 
Bisericii, şi, îndeosebi, Sfânta Împărtășanie. EI le primeşte cu 
încredere şi fără întrebări, întrebări pe care (dacă se ivesc) 
el le goneşte ca pe tot atâtea atentate aduse credinţei sale. 
„Dacă Domnul a zis aşa, dacă Biserica cere aşa, ea, care-i 
Domnul Însuşi, eu — zice Smeritul — voi spune tot aşa.” A întreba 
e totuna pentru Smerit cu a se îndoi, și el nu vrea câtuşi de 
puţin lucrul acesta. Chiar dacă simte în sufletul său o uscăciu- 
ne şi o nevrednicie faţă de Sfintele Taine, el aruncă vina nu- 
mai asupra sa, nu asupra Iainei în sine. Smeritul va spune 
totdeauna că e nevrednic de ele, dar totdeauna le va lua cu 
încredințarea că ele cuprind una din temeliile credinţei creştine 
şi ale propriei sale mântuiri. Smeritul se fereşte de filosofa- 
rea credinţei, pe care o socoteşte tot ca pe o îndoială. EI ştie 
că, din aceste filosofări şi vânturări de păreri personale, au 
ieşit toate acele trufaşe secte care au fost cele mai mari 
dușmane ale Bisericii, dar pe care Biserica, prin puterea ei infi- 
nită şi prin veşnicia ei, le-a dat deoparte ca pe nimica. lar dacă 

Biserica a făcut aşa, Smeritul va face ca ea, respingând orice 
aplecare sau orice ispitire, care i-ar slăbi poziţia lui fermă de 
pe temelia dreptei credinţe. 

Să nu credem însă, fiule Fortunat, că dacă credinţa Smeri- 
tului este aşa, ar însemna că ea n-ar fi în stare de a fi îndrăz- 
neaţă şi vehementă. Să precizăm: nu aroganță şi nici violenţă. 
Îndrăzneala smeritului este tărie în convingere şi apărare îm- 
potriva a tot ceea ce ar năzui să clatine această convingere, iar 
vehemenţța Smeritului nu va lua niciodată aspectul dezor- 
donat al atâtor atitudini care ar părea vehemente, dar nefiind 
în fond decât violenţe şi îngâmfări. Nimeni nu va apăra mai 
cu tărie şi mai cu vehemenţă pe Domnul, Biserica Lui, învă- 
ţăturile Lui, pe Maica Domnului şi pe sfinţi, ca Smeritul. Şi tot 
Smeritul este acela care-şi va apăra cu aceeaşi tărie şi vehe- 
menţă, propria sa credinţă. Avem înaintea noastră chipul 
duhovnicesc al Sfântului Hrisostom, care, şi din acest punct 
de vedere, a unit în fiinţa sa spirituală într-un chip minunat 
smerenia extremă cu vehemenţă extremă. Lucrul s-ar părea 
explicabil — şi totuşi se explică degrabă; extremă smerenie în 
viaţa sa şi în iubirea pentru cel păcătos; extremă vehemenţă 
în combaterea păcatului şi a sectarilor. Feţele luminoase ale 
aceluiaşi suflet, peste care dăinuiau lumina şi iubirea lui 
Dumnezeu. 

Să trecem acum, fiule Fortunat, la rugăciunea Smeri- 
tului. Această rugăciune se va asemăna cu credinţa lui, va 
fi simplă, adâncă, arzătoare, dar lipsită de orice exagerări. 
Smeritul îşi dă seama şi în rugăciune de nimicnicia sa proprie 
şi de măreţia lui Dumnezeu -— şi de aceea el stă aplecat şi-şi 
şopteşte întreg, sufletul său la urechea lui Dumnezeu. Pentru 
aceasta nu e nevoie de cine ştie ce aluri hieratice, de cine 
ştie ce fraze largi şi răsunătoare, ci de aplecare, de căinţă, 
de lacrimă. Priveşte, fiule Fortunat, la rugăciunea pe care o face 

în templu vameşul, care îşi vede întreg; păcatul şi întreaga-şi 
neputinţă. Abia dacă şopteşte cu foc: „Dumnezeule, milostiv 
fii mie păcătosul” (Lc. 18, 13). Aşa vorbeşte Smeritul cu Dum- 
nezeu, iar nu ca fariseul trufaş, care nu se roagă, ci se laudă 
pe sine. Smeritul nu va face ca acei care se opreau şi se rugau 
prin adunări şi pe la răspântii, ca să fie văzuţi de oameni, ci 
ca acei care se roagă în taină (Mt. 6, 5-6). O asemenea rugă- 
ciune este ascultată de Dumnezeu şi despre acest fel de rugă- 
ciune ne spune înțeleptul Sirah: „Rugăciunea celui smerit norii 
va pătrunde şi nu se va mângăia până nu va ajunge acolo” 
(Înţ. Sir. 35, 18). Adică, pe lângă smerenie, rugăciunea trebuie 
să fie stăruitoare. 

Milostenia Smeritului, de asemenea, va fi ca şi rugăciunea 
lui, în taină: „Să nu ştie stânga ceea ce face dreapta ta” (Mt. 
6, 3). Sau se va asemăna cu femeia văduvă, care şi-a dat cei 
doi singuri ai săi dinari la cutia milelor (Mc. 12, 41; Lc. 21, 1). 
Ea a dat tot ceea ce avea şi a dat în taină, pe furiş, ca să nu fie 
văzută. 

Se înţelege de la sine, fiule Fortunat, că Smeritul nu se va 
lăuda niciodată nici cu rugăciunea sa, nici cu milostenia sa, 
socotind, ca şi despre credinţa sa, că atât rugăciunea sa, cât 
şi milostenia sa sunt slabe şi nevrednice şi că numai Dumne- 
zeu este Acela care, văzându-i sufletul cu care le-a făcut, le va 
face rodnice. Sfântul Hrisostom ne spune limpede: „Da, numai 
acela e cu adevărat smerit care se sileşte a se încredința pe 
sine că n-a făcut nimic meritoriu în tot binele pe care l-a reali- 
zat, şi care socoteşte, serios, că n-a ajuns la culmea desăvârşirii”. 
Smeritul va avea mereu sentimentul nedesăvârşirii sale, cu 
atât mai mult cu cât va progresa pe calea spre Căpetenia desă- 
vârşirii, Domnul Hristos. Ci el ştie că trebuie să aibă armele 
pe care, iată, fiule Fortunat, tot Sfântul Hrisostom ni le îmbie 
tuturora când zice: „O inimă înfrântă şi smerită, un suflet 

rezervat, gânditor, cast, mortificat, iată darurile lui Dum- 
nezeu, iată armele pe care trebuie să le avem în mâini”. Cre- 
dinciosului care se laudă pe sine, crezându-se, totuşi, că 
e smerit, Hrisostom îi smulge masca de pe față, spunându-i: 
„Eşti smerit şi te crezi cel din urmă dintre fraţii tăi? Nu te 
duce să te slăveşti cu aceasta; nu prinde prilej din aceasta de a 
insulta pe fraţii tăi. Ar însemna să-i pierzi meritul şi slava”. Ci 
smeritul, fiule Fortunat, nu se va lăuda decât mai întâi cu tă- 
cerea. Apoi se va lăuda cu slăbiciunile şi cu neputinţele sale 
ca Sfântul Apostol Pavel: „Nu mă voi lăuda decât numai în- 
tru neputinţele mele” (II Cor. 12, 19). Sfântul Apostol lacov 
ne spune şi el cu privire la acestea: „Fratele de stare smerită 
cu înălţimea sa sufletească să se laude“ (lac. 1, 9). Apoi, 
fiule Fortunat, să se laude cu slujirea fraţilor, căci, cum spu- 
ne Însuşi Domnul: „Cel mai mare dintre voi să fie ca cel mai 
mic” (Lc. 22, 24), şi îndeosebi Smeritul va să urmeze cuvin- 
tele Sfântului Apostol Pavel, pe care le-am mai pomenit: 
„Pentru toţi toate m-am făcut” (I Cor. 9, 22). 

În toate acestea, fiule Fortunat, Smeritul va rămâne tot- 
deauna cumpătat. Oricâte şi oricât de mult ar fi făcut el, ră- 
mâne mereu în smerenia şi în tăcerea sa, fiind mereu con- 
ştient de micimea şi de neputinţa sa. Precum spune din nou 
Sfântul Hrisostom, cel care a fost părtaş atât de deplin al Sme- 
reniei şi tot pe atât de deplin vrăjmaş al Trufiei: „Dacă păcă- 
tosul, încărcat de fărădelegi, câştigă atât de mult mărturisin- 
du-le, ce bogată diademă este păstrată acelora care, bogaţi în 
duhuri bune, nu păstrează mai puţin sentimentele Smereniei?” 


Dar ceea ce face puterea Smeritului îndeosebi, fiule For- 
tunat, (şi aici mi se pare că mă aflu la un punct culminant) este 
că el, Smeritul, are în toate sensul infinitului, al absolutului, al 
veşnicului. Şi el pe toate le face având prezent în mintea şi 

în sufletul său acest sens: sub specie aeternitatis. Pe toate le rapor- 
tează la Veşnicie, la Infinit, la Absolut — adică, fiule Fortunat, 
la Dumnezeu. EI ştie, simte, trăieşte, realizează, împlineşte 
având mereu în fiinţa sa spirituală gândul că numai făcân- 
du-le pe toate călăuzit de acest sens, toate ale sale vor rămâ- 
nea în ocolul Smereniei. Dându-şi seama că „toate sunt deşer- 
tăciune”, dacă le lipseşte acest sens. Smeritul se apleacă lesne, 
cu plăcere, cu fericire chiar, sub dulcea povară a acestui sens 
şi priveşte spre veşnicie, spre infinit, spre absolut, simțind în 
ele pe Dumnezeu în toate preaslăvitele Sale însuşiri, zicându-şi: 
„Vierme sunt, iar tu, Doamne, eşti singurul care poţi zice: «Eu 
sunt». Ce însemnez eu faţă de Tine, orice aş săvârşi pe pământ, 
oricât de mari şi merituoase ar fi faptele mele, oricât de cura- 
tă ar fi viața mea? Nu, Doamne, fir de nisip rămân, căruia nu- 
mai Tu poţi să-i dai un strop de strălucire. Nimicnicia mea nu- 
mai Tu, Doamne, o poţi preface în unealta propriei mele mân- 
tuiri. Altfel, rămân un vierme, pe care diavolul îl striveşte 
sub talpa trufiei lui”. Sfântul Vasile cel Mare ne spune cu atâ- 
ta cumpăt apostolic: „Când veţi simţi ridicându-se în inima 
voastră valuri de trufie, cugetaţi de unde vă trageţi, că nu sun- 
teţi decât pulbere”. 

De aici, vedem lesne, fiule Fortunat, cum Smeritul, stând 
sub această lumină, va fi lipsit de ambiţii deşarte, va trăi de- 
parte de invidie, se va feri de intrigi şi de bârfiri, va avea oroare 
de slava zadarnică a lumii, va fugi de onoruri şi de laude. 
În schimb, va practica mai cu uşurinţă şi mai deplin virtu- 
ţile, se va lăsa mai slobod în brațele ascultării şi va fi, fără sfor- 
ţare, mai bun, mai înțelegător, mai îngăduitor, mai plin de 
iubire pentru Dumnezeu şi pentru oameni — prin toate acestea 
simplificându-şi la extrem trăirea sa pământean cum am arătat 
în unul din capitolele precedente. De asemenea, fiule Fortu- 
nat, Smeritul, fiind stăpânit de acest sens al veşniciei, va putea 

suporta mai uşor suferințele şi încercările pe care Dumnezeu 
le îngăduie să vină asupra lui, tocmai pentru a-i desăvârşi 
smerenia, căci el îşi va spune mereu: ce sunt aceste suferinţe 
trecătoare faţă de veşnicie? 


Răsplata Smeritului? O, fiule Fortunat, multe s-ar putea 
spune drept răspuns la această întrebare care a răsărit din 
condeiul meu. Mai întâi, Smeritul va fi răsplătit cu o mare 
pace sufletească, chiar în viforul celor mai mari încercări. 
El nu se va clătina, tocmai din pricinile arătate mai sus. El 
va avea o fermă putere de stăpânire asupra sa însăşi, necon- 
fundând-o niciodată cu încrederea în sine, cu îngâmfarea, cu 
Trufia. El va fi totdeauna învingător, chiar când, după slaba 
minte omenească, el ar fi învins. Când, în cartea întâi, am vor- 
bit despre Trufaş, am arătat cum el, care se crede totdeauna 
biruitor, este biruit totdeauna. Aşa şi cu Smeritul, el nu se simte 
biruitor, se lasă să fie crezut biruit, deşi el un singur lucru ştie: 
că Domnul ne-a asigurat că „tot cel ce se va înălța va fi smerit, 
şi tot cel ce se va smeri va fi înălţat” (Mt. 23, 12; Lc. 14, 11). Şi 
va fi mai ales biruitor, fiule Fortunat, pentru că are cu el pe 
Domnul puterilor, pe Însuşi Domnul nostru Iisus Hristos. Se 
va putea petrece cu el aşa cum s-au petrecut lucrurile în para- 
bola cu cei chemaţi la nuntă, precum am arătat mai înainte: „va 
fi chemat să ia locul mai sus”. Răsplată necerută şi nici aştep- 
tată de Smerit, dar care-i poate veni de la Cel care cheamă la 
nuntă, adică Domnul, Care cheamă pe cei smeriţi la ospă- 
țul mântuirii. Înţelepciunea veche are cuvinte frumoase de- 
spre unele răsplăţi ale Smeritului. Înțeleptul Solomon spune: 
„Cel smerit are parte de cinste” (Pilde 29, 23); iar celălalt mare 
înţelept, Sirah, adaugă: „Înţelepciunea înalţă capul celui sme- 
rit şi-l face să şadă între cei mari” (Înţ. Sir. 11, 1), şi totel: „Cu 
cât eşti mai mare, cu atât mai mult te smereşte — şi înaintea 

Domnului vei afla har”. lar preaiubitul nostru Sfânt Hrisostom 
ne spune aşa de frumos despre una din răsplăţile Smeritului: 
„Omul smerit este un farmec pentru oricine; totdeauna în 
pace cu toată lumea, el nu-i în război cu nimeni”. Da, fiule 
Fortunat, întreagă dreptate are acest mare conducător moral 
al întregii creştinătăţi. Am întâlnit şi noi în lungul drum al 
vieţii noastre câteva specimene rare ale Smeritului — şi, în 
adevăr, plăcut farmec am simţit în preajma lor. Ei aveau în 
jurul frunţii un început de aureolă, sfinţenia era foarte aproa- 
pe de adâncul fiinţei lor. Cuvântul lor era dulce şi paşnic, 
chiar când de sub el se ivea o tărie de granit; purtarea lor, o în- 
cântare; mersul lor, un fel de legănare pe drumul spre veş- 
nicie; surâsul lor, rază blândă de soare; sfatul lor, grăirea lor, 
o armonie rară. Ei îşi începeau veşnicia încă de pe pământ. 
Ți-i aduci aminte, fiule Fortunat! Da, lucrul acesta, îndumne- 
zeirea omului prin Smerenie, este cu putinţă pe pământ. Dar, 
în afară de aceşti prototipi, am întâlnit, fiule Fortunat, 
mulţime de smeriţi, care, şi ei, mai în mic, reflectau aceleaşi 
mari calităţi. 

Dar răsplata cea mai mare şi cea din urmă a Smeritului 
este mântuirea: „cununa alergării sale” — țelul suprem al trăirii 
creştine pe pământ. Zadarnic va fi fost traiul nostru pămân- 
tesc, dacă, în zarea tuturor gândurilor, tuturor vorbelor, 
tuturor faptelor noastre nu vom mai fi avut scris în litere de 
duh cuvântul: mântuire! 


Şi acum, fiule Fortunat, după ce ne-am ostenit a schiţa, 
după puterile noastre „fermecătorul” chip al Smeritului, îmi 
vine în minte o întrebare, care însă aduce după ea o spai- 
mă. Mai că n-aş mai spune-o. Şi totuşi... să îndrăznesc. lată 
întrebarea, fiule Fortunat: „Oare, noi suntem smeriţi?”. Îmi 
ard buzele la rostirea acestor cuvinte şi cea dintâi pornire a 

sufletului este aceea de a rosti cu putere şi cu convingere: 
Nu! Ne uităm în urmă şi ne ia puhoiul tuturor trufiilor noastre; 
ne uităm în urmă şi abia dacă găsim câteva firicele de adevă- 
rată smerenie; ne uităm în urmă şi ne întristăm... Vai, Doamne, 
ce de rătăciri, ce de mergeri pe drumul pierzaniei, ce ambiţii 
prosteşti, ce de invidii veninoase, ce de făţărnicii arțăgoase, 
ce de îngâmfări prosteşti, ce de trufii goale şi osânditoare — 
şi cât de puţină Smerenie! Ne pălesc lacrimile şi ni se îndo- 
aie, ca de la sine, genunchii, şi ne apare, în lumină, chipul prea- 
iubitului nostru frate, vameşul din templu, şi o rază de nă- 
dejde se revarsă în sufletul nostru... Şi iată, Doamne, nici noi 
nu îndrăznim să ridicăm ochii la cer, ca şi el ne batem piep- 
tul, ca şi gemem cuvintele, care, singure, ne pot aduce nă- 
dejdea scăpării noastre, scumpele cuvinte ale Vameşului: „Ai 
milă, Doamne, de noi, păcătoşii!” 

După cum lesne ne-am putut da seama şi până aici, Sme- 
renia, fiule Fortunat, e un bun de mare preţ, un mărgăritar 
sufletesc, pe care de-l vom descoperi şi ni-l vom însuşi, putem 
fi încredințaţi că avem cu noi însuşi unul din temeiurile mân- 
tuirii noastre, după ce, mai înainte, în viaţa noastră cea de 
toate zilele ea, Smerenia, ne va fi îngăduit să ducem o prea 
plăcută viaţă în mijlocul semenilor noştri şi a frumuseţii firii, 
pe care mult dăruitorul Dumnezeu le-a aşezat pe pământ 
pentru noi şi pentru înălţarea sufletului nostru şi prin ele. 
Văzurăm, fiule Fortunat, ce bine şi frumos este să fii smerit 
şi cât de mult te preţuiesc semenii dacă eşti robul ei. Că unii 
vor râde, nu e nimic, oamenii râd de toate, şi de cele urâte, şi 
de cele frumoase, râd de cele trufaşe şi de cele smerite pentru 
ca, prin râsul lor, să-şi ascundă propriile lor lipsuri şi păcate. 
Aşa că n-avem a ne teme de ceva din partea aceasta. Mai 
degrabă se cade să ne temem de noi înşine, de privirile care 
ies din slăbiciunile şi nedesăvârşirile sufletului nostru. 
Acolo, în noi, stă ascuns duşmanul cel mare al nostru. Dar 
să mergem mai departe, fiule Fortunat. Smerenia fiind un 
lucru de mare preţ, se cade să ne întrebăm: cum o putem 
câştiga — iar odată câştigată, cum o putem păstra? 

În cartea întâi a însemnărilor noastre, la capitolul inti- 
tulat „Paza de trufie”, arătând mijloacele prin care săvărşim 

această pază, implicit am răspuns şi la întrebarea noastră de 
acum. Am înşirat acolo o parte din mijloacele, din armele cu 
ajutorul cărora ne putem apăra de Trufie. Să le trecem, fiule 
Fortunat, într-o grabnică privire generală, ca să aflăm toc- 
mai ceea ce ne trebuie pentru a da un răspuns potrivit 
întrebării noastre, ca, pe urmă, să mai adăugăm şi câteva 
lucruri noi, completând astfel cât mai deplin răspunsul ce 
avem de dat. 

Spuneam acolo, fiule Fortunat, că una din armele contra 
Trufiei este conştiinţa nimicniciei noastre şi recunoaşterea 
măreției infinite şi unice a lui Dumnezeu. Arma aceasta, după 
cum am şi văzut, se preface, în ceea ce priveşte Smerenia, 
într-o unealtă de preţ pentru ca să ajungem la ea şi s-o păstrăm. 
Dar pentru a o preface în această unealtă, se cade, fiule 
Fortunat, ca lucrul acesta să nu fie o simplă frază, o simplă 
filosofare. Căci sunt unii care îşi dau seama că noi suntem 
nimica faţă de măreţia lui Dumnezeu, şi totuşi nu ajung în 
ocolul de lumină al Smereniei, ci rămân în acela sterp al unor 
pure speculaţii. Vor ajunge la Smerenie numai aceia care, ca 
să spunem aşa, vor trăi acest adevăr şi îşi vor supune viaţa 
la comandamentele lui. Vor preface un simplu principiu 
gândit într-o faptă reală de viaţă. Că ce folos vom avea, fiule 
Fortunat, să fim conştienţi de acest adevăr, dacă noi rămâ- 
nem la „vechiul nostru fel de viaţă”? Acest adevăr trebuie 
să ne facă un om nou prin lucrările multe şi frumoase ale 
Smereniei. 

Spunem apoi că o altă armă împotriva Trufiei este teama 
de chinurile viitoare. Desigur, şi aceasta va mări puterea 
noastră de Smerenie şi o va păstra, dar şi aici, fiule Fortunat, 
trebuie să adăugăm aceeaşi observaţie ca şi la cele arătate 
mai sus. Căci se poate foarte bine ca, în loc de Smerenie, 
groaza de chinurile viitoare să fie izvor de stricăciuni, beții, 

desfrânări, disperări, o întreagă gamă de lucruri care, toate, 
sunt departe de Smerenie. Numai dacă această teamă se va 
topi în fapte bune, în spălarea sufletului de păcate prin 
Sfintele Taine, în lucruri de ajutorinţă, se va putea vorbi că 
teama de chinurile viitoare este o puternică pârghie de câşti- 
gare şi păstrare a Smereniei. 

Mai spuneam în acel capitol că alte arme de luptă împo- 
triva Trufiei pot fi: ferirea de laude, ferirea de slava deşartă 
a lumii, scăderea tot mai mare a iubirii de sine, practicarea 
virtuţilor. Am vorbit despre ele pe larg, ca să nu mai insistăm 
aici, decât doar a repeta acelaşi semnal de atenţie şi de 
alarmă ca şi mai înainte, şi anume: toate acestea pot feri de 
Trufie, dar ca să servească de puteri întru câştigarea şi păstra- 
rea Smereniei, ele trebuie, oarecum, schimbate în conţinutul 
lor. Mă pot feri de laude, de slava deşartă a lumii, pot scădea 
câtimea de iubire de sine, pot practica virtuțile — şi cu toate 
acestea să nu capăt Smerenie și, cu atât mai puţin, s-o păstrez. 
Smerenia, fiule Fortunat, este o stare fericită a sufletului 
omenesc, care nu se mulţumeşte (spre a se ivi în el) numai 
de unele manifestări exterioare, ca să spunem aşa, ci ea, Sme- 
renia, cere o prefacere, o schimbare, ca un fel de naştere nouă, 
ea este o rotaţie a sufletului omenesc în jurul lui însuşi care 
îl face să vadă, să priceapă, să simtă şi să-şi însuşească un 
nou fel de viaţă, ca, de altfel, şi credinţa îndeobşte. Smerenia 
nu e o atitudine, ci o trăire, nu e ceva de spectacol, arătoşenie 
în afară, ci o continuă mergere spre străfundurile sufletului, 
o cercetare a lor, o spălare de toate zgurile Trufiei, o aducere 
în el a unei esențe spirituale noi — şi numai după aceea o exte- 
riorizare prin fapte, care să fie vrednice de înălțimea şi 
de frumuseţea ei. 

Mai spuneam acolo că cercetarea Bisericii, a bolnavilor 
şi a cimitirelor erau alte paveze împotriva Trufiei. Dar şi aici, 


pi COLE 00 Y ț 
269 
A Oi 233 0 XI 


Alexandru Lascarov-Moldovanu 


fiule Fortunat, aceeaşi condiţie pentru ca ele să devină şi 
unelte pentru câştigarea şi păstrarea Smereniei. Mulţi cerce- 
tează Biserica, pe bolnavi şi cimitirele, dar nu ajung numai 
prin aceasta la Smerenie. Se cere şi aici o schimbare funda- 
mentală de plan sufletesc. Aceste cercetări pot fi şi ele nu- 
mai nişte atitudini, sau, cel mult, nişte puteri de a înfrânge 
într-o măsură cerbicea Trufie şi nişte îndemnuri de aplecare 
spre Smerenie. Dar dacă ele se opresc aici, lucrarea lor este 
aproape ineficace în ce priveşte promovarea Smereniei în su- 
fletul omenesc, care, repet, este o pătrundere în adânc, o în- 
suşire, o trăire. 

Cam acestea erau, fiule Fortunat, cele câteva arme pe 
care le propunem întru păzirea de Trufie. 

Să continuăm acum, aducând câteva lucruri noi. 

Vom putea să căpătăm şi să păstrăm Smerenia, dacă vom 
mări cultul prieteniei creştine, şi dacă vom face o cât mai dea- 
să cercetare a fraţilor noştri de credință, mai ales acei de-o 
stare mai smerită ca a noastră. Vreau să vorbesc aici, fiule For- 
tunat, mai ales de prietenia cu credincioşii smeriţi, de la care 
noi putem învăța Smerenia, şi îndeosebi fraţii care, deşi 
aflaţi în suferință, rămân pe pământul Smereniei. Ca un fel de 
faptă negativă a acestei atitudini, vom spune de îndată: feri- 
rea noastră de a avea atingere cu oamenii reci, atei, sceptici, cu 
duh sectar, trufaşi. Nu în sensul de a-i înfrunta, ci numai pen- 
tru a nu ne scădea puterile Smereniei în noi. Teme-te de aceş- 
tia, fiule Fortunat, şi nu întârzia în preajma lor. Noi suntem 
slabi şi nu putem fi siguri că apropierea de ei nu ne va scădea 
forţele noastre spirituale. Da, cuvânt bun adresat lor, rugă- 
ciune pentru ei, dorire ca ei să fie luminaţi de adevărul Dom- 
nului Hristos, dar încolo, o cât mai mare pază! În legătură 
cu acestea, se cade să nu avem curiozităţi sterpe, care, pe lân- 
gă o pierdere de vreme, ne pot aduce scăderi simţite în 

duhul nostru. Unii merg pe la adunările sectanţilor, unde 
vântură tot felul de vorbe zadarnice, alţii ispitesc ispita, 
mergând prin locurile de stricăciune pentru a se „docu- 
menta” asupra unor lucruri pe care ei le cred folositoare stu- 
diilor lor. Nu, fiule Fortunat, nu e bine. Ci noi să căutăm 
locurile în care stând, să ieşim de acolo cu o tot mai mare 
creştere a Smereniei. 

Alţi prieteni buni, care ne pot aduce o creştere în suflet 
a Smereniei, sunt cărţile bune. O, fiule Fortunat, ce mari 
sunt dezastrele pe care le-au adus şi le aduc cărţile rele! 
Şi, în schimb, câte suflete s-au îmbogăţit cu cele bune! Şi aici 
se cade să nu ne lăsăm duşi de stricătorul spirit de curiozi- 
tate, mergând să punem mâna pe cărţi necuviincioase. Oricât 
ne-am crede de tari, ceva rău ne va rămâne în suflet după 
atingerea cu ele, după cum tot ne vom murdări cu noroi pe 
încălţăminte, dacă mergem prin el, oricât ne-am feri să nu ne 
murdărim, sau să umblăm cu cărbuni fără să nu ne murdă- 
rim pe mâini. Smerenia, fiule Fortunat, este o fecioară albă şi 
neatinsă de vreo veştejire. Ea nu poate sălăşlui decât în locu- 
rile curate şi nu poate avea părtăşie cu cel care are mâinile 
întinate de tot felul de atingeri murdare. Vorbesc îndeosebi 
de suflet, fiule Fortunat. 

Citirile cărţilor sfinte şi ale celor în care se reflectă virtuțile 
creştine sunt şi ele, într-o măsură mare, nişte ajutătoare la câş- 
tigarea şi păstrarea Smereniei. Dar ele trebuie citite nu din 
simplă curiozitate literară, ci cu duh de aplecare şi de credinţă 
că în ele străluceşte puterea lui Dumnezeu. Numai aşa îşi des- 
chid porţile frumuseţilor lor, care, dimpotrivă, rămân mereu 
închise acelora care merg spre ele cu gând de simplă ispitire. 

Urcăm acum mai sus, fiule Fortunat, ajungând la folo- 
sirea Sfintelor Taine şi, îndeosebi, a Sfintei Împărtăşanii în 
câştigarea unei mai mari puteri de Smerenie, cum şi a păstrării 

ei. Aici, în locul acesta, fiule Fortunat, ne vom lovi de întâm- 
pinările pe care le aduc în suflet uscăciunile şi umbrele de 
tot felul, trebuind să trecem prin ele, ca printr-o baltă rău 
mirositoare, spre a ajunge la limanul însorit. Da, în preajma 
Sfintelor Taine, dar mai osebit în preajma celor două din 
frunte: Spovedania şi Împărtăşania, vom afla toate uneltirile 
diavoleşti, care ne împiedică să ajungem la ele. Le ştim şi am 
mai vorbit despre ele, aşa că aici vom spune numai atât: că 
lupta cea mai bună contra lor este aceea de a-ţi astupa ure- 
chile şi a-ţi pune mâna la ochi, trecând peste ele, chiar dacă 
în suflet vom simţi o silă pentru țelul către care păşim. Ce? 
Dacă viscoleşte şi ţi-i frig, înseamnă că nu mai trebuie să te 
duci fie acasă, fie la slujba ta, fie acolo unde te cheamă o du- 
rere a semenului tău? Ci, apărându-te pe cât mai bine împo- 
triva elementelor, vei păşi şi vei ajunge la telul pe care îl ai îna- 
inte. Şi chiar şi în aceasta stă încă un semn mare al Smereniei. 
Tu ştii că nu eşti vrednic de aceste Sfinte Taine, dar ştii că 
Domnul credinţei tale ţi-a spus: „Îndrăzneşte, fiule, căci Eu 
am biruit lumea!” (In 16, 33). Te înfrângi pe tine însuţi, şi mergi 
mai departe. Şi meritul va fi cu atât mai mare, cu cât uscă- 
ciunea va fi fost cumplită şi sila mai amară. Un bun exerci- 
ţiu spiritual, fiule Fortunat, care poate fi făcut nu numai cu 
prilejul acestor uscăciuni spirituale, ci ori de câte ori luptăm 
pentru a căpăta şi a păstra o cât mai mare câtime de Sme- 
renie, este acela ca, în toate aceste dăţi, să oferim Domnului 
Hristos o faptă de iubire, zicând: „lată, Doamne lisuse, eu îţi 
ofer azi o faptă de iubire, mergând să văd pe un semen săr- 
man, care locuieşte departe, şi să-i duc, pe lângă un mic ajutor, 
care e lucru puţin, cuvântul Tău, care e lucrul cel mai mare pe 
care i-l pot duce”. Sau: „Iată, Doamne lisuse Hristoase, azi îţi 
ofer ca jertfă de iubire faptul de a merge spre semenul cu care 
am o pricină de dezbinare, ducându-i cuvântul Tău şi întinzându-i 

mâna, ca şi cum nimic n-ar fi fost între noi”. Şi aşa mai departe, 
fiule Fortunat, multe, foarte multe fapte de iubire pentru Dom- 
nul lisus Hristos putem săvârşi ca, astfel, prin ele nu numai 
să ne facem datoria de creştini, dar să ne mărim necontenit şi 
să ne apărăm puterea noastră de smerenie. Lucrul acesta să-l 
facem cu atât mai mult cu cât vom fi săvârşit vreo greşeală 
sau vreun păcat. Să le răscumpărăm pe acestea şi prin oferirea 
unui fapt de iubire Domnului lisus Hristos. Şi ca să încheiem, 
fiule Fortunat, vom spune că vom putea căpăta, mări şi 
păstra smerenia în sufletul şi în trăirea noastră, dacă ne vom 
gândi cât mai des şi cât mai mult la frumuseţea bunurilor 
viitoare, punându-le mereu în confruntare cu bunurile trecă- 
toare ale vieții pământești. Ştiu, vei zice, şi nu fără dreptate, 
fiule Fortunat, că şi bunurile acestea pământene ne-au fost lă- 
sate tot de Dumnezeu spre a ne bucura de ele. Drept este, dar 
ele nu ne-au fost lăsate decât ca, prin buna lor folosire, să ne fie 
numai o punte spre bunurile viitoare, făgăduite de Dumnezeu 
celor care, cum spuneam, vor fi folosit frumos şi bine bunurile 
pământene. „Frumos şi bine” — prin ele înţeleg totalitatea virtu- 
ţilor creştine. Aşadar, fiule Fortunat, se cade să ne gândim 
cât mai des şi cât mai mult la bunurile viitoare. Şi vom crede 
că le vom avea dacă ne vom gândi că ele ne-au fost făgă- 
duite de Însuşi Domnul Hristos — şi ni le făgăduieşte neconte- 
nit Sfânta Sa Biserică. Multe, nespus de multe sunt locurile 
în Noul Testament unde ni se vorbeşte despre făgăduin- 
ţele date nouă de Dumnezeu şi de împlinirea lor de după 
trecerea noastră de aici, de pe pământ. Aceste făgăduinţe, 
fiule Fortunat, sunt date sub numele de: viaţă veşnică, împă- 
răţia cerurilor, împărăţia lui Dumnezeu şi alte expresii simi- 
lare. Să spicuim numai câteva din ele. Însuşi Domnul Hristos, 
în vremea propovăduirii Sale, ne-a spus: „Cel ce ascultă cuvin- 
tele Mele şi crede în Cel care M-a trimis are viaţă veşnică” 

(In 5, 24). De asemenea: „Cel ce crede în Fiul are viaţă veş- 
nică” (In 3, 36), şi, în sfârşit, „Porunca Lui (Dumnezeu) este 
viaţa veşnică” (In 12, 50). La rândul său, Sfântul Apostol 
Pavel, grăind către Romani, spune: „Darul lui Dumnezeu este 
viața veşnică prin Iisus Hristos, Domnul nostru” (Rom. 6, 23). 
Şi tot el spune ucenicului său Tit: „Nădejdea vieţii veşnice, pe 
care Dumnezeu, Cel ce nu-Şi schimbă vorba, ne-a făgăduit-o 
cu multe veacuri înainte” (Tit 1, 2). De asemenea, Sfântul Apos- 
tol şi Evanghelist loan ne spune în cea dintâi Epistolă a sa: 
„Dumnezeu ne-a dăruit viaţa veşnică şi această viaţă este în 
Fiul Său” (In 5, 11), şi încă: „lar făgăduinţa pe care ne-a făgă- 
duit-o El este viaţa veşnică” (| In 2, 25). Vom mai afla despre 
viaţa veşnică şi făgăduinţa ei în Mt. 19, 29; Mc. 10, 30 etc. 

De altfel, fiule Fortunat, întreaga țesătură evanghelică, 
precum şi temelia cea mai de seamă a însăşi Evangheliei 
Domnului este viaţa veşnică şi făgăduinţa făcută de Dom- 
nul că o va da tuturor acelora care, crezându-l cuvintele, Îl ur- 
mează, trăind şi lucrând virtuțile în Sfânta Sa Biserică. Fără 
de aceasta, creştinismul şi creştinătatea ar fi lipsite de temei 
şi de sens, iar credinţa în Iisus Hristos ar fi o zădărnicie. Sfân- 
tul Hrisostom îşi spune cuvântul şi aici, punând toate în legătură 
cu Smerenia şi zicând: „Cu neputinţă de a căpăta Smerenia 
în afară de dorinţa bunurilor viitoare şi de nesocotinţa bunu- 
rilor de aici de pe pământ”. Şi tot el: „Nimic nu smereşte mai 
mult ca încrederea pe care o punem în Dumnezeu”. 

Iată, fiule Fortunat, voi mai adăuga atât: vom putea că- 
păta, mări şi păstra câtimea de smerenie în viața noastră spi- 
rituală şi deci şi în trăirea creştină, dacă vom lupta din răs- 
puteri împotriva Irufiei şi dacă ne vom alipi cu putere de 
Domnul Hristos şi de Biserica Sa, cercetându-ne necontenit, cu 
asprime şi fără bunăvoință, conştiinţa şi căutând a pune me- 
reu în lucrare virtuțile. 

Iată, aşadar, fiule Fortunat, în linii mari, care este calea 
care ne poate duce la căpătarea, la mărirea şi la păstrarea câ- 
timii de smerenie din trăirea noastră aici, pe pământ. Să nu 
spună nimeni că lucrul e cu neputinţă, căci, dacă ne vom pu- 
ne sub pavăza lui Dumnezeu, El adăugând harul Său, nu nu- 
mai lucrul acesta ne va fi cu putință, ci și toate celelalte lucruri 
arătate în Sfânta noastră Carte. Căci să nu uităm cuvintele 
Mântuitorului, după ce tânărul bogat „a plecat de la EI, 
fiind bogat foarte”, iar Apostolii L-au întrebat, cu o sfântă nai- 
vitate: „Atunci cine se mai mântuieşte, Doamne?”. Acele 
cuvinte sunt, fiule Fortunat, acestea: „La oameni aceasta e cu 
neputinţă, iar la Dumnezu toate sunt cu putinţă” (Mt. 19, 26; 
Mc. 10, 17; Lc. 18, 18), în înțelesul că, dacă noi vom vrea să 
ajungem la desăvârşirea Smereniei, Dumnezeu ne va ajuta, 
pogorând asupră-ne harul Său atotputernic. 

Şi cum, oare, fiule Fortunat, vom căpăta mai lesne şi mai 
degrabă acest ajutor de la Dumnezeu, decât prin Smerenie? 
Întrebarea aceasta şi-a pus-o şi Sfântul nostru preaiubit Hri- 
sostom în felul aceasta: „Cum şi pe ce cale vom câştiga priete- 
nia lui Dumnezeu? Nu cunosc alta decât Smerenia”. 

Coboară, aşadar, Doamne, harul Tău atoateîntăritor asu- 
pra puţinei noastre Smerenii şi măreşte-o Tu; că iată, noi, bu- 
nule Doamne, dorim aceasta din toată inima noastră, spre 
slava Ta şi spre mântuirea noastră. Sfântă Maică, fii şi tu cu 
noi şi nu ne lipsi de ajutorul tău! 

Dacă vom privi, fiule Fortunat, în viaţa celor cu adevărat 
smeriţi, precum şi în rarele clipe din viaţa noastră proprie 
când şi sufletul nostru s-a lăsat în voia cea dulce a Smereniei, 
degrabă ne vom da seama ce răsplăţi mari, pline de lumină 
şi frumuseţe, păstrează bunul Dumnezeu pentru Smerenie, 
vreau să spun pentru acei care sunt robii fericiţi ai ei. În cercul 
larg al trăirii creştine, toate virtuțile, fiule Fortunat, aduc după 
ele o răsplată dumnezeiască, neasemănată cu răsplăţile ome- 
neşti, dar Smerenia mi se pare a primi pe cele mai alese, de vre- 
me ce, prin ea, după cum am mai spus, se intră în imensa 
Grădină a virtuţilor creştine. 

Ne-ar fi cu neputinţă, fiule Fortunat, socotind după 
slabele noastre puteri, să schițăm întregul peisaj spiritual 
al tuturor răsplăţilor pe care Dumnezeu le dă Smereniei, 
adică celor smeriți.Vom cerca să facem tot ce vom putea. 


Îmi iese înainte, în primul rând, una din aceste răsplăţi, 
care, parcă, le condiţionează, măcar într-un fel, pe celelalte: 
pacea sufletului. O, fiule Fortunat, sublimă răsplată! Am mai 
vorbit despre pace, la locul cuvenit, şi am văzut importanţa 
ei atât în ce priveşte Smerenia, cât şi trăirea creştină înde- 
obşte. Acea putere care are în cuprinsul ei şi tărie, şi răbdare, 
şi iubire, şi smerenie. A fi smerit, tare, răbdător şi iubitor în ori- 
ce împrejurare ne-ar pune viața pământeană - trup şi suflet — 

iată o succintă „definiţie” a păcii. Ei bine, fiule Fortunat, Sme- 
renia atrage după sine răsplata aceasta. Dumnezeu pogoară 
asupra ei harul păcii. Pacea este apanajul (în primul rând) 
al Smereniei, care o aduce în sufletul acelora care-i slujesc. 
Celelalte virtuţi o capătă numai după ce, mai întâi, a căpătat-o 
Smerenia. Sfântul Hrisostom spune cu atâta siguranţă şi fru- 
musețe: „Pentru a ne bucura de dulcea odihnă aici pe pământ 
şi în cer, să ne îngrijim a împlânta în inimile noastre Smerenia, 
această rădăcină a tot binele”. Când sfântul nostru spune „dul- 
cea odihnă”, voi nu se cade a înţelege prin aceasta: tihna, bunul 
huzur, trândăvia şi celelalte asemănătoare, ci numai şi numai 
marea virtute a păcii. lar pentru a o avea, Sfântul Hrisos- 
tom ne recomandă o cât mai adâncă împlântare a Smereniei 
în inimile noastre. Este o firească înlănţuire. Aflăm apoi aici 
o afirmaţie, a cărei prezentare am cercat să o fac în unele din 
capitolele precedente, că Smerenia este rădăcina a tot binele. 
Chiar de la început am arătat, fiule Fortunat, că prin poarta 
Smereniei, şi numai prin ea, se poate intra în ocolul imens, in- 
finit, al virtuţilor şi al trăirii lor, aşa că nu vom mai stărui, decât 
doar a aduce în fața cugetului şi a inimii noastre chipurile 
sfinţilor şi ale mucenicilor, având în jurul capului aureola păcii. 
Şi vom conchide că, da, în adevăr, mare este, încă de pe 
pământ, această răsplată pe care dreptul şi îndurătorul Dum- 
nezeu o pogoară asupra Smereniei. 


O altă răsplată, fiule Fortunat, pe care o capătă Smerenia 
este că ea (alături, fireşte, de celelalte virtuţi) este garanta mân- 
tuirii sufletului nostru. Ea ne aduce în suflet scumpa nădejde 
a acestei mântuiri şi pare a ne spune: „De veți rămâne în bra- 
țele mele puternice şi sigure, tăcute şi asigurătoare, voi, sme- 
riților, veţi primi în sufletul vostru nădejdea mântuirii, dar 
cu o singură condiţie: să nu ieşiţi din albia apelor mele. Plutiţi 

mereu pe această albie, lucrând şi celelalte virtuţi şi vă încre- 
dințez că, la ceasul cuvenit, voi veţi vedea realizată această 
nădejde”. Înţelepciunea vechimii noastre a arătat aceste lu- 
cruri, prin gura aleşilor lui Dumnezeu. Solomon spune: „Dom- 
nul dă dar celor smeriţi” (Pilde 3, 34). Ce dar? Tocmai acesta: 
nădejdea mântuirii, dar care stă în fruntea darurilor pe care 
Dumnezeu le dă celor care ascultă de poruncile Sale. Inţelep- 
tul Sirah spune şi el: „Iainele se descoperă celor smeriţi, că 
mare-i puterea lui Dumnezeu şi proslăveşte pe cei smeriţi” 
(Înţ. Sir. 3, 19), iar lov spune la fel: „Dumnezeu mântuieşte 
pe acela care-şi pleacă ochii în pământ” (lov 22, 29). La rândul 
său, Sfântul Apostol Iacov, precum şi Sfântul Apostol Petru, 
se folosește de cuvintele lui Solomon, spunând: „Dumne- 
zeu mândrilor le stă împotrivă, iar celor smeriţi le dă har” 
(lac. 4, 6; Pt. 5, 5). Tot aşa şi Sfântul Hrisostom spune neted şi 
cuprinzător, parcă totalizând cele arătate mai sus: „Împără- 
ţia cerurilor nu se deschide decât celor care se smeresc”. Din 
toate acestea, fiule Fortunat, se poate surprinde înfăţişarea 
spirituală a acestei răsplăţi pe care Dumnezeu o acordă 
Smereniei: mântuirea, împărăţia cerurilor, viaţa veşnică, bu- 
curia veşnică. De altfel, fiule Fortunat, încă de la primul cu- 
vânt al Mântuitorului în Predica de pe Munte, Ela statornicit 
răsplata Smereniei prin fericirea întâi: „Fericiţi cei săraci cu 
duhul, că a lor este împărăția cerurilor” (Mt. 5, 3). Am arătat că 
„cei săraci cu duhul” sunt tocmai smeriţii. lar după ce Domnul 
isprăveşte fericirile, le încheie pe toate cu cuvintele: „Bucura- 
ţi-vă şi vă veseliţi că plata voastră multă este în ceruri” (Mt. 
5, 12). Se cade să spunem: mare şi splendidă şi unică răsplată! 

De aici, fiule Fortunat, din această răsplată a nădejdii 
mântuirii, înfloreşte o altă răsplată care, primind asupra ei 
aceeaşi lumină cerească, este şi ea de o mare frumuseţe şi 
de-o tot pe atât de mare importanţă. Este răsplata bucuriei 

vieţii pământene. Această bucurie, vom spune de la început, nu 
este cu privire la cine ştie ce bucurii profane şi deci osândi- 
toare, ci este cu privire la bucuria pe care ne-o aduce Smere- 
nia prin aceea că ne aduce vestea că putem nădăjdui în mân- 
tuire, dacă vom rămâne smeriţi până la sfârşit. 

Această bucurie a vieţii noastre pe pământ este mai întâi 
izvorâtă din reluarea legăturilor noastre cu Dumnezeu 
adusă de Smerenie. Vasăzică, noi, prin păcat, ne despărțim de 
Dumnezeu, pierdem legătura filiaţiei divine, pe care nu o recă- 
pătăm decât prin trăirea creştină, trăire care începe cu Sme- 
renia. Ea poate fi numită şi zapisul prin care noi recăpătăm în- 
fierea. Se înțelege lesne, fiule Fortunat, că acest zapis este dat 
şi scris cu Sângele cel Sfânt de pe Golgota, Sângele Sfintei Sme- 
renii, Domnul şi Mântuitorul nostru. Noi, prin această lucrare, 
fiule Fortunat, reintrăm în intimitate, în familiaritate cu Dum- 
nezeu. Poate fi, oare, o răsplată mai mare ca aceasta? Soco- 
tesc, smerit, că nu. Să te ştii iertat şi iubit de Dumnezeu, să te 
ştii din nou copilul Lui, drept este, fiule Fortunat, că faptul 
acesta aduce vieţii noastre pământene o bucurie curată, lumi- 
noasă şi mare. Nenumărate sunt locurile în Sfânta Scriptură, 
din care noi putem scoate fărâme scumpe de aur sufletesc ale 
acestei bucurii. Avem greutatea alegerii, aşa sunt de multe. 
Marele Isaia grăieşte, spunându-ne: „Cei smeriţi se vor bucu- 
ra în Domnul” (Is. 29, 19), şi încă: „Spre unii ca aceştia îmi în- 
drept privirea mea: spre cei smeriţi, cu duhul umilit” (Is. 66, 2). 
lov, de asemenea: „Domnul înalţă pe cei smeriți” (lov 5, 11). 
Dar acolo unde este ridicată la apogeu bucuria omului 
care, prin smerenie, se simte legat strâns de Dumnezeu, sunt 
Psalmii lui David. Nimeni din cei ai Vechiului Testament 
nu a preamărit mai mult Smerenia ca David. 

Mai întâi, fiule Fortunat, „Dumnezeu priveşte la cei sme- 
riţi” (Ps. 137, 6), şi încă „Dumnezeu spre cele smerite priveşte, 

în cer şi pe pământ” (Ps. 112, 6). Apoi: „Domnul arată celor 
smeriţi cărările Sale” (Ps. 24, 8), şi: „Aproape este Domnul de 
cei cu inima smerită și celor cu duhul umilit le ajută” (Ps. 
33, 17), ca să sfârşească cu: „Jertfă plăcută lui Dumnezeu este 
duhul umilit; inima înfrântă şi smerită Dumnezeu nu o va ur- 
gisi” (Ps. 50, 18). Apostolul, urmând aceeaşi cale, spune: „Dum- 
nezeu Cel ce mângâie pe cei smeriţi” (II Cor. 7, 6). Din acest 
mic mănunchi de versete, degrabă putem vedea cât de mare 
este atât bucuria lui Dumnezeu pentru revenirea la El a omu- 
lui smerit, cât, mai ales, bucuria noastră că ne simţim iubiţi 
de Dumnezeu prin fapta smereniei noastre. Reintegrarea noas- 
tră, prin Smerenie, în familia cerească, în familia bunului şi 
iubitorului Dumnezeu, Căruia ne adresăm, zicându-l: „Iatăl 
nostru...” (Mt. 6,9). 

Bucuria aceasta, fiule Fortunat, se dilată încă mai mult 
când ea priveşte lanţurile spirituale pline de dulceaţă care ne 
leagă de Domnul Hristos. Şi când zic Domnul Hristos, se în- 
țelege de la sine şi Biserica Sa, şi Maica Sa, şi sfinţii Săi, şi 
toată trăirea creştină cea de două mii de ani. Ar fi de prisos, 
fiule Fortunat, a mai arăta aici cât de mare este bucuria care 
înfloreşte în sufletul nostru când ne gândim că noi suntem ai lui 
Hristos, când ne gândim că suntem copiii Maicii Domnului, 
când ne gândim că suntem pietre vii în Biserica Domnului, când 
ne gândim că suntem creştini. Ca un ecou îndepărtat, dar, 
totuşi, viu şi clar, ne vine, din vremurile primare ale creştinis- 
mului, acel răspuns pe care-l dădeau martorii când erau în- 
trebaţi de tirani: „Ce eşti tu?”. Toţi martorii răspundeau cu mân- 
dră smerenie: „Sunt creştin!” — cuvinte de la care pornea marti- 
rajul. Neputincioase vor fi necontenit cuvintele prin care am 
vrea, fiule Fortunat, să arătăm bucuria pe care, chiar şi aici pe 
pământ, o avem la gândul acestei răsplăți pe care Dumnezeu 
a dat-o Smereniei. 

Dar această răsplată dată Smereniei: bucuria vieții pămân- 
tești, înfloreşte şi din legăturile pe care Smerenia le aduce între 
oameni. Este, mai întâi, bucuria de a fi folositor semenilor noştri. 
Smerenia se va pune întotdeauna în slujba oamenilor, după 
cum am mai arătat, şi va face lucrul acesta cu bucurie, fără 
gând amestecat, fără vreo rezervă interesată. Şi de aceea te în- 
treb, fiule Fortunat, această bucurie nu are şi ea un reflex al bu- 
curiilor arătate mai sus? Desigur că da, pentru că tot ce-a făcut 
Smerenia pentru folosul oamenilor l-a făcut în numele lui 
Dumnezeu, din iubire. Sfântul Hrisostom ne spune şi aici: 
„Nimic nu e mai puternic întru a schimba spiritele grosolane 
şi a le face virtuoase, decât vederea smereniei păcătoşilor”. 

Această bucurie a vieţii pământene, adusă drept răsplată 
Smereniei, poate să se răsfrângă, fiule Fortunat, şi asupra cin- 
stirii ce se aduce Smereniei de către oameni. Desigur, aici nu 
poate fi vorba de cinstiri lumeşti, ci de unele atitudini de res- 
pect, de închinare în faţa Semereniei. 

Socotesc că chiar și un om care arată în afară o părere 
rea despre cel smerit are, totuşi, în adâncul nefățarnic al sufle- 
tului, măcar o pornire, măcar o luminiţă de reverență în faţa 
Smereniei cinstite şi lucrătoare. Înțeleptul Solomon a prins 
acest lucru şi l-a prefăcut într-o pildă, zicând: „Cel smerit are 
parte de cinstire” (Pilde 29, 23). Aşa că, păstrându-ne în limi- 
tele pe care, duhovniceşte, se cade a le păstra, am putea spune 
şi noi ca şi înțeleptul Solomon. 

Şi acum, fiule Fortunat, totalizând aceste bucurii spiri- 
tuale ale vieţii noastre pământești, provenite, cum am arătat, 
dintr-o răsplată dată Smereniei de către Dumnezeu, vom 
putea spune că ele, dimpreună cu bucuriile aduse de partea 
sufletească şi de nădejdea mântuirii, descrisă mai înainte, vor 
face ca noi să ne sfinţim necontenit viaţa. Pas cu pas, noi vom 
merge spre asemănare cu Sfântul sfinților, cu Însuşi Domnul 

nostru lisus Hristos. Vom trăi pe pământ ca în cer, Sme- 
renia ne va cizela necontenit — şi necontenit Dumnezeu va po- 
gori asupra copiilor Smereniei răsplăți peste răsplăţi, care nu 
vor da simţirea adâncă şi adevărată că noi, în viața aceasta 
pământeană, ne aflăm ca într-un vestibul al veşniciei însăşi. 

Stăm, fiule Fortunat, şi, privind viaţa cea de toate zilele, 
ne uimim văzând cum cei mai mulţi dintre semenii noştri (şi 
uneori şi noi înşine) nu pot vedea aceste adevăruri simple, 
sau le văd şi totuşi nu le dau nici o urmare. Aleargă după tot 
felul de „idealuri”, unul mai absurd ca altul; se pierd în mără- 
cinişul tuturor proastelor ambiţii; se încurcă în deşarte urmă- 
riri ale unor fantome totdeauna înşelătoare; se desfac de 
Dumnezeu prin săvârşire de păcate, care le aduc, chiar de pe 
acum, necazuri şi osânde; cred că au pus mâna pe „feri- 
cire” după care aleargă, pentru ca, a doua zi, să se trezească 
în braţe cu dezamăgirea, cu dezgustul, cu sila de viaţă — şi 
aleargă, aleargă, aleargă mereu în această goană a nimicului 
după nimic, fără să bage de seamă comorile niciodată istovi- 
te pe care Smerenia le pune la îndemâna oricui, fără să vadă 
ce dulci şi mari răsplăţi dă Dumnezeu Smereniei, trans- 
formată în fapte! Da, privim, rămânem uimiţi, şi parcă nu 
mai înțelegem nimic. Cu adevărat „deşertăciune a tuturor 
deşertăciunilor” este viaţa, fiule Fortunat, când o petrecem 
în felul acesta! Şi ce grea osândă! [i-am dat viaţa s-o trăieşti 
frumos — pare a ne spune Dumnezeu la urechea sufletului — 
şi tu, omule, ce-ai făcut cu ea? M-am întrupat pentru tine. 
Ţi-am adus învăţătură spre mântuire. Am luat cruce şi ocară 
pentru tine. Am murit şi am înviat pentru tine! — iar tu, iar tu 
ce faci din toate acestea? Te trufeşti, osândindu-te, când ai la 
îndemâ-nă Smerenia, ca să te mântuieşti”. 

Cădem, Doamne, la Tine şi, smerindu-ne, Te rugăm să 
ne mai laşi şi să nu ne pedepseşti acum, că vrem să-Ţi cerem 

timp pentru a ne smeri şi a ne întoarce... Bun fără de margini 
cum eşti Iu, Doamne, vei asculta strigătul nostru deznă- 
dăjduit şi ne vei ajuta să-Ţi urmăm poruncile. Iar tu, Maică 
Preacurată, Sfântă Fecioară Maria, Mama Domnului şi a noas- 
tră, tinde mâna ta albă şi sfântă spre scump Fiul tău şi Dum- 
nezeul nostru şi cere-l pentru noi aşteptare şi iertare, că 
nu este ceva cerut de Mamă, care să nu fie ascultat de Fiul... 
Nu ne lăsa, Maică bună a sufletelor noastre... 


CCC 920273 
A Ola II 07 


XXXIII 
CUGETĂRI ŞI SFATURI 
CU PRIVIRE LA SMERENIE 


Când a fost să încheiem această înşirare de notări şi 
observaţii, am băgat de seamă, fiule Fortunat, că au rămas 
nefolosite câteva din florile pe care le-am mirosit din Grădina 
florilor Smereniei, în care încă ne aflăm la ceasul aceasta. Am 
socotit atunci de cuviinţă să le folosim acum, făcând din 
unele un şirag de cugetări, iar din altele un şirag de sfaturi şi 
îndemnuri — şi unul, şi celălalt putând sluji la o şi mai deplină 
lămurire a ceea ce este Smerenia, în esenţa şi formele ei. 

lată câteva cugetări: 

Înțeleptul Solomon spune: „Rodul smereniei este frica de 
Dumnezeu, bogăţia, măreția, viața” (Pilde 22, 4). Ce vrea să 
înţeleagă prin aceasta înțeleptul vechimii? Vrea să înţeleagă că 
numai dacă vom fi smeriţi vom avea teamă de Dumnezeu, 
iar această teamă de Dumnezeu, la rândul ei, ne va mări 
Smerenia din suflet. Şi mai vrea să înţeleagă că omul smerit 
nu va fi lipsit nici de cinstire, nici de-o bunăstare şi că, prin 
Smerenie, îşi va trăi cu adevărat viaţa, contrar trufaşului, a 
cărui viaţă va fi, de fapt, o moarte. Smeritul, trăind în teama 
de Dumnezeu, se va mulțumi cu ceea ce-i dăruieşte Dumne- 
zeu şi deci va avea pace şi spor în toate, pe când trufaşul, 
neavând teamă de Dumnezeu, chiar posedând tot ce vrea, 
va fi, totuşi, nemulţumit, invidios, rău, aşa încât viaţa lui 
va fi o osândă perpetuă. De aceea, tot înțeleptul Solomon 

spune: „Mai bine să fii smerit cu cei smeriţi, decât să împarţi 
prada cu cei mândri” (Pilde 16, 19). Lucrul este de la sine în- 
țeles, fiule Fortunat, şi de aceea nu mai stăruim. 


Sfântul Hrisostom ne spune: „Vrei să fii mare? Nu te 
îngâmfa şi vei fi cu adevărat mare. Crede că eşti fără merit, 
şi-l vei avea”. Desigur, îngâmfarea (adică, în fond, Trufia) nu 
poate mări ce este mic, oricât s-ar sili omul să pară că e mare. 
Este o imposibilitate morală. Ex nihilo, nihi — cum spune cuge- 
tătorul profan al vechimii. Am putea adăuga: şi din puţin, 
puţin. Trebuie să ai cu ce fi mare — nu numai să te crezi mare. 
E o deosebire oarecare, nu-i aşa, fiule Fortunat?!... Numai 
singură învăţătura creştină poate face „mare” din „mic”, şi 
anume: „crede că eşti fără merit şi-l vei avea”, cum spune 
Sfântul Hrisostom. „cel mai mic dintre voi va fi mare, 
dacă va fi slujitorul tuturor”. Adică Smerenia. Da, fiule For- 
tunat, numai ea are tainica putere de a face să se arate ade- 
vărata măreție spirituală a oamenilor, şi, prin aceasta, a 
vieții însăşi. Tot Sfântul Hrisostom ne spune: „A te recunoaş- 
te vinovat, a te recunoaşte vrednic de nişte rigori mai aspre 
decât cele pe care le înduri, înseamnă cu adevărat a mulțu- 
mi lui Dumnezeu”. lată, fiule Fortunat, în ce constă măreţia 
şi puterea Smereniei. Cu cât ne vom smeri mai tare, cu atât 
mai mult vom aduce mulțumiri lui Dumnezeu pentru darul 
acesta care, după cum am văzut, atrage după el atâtea 
lucruri bune, culminând, toate, cu însăşi mântuirea sufletu- 
lui. Urmează acelaşi Sfânt Hrisostom: „A fi modest şi a te 
cobori este, pentru păcătos, un izvor de dreptate, cu atât 
mai mult smerenia, care se coboară mai jos decât trebuie, se 
cade să lucreze în cei drepţi într-o mai mare proporţie”. Că- 
pătăm de aici, fiule Fortunat, cel puţin două mari învăţă- 
minte: întâi că, dacă cel păcătos se smereşte, el va putea să 

nădăjduiască la dreptatea lui Dumnezeu, şi apoi că singur 
excesul de Smerenie este îngăduit de învăţătura creştină. 
Ce vreau să zic? Vreau să zic că, dacă la celelalte virtuţi se 
cere o „dreaptă socoteală”, singură Smerenia nu greşeşte 
prin excesul ei. De ce? Pentru că păcatele noastre sunt atâta de 
multe şi de mari, încât trebuie un „prisos” de pocăință, 
pocăință care, după cum am arătat, nu este decât rodul Sme- 
reniei. Ni se cere să iubim mult, dar dacă iubim excesiv pu- 
tem cădea degrabă în idolatrizarea obiectului iubit; ni se cere 
să râbdăm mult, dar excesul de răbdare poate deveni şi 
el o pricină de încurajare a răului la altul, precum şi una de 
destrămare sufletească la noi; ni se cere să ajutăm mult, dar 
excesul de ajutorare poate deveni izvor de lene, de trândă- 
vie şi chiar de încurajare la rău pentru cel ajutat; ni se cere să 
iertăm mult, dar excesul de iertare poate ajunge şi el izvor 
de rău — şi aşa mai departe. Dar la Smerenie, putem să fim ex- 
cesivi fără ca din aceasta să iasă ceva rău pentru sufletul 
nostru. De ce? Pentru că viața omenească fiind aproape în 
totalitatea ei invadată de apele otrăvite ale Trufiei, ne trebuie 
necontenit un exces de Smerenie pentru a putea pune zăgaz 
acestor ape şi a curăţi terenul de toate rămăşiţele lăsate de 
ele pe fundul vieţii sufletului nostru. De aceea, spune în altă 
parte marele înțelegător şi marele chirurg atât al Trufiei, cât şi 
al Smereniei, Sfântul Hrisostom: „Când Smerenia se întovă- 
răşeşte cu sfinţenia la lucrările de dreptate, cugetaţi cât de în- 
focat este elanul ei!”. Iată excesul Smereniei: întovărăşirea ei 
cu sfințenia. Numai acest elan plin de înfocare va putea fi ză- 
gazul puternic pe care Smerenia îl va opune împotriva puhoa- 
ielor Trufiei, cu succes. Ştia ce spune Sfântul loan Hrisostom, 
fiule Fortunat, el care, ca şi Sfântul Apostol Pavel (marele 
său proteguitor spiritual), a avut de luptat cu toate dihăniile 
din peştera neagră a Trufiei, slobozite cu înverşunare asupra 

sufletului omenesc — Trufie căreia el, Sfântul Hrisostom, i-a dat 
pe drept cuvânt numele de „ciuma sufletului”. Nici nu se pu- 
tea un epitet mai potrivit şi mai cuprinzător decât acesta! Da, 
preaiubitule Hrisostom, da: ciumă a sufletului este Trufia! 


Sfântul Vasile cel Mare ne spune şi el: „Smerenia respinge 
zadarnicile visuri ale slavei”. Am vorbit despre slava deşartă 
a lumii şi raportul ei cu Smerenia, aşa încât, din cugetarea de 
mai sus, nu vom reţine decât frumuseţea conciziei şi-a expri- 
mării: „Zadarnicele visuri ale slavei!” Pare un vers dintr-o 
poezie, ieşită din creierul şi din inima unui mare trăitor al 
învăţăturii Domnului Hristos. Şi tot Sfântul Vasile cel Mare 
ne arată cum este răsplătită Smerenia, zicând: „Smerenia a 
găsit har chiar la cei care s-au făcut vinovaţi de cele mai mari 
fărădelegi”. lată puterea Smereniei, fiule Fortunat, dar iată şi 
excesul de Smerenie, căci numai un exces de smerenie poa- 
te fi în stare de a cobori harul lui Dumnezeu asupra celor care 
„s-au făcut vinovaţi de cele mai mari fărădelegi”. Acestea nu 
puteau primi iertare decât numai printr-un exces continuu 
de Smerenie. 


Sfântul Ciprian ne spune: „Voia lui Dumnezeu este ca noi 
să fim smeriţi, cuvincioşi în vorbe, cumpătaţi în moravuri”. 
Desigur, fiule Fortunat, bunul Dumnezeu vrea ca noi să fim 
cu toţii smeriţi — lucru prea firesc când Dumnezeu vrea mân- 
tuirea noastră, care nu-i cu putinţă decât prin puterea Sme- 
reniei, pusă în lucrare de noi. Şi tot Smerenia va fi aceea care 
ne va face să fim cuviincioşi în vorbe şi cumpătaţi în mora- 
vuri, aceasta fiind o urmare firească a ei. Necuviinciosul în 
vorbe şi necumpătatul în moravuri nu pot avea casă bună cu 
Smerenia, deoarece ei sunt fiii Trufiei. 

Sfântul Clement ne spune şi el: „Îndrăzneala, obrăznicia, 
îngâmfarea sunt partea acelora pe care Dumnezeu îi priveşte 
în mânia Sa; ci cumpătarea, smerenia şi blândeţea strălucesc 
în acei pe care EL i-a făcut ţinta binecuvântărilor Sale”. Adică: 
trufaşii atrag mânia lui Dumnezeu, iar smeriţii, binecuvân- 
tarea Sa. Se cade să facem o singură observaţie aici, fiule For- 
tunat. Dumnezeul nostru nu este un Dumnezeu al mâniei — 
aceste două cuvinte: „Dumnezeu” şi „mânie“, fiind cu totul 
străine unul de altul. „Mânia” lui Dumnezeu nu poate în- 
semna decât dreptatea lui Dumnezeu, pe care Dumnezeu 
nu face decât s-o pună în lucrare, dând fiecăruia după fap- 
tele sale. Dacă trufaşul este pedepsit, este pentru că însăşi 
fapta sa îl pedepseşte, după cum dacă smeritul este bine- 
cuvântat, este pentru că însăşi fapta sa îi aduce răsplata bi- 
necuvântării. 


Şi acum, fiule Fortunat, o cugetare a acelui om cu viaţa 
sfinţită pe care l-am cunoscut în unul din multele noastre 
drumuri, Monseniorul Vladimir Ghika. Cu drag ne aducem 
aminte de acest om de-o smerenie fără asemănare, de-o înţe- 
lepciune profundă, de-o viaţă plină de frumuseți spirituale şi 
de fapte de mărinimie creştină. Nu vom uita niciodată chi- 
pul lui cel spiritualizat încă de aici, de pe pământ, precum 
nici mucenicia care i-a încheiat armonioasa-i viață: mort în 
temnița în care, vreme de un an şi jumătate, a adus lumină 
şi binecuvântări în sufletele acelora cu care-şi făcea osânda 
pentru o faptă închipuită de unii oameni. Între cugetările sale 
o găsim şi pe aceasta: „Pentru a te mântui, Eu am luat chipul 
tău. la-l pe al Meu acum, e rândul tău!”. Am înţeles, fiule For- 
tunat, că vorbeşte aici Domnul. E vorba de mântuirea noastră 
prin întruparea Domnului, mântuire pe care o vom căpăta 
asemănându-ne cu El. Domnul, întrupându-Se, S-a smerit 

foarte — se cade ca şi noi, privind întruparea aceasta, să ne 
smerim şi noi foarte ca şi El, pentru că EI a luat chipul nostru 
pentru a ne mântui — şi nu ne vom putea mântui decât imi- 
tându-L în smerenie. 


Să înşirăm acum, fiule Fortunat, şi câteva sfaturi şi îndem- 
nuri cu privire la felul cum trebuie să privim şi să săvârşim 
Smerenia. 

Să pornim de departe, din zările înfundate în trecut ale 
Vechiului Testament. 

Citim în Levitic: „Smeriţi sufletele voastre prin post” (Lev. 
16, 31). Desigur, postul este una din armele cu care putem face 
să crească şi să se păstreze puterea Smereniei în sufletul nostru. 

În Deuteronom: „Păziţi-vă să nu se mândrească inima 
voastră şi să nu vă abateți, nici să vă apucaţi să slujiţi la alţi 
dumnezei şi să vă închinaţi lor” (Deut. 11, 16). Dacă în vre- 
mea aceea era teama de închinare la idolii cei văzuţi, de piatră, 
de argint sau de aur, în vremea noastră, a Noului Testament, 
este vorba de alţi „idoli”- idoli spirituali, între care însăşi 
mândria (adică Trufia) are un loc de seamă. Orice păcat, fiule 
Fortunat, este, în fond, o închinare la un idol: beţia, defrâ- 
narea, lăcomia şi celelalte sunt tot atâţia idoli, pe care, după 
cum am văzut, tot numai toiagul cel bun şi eficace al Smereniei 
îi va putea alunga din existența omului de pe pământ. 

Înțeleptul Sirah ne îndeamnă şi el, zicând: „Fă bine celui 
smerit” (Înţ. Sir. 12, 5), şi tot aşa: „Cu cel smerit fii îngădu- 
itor şi nu întârzia a face milă cu el” (Înţ. Sir. 29, 11). O, fiule 
Fortunat, ce simţ moral, dar şi ce simţ practic (în sensul bun 
al cuvântului) a avut acest înţelept, prin gura căruia, desi- 
gur, grăia Însuşi Duhul Sfânt. Că iată ce ne mai îndeamnă 
el: „Nu râde de omul ce este întru amărăciunea sufletului 
său, că Dumnezeu este Cel care smereşte şi Cel care înalță” 

(Înţ. Sir. 7, 12). Căci a râde de cineva este o lucrare a Trufiei, 
iar a râde de cineva când el se află în amărăciunea sa este, 
fiule Fortunat, o Trufie extremă şi amestecată cu o mare doză 
de răutate. Este ca şi cum ai lovi pe un om legat sau a turna 
sare pe o rană deschisă. 

Adresându-se judecătorilor lumii, înțeleptul Solomon le 
spune: „lubiţi dreptatea, judecători ai pământului; cugetaţi 
drept despre Dumnezeu şi căutaţi-L cu inima smerită!” (Inţel. 
1, 1). Deşi adresate judecătorilor lumii, cuvintele acestea, fiule 
Fortunat, ni se adresează şi nouă tuturor, deoarece şi cel care 
nu-i judecător totuşi poate judeca pe semenul său şi atunci ni 
se cere: iubirea dreptăţii, cugetarea dreaptă despre Dumnezeu 
şi inima smerită — aceasta din urmă, adică Smerenia, putând 
aduce şi pe celelalte două. 

Psalmistul, la rândul său, ne face şi el recomandarea: 
„Slujiţi Domnului cu frică şi vă bucuraţi înaintea lui cu sme- 
renie” (Ps. 2, 10). Însemnăm aici, fiule Fortunat, că „frică” nu 
trebuie luată în sensul peiorativ al ei, ci mai degrabă în sen- 
sul de reverență, de slavă, de închinare — mai ales noi care 
trăim sub lumina harică a Noului Testament. lar bucuria noas- 
tră trebuie neapărat şi ea să fie amestecată — am zice să fie 
izvorâtă din Smerenie. Nici nu se cade altfel, fiule Fortunat, 
să fie bucuria noastră duhovnicească îndeobşte, şi cu atât mai 
mult înaintea lui Dumnezeu. 

Sub această lumină nouă sub care trăim de la ivirea Dom- 
nului în lume, Sfinţii Apostoli ne dau mereu îndemnuri. lată 
câteva, fiule Fortunat, în care este amestecată şi Smerenia. 

Sfântul Apostol lacov ne spune: „Smeriţi-vă înaintea Dom- 
nului şi El vă va înălța” (lac. 4, 10). Singură Smerenia poate 
aduce înălțarea, cu toate că ea, uneori, pare o înjosire, o decă- 
dere. Părerile oamenilor însă trec, fiule Fortunat, şi vine mâ- 
na nevăzută, braţul cel înalt şi tare al lui Dumnezeu şi, dând 

deoparte neputincioasele aprecieri ale oamenilor, înalţă pe 
cel smerit, adică îl primeşte în împărăţia Sa. 

Sfântul Apostol Petru dă şi el îndemnul: „Supuneţi-vă 
unii altora, împodobiţi-vă cu smerenia” (| Pt. 5, 5). lată, aşadar, 
Smerenia garantând buna convieţuire între oameni. Numai 
ea, în primul rând, ne face să ne punem în slujba semenului, 
supunând părerii lui părerea noastră. În concepţia creştină, 
Smerenia este o podoabă: „Împodobiţi-vă cu smerenia”. Tot 
Sfântul Apostol Petru ne îndeamnă: „Fiţi toţi într-un cuget, 
miloşi, iubitori de fraţi, milostivi, prietenoşi şi smeriţi” (I Pt. 
3, 8). Ce-am mai putea adăuga cuvintelor Sfântului Apos- 
tol, fiule Fortunat? Nimic, ci numai să facem făgăduiala lui 
Dumnezeu că, smerindu-ne tot mai mult, vom căuta să să- 
vârşim îndemnul acesta. Un ultim îndemn al Sfântului Apos- 
tol Petru sună aşa: „Smeriţi-vă sub mâna cea tare a lui Dum- 
nezeu, ca să vă înalțe la vreme” (| Pt. 5, 6). Aceleaşi sublinieri 
ca şi la îndemnul dat de Sfântul Apostol Iacov. 

Sfântul Apostol Pavel recomandă Filipenilor, şi deci no- 
uă tuturor: „Nimica să nu faceţi din iubirea de dispută şi de 
slavă deşartă, ci din smerenie fiecare să socotească pe altul 
mai destoinic decât dânsul” (Filip. 2, 3), şi: „Nu vă mândriţi 
unul faţă de altul” (I Cor. 4, 6). Aceeaşi luptă împotriva Tru- 
fiei prin arma cea tare a Smereniei — luptă care, vai, fiule 
Fortunat, azi, pare a fi în toiul ei. Parcă niciodată Trufia n-a 
fost mai îndrăzneață, mai rea, mai îmbolditoare la fapte tică- 
loase, mai hidoasă ca în zilele noastre. De aceea, fiule Fortu- 
nat, azi se cade mai mult ca oricând să ne întărim cu multă, 
tot mai multă Smerenie, ca nu cumva apele Trufiei să ne 
înghită, aducându-ne veşnica osândă. 

De aceea şi Fericitul Augustin ne îndeamnă: „Nu părăsiţi 
calea strâmtă pe care vă aflaţi. Plăcerile celeilalte (calea largă) 
nu sunt decât deşertăciuni şi minciuni”. Ştim, Doamne, că e aşa, 
şi de aceea, asemenea părintelui întristat zicem: „Mă smeresc, 

Doamne, ajută nesmereniei mele”. Da, fiule Fortunat: „Deşer- 
tăciuni şi minciuni”. Şi cine spune aceasta? Augustin, cel ce 
mai înainte fusese trufaş şi desfrânat. Gustase din rodul aces- 
ta şi văzuse că, pe lângă amărăciunea lui, el nu era decât de- 
şertăciune şi minciună. 

Sfântul Grigorie de Nyssa ne dă şi el părintescul sfat, 
îndemnându-ne aşa: „Alungând trufia din inima ta, nu vei 
mai avea prilejuri de a intra în mărire, nu vor fi acele false 
gingăşii care ne fac să simţim atâta de viu jignirile care ni 
s-au făcut, lipsa onorurilor care ne sunt refuzate” — lăsându-ne 
a înţelege, fiule Fortunat, că „fuga de trufie” nu este altceva 
decât însăşi Smerenia. 

Şi ca să încheiem şiragul minunatelor sfaturi şi îndem- 
nuri cu privire la Smerenie, ce ni să dau de oamenii lui Dum- 
nezeu, să ascultăm şi să-L urmăm şi pe acela pe care ni-l dă bu- 
nul prieten al sufletului nostru, Monseniorul Vladimir Ghika: 
„Fă în chip măreț cele mai mici lucruri, şi foarte smerit pe cele 
mai mari”. Se cade să subliniem, fiule Fortunat, contrastul 
între cei doi termeni ai propunerii, contrast care face să apară 
şi mai luminos chipul drag; al Smereniei. 

Isprăvind această înşirare de cugetări şi de sfaturi cu pri- 
vire la Smerenie, se cade, fiule Fortunat, să mulţumim lui 
Dumnezeu că ne-a învrednicit ca, şi din aceste mici părticele 
răzlețe, să scoatem învățăminte, din smerenie pentru Smere- 
nie, întru îmbunătăţirea sufletului nostru şi întru o mai ma- 
re învârtoşare a nădejdii mântuirii noastre. 

Fii preaslăvit, Doamne Iisuse Hristoase, Tu, Smerenia de- 
plină şi sfântă, pentru toate câte ne dai, noi nemeritând nimic. 
Nu ne lăsa, Stăpâne, fără ajutorul Tău şi de aici înainte. Întru 
aceasta, dă-ne şi tu, o, Maică bună, Preasfântă Născătoare de 
Dumnezeu şi Fecioară Maria, sprijinul mâinii tale, pe care 

Acum, după ce-am aşezat pe hârtie tot ce-am avut de 
spus, după puterile noastre, despre Smerenie, socotesc că nu 
e rău ca, făcând un nou ocol prin Grădina în care ne aflăm, să 
ne oprim asupra câtorva pilde mari de Smerenie, lăsate nouă 
de bunul Dumnezeu pentru a ne fi de folos la propria noas- 
tră trăire creştină, întru mântuirea sufletului nostru. 

În vremea Vechiului Aşezământ, deşi mai rare, totuşi 
aflăm destule chipuri smerite, care, cu toate că trăiau sub le- 
ge, erau, în fond, cum am mai spus, nişte creştini înainte 
de creştinism. Sunt chipurile Patriarhilor, dar îndeosebi sunt 
acelea ale Profeţilor. Ne vom opri, fiule Fortunat, numai 
asupra a două din aceste chipuri, ele putând presupune şi 
îngloba pe toate celelalte. Ne vom opri, fiule Fortunat, nu- 
mai asupra a două din aceste chipuri, ele putând presupune 
şi îngloba pe toate celelalte. Ne vom opri, iată, aici, la floa- 
rea Smereniei de mare preţ a dreptului lov şi, pe urmă, vom 
privi şi vom adulmeca mireasma smereniei lui David, regele- 
psalmist. În vremea Noului Aşezământ, chipurile smerite s-au 
înmulţit foarte tare, de aceea, fiule Fortunat, a venit asupra 
sufletului omenesc lumina şi puterea harului: trăirea harică. 
Au apărut atunci din umbrele vieţii cohorte întregi de su- 
flete luminate de har, împodobite cu tot felul de virtuţi, 
toate culminând cu virtutea Smereniei: sunt sfinţii muce- 
nici, ierarhii, trăitorii creştini — mii şi mii, la care vom afla, 

după cum vezi, pecetea Smereniei. Şi vom alege, fiule For- 
tunat, şi de aici, tot numai două chipuri, ambele de un ne- 
spus de mare preţ pentru trăirea noastră de mântuire. Ne vom 
opri în faţa Sfântului Apostol Pavel şi în fața Maicii Domnu- 
lui, amândoi putând, prin smerenia lor (îndeosebi aceea a Mai- 
cii noastre Sfinte), să cuprindă întreaga Smerenie a Noului 
Testament, — în frunte stând Maica Domnului, având puţin 
îndărătul ei pe Sfântul Apostol Pavel, iar după ea înşirându-se 
nesfârşitele noroade ale Smereniei, Smerenia creştină. 


Să privim acum, fiule Fortunat, la acest erou al Smereniei 
Vechiului Testament, la lov! După cât ne spune însăşi cartea 
care-i poartă numele, el a fost un om drept şi fără cusur: 
„Era odată în ţinutul Uz un om pe care îl chema lov şi acest 
om era fără cusur şi drept; se temea de Dumnezeu şi se ferea 
de rău” (lov 1, 1). Era părintele unui întreg popor de fete şi 
băieţi, avea întinse câmpii în care păşteau miile de vite ale 
sale. Și făcea ospeţe şi mergeau la templu toţi, aducând 
jertfe. Pe acesta l-a ales Dumnezeu spre a trimite asupra lui 
cele mai grele încercări cu putinţă, ca apoi el, biruindu-le pe 
toate, să ne aducă pilda măreaţă a smereniei sale. În acest 
scop, Dumnezeu a îngăduit satanei să-i ia tot: copii, vite — dar 
numai de sufletul lui să nu se atingă. Şi a rămas lov singur, 
cu nevasta sa. lov s-a smerit foarte, atunci, fiule Fortunat, şi, 
arătând semnele doliului: sfâşierea veşmintelor şi raderea pă- 
rului de pe cap, a rostit acele cuvinte care au rămas şi vor 
rămâne pentru toate veacurile drept dovadă a supunerii la 
porunca lui Dumnezeu: „Gol am ieşit din pântecele ma- 
mei mele şi gol mă voi întoarce în pământ. Domnul a dat, 
Domnul a luat, numele Domnului fie binecuvântat" (lov 1, 21). 
Aşadar, o supunere totală — şi o smerenie deplină: „Şi întru 
toate acestea, lov nu a păcătuit şi nu a săvârşit nici o nerozie 

faţă de Dumnezeu”. (lov 1, 22). Atunci Dumnezeu trimise 
şi suferință asupra trupului lui lov, care, plin de bube, „a luat 
un ciob ca să se scarpine şi şedea pe gunoi, afară din cetate” 
(lov 2, 8). Şi la acestea toate, lov a răbdat, smerindu-se, deşi 
nevastă-sa, venind la el, i-a zis: „Ie ţii mereu în statornicia ta? 
Blestemă pe Dumnezeu şi mori!” (lov 2, 9). Cuvinte grele, 
fiule Fortunat, dar, la care, lov a dat răspuns, zicând: „Vor- 
beşti cum ar vorbi una din femeile nebune! Ce? Dacă am 
primit de la Dumnezeu cele bune, nu vom primi, oare, şi 
pe cele rele?” (lov 2, 10). Şi iar ne spune cartea sa: „Şi întru 
toate acestea, lov n-a păcătuit deloc cu buzele sale” (Iov 2, 10). 
Ce cumplită încercare, fiule Fortunat, şi câtă supunere şi 
de data aceasta! Şi au venit la el trei prieteni: Elifaz, Bildad şi 
Tofar, „ca să împărtăşească jalea lui şi să-l mângăie” (lov 
2, 11). Cu acest prilej, lov, fără să se răzvrătească împotriva lui 
Dumnezeu cu cuvinte anume, el, totuşi, face greşeala de 
a-şi blestema ceasul când s-a născut (lov 3, 1 ş.u.). În întreg 
acest capitol, vom găsi o sumedenie de întrebări puse de lov 
cu privire la soarta sa rea, una mai grea ca alta. Desigur, fi- 
ule Fortunat, că lov nu blestemă pe Dumnezeu cum îi cerea 
nevasta, dar se cade a spune că tot acest strigăt al lui lov este, 
în fond, fără ştirea lui, un strigăt împotriva lui Dumnezeu. 
El nu-şi dă seama că durerea şi necazul îl orbesc, şi el grăieşte 
ceea ce n-ar trebui să grăiască. Aşadar, aici şi smerenia sa 
intră într-un con de umbră, fără ca, totuşi, ea să fi dispărut. 
O, fiule Fortunat, aceste întrebări şi strigăte, pe care şi noi le 
facem când încercarea se abate asupra noastră, credem că 
sunt numai expresia suferinței noastre, când, de fapt, ele sunt 
adresate lui Dumnezeu, alcătuind în sine o ascunsă răz- 
vrătire împotriva Lui. Unul din prietenii săi, Elifaz, îl mustră, 
dar lov îi respinge mustrarea, spunând că nu e nici o strâm- 
bătate pe limba lui. Dar, din nou, suferinţa îi smulge acele 

strigăte, culminând cu acela: „Sufletul meu ar vrea mai bine 
ştreangul, mai bine moartea, decât aceste chinuri” (lov 7, 15). 
La rândul său, Bildad îl mustră şi el pe lov, dar acesta, res- 
pingând învinuirile, aduce laudă lui Dumnezeu, dar mereu 
făcând greşeala de a se jelui asupra nefericirilor sale. Se dove- 
deşte prin aceasta, fiule Fortunat, că lov nu-L cunoştea deplin 
pe Dumnezeu şi că va mai avea mult de suferit până să-L cu- 
noască. Totuşi, sufletul său, nefiind atins de Satana, îşi păs- 
trează smerenia, rămânând evlavios până la capăt. lov se tân- 
guie mai departe de viaţa sa şi Tofar îl învinuieşte de fățăr- 
nicie, la care lov se apără, lăudând din nou pe Dumnezeu: 
„La Dumnezeu se află înţelepciunea şi puterea, sfatul şi pă- 
trunderea sunt ale Lui” (lov 12, 13). După cum vedem, fiule 
Fortunat, dreptul lov se luptă mereu cu sine însuşi, căpătând 
prin aceasta o mai mare cunoaştere a lui Dumnezeu. Elifaz, 
prietenul său, îl face din nou făţarnic, că adică faptele lui 
nu se potrivesc cu cele spuse de el. Dar lov îi răspunde: 
„Prietenii mei îşi bat joc de mine, dar din ochiul meu izvo- 
răsc lacrimi înaintea lui Dumnezeu” (lov 16, 20). Cuvinte 
pline de supunere faţă de voia lui Dumnezeu. Dar curând 
lov cade din nou în greşeala de a pune întrebări, care, toate, 
sunt adresate lui Dumnezeu. „Mai pot să nădăjduiesc?” — strigă 
el cu amar şi urmează: „Atunci unde mai este nădejdea mea 
şi cine a văzut pe undeva norocul meu?”. La aceste cu- 
vinte, prietenul Bildar îl socoteşte pe lov în numărul celor fără 
de lege. lov ascultă cu răbdare învinovăţirea grea şi răpunde 
prietenului său, arătându-şi încrederea în înviere: „Eu ştiu 
că Răscumpărătorul meu este viu şi că EI, în ziua cea de pe 
urmă, va ridica iar din pulbere această piele a mea ce se des- 
tramă, şi afară din carnea mea, voi vedea pe Dumnezeu. Pe 
EI Îl voi vedea şi ochii mei ÎI vor privi, nu ai altuia. Şi de do- 
rul acesta măruntaiele mele tânjesc în mine” (lov 19, 25-27). 

Simţim aici, fiule Fortunat, marea vijelie din sufletul lui 
lov: pe de o parte el, cu necazul şi cu ticăloşia lui, pe de alta 
Dumnezeu; pe de o parte plângere, pe de alta supunere. Dar 
mereu este prezentă smerenia sa, din ea ţâşnesc strigătele 
de preamărire a lui Dumnezeu. La cumplitele încercări la care 
este supus, această virtute a smereniei sale este aceea care 
ţine piept, el, lov, mereu strigându-şi ticăloşia şi păcatele 
sale. Vin din nou alte învinuiri din partea prietenilor săi, 
învinuiri aduse evlaviei lui lov, dar lov le răspunde măr- 
turisindu-şi curăţenia sufletului său şi lăsarea sa în voia lui 
Dumnezeu. lar la alte învinuiri el aduce laude lui Dumnezeu 
spunând: „El întinde neagră noapte asupra nesfârşirii, El 
spânzură pământul deasupra nefiinţei, EI închide apele în 
norii Săi şi norii nu se rup sub greutatea apelor... Stâlpii ceru- 
lui se clatină şi se înspăimântă la mustrarea Lui. Cu puterea 
Lui a despicat marea şi cu înțelepciunea Lui a sfărâmat tru- 
fia ei...” (lov 26, 7-12). Şi totuşi, fiule Fortunat, alături de 
această totală smerenie în fața lui Dumnezeu, lov nu-şi poate 
opri amintirea şi-şi vede tot trecutul plin de fericire, adum- 
brindu-şi astfel din nou smerenia, cu norii celor mai străpun- 
gătoare păreri de rău, şi plângându-şi nefericirea. Atunci 
prietenul Elihu îl mustră, înfruntându-l şi făcând o lungă apo- 
logie a dreptăţii lui Dumnezeu şi a atotputerniciei Sale. lov 
ascultă în tăcere lunga grăire a prietenului său şi vede că el 
nu a cunoscut încă pe deplin pe Dumnezeu, de vreme ce 
toate tânguirile sale nu erau numai strigătele durerii sale, 
ci erau şi tot atâtea imputări adresate lui Dumnezeu. Da, el a 
iubit pe Dumnezeu, da, el s-a smerit înaintea lui Dumnezeu, 
da, el nu s-a gândit o clipă măcar a se răzvrăti împotriva 
lui Dumnezeu, dar neavând deplina înţelegere a lui Dum- 
nezeu, a murmurat şi a cârtit, fără ca, în vremea aceasta, sme- 
renia lui să fi scăzut, ci, dimpotrivă, mârindu-se şi curățindu-se 

necontenit. Când lov şi-a dat seama, fiule Fortunat, că el a 
greşit când a adus cârtiri din pricina marilor încercări la care 
era supus; când şi-a dat seama că Dumnezeu îl alesese tocmai 
pentru a-Și arăta, în slăbiciunea lui, marea Sa putere; când a 
văzut toată nimicnicia vieţii omeneşti în faţa măreției lui Dum- 
nezeu; când s-a încredinţat că cunoaşterea lui Dumnezeu pur- 
cede dintr-o tot mai mare smerenie, o, atunci, fiule Fortunat, 
lov, dezrobindu-se cu totul de sine şi primind de bună voie 
marea încercare abătută asupra lui, a strigat cu glas tare că- 
tre Dumnezeu, invocându-l puterea şi cerându-și iertare: „Ştiu 
că poţi să faci orice şi că nu este nici un gând care să nu ajun- 
gă pentru Tine faptă. Cine cutează — ai zis Tu — să bârfească 
planurile Mele, din lipsă de înțelepciune? Cu adevărat am vor- 
bit fără să înțeleg, despre lucruri prea minunate pentru mine, 
şi nu ştiam. Ascultă — ai spus Tu iarăşi — şi Eu voi vorbi, Te voi 
întreba şi Tu îmi vei da învăţătură. Din spusele unuia şi al- 
tora auzisem despre Tine, dar acum ochiul meu Te-a văzut. 
Pentru aceea mă urgisesc eu pe mine însumi şi mă pocăiesc 
în praf şi în cenuşă” (lov 42, 1 ş.u.). lată-l, aşadar, pe lov, fiule 
Fortunat, ajuns la cunoaşterea deplină a lui Dumnezeu când, 
după cum vedem, însăşi conturul smereniei sale îşi capătă o 
linie sigură şi netedă. „Acum ochiul meu Te-a văzut”, adică 
orice umbre ale îndoielilor şi ale cârtirilor s-au dus şi sufle- 
tul lui lov a văzut adevărul adevărat. De aici încolo poate 
să vină orice asupra lui, căci el, prin această strigare, a dat 
viaţă şi sens primei strigări: „Domnul a dat, Domnul a luat, 
numele Domnului fie binecuvântat”. Această strigare de în- 
ceput, trecând prin întortochatele meandre ale vorbirilor lui 
lov şi ale celor trei prieteni ai săi, s-a cristalizat definitiv 
prin strigarea de la urmă, strigare care are efectul de a repu- 
ne pe lov în întreaga lui stare de dinainte de încercările la care 
l-a supus Dumnezeu: „Şi Dumnezeu l-a pus pe lov iarăşi 

în starea lui de la început şi i-a întors îndoit ce avusese mai 
înainte” (lov 42, 10), drept semn al răsplătirii smereniei de 
care mereu lov dăduse dovadă. Dumnezeu văzuse, fiule For- 
tunat, marea tălăzuire din sufletul lui lov, văzuse şi buna lui 
credinţă, văzuse şi nedeplina cunoaştere, dar mai ales îi vă- 
zuse smerenia, care răsărea tot mai mare, după fiecare no- 
uă încercare şi după fiecare nouă tălăzuire din sufletul ace- 
luia care suferea aceste cumplite încercări. 


Privim spre viaţa acestui drept al lui Dumnezeu, și avem 
impresia dar, fiule Fortunat, că, în mii şi mii de exemplare, chi- 
pul lui sufletesc îl aflăm în viața omenească pe pământ. Căci 
cine nu are încercări în viața sa? Cine nu simte în sufletul 
său tristeţi, arşiţi, tălăzuiri? Cine nu este gata de a întreba: 
de ce toate acestea? Noi, cei întâi, fiule Fortunat — şi de câte 
ori! Uneori suntem de bună credinţă ca dreptul Iov, alteori 
suntem nemiloşi, iar uneori suntem fățarnici. Cui punem 
aceste întrebări, fiule Fortunat? Nimănui? Văzduhurilor? 
Oamenilor? Nu. Le punem de-a dreptul lui Dumnezeu, dacă, 
bineînţeles, credem în Dumnezeu, căci dacă le punem fără 
să credem în Dumnezeu, atunci purtarea noastră este o nebu- 
nie curată. ar dacă credem în Dumnezeu, le putem pune fără 
să greşim? Aşa cum greşea şi dreptul lov când se lua la dis- 
pută cu Dumnezeu? Ci nu, fiule Fortunat, în faţa încercă- 
rilor, mici sau mari, în fața suferințelor de tot felul care ar veni 
asupra noastră, ele fiind încuviințate de Dumnezeu (a şi la 
lov), în faţa durerii, trupeşti sau sufleteşti, se cade să ne asemă- 
năm cu lov. De aceea a dat Dumnezeu încercările supreme lui 
lov, pentru ca, în aceste încercări, să intre totalitatea încercă- 
rilor la care pot fi supuşi oamenii. Orice încercare ar suferi 
un om, nu se poate ca ea să nu fie inclusă în încercările lui, 
un superlativ nedepăşit. Tot lov ne mai învaţă ceva, fiule 

Fortunat, şi anume: cunoaşterea deplină şi adevărată a lui Dum- 
nezeu. „Din spusele unora şi altora auzisem despre tine”, zice 
lov, voind a arăta prin aceasta o cunoaştere nedeplină — şi, 
poate, falsă — a lui Dumnezeu; iar cuvintele „dar acum, ochiul 
meu Te-a văzut” arată deplina cunoaştere a lui Dumnezeu. 
Aşa să facem şi noi, fiule Fortunat! Adeseori (mai ales când 
vorbim despre alţii) rostim cuvintele de la început ale lui lov: 
„Domnul a dat, Domnul a luat...”. Dar totul este superficial 
şi nu devine real decât atunci când suferinţa şi-a înfipt colții 
în carnea şi în sufletul nostru şi când strigăm şi noi, tot ca lov: 
„acuma ochiul meu Te-a văzut”, ca, pe urmă, să ajungem şi 
noi la luminişul fără nor al Smereniei: „Pentru aceea mă ur- 
gisesc pe mine însumi şi mă pocăiesc în praf şi în cenuşe”. 
Smerenia, fiule Fortunat, trebuie să strălucească în suferinţă, 
mai ales în suferinţă, asemenea ca la Iov. 

O, Doamne, lisuse Hristoase, de câte ori greşim din ne- 
mintoşenie şi din trufie, ridicând această întrebare: de ce? 
când vreo suferință se abate asupra noastră! Şi nu băgăm de 
seamă, Doamne, că întrebarea aceasta Ţi-o adresăm Ție, ca şi 
cum, viermi ce suntem, am putea să-Ţi cercetăm planurile 
Tale. Și încă mai mult: să-i cerem socoteală pentru toate câte 
le trimiţi Tu asupra noastră, Ţie, Puterea nemărginită, înțe- 
lepciunea desăvârşită, iubirea deplină... Ci Tu, Doamne, 
iartă-ne, că nu ştim ce facem, şi dă-ne smerenia dreptului Tău 
Iov, ca să putem şi noi să fim şi să rămânem ai Tăi. Din adân- 
cul ființei noastre, strigăm către Tine: iată, cu ochiul meu 
Te-am văzut; Te-am văzut şi Te-am iubit; Te-am iubit şi m-am 
smerit. Nu ne lepăda de la Tine, Doamne — cum nu l-ai depăr- 
tat nici pe lov. lar tu, Maică Preacurată, dă-ne sprijinul tău 
ca să nu cădem din făgăduiala ce-am făcut, că tu eşti Mama su- 
fletelor noastre, şi toată nădejdea ne-o punem în tine, dulce 
Stăpână a vieții noastre. 

SMERENIA LUI DAVID 


David, fiule Fortunat, a fost ales de Dumnezeu să fie mare 
în Israel. Deschidem cartea întâi a Regilor şi citim: „Zis-a 
Domnul, către Samuel: «Până când vei tânji tu pentru Saul, 
pe care l-am lepădat, ca să nu mai fie rege peste Israel? Um- 
ple cornul tău cu mir şi du-te, că te trimit la lesei Betleemi- 
teanul, căci dintre fiii lui Mi-am ales rege»” (| Reg. 16, 1 şu.). 
Samuel s-a dus şi a crezut că Dumnezeu vrea pe fiul cel mai 
mare al lui lesei, dar Dumnezeu i-a spus că nu e acesta pe care-l 
vrea. Şi Samuel a crezut că e fiul al doilea, dar Dumnezeu i-a 
spus că nici pe acesta nu-l vrea. Până în cele din urmă, Samu- 
el a spus să fie chemat David, cel mai mic din fiii lui lesei, care 
păştea turmele de oi. Şi David a venit şi Dumnezeu a zis atunci 
lui Samuel: „Scoală de-l miruieşte, căci acesta este” — şi David 
era „bălan, cu ochi frumoşi şi plăcut la faţă” (I Reg. 16, 12). 
David era şi mare cântăreţ la harpă, şi prin cântecele sale de- 
părta duhul rău care se abătea asupra lui Saul. David a fost 
hărăzit apoi a fi învingătorul lui Goliat, filisteanul. Cunoaş- 
tem, fiule Fortunat, măreţul episod al luptei dintre aceşti 
doi, şi cum David, aruncând cu praştia, l-a lovit pe Goliat drept 
în frunte şi l-a omorât. După care i-a tăiat capul cu sabia ce- 
lui învins, şi astfel a scăpat pe poporul israelit de amenin- 
ţarea filistenilor, care râvneau mult asupra ţării lui Israel 
(| Reg. 17, 1 ş.u.). David apoi, fiule Fortunat, era bun, cruţând de 
două ori viaţa lui Saul care-l duşmănea de moarte. Bunătatea 

lui David era, aşadar, întovărăşită şi de mărinimie. El, fiule 
Fortunat, era şi un bun prieten. Prietenia lui cu lonatan, 
fiul lui Saul, rămâne ca un model pentru toate timpurile. Fi- 
listenii ridicându-se iarăşi asupra lui Israel și fiind bătuţi, 
Saul, regele, îşi ridică singur viaţa, înfingându-se în propria sa 
sabie. Atunci David a ajuns rege în Israel şi a bătut pe filis- 
teni. Toate acestea, fiule Fortunat, erau semne că Dumnezeu 
l-a binecuvântat ca rege asupra Israelului întreg. Ca rege, 
David s-a arătat foarte evlavios, săvârşind, printre altele, şi 
strămutarea Arcei Legii de la Kiriat-larim, din casa lui Arina- 
dab, pe Muntele Sionului, cu un mare alai de preoţi şi no- 
rod, în fruntea căruia David mergea şi, cântând din harpă, 
juca. EI vrea să zidească şi un templu lui Dumnezeu, dar 
primi veste prin proorocul său Natan că nu el, ci fiul său, 
Solomon, va fi acela care-l va zidi casa Sa. Apoi, David, fiule 
Fortunat, era, pe lângă cântăreţ, şi un mare poet, el fiind 
autorul celor mai mulţi din Psalmi, despre care vom vorbi la 
locul cuvenit. lată, în rezumat, marile calităţi ale acestui rege 
al ludeilor, care, pe lângă toate acestea, avea să fie rădăcina 
din care, la vreme poruncită de Dumnezeu, avea să Se tragă, 
după trup, Însuşi Mântuitorul lumii ca să se împlinească proo- 
rocia lui Isaia: „O Mlădiţă va ieşi din tulpina lui lesei şi un 
Lăstar din rădăcinile lui va da. Şi Se va odihni peste El Du- 
hul lui Dumnezeu, duhul înţelepciunii şi al înțelegerii, duhul 
sfatului şi al tăriei, duhul cunoştinţei şi al bunei credințe” 
(Is. 11, 1-2), precum şi cealaltă proorocie a lui Miheia: „Şi tu, 
Betleeme Efrata, mic eşti între miile lui luda, din tine va ieşi 
Povăţuitor peste Israel, iar obârşia Lui este dintru început, 
din zilele veacului” (Mih. 5, 1). 

Dar iată că asupra lui David se abate păcatul. Va fi avut şi el 
până atunci, ca orice om, păcate mai mici, pentru care s-a po- 
căit la vreme. Dar, de data aceasta, un păcat mare şi cumplit 

se abate asupra lui; păcat care avea să fie începutul unei sme- 
renii atâta de mari, a unei pocăinţe atâta de depline, încât va 
face din el unul din marii prototipi ai Smereniei şi ai po- 
căinței, precum şi un mare profet al vieţii Domnului. Mai 
ales de aici încolo ne interesează, fiule Fortunat, viața marelui 
David. EI, prin smerenia şi prin pocăinţa sa, devine cu adevă- 
rat mare pentru tot restul vremii, în Biserica Domnului şi 
în trăirea creştină. 

Iată cum s-au petrecut faptele, fiule Fortunat. Într-o zi, 
pe când David se plimba „pe acoperişul casei sale domneşti” 
din Ierusalim, a văzut „o femeie scăldându-se, şi femeia 
aceea era tare frumoasă”. Interesându-se, a aflat că ea era soția 
lui Urie, generalul său. Cu toate că nu se cuvenea, el şi-a făcut 
din ea ţiitoarea sa. Dar nu s-a mărginit numai la aceasta, ci a 
provocat moartea lui Urie, trimiţându-l să lupte într-un loc 
în care această moarte era sigură, ceea ce însemna că el l-a 
ucis pe Urie (Il Reg. 11, 1 ş.u.). Fără să-şi dea seama de gro- 
zăvia acestui păcat, el şi-a continuat viața, zămislind şi un 
copil cu această femeie, care se chema Batșeba. Dar Dumne- 
zeu, fiule Fortunat, care nu voia să lase pe alesul Său, i-a tri- 
mis într-o zi pe proorocul Său Natan, smeritul paznic de oi, ca 
să-l mustre şi să-i aducă în suflet balsamul pocăinţei. Şi Na- 
tan, cu puterea ce i-o dădea Dumnezeu, a venit cu îndrăz- 
neală într-o zi în casa domnească a lui David din Ierusalim 
şi a cerut să vorbească cu regele. Episodul acesta e atât de 
frumos şi de interesant, fiule Fortunat, încât îl vom repro- 
duce aşa cum este arătat în capitolul al doisprezecelea din car- 
tea a doua a Regilor. lată-l: „Natan i-a zis lui David: «Erau 
într-o cetate doi oameni: unul bogat şi altul sărac. Cel bogat 
avea foarte multe vite, mari şi mărunte. Iar cel sărac nu avea 
nimic, decât o singură oiţă, pe care el o cumpărase de mică 
şi o hrănise şi ea crescuse cu copiii lui. Din pâinea lui mâncase 

şi ea şi se adăpase din ulcica lui, la sânul lui dormise şi 
era pentru el ca o fiică. Dar iată că a venit la bogat un călător 
şi gazda nu s-a îndurat să ia din oile sale sau din vitele sale 
ca să se gătească cina pentru călătorul care venise la el, ci a 
luat oiţa săracului şi a gătit-o pe aceea pentru omul care veni- 
se la el». Atunci s-a mâniat David cumplit asupra acelui om 
şi a zis către Natan: «Precum e adevărat că Domnul este viu, 
tot aşa-i de adevărat că omul care a făcut aceasta este vrednic 
de moarte!». Atunci Natan a zis către David: «Tu eşti omul ca- 
re a făcut acestea... Pe Urie Heteul tu l-ai lovit cu sabia, iar 
pe femeia lui ţi-ai luat-o de soție... Tu l-ai ucis cu sabia Amoni- 
ţilor»... Atunci David a zis către Natan: «Am păcătuit îna- 
intea Domnului...»” (Il Reg. 12, 1 ş.u.). 

Iată locul din care începe să se ţese marea pocăință a lui 
David, ieşită dintr-o adâncă şi adevărată smerenie. De aici în- 
colo, David îşi va plânge mereu păcatul şi va dovedi şi prin 
fapte că smerenia şi pocăinţa sa erau adevărate. Fiul său 
Abesalom se va răzvrăti împotriva lui şi-i va dori moartea, 
iar el îl va ierta fugind din faţa lui şi plângăndu-l amar atunci 
când el a fost ucis în pădure după ce se agătase cu părul 
său de crengile unui copac: „O, fiul meu Abesalom, Abesa- 
lom, fiul meu! Mai bine muream eu în locul tău! Abesa- 
lom, Abesalom, fiul meu” (II Reg. 18, 33). lată, fiule Fortunat, 
una din marile fapte ale pocăinţei lui David: iertarea fiului 
care voia să-l omoare, ferirea din calea lui şi plânsul amar 
pentru tragica moarte a acestui fiu. Este, neîndoielnic, o pro- 
fundă smerenie şi o tot pe atât de imensă pocăință. Şi el era, 
fiule Fortunat, regele Israelului... O altă faptă egală cu aceasta 
este atunci când, tot rege fiind, el este blestemat de Simi. 
„Aceasta, aruncând cu pietre asupra lui David... îi zicea: «Plea- 
că, pleacă ucigaşule şi nelegiuitule», zicea Simi, blestemând 
pe rege”. (II Reg. 16, 5-7). Unul din însoțitorii lui David vrea 

atunci să meargă asupra lui Simi, dar David îl opreşte, zi- 
cându-i: „Lăsaţi-l să blesteme, căci Domnul i-a poruncit 
să-l blesteme pe David”, şi-şi împlineşte grăirea, încheind: 
„Poate va căuta Domnul la umilirea mea şi-mi va răsplăti cu 
bine pentru acest blestem al lui” (II Reg. 16, 12). lată, fiule 
Fortunat, încă o mare faptă de smerenie şi de pocăință pentru 
acela care nu era nimic mai puţin decât însuşi regele lui Israel. 
Şi necontenit David se va adânci în această pocăință, mărin- 
du-şi, fără încetare, smerenia. Acestea toate, fiule Fortunat, fac 
ca, asupra lui David, Dumnezeu să-Și reverse harul Său cel 
bogat, făcând din el un prooroc şi un mare cântăreţ al Smere- 
niei şi al pocăinței. El este autorul celei mai mari părți din ex- 
traordinara carte a Psalmilor, acea sublimă Psaltire, care, 
de-atunci şi până astăzi, cum am mai spus în capitolul al cin- 
cilea al acestor însemnări, a rămas una din cărţile de căpete- 
nie ale însăşi Bisericii noastre, şi ale trăirii creştine de două ori 
milenară. Preafericitul Nicodim, cel de-al doilea Patriarh al 
Bisericii noastre spune în a sa Mică Biblie, vorbind despre 
Psaltire: „Psaltirea este şi astăzi cartea de rugăciuni a Bisericii 
creştine, precum şi a preoţilor şi a monahilor de pretutindeni. 
Psalmii, citiţi sau cântaţi, răsună şi ziua şi noaptea prin bise- 
rici şi prin mănăstiri, şi niciodată până la sfărşitul veacurilor 
nu vor conteni aceste minunate cântări” (op.cit., ed. II-a, p. 113). 
Ca profet al vieţii Mântuitorului, David notează în Psal- 
tire multe versete, din care ne vom mărgini a cita unul. 
Iată-l: „Căci m-au înconjurat câini mulţi, şi o haită de nele- 
giuiți m-a împresurat; şi au străpuns mâinile şi picioarele 
mele. Toate oasele mi se puteau număra, iar ei se uitau şi fă- 
ceau din mine privelişte. Împărţit-au hainele între ei şi pen- 
tru cămaşa mea au aruncat sorţi” (Ps. 21, 17-20). Se între- 
vede lesne, fiule Fortunat, răstignirea Mântuitorului nostru. 

Dar în ceea ce ne priveşte aici, Psaltirea este, fiule Fortu- 
nat, o splendidă cântare a Smereniei şi a pocăinţei. Aş îndrăzni 
să afirm, fără să greşesc, fiule Fortunat, că numai deschi- 
zând la întâmplare Psaltirea, vom da de versete din care la- 
crimile şi chemările regelui-psalmist se vor ridica, precum 
aburii de pe faţa pământului încins de soare, miresmele 
cele curate ale celei adânci smerenii şi ale celei mai străpun- 
gătoare pocăinţe. Aşa, citim: „Miluieşte-mă, Doamne, că sunt 
neputincios! Izbăveşte sufletul meu şi mă mântuieşte pentru 
mila Ta!” (Ps. 6, 2 ş.u.). Şi: „Ostenit-am suspinând! În toate 
nopțile-mi spăl patul şi ud aşternutul meu cu lacrimi!”. „Până 
când, Doamne, mă vei tot uita? Până când vei întoarce de la 
mine faţa Ta? Caută să mă auzi, Doamne, Dumnezeul meu! 
(Ps. 12, 1-3) „Păzeşte-mă, Doamne, că la Tine mi-i nădejdea” 
(Ps. 15, 1). „Păcatele tinereţilor mele şi cele din neştiinţă nu le 
pomeni, ci mă pomeneşte pe mine pentru mare mila Ta şi 
pentru bunătatea Ta, Doamne” (Ps. 24, 6). „Doamne, ascultă 
cererea mea, pleacă urechea Ta la rugăciunea mea, şi nu tre- 
ce cu vederea lacrimile mele” (Ps. 38, 16). Dar, repet, fiule For- 
tunat, ar trebui să iau aproape din fiecare psalm un verset din 
care smerenia cea mai supusă şi pocăinţa cea mai suspinată 
să strălucească în lumină ca tot atâtea pietre de mare preţ ale 
acestor două mari virtuţi: smerenia şi pocăinţa. Dar nu e în 
scopul nostru să facem o exegeză a Psaltirii, ci numai să 
enunţăm nişte adevăruri cu privire la problema Smereniei, 
obiectul acestor însemnări ale noastre. 

Totuşi, fiule Fortunat, nu s-ar putea să încheiem capitolul 
acesta fără să nu facem o cât de uşoară privire asupra acelui 
psalm, al cincizecilea, în care David îşi cântă cu o adâncă 
smerenie întreg, păcatul său. 

„Miluieşte-mă, Dumnezeule, după mare mila Ta şi după 
mulţimea îndurărilor Tale, şterge fărădelegea mea” — acesta-i 

începutul psalmului. David strigă către Dumnezeu şi-l cere, 
cu smerenie, ştergerea fărădelegii lui. 

„Spală-mă de tot de fărădelegea mea, şi de păcatul meu mă 
curăţeşte.” David repetă stăruitor cererea sa, cerând spălarea 
totală a păcatului său, condiţie fără de care el nu poate vedea 
mântuirea sufletului său. 

„Că fărădelegea mea o cunosc şi păcatul meu e pururea 
înaintea mea.” Recunoaşte cu tărie păcatul şi, ca într-o chinui- 
toare spovedanie, mărturiseşte că amintirea păcatului îl ur- 
măreşte peste tot. 

„ie unuia am greşit, căci am făcut ceea ce-i rău înaintea 
Ta.” David discerne limpede păcatul său, care nu e altceva 
decât depărtarea de la legea lui Dumnezeu. 

„Aşa că Tu eşti drept în hotărârea Ta, şi în judecata Ia cu 
totul curat.” EI se încrede în Dumnezeu şi ţine să afirme că ju- 
decata lui Dumnezeu nu poate fi decât dreaptă şi curată. 

„Că iată, întru fărădelegi m-am zămislit şi în păcate m-a 
născut maica mea.” Cel ce se pocăieşte recunoaşte că noi avem 
o naştere păcătoasă, care ne urmăreşte în toate ale noastre, de 
care însă vrem să scăpăm. 

„Dar Tu, Cel ce iubeşti adevărul, arată-mi tainele înțelep- 
ciunii Tale.” David simte că Dumnezeu, în înțelepciunea Sa, 
vede în sufletul său şi că va trece cu vederea păcatul mărturisit. 

„Stropeşte-mă cu isop şi mă voi curăţi, spală-mă şi mai 
alb decât zăpada voi fi.” Aici, David îşi arată încrederea în 
Dumnezeu şi în puterea pe care numai El o are de a curăţi 
pe deplin sufletul de păcate. 

„Dă-mi să aud cuvânt de bucurie şi de veselie, şi se vor 
bucura oasele mele cele smerite.” lată cum smerenia aşteaptă 
cuvântul de bucurie pe care iertarea lui Dumnezeu o aduce 
aceluia care-şi recunoaşte cu toată sinceritatea păcatul. 

„Întoarce faţa de la păcatele mele şi toate fărădelegile mele 
şterge-le!” O, ce stăruință, ce insistenţă asupra cererii de-a fi 
iertat, tocmai fiindcă îşi dă seama de mulţimea păcatelor, care, 
fără „ştergerea” lor de către Dumnezeu, i-ar amări peste fire viaţa. 

„Inimă curată zideşte întru mine, Dumnezeule, şi duh 
drept înnoieşte înlăuntrul meu”. Aici, David îşi dă seama că 
numai o înnoire a duhului şi o revenire la inima curată 
sunt garanţiile mântuirii sufletului — o naştere din nou. 

„Nu mă lepăda pe mine de la faţa Ta, şi Duhul Tău cel 
Sfânt nu-l lua de la mine!” O nouă implorare către Dum- 
nezeu prin care David îşi arată hotărârea lui de a se lepăda de 
omul cel vechi şi a se întemeia tot mai mult în omul cel nou. 

„Dă-mi iarăşi bucuria mântuirii Tale şi cu Duh stăpânitor 
mă întăreşte.” Bucuria, pierdută prin păcat, David o doreşte 
stăruitor, iar întru aceasta el cere un duh de putere, pe care 
numai Dumnezeu i-l poate da. 

„Învăţa-voi pe cei fără de lege căile Tale, şi cei necredincioşi 
se vor întoarce la Tine” — drept mulțumire pentru toate câte 
i le dă Dumnezeu, David face legământ că va merge şi la alţi 
păcătoşi, ca şi pe ei să-i aducă la „bucuria mântuirii” din care 
însuşi el s-a împărtăşit. 

„Izbăveşte-mă de vărsarea sângelui, Dumnezeule, Dum- 
nezeul mântuirii mele, şi limba mea va lăuda îndurarea Ta.” 
Aici e durerea cea mare a lui David, el văzând mereu, în fața 
sufletului său, pe Urie Heteul, al cărui sânge îl vărsase el, şi 
de aceea are acest strigăt: „Izbăveşte-mă!” — făcând legă- 
mântul de a-l lăuda îndurarea. 

„Deschide, Doamne, buzele mele şi gura mea va vesti 
lauda Ta.” David cere ajutor lui Dumnezeu tocmai pentru a 
putea cât mai bine şi mai profund să-l înalțe laudele, făgă- 
duite prin versetul precedent. 

„Că jertfă plăcută lui Dumnezeu este duhul umilit; ini- 
ma înfrântă şi smerită Dumnezeu nu o va urgisi.” lată, avem 
aici, din însăşi gura lui David, cum lui Dumnezeu Îi place du- 
hul umilit şi inima înfrântă şi smerită, care alcătuiesc o adevă- 
rată jertfă pe care cel păcătos o poate aduce lui Dumnezeu. E 
ca o încheiere a întregului psalm al smereniei şi al pocăinţei. 

Cuprinsul acestui psalm, fiule Fortunat, ne priveşte întru 
totul şi pe noi. El este de-o permanentă actualitate şi consti- 
tuie una din rugăciunile cele mai potrivite pentru ceasurile 
când, scufundaţi în meditaţie, ne vedem păcatele şi cerem lui 
Dumnezeu îndurare şi iertare. 


Desigur, fiule Fortunat, pilda lui David este de mare pret 
pentru viața noastră de mântuire. Noi toţi, într-un fel sau al- 
tul, mai mult sau mai puţin, suntem asemenea lui David. Şi 
noi am păcătuit, şi la noi venit-a îngerul Domnului să ne adu- 
că aminte păcatul, şi noi am plâns asupra păcatului, şi noi 
am cerut iertare lui Dumnezeu, şi noi am simţit bucuria mân- 
tuirii. Desigur, fiule Fortunat, numai dacă am urmat în totul 
calea lui David: vederea păcatului, părerea de rău că l-am 
săvârşit, hotărârea fermă de a nu-l mai săvârși, nădejdea în 
mila şi iertarea lui Dumnezeu, Tatăl nostru ceresc. 

O, Doamne lisuse Hristoase, dă-ne nouă a ne vedea păca- 
tul, învredniceşte-ne a vărsa lacrimi asupra aducerii lui aminte, 
fă-ne tari, Doamne, în a voi să ne curăţi de tot păcatul nostru, 
adă în oasele noastre tot mai multă smerenie, ca să putem să 
nu ne mai întoarcem la întunericul păcatului, ci să rămânem 
până la moarte în lumina şi în bucuria nădejdii mântuirii 
Tale... Fii preamărit, Doamne, şi nu ne lăsa pe noi, smeriţii şi 
nevrednicii robii Tăi, fără ajutorul Tău, ca să nu pierim în 
adâncul pedepsei... Depărtează de la noi teama şi tristeţea că 
nu am putea ajunge la iertarea Ta, căci Tu, bun şi peste fire 

de bun, vezi în sufletele noastre şi, întinzând braţul Tău, cel 
înalt şi tare, dai deoparte toate îndoielile, ca noi să-Ţi putem 
vedea faţa Ta de bunătate şi de lumină, şi să nădăjduim în 
ştergerea fărădelegilor noastre. Iar tu, prea îndurătoare Maică 
a lui Dumnezeu şi a sufletelor noastre, Preacurată Fecioară, 
Născătoare de Dumnezeu, nu ne părăsi, căci noi te iubim şi 
nădăjduim întru tine... O, sfântă Maică a sufletelor noastre! 


Ia €n0y7 
A Ola 4 07 


XXXVI 
SMERENIA SFÂNTULUI PAVEL 


Încercând să vorbesc despre smerenia Sfântului Apos- 
tol Pavel, mă simt foarte încurcat, fiule Fortunat, mai ales 
din două pricini: una privitoare la mulţimea faptelor de 
smerenie a acestui mare stâlp al Bisericii noastre; şi a doua, 
fiindcă smerenia lui este o smerenie mare, diversă şi com- 
plexă. De aceea, mă voi mărgini a schiţa, în câteva pagini, 
mai mult enumerarea câtorva fapte ale smereniei lui, fără 
a observa vreo ordine cronologică şi fără a face vreo încercare 
de a „teologiza” faptele acestei excepţionale smerenii. 

Mai întâi vom spune, fiule Fortunat, că Sfântul Apostol 
Pavel, mai înainte de convertirea sa de pe drumul Damascu- 
lui, era numit Saul din Tars. El era fariseu şi a învăţat la „pi- 
cioarele lui Gamaliel”, marele rabin al vremii aceleia. Curând, 
el a ajuns să îl întreacă pe propriul său învăţător. Vorbim, în 
primul rând, despre învăţătura Legii. Fiind un înfocat cunos- 
cător al Legii, el era, totodată, şi un mare apărător al ei. Saul 
intră în arena evanghelică nu mult după Înălțarea la cer a Dom- 
nului. E], văzând cum ucenicii creştini se înmulțeau, şi 
cum credea că această învăţătură nouă era una care jignea 
şi ataca Legea, se porneşte împotriva ei cu aceeaşi intensita- 
te cu care îşi iubea legea strămoşească. Se face, aşadar, un mare 
prigonitor al lui Hristos, socotind că, astfel făcând, el apără 
Legea Veche împotriva blasfemiei aduse — credea el — de Domnul 
şi de ucenicii Săi. Prigoana aceasta apare evidentă în cuprinsul 

Sfintei noastre Cărţi, cu prilejul uciderii cu pietre a celui din- 
tâi ucenic al creştinătăţii: Sfântul Ştefan. La cruda execu- 
tare a îndrăznețului apărător al Legii celei Noi, Saul are rolul 
de a păzi hainele acelora care ucideau cu pietre pe Ştefan: 
„lar martorii (adică cei de faţă care aveau să execute lapi- 
darea) şi-au pus hainele la picioarele unui tânăr care se nu- 
mea Saul” (Fapte 7, 58). lar după ce Ştefan este ucis, ni se spune 
despre Saul: „Şi Saul se făcuse părtaş la uciderea lui” (Fapte 8, 
1) — şi se învoise nu dintr-o simplă răutate, care nu-i era pro- 
prie, ci fiindcă el socotea că, învoindu-se la aceasta, el apăra le- 
gea strămoşească. Şi tot pentru aceea, el „pustia biserica (lui 
Hristos), pătrunzând prin case, şi, târând bărbaţi şi femei, îi 
arunca în temniţă” (Fapte 8, 3). Acelaşi impuls de a apăra 
Legea îl făcea pe Saul să ceară învoire de la căpeteniile ierar- 
hiei iudaice de a merge la Damasc, unde — auzise el — se afla 
o comunitate creştină, cu gând să aresteze pe creştinii din ea 
şi „să-i aducă legaţi la Ierusalim”, după ce, mai înainte, 
„Suflase mereu groază şi ucidere asupra ucenicilor” (Fapte 9, 
1 ş.u.) din Ierusalim şi din alte locuri. Mai-marii preoţilor, la ce- 
rerea lui, îi dau învoire, precum şi un pâlc de oameni înar- 
maţi, spre a se duce la Damasc întru săvârşirea acestui plan. 

Cunoaştem apoi, fiule Fortunat, marea dramă petrecută 
pe drumul Damascului. Domnul Hristos, Care voia să facă 
din Saul un mare ostaş al Său, i-a dăruit marea învrednicire 
de a i Se arăta: „dar când mergea el şi se apropia de Damasc, 
fără de veste a strălucit peste el o lumină din cer”. Şi Saul 
a auzit glasul care avea să-i aducă fulgerătoarea convertire: 
„Saule, Saule, de ce Mă prigoneşti?”. Orbit de lumină, îngro- 
zit de glasul ceresc, Saul, căzut în pulbere, se supune şi în- 
treabă, după ce Domnul i-a spus Cine este: „Doamne, ce vo- 
ieşti să fac?” (Fapte 9, 6 ş.u.). Aici, fiule Fortunat, este punc- 
tul din care începe smerenia lui Saul din Tars, devenit Sfântul 

Apostol Pavel. Din mare prigonitor, el devine un „miel supus 
şi blând” care va săvârşi tot ceea ce i se va porunci de Dom- 
nul, Care voia să facă din el „un vas al alegerii”. Smerenia din 
aceste clipe se vădeşte atât prin chemarea: „Doamne”, cât şi 
prin încercarea de îndrumare: „ce voieşti să fac?”. 

Să facem, pornind de aici, deci, fiule Fortunat, câte un 
popas în dreptul fiecărui aspect al smereniei acestui copil 
al întoarcerii, pentru ca astfel pilda să ne fie tuturor de folos. 


Ajuns orb în Damasc, el este iniţiat de Anania, un zelos 
ucenic al Domnului, supunându-i-se lui cu smerenie, după 
ce, prin minune dumnezeiască, îşi recapătă vederea (Fapte 
9,1 ş.u.). Iluminat de puterea Domnului, el începe a vesti pe 
Hristos cu aceeaşi putere cu care pornise în a-L prigoni, ceea 
ce, fireşte, aduce prigoană asupra lui, tocmai din partea celor 
care-l trimiseseră la Damasc. Sfântul Pavel, total transformat, 
primeşte, de la început, cu răbdare şi cu smerenie toate pri- 
goanele pornite asupra lui. De aici încolo, fiule Fortunat, Sfân- 
tul Pavel îşi începe splendida „carieră creştină”, care, trecând 
prin nesfârşite evenimente, avea să se săvârşească la Roma, 
prin martirajul său. De-a lungul acestui drum, Sfântul Pavel, 
devenit Apostolul Pavel, cu misiune specială dată de Dom- 
nul de a propovădui la neamuri (adică la păgâni), ne va da 
necontenit alte şi alte pilde de smerenie. 

Aşa, pentru a se putea scufunda în adâncul cunoaşterii 
învățăturii Domnului, el, după ce primeşte botezul, pleacă în 
pustia Arabiei (Gal. 1, 17), unde, într-o desăvârşită smerenie, 
îşi aşteaptă ceasul ieşirii la propovăduire. Şi, în adevăr, fiule 
Fortunat, după ce socoteşte că e îndestul de bine înarmat, 
el îşi începe călătoria, care nu avea să se sfârşească decât cu 
decapitarea de la Roma. În unul din capitolele precedente, 
am arătat, fiule Fortunat, mulţimea şi varietatea suferințelor 

trupeşti şi morale, îndurate de acest neînfricat ostaş (ce zic? 
acest mare general) al lui Hristos (II Cor. 11, 23 ş.u.). N-ai 
decât să deschizi Cartea în acest loc, fiule Fortunat, şi vei fi în- 
grozit, dar şi căzut în admiraţie, aflând la ce suferinţe a fost 
supus el. Dar suferinţele lui mai erau şi de ordin moral. Aproa- 
pe din fiecare epistolă a sa vom putea vedea suferinţa, aproa- 
pe chinul, Sfântului Apostol Pavel, cu privire la Biserica Dom- 
nului. Nu este faptă, nu sunt evenimente negative, petrecute 
în rândurile credincioşilor numeroaselor biserici întemeiate 
de el şi de ceilalţi apostoli, care să nu aibă o dureroasă re- 
percusiune în sufletul său. „Eu în fiecare zi mor” (| Cor. 15, 
31) sau „Acum mă bucur în suferinţele mele pentru voi, şi 
împlinesc în trupul meu suferințele lui Hristos pentru trupul 
Lui, adică pentru Biserică” (Colos. 1, 24). Dar el, fiule Fortu- 
nat, trecând peste toate şi rămânând necontenit în ocolul Sme- 
reniei, nu se opreşte o clipă din lunga sa călătorie, căreia am 
putea să-i spunem: călătoria Sfântului Pavel de-a lungul lu- 
mii, întru întemeierea cât mai solidă a Bisericii Domnului Hris- 
tos pe pământ. Uitând de sine şi pe toate făcându-le întru şi 
pentru numele Domnului, Sfântul Apostol Pavel ne apare, 
fiule Fortunat, ca o mare torţă de foc şi de lumină care trece 
prin lumea veche spre a o face nouă prin învăţătura Dom- 
nului Hristos. El îşi aminteşte mereu şi se ține de rău pe sine 
fără milă, că a fost cândva prigonitorul acestei Biserici. „Aţi 
auzit, doară, de purtarea mea de odinioară în iudaism, că pri- 
goneam cumplit Biserica lui Dumnezeu” (Gal. 1, 13). Câtă 
smerenie se iscă, fiule Fortunat, din această atitudine de re- 
cunoaştere dreaptă şi deplină a greşelilor lui din trecut — ca 
şi cum ar zice: „Ce-am făcut, nenorocitul de mine?”. 

Dar Sfântul Apostol Pavel, fiule Fortunat, a avut de su- 
portat şi suferinţa propriului său trup, care de la început 
a fost chinuitoare (cea mai probabilă boală pe care o avea era 

o oftalmie grea, căpătată din pricina luminii solare prea puter- 
nice şi a prafului din Palestina). Atâta de mari erau durerile 
pe care i le dădea boala sa, încât în trei rânduri a cerut Dom- 
nului să fie izbăvit de ea, dar Domnul nu i-a dat izbăvirea ce- 
rută, spunându-i: „Îti este destul harul Meu, căci puterea Mea 
în neputinţă se arată” (II Cor. 12, 9) — şi Sfântul Apostol Pavel 
se supune şi suferă cu smerenie şi cu răbdare chinurile bolii, 
până la sfârşit, spunând: „Ca să nu mă mândresc cu mulţimea 
descoperirilor, mi s-a dat în trup un bold, un înger al lui sa- 
tana, ca să mă chinuiască, spre a nu mă înălța” (II Cor. 12, 7). 
lată cum priveşte, fiule Fortunat, suferinţa sa: o frână împo- 
triva trufiei, iar afirmarea acestui lucru presupune, nea- 
părat, o adâncă smerenie, ieşită şi din groaza pentru Trufie. 
EI, Sfântul Apostol Pavel, simţea cum Trufia dă ocol sufletu- 
lui său, îndemnându-l a se mândri cu „descoperirile” sale şi, 
de aceea, el primeşte, smerit, durerea, ca pe-o binecuvântare, 
ca fiind o pavăză împotriva Trufiei. Pe lângă marea învred- 
nicire a apostolatului său magnific, Sfântul Apostol Pavel 
a fost învrednicit atât cu „răpirea până la al treilea cer” 
(II Cor. 12, 2 ş.u.), cât şi cu câteva vedenii, în care Însuşi Dom- 
nul i S-a arătat, spre a-i da porunci, mai osebit cea de a porni 
spre neamuri întru propovăduirea învăţăturii Sale (Fapte 22, 
21). Aşa încât, fiule Fortunat, Trufia avea, din belşug, la înde- 
mână, unelte de preț întru pierderea Sfântului Pavel. Dar la 
toate uneltirile diavoleşti, el, pe lângă faptul că e deplin con- 
ştient de ele, dar le şi respinge total şi definitiv. lar arma sa de 
căpetenie? Smerenia! El, mereu se mortifică, mereu îşi dă 
seama de marea învrednicire şi că o pierde dacă se trufeşte, 
mereu se înjoseşte pe sine, spre a fi mereu pildă de smerenie 
pentru întreg norodul creştin care începuse a deveni nespus 
de numeros. Smerenia lui trebuie să fie mare, deplină, sin- 
ceră şi plină de Domnul, de Sfânta Smerenie divină. 

Iată, întru dovedirea acestui lucru, câteva pilde culese, 
fiule Fortunat, din propriile sale epistole. El spune despre 
sine că este „cel mai mic dintre sfinţi”, adică dintre creştinii 
de atunci (Ef. 3, 8), cu toate că i se dăduse „harul de a vesti 
păgânilor bogăţia cea nepătrunsă a lui Hristos”. Tot de- 
spre sine vorbeşte cu o deplină libertate şi cu o totală lepădare 
de sine însuşi: „lar mai la urmă decât toţi mi S-a arătat şi mie 
(Domnul), ca unei lepădături”. De ce? Ne-o spune tot el, în 
continuare: „căci eu sunt cel mai mic dintre apostoli şi ne- 
vrednic de a mă numi apostol”. Şi iarăşi, de ce lucrul acesta? 
Şi, din nou, tot el ne spune aducându-şi aminte cu durere 
de viaţa lui de dinainte de Damasc: „pentru că am prigonit 
Biserica lui Dumnezeu” (I Cor. 15, 8-9). El nu va uita nicio- 
dată ticăloşia acestei prigoniri, cu toate că Domnul i-o trecuse 
cu vederea, prin arătarea pe drumul Damascului şi prin în- 
vestirea pe care i-o dăduse cu „apostolia Neamurilor”. Zice 
şi el mereu, ca David, cum văzurăm: „Păcatul meu pururea 
este înaintea mea”. Tot el, fiule Fortunat, spune despre gră- 
irile sale: „Sunt un neştiutor al grăirii” (II Cor. 11, 6). Da, 
desigur, nu avea vorbirea elevată a filosofilor atenieni, cu care 
s-a întâlnit în Areopag, dar avea, fiule Fortunat, cealaltă vor- 
bire, care, venind din duh curat, de credinţă şi de smerenie, 
avea să cucerească, în toţi vecii, nesfârşitele cohorte de creştini. 
Unde sunt „frumoasele“ grăiri ale mult încrezuţilor filo- 
sofi atenieni? Nimic, pulbere şi fum au fost. lar epistolele Sfân- 
tului Pavel înfruntă mileniile. Da, el se credea, „necioplit în 
vorbire” (cum se spune într-o altă tălmăcire a epistolelor), 
dar această „necioplire” nu era decât formală, iar fondul este 
însăşi expresia celei mai adânci smerenii. Dar Sfântul Apos- 
tol Pavel va merge şi mai departe cu smerenia sa, socotindu-se 
cel dintâi dintre păcătoşii lumii. Adu-ţi aminte, fiule Fortu- 
nat, de cuvintele pe care le spune preotul înainte de a-ţi dărui 

Sfântul Trup şi Sfântul Sânge al Domnului din Sfântul Potir: 
„Cred, Doamne, şi mărturisesc că Tu eşti cu adevărat Hristos, 
Fiul Dumnezeului celui viu, Care ai venit în lume să mân- 
tuieşti pe cei păcătoşi, dintre care cel dintâi sunt eu”. Ei bine, 
acestea sunt cuvintele Sfântului Apostol Pavel pe care le-a spus 
despre sine în Epistola sa întâi către ucenicul său Timotei 
(| Tim. 1, 15). Aşadar, el, Sfântul Apostol Pavel, zice despre sine 
că e cel dintâi dintre păcătoşi. Cu cât înainta pe drumul propo- 
văduirii, cu atât el mai tare se smerea, aducându-și, desigur, 
aminte de marea nelegiuire pe care o făcuse prigonind pe 
Însuşi Acela, Căruia acum Îi era rob. Această propovăduire, 
fiule Fortunat, începe cu însăşi mortificarea celui care o 
făcea. El ne spune, fără umbră de laudă de sine, numai dintr-o 
adâncă convingere, că aşa trebuia să facă pentru ca propovă- 
duirea sa să aibă roade: „Luturor m-am făcut rob, ca să dobân- 
desc cât mai mulţi”, şi: „Pentru toți toate m-am făcut, că din toți 
măcar pe unii să-i mântuiesc” (| Cor. 9, 19.22). Aceste cuvinte, 
fiule Fortunat, ne deschid nu numai imensa perspectivă a tru- 
delor Sfântului Apostol Pavel, ci şi pe aceea plină de sfințenie 
a smereniei sale profunde. El nu s-a dat în lături de la nici 
o jertfă pentru a aduce pe calea mântuirii „măcar pe unii”, şi 
de s-ar putea „cât mai mulţi” din cei care nu cunoşteau pe 
Domnul. Întru aceasta, fiule Fortunat, el îşi smereşte necon- 
tenit ființa sa, şi trupeşte şi sufleteşte, după cum însuşi el ne 
spune în ce priveşte sufletul: „De aceea, eu toate le rabd pen- 
tru cei aleşi, ca şi ei să dobândească mântuirea cea în Hristos 
lisus, împreună cu slava veşnică” (II Tim. 2, 10); iar în ceea 
ce priveşte trupul: „De aceea, eu nu alerg aşa, ca la întâmplare, 
şi nu mă războiesc aşa, ca şi cum aş lovi în vânt, ci mă sme- 
resc şi îmi robesc trupul, ca nu cumva, propovăduind altora, 
eu însumi să mă fac nevrednic” (Rom. 9, 26-27). Numai aşa, 
pornind de la el mai întâi, fiule Fortunat, Sfântul Apostol 

Pavel putea să „poruncească” duhovniceşte şi copiilor „năs- 
cuţi” de el, prin dureri mai mari decât durerile naşterii celei 
trupeşti. În tot lungul epistolelor sale vom simți acest fir roş 
duhovnicesc al suferințelor lui pentru fiii săi, pentru a-i în- 
văța şi pe ei „bogăţia cea nepătrunsă a lui Hristos”. În Epis- 
tola către credincioşii din Galata, el li se adresează, spunân- 
du-le: „Fiii mei, pentru care sufăr din nou durerile naşterii, 
până ce Se va întipări în voi Hristos” (Gal. 4, 19). 

Dar încă n-am isprăvit cu schițarea smereniei Sfântului 
Apostol Pavel şi, de aceea, fiule Fortunat, vom continua în 
capitolul următor. 


CCC 22073 
A Ola II 07 


XXXVII 
SMERENIA SFÂNTULUI APOSTOL PAVEL 
(urmare) 


Smerenia Sfântului Apostol Pavel, fiule Fortunat, s-a vădit 
şi prin felul cum a înțeles el să nu fie povară nimănui, ci el, 
prin puterile lui, să-şi agonisească cele trebuitoare pentru 
întreţinerea sa. În vremea lui, chiar fiii de fariseu — şi am putea 
zice, mai ales ei — învățau de mici un meşteşug, tocmai pentru 
ca, prin aceasta, să atingă un dublu scop: mai întâi, o garanţie 
împotriva lipsurilor eventuale şi, apoi, drept semn al unei 
solidarități cu muncitorii de jos ai neamului. Sfântul Apostol 
Pavel învățase meşteşugul împletirii corturilor, adică fie îm- 
pletitura propriu-zisă de pânză groasă, fie împletitura pentru 
mrejele de pescuit. Aşa că, în vremea apostoliei sale, el se oprea 
adeseori din propovăduire şi lucra corturi, pe care apoi le 
vindea şi-şi scotea hrana de toate zilele. 

Când Sfântul Apostol Pavel, venind în casa ucenicilor săi, 
soţii Acvila şi Priscila, la Corint, a trebuit să stea mai mult la 
ei, s-a apucat să muncească împreună corturi: „Fiind el de un 
meşteşug cu ei, a rămas la dânşii şi a lucrat, căci erau cu meş- 
teşugul făcători de corturi“ (Fapte 18, 3). 

Despărţindu-se o ultimă dată de iubiții săi copii sufleteşti 
din Efes, unde el propovăduise intens în mai multe rân- 
duri, le spune în cuvântul lui de despărţire: „Argintul, haina 
şi aurul nimănui n-am poftit. Voi ştiţi că, pentru nevoile mele 
şi ale celor ca mine (un ucenic sau doi de care totdeauna era 

întovărăşit), au muncit mâinile acestea ale mele” — şi pentru 
a arăta că munca noastră nu trebuie să fie egoistă, el urmează: 
„ŞI în toate v-am arătat că, aşa muncind, trebuie a sprijini pe 
cei slabi şi a ne aduce aminte de cuvintele Domnului, căci El 
Însuşi a zis: «E mai fericit a da decât a lua»” (Fapte 20, 33-35). 
Reluând această teamă a muncii creştine şi referindu-se la felul 
cum a săvârşit-o el, spune către Tesalonicieni: „Nu am mâncat 
în dar pâinea cuiva, ci cu osteneală şi trudă am lucrat ziua şi 
noaptea, ca să nu îngreuiem pe nimeni, am voit să vă dăm 
pildă de urmat pe noi înşine. Căci şi când eram la voi, aceas- 
ta vă spuneam: dacă cineva nu voieşte să lucreze, atunci nici să 
nu mănânce” (II Tes. 3, 8-10). Pe lângă mireasma de smerenie 
în muncă, mireasmă care se desprinde din citatele de mai sus, 
se mai desprind de aici, fiule Fortunat, şi jaloanele muncii 
creştine: 1. toţi trebuie să lucreze, iar cel care nu lucrează 
nu are dreptul de a mânca pâinea cuvenită celui care lu- 
crează; 2. această muncă trebuie să fie plină de vrednicie, 
aceasta însemnând cuvintele „am lucrat cu osteneală şi cu 
trudă ziua şi noaptea”; 3. această muncă nu trebuie să fie 
egoistă, ci să fie darnică, cei lipsiţi, cei slabi putându-se 
împărtăşi din rodul muncii celor în stare de a munci; şi, 
4. această muncă trebuie făcută aşa ca ea să fie o „pildă de 
urmat” pentru alţii, adică trebuie să fie o muncă cinstită, 
frumoasă, fără blesteme, fără cârtiri, ci cu binecuvântări, 
cu faţă senină, cu gând de a ajuta pe altul mai sărac sau 
mai slab. lată, aşadar, fiule Fortunat, cum şi în această mare 
problemă a muncii Sfântul Apostol Pavel ne-a dat o pildă de 
muncă smerită, cu toate că, aşa cum însuşi spune: „nu doară 
că nu ar fi avut dreptul” a cere o pâine de la cei cărora el le 
dădea pâinea cuvântului său. 

Smerenia Sfântului Pavel s-a mai arătat, fiule Fortunat, 
şi în felul mare, frumos, plin de renunțare de sine, în care el 

şi-a iubit şi şi-a îndrumat copiii „născuţi” duhovniceşte de el, 
cu greutăţile despre care am vorbit mai înainte. Iubirea aceas- 
ta a reieşit din cele spuse de noi („tuturor toate m-am făcut”), 
dar iată încă alte noi dovezi de mare şi dezinteresată iubire 
a Apostolului pentru cei din turma sa. El spune: „Pentru cei 
neputincioşi, m-am făcut neputincios, ca să dobândesc pe cei 
neputincioşi” (| Cor. 9, 22). În altă parte, el, adresându-se 
Filipenilor: „Pururea în toată rugăciunea mea cu bucurie mă 
rog pentru voi toţi... Vă am în inima mea pe voi pe toţi, cei 
ce sunteți părtaşi la har împreună cu mine... Martor îmi este 
Dumnezeu că vă iubesc pe voi toţi cu iubirea lui lisus Hristos... 
(Filip. 1, 4-8). lar către Romani spune: „Cu cei ce se bucură, 
bucuraţi-vă, şi plângeți cu cei ce plâng” (Rom. 12, 15). Am 
umple pagini multe, fiule Fortunat, dacă am reproduce toate 
locurile din epistolele sale în care mărinimosul şi smeritul 
Apostol îşi arată iubirea şi interesul său pentru fiii săi sufle- 
teşti. Această smerenie în iubire se mai vădeşte şi din aceea 
că şi el, la rândul său, cere, mai în toate epistolele, ca fiii să se 
roage pentru el: „Vă rog, fraţilor, în numele Domnului Hristos 
şi în numele iubirii Duhului, să vă nevoiţi împreună cu mine 
şi să vă rugaţi lui Dumnezeu pentru mine” (Rom. 15, 30). El, 
în profunda sa smerenie, se simte slab — şi de aceea cere să fie 
întărit prin rugăciunile fraţilor. Vom vedea curând cum această 
slăbiciune a sa era prefăcută în tărie de nezdruncinat prin 
harul Domnului Hristos. Scriind ucenicului său Timotei despre 
unele părăsiri ale copiilor săi sufleteşti, Sfântul Apostol Pavel 
îi cere stăruitor: „Să nu li se impute aceasta” (II Tim. 4, 16). 
Şi de aici putem prinde, pe lângă iubirea sa, şi smerenia de 
care nu se despărţea niciodată. Această iubire, fiule Fortunat, 
ne apare în chip văzut, atât din partea sa cât şi a copiilor săi 
sufleteşti, în despărţirea pentru totdeauna de credincioşii 
din Efes. După ce le-a grăit cele arătate mai sus, din Fapte 

20, 33-35, el, „şi-a plecat ghenunchii săi şi împreună cu ei toţi 
s-a rugat. Atunci s-a făcut de toţi plângere destulă şi căzând 
pe grumazul lui Pavel, l-au sărutat, mâhniţi fiind mai cu seamă 
pentru cuvântul spus de el, că mai mult nu vor vedea faţa 
lui”. Ce înduioşător şi splendid tablou, fiule Fortunat! Cau- 
tă cu ochii duhului asupra acestei privelişti şi, desigur, vei lă- 
crima dimpreună cu efesenii, cum am lăcrimat şi eu. lar ver- 
setul se termină în felul acesta: „Şi aşa, l-au petrecut până la 
corabie” (Fapte 20, 36-38). Vedem şi această „petrecere” cu ochii 
duhului şi ne lăsăm mai departe înduioşaţi de frumuseţea 
privelişti. 

Smerenia Sfântului Apostol Pavel s-a arătat şi cu prilejul 
luptei împotriva ereticilor, care s-au ivit odată cu întemeierea 
Bisericii Domnului pe pământ. EI a luptat împotriva lor, dar 
şi-a dat seama şi de primejdia pe care trufia lor o aducea asu- 
pra smereniei celor drept-credincioşi. Simţise, desigur, şi el, 
colții acestor rătăciţi, aflaţi în solda Trufiei — şi şi-a dat seama 
că numai Smerenia era arma cea mai sigură împotriva Tru- 
fiei. Atunci, s-a adresat copiilor săi sufleteşti îndemnându-i 
să se ferească de eretici, de cei rău credincioşi. „Eu aceasta 
o ştiu, că după ducerea mea, vor intra între voi lupi răi care 
nu vor cruța turma...” — şi-i îndeamnă mai departe: „De aceea, 
privegheaţi” — şi, pentru a le da un imbold mai mare întru 
aceasta, adaugă: „...amintindu-vă că trei ani, ziua şi noaptea, 
n-am contenit cu lacrimi a vă învăţa pe fiecare dintre voi” 
(Fapte 20, 29-30). Iar altă dată, adresându-se ucenicului său 
Tit, îi spune apăsat şi limpede: „De omul eretic, după o sfătu- 
ire sau două, te fereşte” (Tit 3, 10). Şi cine spunea lucrul acesta, 
fiule Fortunat? Un oarecine? Nu, ci însuşi marele Pavel, pen- 
tru a ne da o înaltă lecţie de smerenie, ca şi cum ar fi zis: „Nu 
te crede în stare de a sfărâma piatra, care-i inima plină de 

trufia ereticului... Ci rămâi în smerenia ta, şi fă ce fac eu: mă 
feresc de el, dar mă rog pentru el, ca să vină la dreapta credinţă”. 
Din toate sfaturile pe care el le dă credincioşilor Bisericii 
Domnului, reiese smerenia neclintită a Sfântului Apostol Pavel. 
Citeşte, fiule Fortunat, întregul capitol al şaselea din Epistola 
a doua a Apostolului către Corinteni şi vei vedea ilustrată afir- 
maţia ce-am făcut-o mai sus. Extragem atât: „(Noi suntem) 
ca nişte săraci, dar pe mulți îmbogăţim, ca nimica având, dar 
toate avându-le” (II Cor. 6, 10) — bineînţeles, dacă ne vom 
purta cum ne cere Apostolul prin celelalte versete ale acetui 
capitol. Cu alt prilej, grăieşte aşa Efesenilor: „Drept aceea, eu, 
cel legat pentru Domnul, vă rog să vă purtaţi în chip vrednic 
de chemarea voastră, îngăduindu-vă unul pe altul din iubire” 
(Ef. 4, 1-2). Şi iarăşi: „Voi ştiţi cum din cea dintâi zi, când 
am sosit în Asia, am fost tot timpul cu voi (la Efes) slujind 
Domnului cu toată smerenia şi cu multe lacrimi şi ispite, 
ce mi-au venit din pricina uneltirilor iudeilor” (Fapte 20, 18-19). 
Sfatul său, fiule Fortunat, se îndreaptă şi către cei ce se cred 
tari în credință, pentru că ştie bine cum tocmai asupra aces- 
tora vin valurile de ispite din partea Trufiei, — valuri pe care, 
desigur, le-a simţit abătându-se și asupra lui, dar pe care nu 
le-a făcut nevătămătoare decât tot numai cu ajutorul Sme- 
reniei. Spre a da alarma, el scrie unora ca aceştia: „Cui i se 
pare că stă pe picioarele sale, acela să ia aminte să nu cadă!” 
(| Cor. 10, 12). Repet, fiule Fortunat, cine spunea aceasta? 
Însuşi Pavel, care cunoştea deplin cât de mare este primejdia 
încrederii în sine, adusă de şoaptele veninoase ale Trufiei. 
Să vedem acum, fiule Fortunat, cu ce se „laudă” Sfântul 
Apostol Pavel. lată ce ne spune însuşi el: „De se cuvine să 
mă laud, cu neputinţele mele mă voi lăuda” (II Cor. 11, 30) — 
şi iarăşi: „Cu mine nu mă voi lăuda decât doar cu neputin- 
țele mele” (II Cor. 12, 5). El spunea aceasta, fiule Fortunat, 

fiindcă ştia că se împlineau şi cu el cuvintele Domnului, 
arătate mai sus: „Puterea mea în neputinţă se săvârşeşte” 
(II Cor. 12, 9). 

Şi să ajungem acum, fiule Fortunat, după cât mi se pare, 
la culmea smereniei Sfântului Apostol Pavel, când el, cu cea 
mai deplină libertate, cu cea mai senină bucurie, cu cel mai 
sincer avânt, ne spune: „Răstignitu-m-am împreună cu Hristos, 
şi de acuma nu mai trăiesc eu, ci Hristos trăieşte în mine” 
(Gal. 2, 20), şi tot către credincioşii din Galata: „Eu nu voiesc 
să mă laud decât numai cu crucea Domnului nostru lisus 
Hristos prin care, pentru mine, lumea este răstignită şi eu 
sunt răstignit în ce priveşte lumea” (Gal. 6, 14). Aflăm aici, 
fiule Fortunat, culmea smereniei Sfântului Apostol Pavel, 
pentru că, dacă vom căuta să pătrundem aceste cuvinte ale 
sale, vom vedea cum întreaga personalitate a Apostolului se 
dizolvă în personalitatea Domnului, după ce, mai întâi, lăsase 
ca Domnul să intre, triumfător, în sufletul şi în întreaga sa 
ființă. Se poate închipui, oare, o mai mare şi deplină lepă- 
dare de sine ca aceasta? O mai mare smerenie ca aceasta. Cu- 
tez să afirm că nu. Nici cei mai mari sfinţi care au urmat după 
Pavel, nici aceia nu l-au întrecut, cel mult l-au urmat. Ne-o 
spune aceasta şi marele Hrisostom, unul din cei mai strălu- 
ciți copii sufleteşti ai Sfântului Apostol. „Pentru El (Domnul) 
m-am lepădat de toate, şi pe toate le socotesc gunoaie, ca să 
dobândesc pe Hristos” (Filip 3, 8). lată unde stă, fiule For- 
tunat, şi explicarea imensei lupte şi a nesfârşitelor biruinţe 
ale Apostolului întru orânduirea şi întărirea Bisericii Dom- 
nului pe pământ. Dar pentru ca nu cumva să se creadă că 
izbânzile acestea s-ar datora propriei sale persoane, Sfântul 
Apostol Pavel se grăbeşte să înlăture orice echivoc, ar vrea 
să împrăştie veşnic neostoita şi ispititoarea răutate omeneas- 
că. Având în sine puterea Celui căruia Îi predicase întreaga sa 

personalitate spirituală, Apostolul spune clar şi cu putere: 
„Cu harul lui Dumnezeu sunt ceea ce sunt — şi harul Lui, care 
este în mine, n-a fost în zadar, ci m-am ostenit mai mult decât 
toţi, dar nu eu, ci harul lui Dumnezeu catr este în mine” (I Cor. 
15, 10). Toate, fiule Fortunat, le pune în seama şi puterea 
harului, nu în slaba sa persoană, ruinată de atâtea oboseli şi 
mai ales de suferinţa care nu l-a cruțat până la sfârşit, după 
ce, de trei ori, ceruse Domnului să i-o ridice. 

Înţelegem acum, fiule Fortunat, în ce a stat marea putere 
a Sfântului Apostol Pavel: în profunda şi adevărata sa sme- 
renie. Desigur, ştiinţa celui care învățase „la picioarele lui 
Gamaliel” era bogată şi diversă, ajutându-i la lucrările sale de 
propovăduire; desigur, iubirea celui care a scris capitolul al 
treisprezecela din scrisoarea întâi către corinteni era covâr- 
şitoare; desigur că credinţa celui care a aşezat, teologiceşte, în- 
săşi temelia învăţăturii Domnului şi a Bisericii Sale era depli- 
nă; desigur că răbdarea aceluia care a străbătut de trei ori lu- 
mea din vremea sa, pentru a propovădui, a îndemna şi a mus- 
tra, a fost una care a întrecut pe aceea a tuturor propovăduito- 
rilor noii învățături; desigur că puterea de luptă, de convin- 
gere, de bună sfătuire a celui care ne-a lăsat cele patruspre- 
zece capodopere epistolare era şi este fără egal... Dar, fiule 
Fortunat, cerere de iertare fac, dacă voi îndrăzni să cred şi să 
afirm că pe toate acestea le întrecea, ca una care pe toate cele- 
lalte le naşte, această revărsare, această totală predare, care 
stă în vorbele: „De acum nu mai trăiesc eu, ci Hristos trăieşte 
în mine!”. Sublimă substituire, splendidă aplecare, smerenie 
fără de asemănare! Ea, această totală încredințare în mâi- 
nile Domnului, care, în fond, este ieşită dintr-o tot atâta de to- 
tală smerenie, a fost garanţia succesului Sfântului Apostol 
Pavel de-a lungul tuturor veacurilor — câte au fost şi câte vor mai 

fi. Sfântul Apostol Pavel este, totodată, trăirea vie a Evan- 
gheliei, şi prin aceasta, asemănarea cu Domnul Hristos. 

O, Doamne lisuse Hristoase, mare este puterea Ta şi 
nepătrunsă este taina creştinătăţii! Ce dumnezeieşti juvae- 
ruri faci Tu, şi numai Tu, cu sufletele omeneşti, în marile Tale 
ateliere divine: Învățătura Ta şi Biserica Ta. O, noi, Doamne, 
cădem cu fruntea în ţărână şi, privind la nimicnicia şi la 
nevrednicia şi nelegiuirea noastră, nici privirea n-o putem 
ridica spre Tine, şi spre marii Tăi sfinţi, între care Apostolul 
Tău Pavel străluceşte ca piatra cea mai de preţ a coroanei 
Tale divine. Cerşim îndurare — atâta putem face... Fii nouă mi- 
lostiv — şi ajută-ne să ne dezlănţuim din ferecăturile Trufiei 
și să păşim tot mai cu îndrăzneală pe căile Smereniei. Sme- 
renia lui Pavel, smerenia Ta, lu Însuţi, Doamne, Smerenia 
însăşi. Alergăm întru aceasta la tine, Maică bună, şi, pros- 
ternându-ne, îţi cerem ajutor. Fii cu noi. Nu ne lăsa orfani de 
tine... lubeşte-ne ca mai înainte — şi poartă-ne de mână pe ca- 
lea de aur a Smeniei. O, Maică Sfântă scumpă a sufletelor 
noastre. 

Ca să scriu aşa cum se cuvine despre smerenia Maicii 
Domnului, ca de altfel şi despre orice altă virtute a ei, mi-ar 
trebui, fiule Fortunat, o minte înaltă de înţelept, o inimă înflă- 
cărată de iubire, un suflet întru totul curat şi o pană de aur, 
pe care s-o înmoi necontenit într-o cerneală scoasă din sucul 
florilor nevinovăţiei — însuşiri şi lucruri pe care sărmana mea 
fiinţă nu le are, oricât de tare m-aş smeri. Şi totuşi, iată, îndrăz- 
nesc a scrie. De ce? Mai întâi, fiule Fortunat, pentru că aşa cum 
mă aflu, vreau cu tot dinadinsul să-mi arăt devoţiunea mea sin- 
ceră faţă de această Sfântă Mamă cerească a noastră, spunându-i, 
prin cele mai alese cuvinte pe care această devoțiune le va găsi, 
iubirea pe care i-o port, şi apoi, pentru un lucru tainic pe care, 
iată, am să ţi-l destăinuiesc. Cerându-i în duh prin rugăciune 
lucrul acesta, ea, printr-un glas fără vorbire, mi-a răspuns: 
„Scrie, copilul meu, că iată atâţia din copiii mei m-au uitat, 
iar scrisul tău, departe de a-mi fi mie de vreun folos, va fi pentru 
folosul copiilor mei. O mamă pământească dacă este uitată 
de cei mai mulţi din copiii ei, nu se bucură, oare, dacă unul 
din ei aduce cuvinte celorlalţi despre ea, spre binele lor?”. Aşa 
că, fiule Fortunat, am încuviințarea Mamei. Ştiu că sunt aproa- 
pe cu totul nevrednic, dar am sfânta ei încuviinţare. Să intrăm 
amândoi, fiule Fortunat, pe sub cupola de azur ceresc a aces- 
tei sfinte şi unice Smerenii. 

Dacă dreptul lov, după cum am arătat, a ajuns la cunoaş- 
terea Smereniei trecând prin îndoieli şi cârtiri, dacă David a 
ajuns la pragul Smereniei după ce ucisese pe Urie şi făcuse 
alte multe fărădelegi, dacă însuşi Sfântul Apostol Pavel a 
ajuns la Smerenie, după ce a asistat la uciderea lui Ştefan, 
păzind hainele celor ce-l omorau cu pietre, şi a prigonit Bise- 
rica într-un chip cumplit; Maica Preasfântă, pururea Fecioa- 
ra Maria, n-a cunoscut asemenea peregrinări pentru a ajunge 
la Smerenie. Ea fiind hărăzită din ceasul căderii omului a fi 
purtătoarea în sânul ei a Însuşi Fiului lui Dumnezeu, avea 
să fie, ca să spunem aşa, însăşi fiica Smereniei. În adevăr, 
ne aducem aminte, fiule Fortunat, când am făcut acel drum mi- 
nunat de-a lungul vieţii Maicii Domnului (vezi lucrarea noas- 
tră Lauda Vieţii Maicii Domnului), cum loachim şi Ana, pă- 
rinţii ei, rămănând până la bătrânețe fără copii, au cerut, prin 
rugăciuni şi post, lui Dumnezeu, să-i învrednicească a avea 
măcar unul, spre a nu fi de ruşine în faţa norodului iudeu, 
pentru care lipsa de copii la o casă era semn fie al unui greu 
păcat, fie al unui blestem, fie urmarea unor boli. Ei nu ştiau 
şi nici n-aveau de unde şti că Dumnezeu îi păstrase pentru 
marele şi unicul scop ca din rărunchii lor să se nască aceea 
care avea să fie însăşi Maica lui Dumnezeu. Văzându-şi starea, 
Ioachim şi Ana s-au smerit foarte tare, iar Dumnezeu, „dând 
deoparte rânduiala firii”, a făcut ca din ei, doi bătrâni, să se 
ivească floarea de preţ, nu din poftă trupească, ci din voia şi 
din porunca Sa. Numai aşa, o fiinţă omenească se putea 
face volnică a primi în sânul ei pe Fiul lui Dumnezeu. Aşa 
că, fiule Fortunat, nu am fost departe de adevăr când am spus 
că Maica Preacurată, Fecioara Maria, este, într-un chip sim- 
bolic, fiica Smereniei. Nici nu-i putem închipui pe aceşti doi, 
pe loachim şi pe Ana, decât smeriţi, foarte smeriţi, stând sub 

ascultare şi primind ploaia de binecuvântări trimisă de Dum- 
nezeu asupra lor. 

Şi Maria s-a născut în fericitul Nazaret. Odată cu această 
naştere, a început şi viața de smerenie a Mariei — smerenie 
care, avea să ţină neîntrerupt până la sfânta sa adormire. Să 
păşim, aşadar, fiule Fortunat, pe urmele de lumină ale acestei 
unice smerenii, întrecută numai de smerenia Domnului Hristos. 

Copilă fiind, până la trei ani, Maria a stat în casa părin- 
tească de la Nazaret, ascultând sfaturile şi îndrumările date 
de sfinţii ei părinţi. A mers şi la Sinagogă, şi, desigur, a mers 
şi la lerusalim măcar o dată pe an, la unul dintre cele trei praz- 
nice mari ale credinţei iudaice, dusă în pelerinaj de părinții 
ei. Ea s-a supus, smerită, voii şi îndrumării acestor doi paznici 
spirituali, daţi ei de Dumnezeu. 

La vârsta de trei ani ea a fost dusă la templu şi închinată 
lui Dumnezeu -— stând acolo vreme de doisprezece ani. Viaţa 
ei din templu?! O, fiule Fortunat, am încercat s-o prindem 
cu prilejul călătoriei noastre pe cât slabele noastre puteri ne-au 
îngăduit — şi ştim că, în fruntea tuturor virtuţilor ei, era Sme- 
renia. Smerenie în rugăciunea ei, smerenie în lucrul ei, sme- 
renie în lecturile ei, smerenie în purtarea şi în grăirea ei — pes- 
te tot, Smerenia era ca şi umbra ei. Nici nu se puteau petrece 
lucrurile în alt fel, când era vorba de aceea care avea să 
devină o verigă de aur scump în chiar lanţul mântuirii oa- 
menilor. La cinsprezece ani, ea a fost scoasă din templu şi lo- 
godită cu bătrânul Iosif, hărăzit a-i fi tutore, ei şi Pruncului 
dumnezeiesc Care, prin Duhul Sfânt, avea să fie zămislit în Prea- 
curatul ei sân. Ea, bănuind vag cele ce i se pregăteau, s-a sme- 
rit şi a primit, deşi ea, în duhul ei, se hărăzise fecioriei veşnice. 

Şi iată că, într-o zi de primăvară, a venit la ea însuşi 
Arhanghelul Gavriil spre a-i aduce o veste şi a-i face o înaltă 
propunere. Să-i aducă vestea că a fost aleasă de Dumnezeu 

să fie Născătoarea Mântuitorului lumii şi propunerea dacă pri- 
meşte sau nu lucrul aceasta. În semerenia ei, Maria, dalba fe- 
cioară din Nazaret, nu credea cu putinţă lucrul aceasta, dar 
arhanghelul o asigură că nu poate fi vorba aici nicidecum de 
vreo naştere după rânduiala obişnuită, ci „Duhul Sfânt Se va 
pogorâ peste tine şi puterea Celui Înalt te va umbri”, „de 
aceea şi Sfântul care Se va naşte, Se va numi Fiul lui Dumne- 
zeu”. Maria, copleşită de marea cinste (pe care însă toate fe- 
cioarele Israelului, cele curate, bineînțeles, o aşteptau după 
proorocia lui Isaia) şi cuprinsă fiind toată de cea mai supu- 
să smerenie, a răspuns arhanghelului: „lată roaba Domnu- 
lui sunt, facă-se cu mine după graiul tău”. Căpătând acest răs- 
puns afirmativ, „îngerul s-a dus de la dânsa” (Lc. 1, 27 ş.u.). 
Din clipa aceea, fiule Fortunat, s-a început lucrarea văzută, 
ca să spun aşa, a mântuirii noastre. Un dascăl sfânt al Bise- 
ricii noastre îndrăzneşte a spune că acest fiat al Mariei 
este mai însemnat decât fiat dat de Dumnezeu să se facă lu- 
mină, deoarece — zice dascălul Bisericii — acel fiat al lui Dum- 
nezeu a adus lumină, pe când acest fiat al Mariei avea să adu- 
că pe Însuşi Făcătorul luminii (vezi predicile lui Ilie Miniat). 
Vedem, aşadar, limpede, fiule Fortunat, cum în chiar clipa 
aceasta, unică şi măreaţă, smerenia Mariei străluceşte de-o 
lumină serafică, prefăcându-se în cea mai deplină ascultare. 

După trei luni, Maria merge în munţii Iudeii, la vara sa 
Elisabeta, care zămislise şi ea la bătrâneţe, tot după voia şi 
porunca lui Dumnezeu, pe loan, care avea să fie Înaintemer- 
gătorul şi Botezătorul Domnului. Ajungând la Elisabeta, Maria, 
tăcută de obicei, are acea cântare divină: „Măreşte, suflete al 
meu, pe Domnul...”, în care iarăşi dăm peste măreaţa înfăţişare 
a smereniei Mariei. Ea aduce cele mai smerite laude lui Dum- 
nezeu, spunând: „Se bucură duhul meu de Dumnezeu, Mântui- 
torul meu, că a căutat spre smerenia roabei Sale” şi prooroceşte: 

„Iată de acum mă vor ferici toate neamurile”. În această cân- 
tare, Maria ne mai spune că Dumnezeu „a pogorât pe cei pu- 
ternici de pe scaune şi a ridicat pe cei smeriţi (Lc. 1, 46 ş.u.). 
În aceste cuvinte din urmă aflăm, fiule Fortunat, şi întreaga 
stare a celor smeriţi şi a celor trufaşi: unii vor fi înălţaţi, iar cei- 
lalţi vor fi coborâţi. 

Şi după ce Maria a stat „ca la trei luni” la Elisabeta, s-a în- 
tors la Nazaret. Aici ea avea să dea peste grozava îndoială a 
lui Iosif, logodnicul şi proteguitorul ei. Maria desigur că a vă- 
zut această îndoială şi i-a simţit boldul ei amar în suflet, dar 
s-a smerit şi a tăcut, nădăjduind că Dumnezeu nu o va lăsa. Şi 
n-a lăsat-o, fireşte — căci, iată, îngerul Domnului s-a arătat în 
vis lui Iosif şi i-a dezvăluit taina pe care el neştiind-o, s-a în- 
doit, şi atunci „losif a făcut precum poruncise îngerul”, scă- 
pând de orice îndoială. 

Vasăzică, fiule Fortunat, aflăm şi aici scumpa şi sfânta 
smerenie a Mariei, care o sprijinea fără oprire să nu cadă în 
vreo îndoială sau în vreo ispită. 

lată acum şi Naşterea. Aici, smerenia Maicii lui Dum- 
nezeu străluceşte parcă şi mai tare. După ce ea primeşte în 
tăcere şi în smerenie să nască într-un staul de vite, ea rămâne 
tăcută şi smerită când păstorii vin să se închine la lesle, adu- 
cându-i vestea trimisă lor prin înger, Naşterea Mântuitorului 
lumii. „lar Maria păstra toate cuvintele acestea punându-le în 
inima sa” (Lc. 2, 6 ş.u.). 1 se aducea o veste atâta de mare, și to- 
tuşi ea tăcea şi „le punea în inima sa”. lată strălucirea smere- 
niei aceleia care născuse pe Mântuitorul lumii! Smerenia fără 
egal, fiule Fortunat, şi care avea să ne rămână nouă, oameni- 
lor, drept pildă, pentru toată vremea câtă va fi. Târziu de tot, 
probabil după înălțarea Domnului, ea, Maica Sfântă, a încre- 
dințat această taină Sfântului Evanghelist Luca, dimpreună 

cu altele, ca apoi Luca s-o înscrie în „memorialul” său, adică 
în evanghelia raportată de el. 

Când Preacurata Fecioară merge, după patruzeci de zile 
de la naştere, în templu ca să se „cureţe” (ea, care era curăţia 
însăşi şi care n-avea ce să curețe), o face, fiule Fortunat, dintr-un 
exces de smerenie, supunându-se legii. Acolo, ea avea să se 
smerească încă mai tare, când avea să asculte, în tăcere, preves- 
tirea dreptului Simeon că „chiar prin sufletul tău va trece 
sabie” (Lc. 2, 35). O, această „sabie”, fiule Fortunat, avea să 
fie înfiptă în inima ei de atunci, fără oprire, până la Cruce şi 
dincolo de ea, până la Înviere. Şi necontenit Maica Sfântă s-a 
smerit, supunându-se neîncetatelor suferinţe. 

Urmărind mai departe linia de lumină a smereniei Sfin- 
tei Fecioare, o vom afla strălucind pe drumul spre Egipt, apoi 
în Matareia de lângă Memfis, pe urmă, la întoarcerea în Na- 
zaret, ţinând neîntrerupt, până ce, la vârsta Lui de treizeci de 
ani, Domnul a ieşit la propovăduire. Şi această smerenie, fiu- 
le Fortunat, era cu atât mai mare şi mai plină de grăire, cu cât, 
de-a lungul celor treizeci de ani (şi pe urmă, cu mai mult cu- 
vânt de-a lungul celorlalţi trei), ea, Sfânta Maică, a văzut cu 
necontenire în zările nazarinene, o cruce pe care stătea, însân- 
gerat, Fiul ei. Ea se smerea mereu, tăcea, se supunea — şi nă- 
dăjduia în bunătatea lui Dumnezeu, fără să se gândească vreo 
clipă că întreaga ei purtare avea să ne fie model de viaţă, şi 
deci model de smerenie. 

A venit apoi pierderea lui lisus în templu, adică începu- 
tul marilor dureri ale Maicii Domnului, și Sfântul Evanghe- 
list Luca, după ce povesteşte întregul episod, spune la sfârşit: 
„lar Mama Sa păstra toate cuvintele acestea în inima sa” (Lc. 
2, 51). Din nou, fiule Fortunat, ne întâlnim cu aceste cuvinte, 
care, desigur, cuprind în ele o deplină şi luminoasă smerenie. 

Iată acum şi nunta din Cana, unde Sfânta Maică, din nou, 
ne dă pildă de smerenie, nerăspunzând nimic la cuvintele 
Fiului său, ci îndemnând pe slujitori să facă tot ce le va spu- 
ne El. Smerenia Maicii Domnului e atâta de mare încât o în- 
dreptăţeşte să-şi proorocească, deoarece în îndemnul dat slu- 
jitorilor ea vedea că, peste puţin, Fiul ei avea să-i îndepli- 
nească rugămintea: „Nu mai au vin” (In 2, 3 ş.u.) Căci în 
adevăr, după aceste cuvinte, Domnul săvârşeşte prima Sa 
minune, prefăcând apa în vin. 

Vin apoi cei trei ani de propovăduire ai Domnului. Şi 
deşi Evanghelia nu ne spune cu cuvinte ceea ce-a făcut 
Maica Domnului în acest timp, duhul nostru de iubire pen- 
tru ea ne spune că a fost de-a lungul acestor ani „umbra Fiu- 
lui său” — adică L-a urmat, luând parte la toate mâhnirile Lui, 
la toate amenințările aduse Lui, la întregul mers spre Calvar. 
Maica Sfântă a stat necontenit în fruntea femeilor mirono- 
sițe (Lc. 8, 1 ş.u.), săvârşind în deplină smerenie şi tăcere un 
lung calvar de trei ani. Abia dacă se vorbeşte de două-trei ori 
în Evanghelie despre ea în vremea aceasta. Discreţia era sin- 
gura haină potrivită pentru ea, discreţie care nu este altceva 
decât una din expresiile cele mai luminoase ale aceleiaşi Sme- 
renii însăşi. Chiar şi în străpungătoarea ei durere de la picio- 
rul Crucii, ea rămâne întru totul roabă smerită, aşa precum 
făgăduise arhanghelului: „lată, roaba Domnului sunt”. Abia 
dacă e amintită de Sfântul Evanghelist loan, pentru a ne arăta 
cuvintele testamentare ale Domnului, că ea, Maica Sa, avea 
să devină, prin loan, şi Mama noastră sufletească. După care 
„ucenicul acela a luat-o la dânsul” (In 19, 26 ş.u.). Mereu 
smerită, ea primeşte toate — şi tace, nădăjduind în Domnul. 

Însăşi viaţa ei, de paisprezece - cincisprezece ani, petre- 
cută, după înălţare, în mijlocul apostolilor, „ţinând, oarecum, 

în chip văzut, locul Domnului”, sunt ani tot de smerenie, de 
prelungită şi sublimă smerenie. 

Dar de îndată după sfânta sa adormire, smerenia aceasta 
a izbucnit într-un cult din ce în ce mai înfocat pentru ea, 
pentru Maica lui Dumnezeu şi Mama sufletelor noastre. 
Pietatea ortodoxă a cântat în felurite chipuri laudele ei pen- 
tru Maica Domnului, laude din care multe sunt tocmai 
pentru smerenia ei. Cine, fiule Fortunat, n-a chemat-o de-a 
lungul celor două mii de ani pe ea, pe Mama sfântă a sufle- 
telor omeneşti? La nevoi, la încercări, la necazuri, la bucurii 
chiar, pe pământ şi pe ape, pe toată fața pământului, ea a fost 
chemată cu lacrimi şi cu gemete, cu zâmbete şi cu flori. lar 
smerenia ei a fost tuturora o pildă întru ducerea unei vieţi 
aducătoare de mântuire... O, fiule Fortunat, mare şi sfântă 
este smerenia Preaiubitei noastre Mame sufleteşti. Să privim 
necontenit spre această frumusețe! 


Deschidem acum cartea laudelor aduse ei şi culegem, 
fiule Fortunat, măcar câteva dintre ele: 

„O lacrimă a Mariei, a acestei Mame pline de har, şterge 
multe păcate.” 

„Mult poate rugăciunea Maicii pentru îmblânzirea 
Stăpânului.” 

„O, Marie, ce minunată înfrumusețare a tuturor credin- 
cioşilor eşti, podoaba mucenicilor, lauda fecioriei şi prea- 
minunat acoperământ a toată lumea.” 

„Marie, tu eşti izvorul fericit din care se revarsă roadele 
binecuvântării, care iau naştere din această taină: predicarea 
apostolilor, întoarcerea lumii la credinţă, pocăința păcătoşilor, 
statornicia drepţilor, intrarea lor la cer, cinstea crucii, slă- 
virea Sfintei Treimi...” 

„Fără de acoperământul şi sprijinul tău, a trăi nu ne este 
cu putinţă, pentru că, mult greşind, sub multe certări că- 
deam. Şi am fi pierit pentru fărădelegile noastre, de nu ne-ai 
fi acoperit pe noi, milostivă Stăpână.” 

„Bucură-te, apărătoarea noastră în ziua judecății.” 

„Bucură-te, biserică însufleţiţă...” 

„Bucură-te, tu, cale de pocăință...” 

„Bucură-te, tu, care deschizi încuietorile raiului...” 

„Bucură-te, tu, care ai născut mântuirea noastră...” 

„Bucură-te, tu, care ai luna drept aşternut picioare- 
lor, stelele drept cunună şi soarele drept porfiră...” 

„Bucură-te, tu, care cu rugăciunile tale mântuieşti din 
moarte sufletele noastre...” 

„Bucură-te, tu, care stai înaintea scaunului lui Dum- 
nezeu şi te rogi neîntrerupt pentru noi.” 

„Bucură-te, cea cu mii de nume numită...” 

„Bucură-te, Maica sufletelor noastre...” 


Iartă-mi slăbiciunea, Preasfântă Fecioară, Născătoare 
de Dumnezeu şi Maică preaiubită a sufletelor noastre, că 
iată ce puţin am putut scrie despre sfânta ta smerenie. Dar 
tu, Maică, mă ierţi şi treci cu vederea neputința mea. Fii cu 
noi, Maică bună, şi nu ne lăsa pe noi, cei ce nădăjduim întru 
tine. Apleacă mâna ta cea bună şi mângâie inima noastră 
cea întristată, şi sufletul nostru cel întunecat, tu care eşti 
smerenie, lumină şi iubire. 

Ci iată, fiule Fortunat, venit-a ceasul când, cu toată a 
noastră părere de rău, va trebui să părăsim Grădina aceasta, 
în care am aflat florile Smereniei şi le-am adulmecat nespusa 
lor mireasmă. 

A fost frumos, nu e aşa? Și sufletul nostru însetat l-am 
adăpat fără oprire la curatele izvoare pe care, în răgaz şi cu 
smerenia mereu crescută, le-am avut la îndemână, şi am că- 
pătat pace şi răcoare. 

Ne-am oprit în dreptul fiecărei flori din Grădina Sme- 
reniei, şi, în uimire, şi uneori în spaimă, văzutu-ne-am ale 
noastre proprii abateri de la poruncile lui Dumnezeu şi de la 
calea cea sfântă a Smereniei. 

Am suspinat; iar la răstimpuri, în suflet picurat-au la- 
crimi, şi-n piept ni s-au ivit suspine — şi, fără ruşinare, am 
gemut şi iar am stat şi am privit spre frumuseţea cea curată 
pe care din belşug ne-o dăruia Smerenia. 

Şi multe mângâieri primit-am şi calde hotărâri luat-am 
legând cu greu cuvânt de pocăință că ne vom osteni necontenit 
să aducem şi noi, în viaţa noastră pământească, măcar un 
strop mai mult din astă sfântă băutură. 

Se cade aşadar, acum, o, fiule Fortunat, să mergem în lo- 
cul cel mai însemnat din Grădina aceasta, şi acolo să ne sme- 
rim, să îngenunchem şi să aducem suspinul rugăciunii noas- 
tre, făgăduind întoarcere şi îndreptare. 

Iar locul acela nu poate fi altul, o, fiule Fortunat, decât 
colo, pe culmea în care stă înfiptă Crucea, pe care, însânge- 
rat, uitat, batjocorit şi neurmat, stă răstignit chiar Dumnezeu, 
venit în trup, ca să ne scape. 

Haide să mergem înspre ea. E acolo! O vezi? Să mergem! 
Am plecat, şi am ajuns. Să îngenunchem acum, şi lepădând 
de la noi orice pornire de trufie, să lăsăm inimii curs slobod şi 
lacrimile nicicum să le oprim. 

Să ne rugăm, o, fiule Fortunat... 

„O, Doamne lisuse Hristoase, Cel ce, smerit şi dulce, Te-ai 
coborât în lume să ne aduci cuvântul cel scump de mântuire, 
învăţătura Ta cu care nici alta, asemănare nu poate avea, fii 
preamărit şi închinat de sufletele noastre. 

Tu, Doamne, Care, în bunătatea-Ţi fără margini ne-ai 
aşezat la îndemână Biserica Ta sfântă, Mireasa Ia, Tu Însuţi, 
cu ce cuvinte oare, putea-vom vreodată să-Ţi mulțumim? O, 
nu, cuvinte nu-s, ci numai prosternare. 

Tu, Doamne, Care, spre-a noastră mângâiere şi spre un 
bun ajutor, ne-ai lăsat pentru toţi vecii şi pentru tot norodul o 
Mamă scumpă, bună şi-atât de darnică şi răbdătoare, pe în- 
săşi Maica Sfântă ce Te-a purtat la preacuratu-i sân. 

Dar mai presus de toate, Tu cea fără de egal mărinimie 
ne-ai dăruit pe-ntregul crug al Vremii, drept hrană Trupul 
Tău, iar băutură, scump Sângele-Ţi, Stăpâne, care de la Gol- 
gota încoace stă revărsat pe Sfintele-Ţi Altare. 

Oare-am putea vreodată să prindem în slabele cuvinte 
omeneşti o laudă la înălţimea supremei Tale Jertfe, şi să-Ţi 
cântăm din necurate inimi cântările ce-s cuvenite imensei 
Tale bunătăţi şi iubirii Tale sfinte? 

Nu, nicicând nu vom afla şi nici cercăm a face o ispravă 
care trece dincolo de puţintica şi slaba-ne putere. Ci, lăsându-ne 

cuprinşi de-o tot mai mare şi mai curată smerenie, Îti spu- 
nem, O, lisuse, că Te iubim, că Le iubim mereu mai mult. 

Şi Te chemăm, o, Doamne, să vii şi să sălăşluieşti în sufle- 
tele şi în inimile noastre, căci Te iubim, Stăpâne, Hristoase 
bun şi dulce, şi greu cuvânt Îti facem că niciodată noi de Tine 
nu vrem să ne mai despărţim. 

Să vii, Mântuitor iubit, şi să ne înveţi virtuțile a face, dar 
mai ales în ceasul acesta noi vrem să căpătăm, din mâna-Ţi 
darnică şi bună, măcar un pumn din apa cea scumpă a sfintei 
şi mântuitoarei şi albei Tale Smerenii.” 

Învată-ne, o, Doamne, să fim smeriţi, tot mai smeriţi şi 
iarăşi încă mai smeriţi, clipă cu clipă şi ceas cu ceas şi zile şi 
săptămâni şi ani, mereu, mereu smeriţi şi pas cu pas tot mai 
smeriţi să fim. 

Căci ştim, o, bunule Stăpâne, că dulce este viaţa de vom 
împodobi-o cu faptele ieşite dintr-o smerenie mereu cres- 
cută — şi precum ca nişte flori alese, aşa s-o împodobim me- 
reu, spre slava Ta şi mântuirea noastră. 

Fii preamărit, Hristoase Doamne, de-acum şi-n toţi vecii, 
cu Tatăl şi cu Duhul Sfânt, în Sfânta şi scumpa şi mântuitoa- 
rea Treime, Căreia noi, păcătoşii şi smeriţii, cinstire Îi aducem 
cu inimile noastre frânte de pocăință! 

Plecând din aste locuri, se cade, Preabunule Hristoase, 
să-Ţi mulțumim din suflet că ne-ai pus la îndemână prilejuri 
scumpe şi frumoase ca să sorbim putere şi frumuseţe, şi har 
dulce, din florile Smereniei.” 


Să mergem, fiule Fortunat! 

Să ne îndreptăm spre locurile în care ne ducem viaţa, 
purtând cu noi o putere nouă, luată din priveliştile şi din mi- 
resmele pe care cu atâta dărnicie ni le-a pus la îndemână 
această Grădină a florilor Smereniei. 

Şi să facem un legământ, fiule Fortunat! 

Să urmăm sfatul Apostolului pe care, în vremea de la înce- 
put, l-a dat creştinilor din Roma. Cuvintele lui sunt simple, 
dar cuprind în ele o învăţătură mare, învăţătura Smereniei. 
Se vede că creştinii din Roma se lăsau, unii din ei, în brațele 
Trufiei, crezând despre ei înşişi lucru mare — şi atunci Sfântul 
Pavel le-a scris, oprind pe loc orice aplecare spre chemă- 
rile Trufiei. El le-a zis răspicat aşa: „Nu vă gândiţi la lucruri 
mari, ci urmăriţi cele smerite; nu vă închipuiţi că sunteţi 
cine ştie ce!” (Rom. 12, 16). Ne-am întâlnit de altfel cu floarea 
aceasta în Grădina în care încă ne aflăm. Da, fiule Fortu- 
nat, noi să facem legământ că vom rămâne şi vom urmări 
cele smerite. lar pentru a putea fi mai în stare de a ţine acest 
legământ, se cade să luăm în seamă şi acest sfat, pe care, de 
data aceasta, ni-l dă Însuşi Domnul Hristos, când ne spune: 
„Aşa şi voi când veţi face toate cele ce vi s-au poruncit, să 
ziceţi: «slugi netrebnice suntem, pentru că n-am făcut decât 
ceea ce eram datori să facem»” (Lc. 17, 10). 

Să ieşim! Mai priveşte încă o dată, fiule Fortunat, asupra 
Grădinii — şi fă legământ să nu-i uiţi niciodată frumuseţea şi 
s-o cobori în fapte. Şi eu, din parte-mi, fac acelaşi legământ. 


Şi acum, înainte de a porni spre casele noastre, să stăm 
colea, pe dâmbul acesta, de unde se dezlănţuiesc în toate 
patru zările întinderile lumii, şi să citim câteva versuri tot ale 
singuraticului din Nazianz, ca, şi ele, să ne fie de folos sufle- 
telor noastre, în căutarea mântuirii lor prin Smerenie: 

Cântă Sfântul Grigorie aşa: 

„De ce aceste sterpe agitări 

În care se târăşte mereu, necontenit, 

O vană ispitire? 

Să ştim a pune la acestea 

Un hotărât zăgaz! 

Ci Domnul mai presus de toate! 
Să ascultăm cuvântul Lui! 

Nu, nu fără scop în lume 

Ne-a aşezat Cel Preaînalt! 
Şi-aceasta mi-i deajuns; 

Iar celelalte toate 

Rămân acoperite 

Pentru a noastră mică 

Şi slabă înțelegere. 

Azi stăm în întuneric; 

Dar vremea va veni 

Când El în totul şi pentru veşnicie 
Se va împrăştia...” 


Iată, acum, o altă învăţătură, fiule Fortunat, pe care tot 


sfântul ne-o pune înainte cu privire la lucrarea virtuţilor. 


„Mai bine e, fără-ndoială, 

Să fii socotit vicios, virtutea lucrând, 
Decât să treci drept om virtuos 
Săvârşind stricăciunea.” 


Şi iată, în sfârşit, un alt cuvânt, tot al său, cu care se în- 


cheie lunga noastră călătorie: 
„Ci noi să grăbim către cer, 
Unde-n splendoare de strălucire 
Luceşte lumina Sfintei Treimi!” 


14 februarie 1958. 

